
NU  begyndte  vore  Agenter  i  China  at  kalde  paa  mig. 
Jeg  maatte  derfor  afvikle  mine  Husaffairer,  pakke 
sammen,  hvorpaa  jeg  indskibede  mig  den  20.  Septem- 
ber paa  „Omi  Maru"  for  Shanghai. 

Vi  anløb  Kobe  underveis,  hvorfra  jeg  besøgte  det 
nær  derved  liggende  Osaka,  som  er  Japans  største  Fa- 
briksby.  Der  fandtes  her  et  Arsenal,  som  bestyredes 
af  en  italiensk  Major  Gillot,  hvor  man  tilvirkede  baade 
Haandvaaben,  Ammunition  og  Kanoner,  de  sidste  mest 
efter  italiensk  Tegning,  men  man  fik  ogsaa  Materialier 
fra  Armstrongs,  med  hvilke  man  fabrikerede  deres  Ka- 
noner. Arsenalet  laa  paa  den  Grund,  som  havde  til- 
hørt Shogunens  nedbrændte  Slot,  som  ansaas  for  at 
have  været  den  pragtfuldeste  Bygning  i  Japan.  Kampe- 
stensmurene,  som  vare  tilbage,  havde  imponerende 
Dimensioner.  Vi  foretog  derefter  den  deilige  Fart  gen- 
nem det  indlandske  Hav  og  stoppede  i  Nagasaki.  Un- 
derveis havde  jeg  den  Glæde  endelig  engang  at  tale 
Dansk.  Vi  havde  nemlig  en  Styrmand  Sørensen  fra 
Ringkjøbing  ombord.  Jeg  opdagede  derved,  at  der  ikke 
var  saa  faa  Landsmænd  i  denne  Tjeneste.  I  Nagasaki 
fandt  jeg  endel  af  mine  amerikanske  kvindelige  Venner. 
De  vare  i  Mellemtiden  fulgte  med  Eskadren  til  Korea, 
hvor  de  havde  besøgt  Hovedstaden  Seoul  ved  at  blive 
bugserede  fra  Chemulpo  paa  en  Tømmerflaade  under 
Ledsagelse  af  Eskadrens  Musikkorps.  Den  kongelige 

Familie  skildredes  med  glødende  Farver.  Det  er  over- 
hovedet mærkeligt,  hvor  blødt  Republikanerne  altid 
tage  paa  kongelige  Personer. 

Jeg  fandt  her  en  tidligere  Skolekammerat  ved  Navn 
Duus,  hvis  Fader  havde  været  dansk  Konsul  i  Hong- 
kong, og  som  selv  var  i  det  japanske  Dampskibsselskabs 
Tjeneste. 

China-Søen  var  denne  Gang  venlig  imod  os.  Vi  pas- 
serede Pallas-Klipperne,  to  eller  tre  smaa  lodrette 
Klippespidser,  der  se  ud  som  Seilere.  Man  havde  for- 
søgt at  bygge  et  Fyrtaarn  paa  dem,  men  maatte  opgive 
det,  fordi  de  rystede  formeget.  Dette  maa  vel  forklares 
saaledes,  at  da  de  reise  sig  fra  en  Dybde  af  100  Favne, 
have  de  ikke  tilstrækkelig  Basis  til  at  være  stabile. 

Selskabet  ombord  bestod  kun  af  en  Missionær-Fa- 
milie og  en  amerikansk  Konsul  fra  China,  General 
Kennedy,  en  ualmindelig  smuk  Mand,  som  havde  været 
Godseier  i  Syden  og  var  bleven  ruineret  under  Seces- 
sionskrigen.  Den  27.  September  vare  vi  Shanghai,  hvor 
jeg  etablerede  mig  i  den  komfortable  engelske  Klub. 

Her  blev  jeg  kun  nogle  Dage,  som  vare  optagne  af 
Forhandlinger  med  vor  tyske  Agent  Hr.  Buchheister, 
som  nylig  var  ankommen,  og  jeg  gav  mig  derefter  af- 
sted til  Tiensin  og  Peking.  Man  havde  Kystdampere, 
som  gik  omtrent  daglig  paa  Ruten  Shanghai — Tiensin, 
via  Chefoo,  hvor  man  havde  det  ret  godt  ombord;  men 
da  der  kun  var  lidt  Vand  paa  Barren  udenfor  Peiho- 
Floden,  maatte  de  bygges  derefter  og  vare  derfor  lave 
og  brede,  hvilket  betød,  at  de  vare  meget  urolige  i 
Søen.  Reisen  til  Tiensin  tog  omtrent  3  Døgn,  forudsat 
at  man  ikke  blev  stoppet  af  lav  Vandstand  paa  Barren 
udenfor  Peiho-Floden.  Efter  Englændernes  og  Fransk- 
mændenes Angreb  paa  Taku-Forterne  ansaa  Chineserne 
denne  Barre  for  et  Led  i  Forsvaret  af  Peking  og  lod 
sig  ikke  bevæge  til  at  foretage  en  Uddybning.  Efterat 
have  forladt  Yangtze-Flodens  Delta  gaar  Seiladsen 
gennem  China  Søen  til  „the  North  East  Promontory", 


og  den  kan  til  Tider  være  ubehagelig  nok.  Herfra  sty- 
rer man  vestlig  Kurs  ind  i  Petchelli-Bugten  og  naaer 
snart  Chefoo  efter  2  Dages  Seilads.  Det  er  en  lille 
Plads,  men  da  det  er  en  Traktat-Havn,  har  den  Inter- 
esse for  Europæerne.  Beboerne  af  Shanghai  benytte 
den  som  Badested  om  Sommeren  paa  Grund  af  det 
køligere  Klima  og  den  lange  beskyttede  Strandbred. 
Missionærerne  have  gavnet  Stedet  ved  at  indføre  Silke- 
avlen. Ormen  fodres  her  med  Egeblade,  og  Produktet 
bliver,  hvad  vi  kalde  raa  eller  Pongee-Silke.  Ogsaa  have 
de  oplært  de  Indfødte  i  Vidiefletning,  som  giver  Be- 
skæftigelse for  mange.  Vi  kom  der  tilankers  en  Mor- 
genstund og  fandt  et  Par  fremmede  Orlogsmænd  og 
en  chinesisk  Krigsjunke,  som  ikke  imponerede.  Det 
fremmede  „Settlement"  laa  paa  en  Høi  ved  Stranden 
og  bestod  kun  af  faa  Huse,  men  der  vaiede  4  Konsulat- 
flag, af  hvilke  det  danske  var  det  ene.  Vi  lettede  efter 
et  Par  Timers  Ophold,  passerede  en  Øgruppe  og  vare 
da  i  det  Gule  Hav.  Et  knapt  Døgns  Fart  bragte  os  der- 
efter til  Mundingen  af  Peiho-Floden.  Barren  ligger  saa 
langt  tilsøs,  at  man  ikke  ser  meget  til  det  lave  Land, 
naar  man  maa  ankre  udenfor  den.  Pramme  fra  et  Læg- 
terkompani  kom  paa  Siden  og  udtog  endel  af  Lasten, 
som  de  befordrede  til  Tiensin  for  en  Fragt,  omtrent 
ligesaa  høi  pr.  Ton,  som  den  vi  betale  fra  Kjøbenhavn 
til  Newcastle;  men  Folk  derude  ville  tjene  Penge  hur- 
tigere end  vi  herhjemme.  Da  Floden  satte  ind,  lettede 
Damperen  og  gik  ind  i  det  krogede  Løb.  Man  passerede 
Taku-Forterne.  En  Ingenieur-Officer  vilde  nødigt  have 
havt  Ansvaret  for  deres  Bygning.  Der  findes  en  Masse 
af  Lervolde,  byggede  i  Kareer  og  forsynede  med  Skyde- 
skaar,  ud  af  hvilke  pegede  Mundingerne  af  flere  Hun- 
drede Kanoner,  alle  af  ulige,  forældede  Konstruktioner. 
Dog  saa  man  enkelte  „Kavalerer«,  paa  hvis  Top  fandtes 
tilsyneladende  brugeligt  Skyts.  Man  kommer  derefter 
forbi  den  lille  Lodsby  Taku,  dernæst  er  der  et  Orlogs- 
værft  med  en  Kran  og  en  Dok,  hvis  Vægge  ere  af  Ler 


og  Port  af  Mudder.  Forresten  ser  man  intet  andet  end 
Mudder,  gennemskaaret  af  en  Masse  smaa  Vandløb. 
Der  gaar  et  Par  Timer,  inden  Landskabet  forandres. 
Saa  kommer  nogle  smaa  Landsbyer  frem  og  nogle  be- 
plantede Agre.  Floden  slaar  et  utroligt  Antal  Krum- 
ninger, ofte  under  skarpe  Vinkler,  som  forlænge  Veien, 
og  efter  en  6  Timers  Seilads  ligger  man  ved  Kaien  i 
det  fremmede  „Settlement"  af  Tiensin.  Dette  var  en 
god  halv  Mil  nedenfor  den  store  Chineserby  og  havde 
det  sædvanlige  „Bund",  det  vil  sige  Kai  langs  Flod- 
breden.  Men  Forholdene  vare  mere  primitive  her.  Va- 
rerne laa  under  aaben  Himmel,  da  ingen  Pakhuse 
fandtes.  Forresten  vare  Husene  byggede  paa  lav  sum- 
pig Grund  og  uden  Prætension.  Af  offentlige  Bygninger 
fandtes  kun  et  Raadhus,  men  ingen  Klub,  og  man  maatte 
slaa  sig  ned  i  et  anden  Klasses  tysk  Hotel  med  Ac- 
compagnement  af  den  fede,  løgfyldte  Mad,  som  denne 
Nation  elsker.  Jeg  havde  taget  Stevnemøde  her  med  en 
af  Cheferne  for  Jardines,  Mr.  William  Keswick^  men 
fandt,  at  han  samme  Morgen  var  gaaet  til  Peking  og 
havde  overladt  til  en  Skibsekspeditør  at  tage  Vare  paa 
mig.  Jeg  skulde  nu  først  og  fremmest  forestilles  for 
den  „store"  Vicekonge  Li  hun  chang,  som  dengang  var 
den  isetydeligste  Mand  i  China.  Grundene  hertil  vare 
mange.  Som  Vicekonge  i  Provinsen  Chili  havde  han 
den  vigtige  Opgave  at  forsvare  Hovedstaden,  som  lig- 
ger deri.  Dernæst  var  han  Formand  i  Forsvarskommis- 
sionen  —  for  at  benytte  en  hos  os  kendt  Betegnelse — , 
og  som  saadan  vare  Rigets  Arsenaler  i  Tiensin,  Shang- 
hai og  andre  Steder,  samt  Skibsværftet  i  Foochow  ham 
underlagte,  og  alle  Bestillinger  paa  Krigsmateriel  fra 
Udlandet  skulde  gaa  gennem  ham.  Tilsidst,  og  dette 
var  maaske  Hovedgrunden,  var  han  den  almægtige 
Enkekeiserindes  Yndling.  Forholdet  mellem  Central- 
regeringen i  Peking  og  Vicekongerne,  navnlig  de  paa 
Kysten,  var  altid  underkastet  Svingninger.  I  Peking 
søgte  man  at  faa  Overtaget,  men  dette  strandede  som 


VICEKONGE   LI-HUN-CHANG. 


oftest,  fordi  Vicekongerne,  som  skulde  tilveiebringe 
Pengemidlerne,  reiste  en  passiv  Modstand,  som  den 
svage  Centralregering  ikke  kunde  beseire.  Centralre- 
geringen havde  netop  da  faaet  en  Støtte  gennem  Markis 
Tseng' s  Ansættelse  som  Minister;  han  hørte  til  en  anset 
Slægt  og  var  nys  hjemkommen  fra  sin  Gesandtskabspost 
i  Paris;  men  denne  Statsmand  besad  ikke  Li  hun  changs 
Kraft,  og  en  tidlig  Død  Qemede  ham  kort  efter  fra 
Arenaen. 

Men  inden  man  nærmede  sig  Vicekongen,  maatte 
man  studere  Terrainet,  og  dette  var  vanskeligt.  En 
større  Rede  for  Intriger  end  det  daværende  Tiensin  kan 
neppe  tænkes.  Det  var  navnlig  Krigsmateriel,  som  den- 
gang var  paa  Dagsordenen.  Englænderne  havde  hidtil 
holdt  sig  tilbage  fra  denne  Forretningsbranche,  som 
krævede  Opgivelse  af  endel  Selvrespekt.  I  Vicekongens 
Forværelse  maatte  alle  Underordnede  honoreres,  og 
naar  man  var  i  hans  Nærværelse,  hvor  der  gerne  fandtes 
et  Par  af  de  saakaldte  „pipe  bearers",  som  stoppede 
hans  Tobakspibe  og  bød  Vinen  omkring,  kunde  man  være 
sikker  paa,  at  disse  vare  betalte  af  Konkurrenter  til  at 
meddele  dem  Indholdet  af  den  førte  Samtale.  Da  jeg 
senere  blev  nøiere  kendt  med  Vicekongen,  har  jeg  flere 
Gange,  naar  jeg  havde  en  fortrolig  Meddelelse  at  gøre, 
anmodet  ham  om  først  at  sende  disse  Fyre  ud  af  Væ- 
relset. 

Den  ledende  Mand  paa  Pladsen  var  Hr.  Detring,  en 
Tysker,  som  var  „Commissioner  of  Customs",  det  vil 
sige  Tolddirecteur.  Denne  Mand  var  en  Art  Raadgiver 
for  Vicekongen,  som  besad  stor  Tillid  til  ham,  og 
Detring  havde  derfor  faaet  fast  Ansættelse  i  Tiensin  af 
sin  Chef,  den  bekendte  Sir  Robert  Hart,  medens  hans 
Kolleger,  de  øvrige  Commissioners,  stadigt  bleve  for- 
flyttede. Detring  var  en  veltænkende  og  retliniet  Mand, 
men  naar  jeg  skal  yttre  mig  om  ham,  troer  jeg,  at  han 
savnede  noget  af  det  Overblik  og  af  den  Verdens- 
erfaring,  som  udkræves  i  en  saadan  Stilling. 

Detring  havde  været  Chinas  Generalkommissarius 
ved  Verdensudstillingen  i  Wien  i  1873  og  havde  der- 
fra hjemført  en  charmante  Wienerinde  som  Hustru.  De 
førte  et  gæstfrit  Hus,  hvor  man  mødte  de  Fremmede, 
som  søgte  Vicekongen,  og  de  som  vare  paa  Gennem- 
reise  til  Peking. 

En  anden  Mand,  som  ogsaa  fortjener  at  nævnes,  var 
Skotten,  M.r. Michie.  Denne  var  en  litterairt  dannet  Mand, 
som  var  Redaktør  for  det  Jardines  tilhørende  Blad  „the 
Chinese  Times".  Bladet  udkom  kun  een  Gang  ugentligt, 
men  indeholdt  ofte  intelligent  skrevne  Artikler.  For  at 
sprede  dets  Indhold  blandt  Chineserne  fandtes  der  til- 
lige et  chinesisk  Blad  „Shi  pao"  under  samme  Ledelse, 
som  oversatte  Artikler  fra  „Chinese  Times".  Det  var 
dengang  det  eneste  chinesiske  Blad  foruden  den  mange 
hundrede  Aar  gamle  officielle  Tidende. 

I  Forbindelse  med  disse  Blade  stod  ogsaa  en  Mr. 
Dunn^  en  mærkelig  Mand.  Han  var  begyndt  sin  Livs- 
bane som  Skibsconstructeur,  og  var  derefter  kommen  til 
China  i  Telegrafaffairer.  Dernæst  gik  han  i  særlig  Sen- 
delse  fra  det  keiserlige  Hof  til  Paven  i  Rom.  Dermed 
forholdt  det  sig  saaledes:  Katolikkerne  i  Peking  havde 
ved  sidste  Fredstraktat  erholdt  Tilladelse  til  at  opføre  en 
Kathedral,  men  denne  var  saaledes  beliggende,  at  den 
faldt  Beboerne  af  den  forbudne  Stad  —  det  vil  sige 
Keiserhoffet  —  stærkt  i  Øinene.  Enkekeiserinden,  som 
interesserede  sig  for  at  faa  den  flyttet,  gav  Sagen  i 
Hænderne  paa  Li  Hun  Chang,  som  dertil  benyttede 
M.r.  Dunn.  Denne  var  heldig  i  sine  Forhandlinger  i  Rom, 
men  Chineserne  maatte  betale  en  betydelig  Affindelses- 
sum. Manden  gik  under  Navnet  „mysterious  Mr.  Dunn". 
Blandt  Vaabenagenterne  fandtes  en Østeriger,  Hr.  MandZ, 
som  en  kortere  Tid  var  i  Jardines  Tjeneste  for  senere 
at  etablere  sin  egen  Forretning.  Det  var  en  Mand  med 
en  umaadelig  Smidighed,  som  kendte  Chineserne  bedre 
end  nogen  anden.  Under  det  muhamedanske  Oprør  i 
chinesisk  Turkestan  var  han  fulgt  med  den  chinesiske 


Hær,  som  under  Befaling  af  Tseng  kwo  fang  under- 
trykkede det.  Felttoget  varede  saa  længe,  at  da  Pro- 
viantforsyningen udeblev,  fik  Hæren  Tid  til  at  saa  og 
høste  de  Afgrøder,  som  den  selv  behøvede,  og  Hr.  Mandl 
fik  derved  ogsaa  Tid  til  at  lære  Sproget  grundigt.  Denne 
Mand  blev  senere  min  farligste  Modstander  i  China. 

Endnu  en  Personlighed  bør  nævnes  her.  En  ung  tysk 
Officer  Hr.  von  Hanneken,  Søn  af  en  anseet  preussisk 
General,  havde  maattet  forlade  Tjenesten  paa  Grund 
af  et  lille  ungdommeligt  Uheld  og  var  kommen  herud, 
hvor  han  af  Detring  blev  indført  hos  Vicekongen. 
Hanneken  var  baade  en  flittig  og  en  dygtig  Mand,  som 
studerede  Fortifikation  og  Artilleri  og  endte  med  at 
blive  Vicekongens  Fortifikationschef.  Det  var  saaledes 
ham,  som  udførte  det  første  Anlæg  til  Port  Arthurs 
Befæstning. 

Den  for  mig  betydeligste  Chineser  i  Vicekongens 
Omgivelse  var  hans  Søstersøn  Chang,  en  Mand,  som 
var  stærkt  under  Opiummets  Indflydelse,  og  som  man 
sjeldent  traf  i  ubedærvet  Tilstand.  Da  han  desuden  var 
meget  raa,  bleve  Forhandlingerne  med  ham  alt  andet  end 
behagelige.  Mr.  Michie,  som  var  knyttet  til  Jardines, 
indførte  mig  til  denne  Neveu,  som  derefter  arrangerede 
en  Audiens  for  mig. 

Vicekongen  var  dengang  en  Mand  paa  64  Aar.  Her- 
til maa  bemærkes,  at  Chineserne  beregne  en  Mands 
Alder  saaledes,  at  han  ved  Fødslen  siges  at  være  eet 
Aar  gammel,  og  ved  næste  Nytaarsdag  bliver  han  to 
Aar.  Hvis  han  altsaa  er  født  paa  Aarets  sidste  Dag, 
bliver  han  den  næste  Dag  to  Aar  gammel.  Japanerne 
følge  samme  Beregningsmaade. 

Han  havde  en  høi  Skikkelse  og  et  meget  klogt  Blik. 

En  saadan  chinesisk  Embedsmand  har  ikke  slet  saa 
magelige  Dage,  som  en  af  vore.  Li  begyndte  sit  Kontor- 
arbeide  Kl.  6  om  Morgenen,  holdt  det  gaaende  hele 
Dagen,  og  naar  Klokken  blev  seks  om  Aftenen,  har  jeg 
adskillige  Gange  oplevet,  at  hans  Hustru  Nummer  to 

sendte  de  pyntede  Børnebørn  ind  til  ham  for  at  erindre 
ham  om,  at  det  var  Tid  til  at  ophøre  med  Arbeidet;  men 
det  hjalp  ikke,  han  tog  derimod  Børnene  paa  sit  Skød 
og  benyttede  dem  som  Tolk  —  Børnene  kunde  Engelsk, 
han  selv  ikke  —  og  inden  jeg  slap  bort,  var  Klokken 
syv  i  det  allermindste.  Dette  giver  13  Timers  Arbeids- 
dag  —  Avis  til  de  Herrer  Socialistførere  med  deres  otte 
Timers  Arbejds-Dag. 

Ligefra  St.  Petersborg  og  østerover  er  det  Skik,  at 
høie  Embedsmænd  give  al  mulig  Offenlighed  til  deres 
Audienser.  Jeg  har  oplevet  i  nævnte  Stad,  at  en  Mi- 
nister, som  kendte  mig  personligt,  ved  en  saadan  Mod- 
tagelse har  spurgt  mig,  om  jeg  ikke  talte  Russisk,  saa 
at  de  nærmest  staaende  kunde  forstaa,  hvad  jeg  havde 
at  foredrage.  Mandarinerne  —  for  at  anvende  dette 
portugisiske,  af  Chineserne  ukendte  Ord  —  følge  det 
samme  Princip  og  modtage  Besøgende  for  aabne  Døre, 
saa  at  selv  den  ringeste  af  Tjenerne  kan  høre,  hvad  der 
bliver  sagt.  Den  eneste  Undtagelse  herfra,  som  jeg  har 
mødt,  var  Li  Hun  Chang.  Hos  ham  fandtes  to  euro- 
pæisk monterede  Modtagelsesværelser,  hvis  Døre  kun 
aabnedes  for  de  Besøgende  med  deres  Tolke  og  for  de 
førnævnte  „pipe  bearers".  Disse  Værelser  vare  ikke 
luksuriøst  udstyrede.  Der  fandtes  et  grønt  Vadmels- 
tæppe  paa  Bordet  i  det  ene  af  dem,  saaledes  at  man 
kunde  benytte  Udtrykket  „Forhandlingerne  ved  det 
grønne  Bord".  Paa  hver  Side  af  Døren  mellem  Væ- 
relserne stod  to  fuldkommen  ens  Bronceuhre,  som  altid 
gik  fuldkommen  forskelligt.  Paa  Væggen  over  den  Plads, 
hvor  den  Besøgende  sad,  hang  et  Oliemaleri  af  den 
saligt  hensovede  Hr.  Alfred  Krupp  fra  Essen  i  West- 
phalen,  og  over  Vicekongens  Plads  et  stort  Fotografi 
af  den  afdøde  General  Gordon  af  Khartum-Berømmelse. 
Endelig  fandtes  foran  Kaminen  en  Broncestatuette  af 
samme  Hr.  Krupp  i  J agtkostume,  uden  kunstnerisk  Værd. 

Man  kunde  maaske  forundre  sig  over  at  finde  et 
Billede  af  Gordon  her.  Under  Taiping-Oprøret,  hvor 

Li  førte  Kommandoen  paa  keiserlig  Side,  var  Gordon 
som  ung  Officer  kommen  til  China  med  sit  Regiment. 
Som  bekendt  havde  Eventyrere,  navnlig  af  amerikansk 
Ekstraktion,  dannet  et  Hjælpekorps  for  den  keiserlige 
Armee.  Efter  dets  første  Chef,  Barlingham's  Bortgang 
tog  Gordon  Kommandoen  over  dette.  Men  Enden  paa 
Oprøret  var  nær.  De  Keiserlige  indesluttede  Suchow, 
hvor  de  sidste  Rester  af  Taipingerne  vare  samlede, 
under  Befaling  af  deres  5  Høvdinger,  de  saakaldte  5 
Konger.  De  Beleirede  vare  bragte  til  det  yderste,  og 
da  de  en  Dag  erfarede,  at  Li  var  fraværende  paa  en 
Reise,  sendte  de  Parlamentairer  til  Gordon  med  Tilbud 
om  Overgivelse  paa  Vilkaar,  at  deres  Liv  skulde  spares. 
Gordon  indgik  herpaa  og  førte  dem  som  Fanger  til  sin 
Leir.  Da  Li  ved  sin  Tilbagekomst  hørte  dette,  bemæg- 
tigede han  sig  straks  Fangerne  og  gjorde  dem  et  Hoved 
kortere.  Saasnart  den  store  Idealist,  Gordon,  erfarede, 
at  Li  havde  gjort  hans  Ord  til  Skamme,  greb  han  en 
Revolver  og  gik  paa  Jagt  efter  Li.  Da  denne  saa  ham 
komme,  tog  han  Benene  paa  Nakken,  og  der  opstod 
en  Jagt  gennem  Leiren  med  Li  som  Vildtet  og  Gordon 
som  Jægeren.  Fælles  Venner  stoppede  Forfølgelsen  og 
tilveiebragte  en  Forsoning.  Gordon  blev  ogsaa  mange 
Aar  derefter  kaldet  engang  til  China  som  Raadgiver  i 
nogle  militaire  Spørgsmaal. 

Li  Hun  Chang  førte  Samtalen  paa  en  egen  Maade, 
som  jeg  vil  kalde  „drillende",  og  naar  jeg  i  senere 
Aar  sad  i  dette  Modtagelsesværelse  og  havde  været 
under  hans  Behandling  i  en  Time  eller  to  og  var  nær 
ved  at  tabe  Taalmodigheden,  var  min  bedste  Trøst  at 
se  paa  Gordon's  Fotografi  og  genkalde  mig  den  nu  be- 
skrevne Scene  i  Leiren  foran  Suchow. 

Min  første  Audiens  hos  ham  gik  imidlertid  meget 
glat  og  behageligt.  Som  sædvanligt  i  China  aabnedes 
Konversationen  med  i  yderste  Detail  at  begære  Op- 
lysning om  min  Alder,  om  hvorlænge  jeg  havde  været 
Søcadet,  hvad  jeg  havde  bestilt  senere,  hvorfor  jeg  var 

kommen  derud,  og  hvormeget  jeg  havde  i  Løn.  Arm- 
strongs havde  dengang  to  Krydsere  i  Bygning  for  ham, 
og  han  sagde  mig,  at  Rapporterne  om  disse  vare  gun- 
stige. Dernæst  kom  naturligvis  Sønnen  i  London  paa 
Tale,  og  de  af  mig  medbragte  Gaver  fra  ham.  Om  egent- 
lige Forretninger  ytrede  han  sig  ikke.  Derimod  satte 
han  Pris  paa  at  lægge  sit  Kendskab  til  de  forskellige 
Kanonsorter  for  Dagen.  Han  sluttede  med  at  sige  mig, 
at  naar  jeg  fremtidigt  ønskede  at  tale  med  ham,  be- 
høvede jeg  kun  derom  at  henvende  mig  til  hans  Se- 
cretair. 

Det  næste,  jeg  nu  havde  at  gøre,  var  at  reise  til 
Peking  for  at  gøre  mig  bekendt  med  Forholdene  der. 

Hertil  kunde  man  enten  benytte  Landeveien  —  om 
dette  Ord  overhovedet  kan  bruges  i  China  —  eller 
Flodveien.  Herved  maatte  Hensyn  tages  til  at  Portene 
i  Peking  lukkedes  ved  Solnedgang,  og  tillige  skyldte 
man  sig  selv  at  benytte  chinesiske  Kroer  saa  lidt  som 
muligt.  Unge  Mennesker  og  Kavallerister  brugte  at 
ride  hele  Veien,  og  at  sende  Bagagen  med  Muldyrskærre. 
De  havde  da  Relais  af  Rideheste  flere  Steder  under- 
veis  og  gjorde  Turen  i  2  Dage,  saaledes  at  de  slap  med 
een  Nat  i  chinesisk  Kro.  Med  min  Gigt  var  denne  Be- 
fordringsmaade  udelukket.  Tilbage  stod  Floden.  Man 
maatte  leie  en  Baad,  som  blev  trukket  til  Tungchow, 
Pekings  Havn  ved  Peiho- Floden,  som  ligger  2-3  Mil 
fra  Hovedstaden,  og  gøre  disse  sidste  Mile  paa  Heste- 
eller Æselryg.  Der  fandtes  et  uendeligt  Antal  af  Baade 
paa  Floden,  udstyrede  med  et  Tag  af  Bastmatte  paa 
Midten,  hvor  man  ikke  havde  megen  Beskyttelse.  En 
Besætning  paa  4  Mand  slæbte  dem  hele  Veien,  saa- 
fremt  Vinden  ikke  var  fuldt  gunstig,  og  man  brugte  da 
mindst  3  Dage  for  at  naa  Tungchow.  Men  der  fandtes 
et  bedre  Befordringsmiddel,  og  dette  var  en  større  Baad 
med  1 1  Mands  Besætning,  tilhørende  Toldvæsenet.  Det 
lykkedes  mig  at  faa  denne;  en  Kok  blev  engageret. 
Proviant  og  Vin  anskaffede,  og  jeg  var  klar.  For  at 

spare  de  Reisende  den  langsommelige  Fart  gennem 
Broerne  i  Byen  forhales  Baaden  Dagen  før  Afreisen 
til  en  Plads  ovenfor  Staden,  hvortil  man  da  begiver  sig 
pr.  Jinridshia.  Farten  gennem  den  store  By  er  alt  andet 
end  behagelig  om  Morgenen.  Den  mandlige  Del  af  Be- 
folkningen besørger  sin  Nødtørft  paa  aaben  Gade.  Man 
passerer  bogstaveligt  mellem  to  Rækker  siddende  Mand- 
folk, som  ikke  vende  Forsiden  mod  os.  Svineriet  paa 
den  lange  Vei  var  ubeskriveligt.  Midt  i  Byen  kom  man 
til  Keiserkanalens  Udløb  i  Peihofloden.  Her  paa  dette 
Centralpunkt  i  Nord  China  laa  den  i  1870  under  en 
kristen  Massacre  nedbrændte  katolske  Kathedral.  Det 
er  en  underlig  Mani,  de  Herrer  Missionærer  have  for 
altid  at  lægge  deres  monumentale  Bygninger  paa  saa- 
danne  iøinefaldende  Steder,  skøndt  det  stadigt  straffer 
sig.  Vi  kom  gennem  den  store  Trængsel  paa  Baade- 
broerne  og  fandt  min  Baad. 

Farten  begyndte,  5  Mand  spændtes  for  en  Slæbeline, 
fastgjort  i  Toppen  af  den  høie  Mast  og  trællede  langs 
Stien  paa  Flodbreden.  Naar  der  var  lidt  gunstig  Vind, 
heistes  Seilet,  og  saaledes  kom  vi  jevnt  fremad.  Hen- 
paa  Formiddagen  mødte  vi  Mr.  Spence  fra  Jardines  for 
Modgaaende.  Det  var  en  kold  Dag  med  en  raa  Taage 
over  det  sumpede  Land,  og  skøndt  Mr.  Spence  var  klædt 
i  Skind,  maa  han  dog  have  havt  det  ganske  drøit  under 
Bastmaatten  paa  sin  chinesiske  Baad.  Vi  satte  Stevne- 
møde  i  Canton  og  drog  hver  sin  Vei.  Landet  var  uin- 
teressant, næsten  ingen  Træer,  store  Oversvømmelser 
bevirkede  af  Brud  paa  Floddæmningerne,  smudsige 
Landsbyer  med  Huse  af  Ler,  og  af  Grønt  kun  nogle 
Køkkenurter  her  og  der.  Der  var  meget  lidt  Vanddybde 
i  Floden,  og  dette  forværredes  efterhaanden,  som  vi 
kom  høiere  op.  Men  Tiden  gik  dog,  takket  være,  at  jeg 
kunde  baade  læse  og  skrive.  Derimod  fik  jeg  ikke  noget 
Skud  til  alt  det  Fuglevildt,  som  efter  Sigende  skulde 
findes.  Om  Aftenen  gik  jeg  tilkøis  i  en  god  Seng,  som 
dog  først  maatte  befries  for  Legioner  af  Kæmpekakke- 

laker.  Jeg  laasede  min  Dør  forsvarligt  og  lagde  Revol- 
veren under  Hovedpuden,  thi  Røverier  hørte  til  Nat- 
tens almindelige  Begivenheder  paa  Floden.  Der  var 
ogsaa  omtrent  hver  Nat  Skydning,  men  det  antoges,  at 
Røverne  som  Regel  lode  Europæerne  i  Fred,  fordi  de 
vidste,  at  disse  vare  bevæbnede.  Om  Aftenen  paa  den 
tredie  Dag  naaede  vi  Tungchow,  hvorfra  jeg  først  den 
næste  Morgen  kunde  begive  mig  afsted  til  Peking,  hvor 
jeg  var  indbudt  til  at  bo  hos  den  russiske  Minister, 
M.  de  Koumanyy  som  tillige  repræsenterede  Danmark. 
Jeg  havde  faaet  et  Muldyr  uden  Saddel  til  mig  selv  og 
en  Kærre  til  Tjener  og  Bagage.  I  dette  Optog  drog  vi 
udenom  Tungchows  gamle  Mure  ud  paa  Landet.  Dette 
havde  her  en  hyggeligere  Karakter  med  store  Træ- 
grupper og  med  Sukkerrørsmarker.  Naturligvis  var  der 
ogsaa  det  i  China  sædvanlige  Utal  af  fritliggende  Grave. 
Efter  et  Par  Timer  naaede  vi  Palikaobroen,  som  hen- 
laa  i  samme  Tilstand,  som  da  Englændere  og  Fransk- 
mænd beskød  den  25  Aar  tidligere.  Herfra  gik  en  flise- 
belagt Vei  til  Peking;  men  da  denne  var  fuldkommen 
ufarbar  for  en  Kærre,  valgte  vor  Fører  en  Sidevei,  som 
vel  nok  havde  ligesaa  mange  Huller,  men  som  i  hvert 
Fald  var  blødere.  Ved  12-Tiden  naaede  vi  Pekings 
Ydermure  med  deres  vældige  Porttaarne.  Adgangen  var 
vanskelig.  Vi  maatte  nu  op  paa  den  stenbelagte  Vei 
gennem  Porte,  hvis  Smuds  ikke  kan  beskrives,  og  vente 
paa  Køretøier,  som  vare  kørte  fast. 

Peking  bestaaer  af  tre  Dele:  den  sydlige,  Chineser- 
byen,  som  er  Handelskvarteret,  og  er  omgiven  af  en 
rektangulær  Mur;  den  nordlige,  som  er  Legationernes, 
den  officielle  Verdens  og  „Bannermændenes"  By,  med 
en  kvadratisk  Mur,  som  støtter  sig  til  Chineserbyens 
Nordmur;  samt  Keiserbyen,  indeni  Tartarbyen,  ogsaa 
med  en  kvadratisk  Mur,  støttende  sig  til  denne  sidstes 
Nordmur.  Alle  disse  Mure  ere  af  kolossale  Dimen- 
sioner og  meget  forfaldne.  Chineserbyens  Mur  er  ialt 
20  engelske  Mile  lang,  og  Tartarbyens  15.  Min  Vei 

førte  gennem  Chineserbyen,  langs  dennes  Nordmur, 
gennem  en  af  de  mange  Porte  ind  i  Tartarbyen,  og  ved 
Et-Tiden  naaede  jeg  den  russiske  Legation  i  udaset 
Tilstand,  hvor  jeg  blev  yderst  vel  modtaget  af  den  rus- 
siske Minister  og  hans  Frue. 

Jeg  tilbragte  en  14  Dages  Tid  hos  disse  elskværdige 
Mennesker,  under  hvilke  jeg  havde  god  Leilighed  til 
at  blive  bekendt  med  de  mest  fremstaaende  Personlig- 
heder og  med  Stedets  Herligheder.  M.  de  Koumany 
selv  var  en  Mand,  som  havde  set  sig  meget  omkring 
i  Verden.  Oprindelig  Søofficer,  havde  han  været  Chef 
for  den  russiske  „stationnaire"  i  Konstantinopel  og 
havde  da  ledsaget  Mentschikoff  ved  dennes  berømte 
Audiens  hos  Sultanen,  hvor  hans  graa  Paletot  spillede 
en  saadan  Rolle,  at  den  bagefter  fik  Skyld  for  at  være 
Aarsag  til  Krimkrigen.  Koumany  forklarede  imidlertid, 
at  dette  beroede  paa  en  Misforstaaelse.  Mentschikoff 
havde  ikke  vidst,  at  Sultanen  opholdt  sig  i  det  Værelse, 
hvori  han  kom  ind  med  Overtøiet  paa,  og  havde  straks 
aftaget  det  berømte  Klædningsstykke.  Senere  havde 
Koumany  deltaget  som  Gortschakoffs  Secretair  i  Ber- 
liner-Kongressen, og  derefter  levet  tildels  i  orientalske 
Lande. 

Den  russiske  Legation  var  smukt  anlagt.  Der  var  en 
stor  Grund,  som  næsten  kunde  kaldes  en  Park,  hvori 
Ministerens  Hotel  dannede  Centrum.  Detacherede  Byg- 
ninger vare  opførte  for  det  betydelige  Personale,  som 
indbefattede  flere  Secretairer,  Tolke,  Præst  og  Post- 
mester. Der  var  en  Kirke,  en  Pavillon  til  Gæster,  og- 
saa  en  Kosak-Kaserne. 

Den  russiske  Gesandt  var  vistnok  den  af  Diploma- 
terne, som  havde  størst  Betydning  for  Chineserne,  og 
dette  var  ikke  alene  paa  Grund  af  den  meget  lange 
Grænse  mellem  Staterne,  som  altid  maatte  give  An- 
ledning til  Differencer,  men  ogsaa  fordi  han  var  den 
eneste,  hvis  Nation  havde  intimere  Forbindelse  med 
det  chinesiske  Folk.  Østsibirien  beboes  af  en  Folke- 

stamme,  Buriaterne,  der  ligesom  Thibetanerne  ere  La- 
madyrkere. Disse  sidstes  Indflydelse  i  Peking  er  stor, 
og  da  den  næsthøieste  af  Lamaerne  hører  hjemme  i 
Sibirien,  have  Russerne  derigennem  Lethed  for  at  faa 
Indblik  i  Chinas  Forhold.  Det  var  ikke  uforstandigt  af 
Russerne,  at  Postmesteren  i  deres  Legation  i  Peking 
var  Broder  til  denne  Lama  Nummer  to. 

Da  Russerne  havde  etableret  en  ridende  Post  fra 
Tiensin  gennem  Ørkenen  Gobi  til  Grænsestaden  Kiakta 
mellem  Mongoliet  og  Sibirien,  som  afgik  —  jeg  troer  — 
hver  14.  Dag  og  brugte  12  Dage  om  Veien,  og  da  denne 
Post  maatte  eskorteres,  laa  der  altid  et  Skifte  af  Ko- 
saker til  Afløsning  i  Legationen,  og  dette  benyttedes 
som  Eskorte  for  os,  naar  vi  red  omkring  i  Peking. 

Af  Gæster  var  der  dengang  ogsaa  Hr.  Henningsen 
fra  „Store  Nordiske",  som  havde  Forretninger  paa  Ste- 
det; men  tillige  var  der  en  russisk  Militair-Attaché, 
Oberst  Putiata,  som  til  daglig  levede  i  Tiensin.  Denne 
Officer  havde  altid  tjenstgjort  i  Asien  og  kendte  ikke 
til  de  Vanskeligheder,  som  vi  andre  følte,  naar  vi  skulde 
reise  i  Landet  eller  leve  blandt  Folket.  Han  var  kom- 
men til  Peking  for  at  overvære  „Bannermændenes", 
det  vil  sige  Tartarhærens,  Efteraars-Manøvrer,  og  red 
en  Morgen  ud  af  Legationen  med  sin  „Mafu"  —  Stald- 
karl —  uden  at  medføre  andet  end  sine  personlige 
Effekter.  Han  kom  tilbage  efter  8  Dages  Forløb  og 
kunde  fortælle  os  om  deres  Bevæbning  med  Buer  og 
Pile,  eller  høist  Luntebøsser,  og  om  Kanonerne  af  Læder 
forstærkede  med  Jernbaand,  som  i  Gustav  Adolphs  Tid, 
af  hvilke  Mærkeligheder  vi  iøvrigt  ogsaa  saa  endel  i 
Peking  selv.  Senere  foretog  han  en  Marsche  gennem 
Manschuriet  paa  3  Maaneders  Varighed  med  samme 
Bagage.  Han  syntes  at  uddanne  sig  til  at  være  Chef 
for  Avantgarden,  naar  Russerne  engang  vilde  rykke 
ind  i  China. 

Endnu  en  Gæst  kom  til  Legationen.  Det  var  Baron 
Gabriel  Gunzburg  af  det  bekendte  Banquier-Firma,  som 

førte  en  vagabonderende  Tilværelse  i  China,  naar  han 
ikke  var  oppe  ved  Lenafloden  for  at  tilsee  sin  Families 
Guldvadskerier.  Det  var  en  behagelig  Mand,  som  jeg 
ofte  har  mødt  senere. 

Dette  Selskab  red  meget  omkring  med  Eskorten  for 
at  se  Pekings  Mærkværdigheder,  og  de  fortjente  at 
blive  sete. 

Naar  man  først  er  bleven  vant  til  Byens  urimelige 
Smudsighed,  vil  det  snart  staa  klart  for  en,  at  Grund- 
læggerne af  Peking  have  været  stort  anlagte.  Yder- 
murene alene  med  deres  Porttaarne  ere  jo  enestaaende 
i  Verden,  ligesom  hele  Planen  for  Byen.  Gaderne  have 
større  Dimensioner  end  noget  andet  Sted.  Det  samme 
gælder  om  Keiserens  Residens  eller  den  forbudne 
Stad,  som  den  ogsaa  kaldes.  Naar  man  bevæger  sig 
paa  Gaderne  og  møder  disse  Optog  af  mongolske  Prin- 
ser eller  andre  Storheder,  tilhest  eller  paa  Muldyr, 
større  end  Heste,  iklædte  flagrende  Gevandter,  efter- 
lade de,  trods  deres  Følges  Pjalter,  Indtrykket  af  Stor- 
hed, men  en  Storhed,  som  er  falden. 

Man  maa  ikke  gaa  i  Detailler  i  Peking.  Gaderne 
have  denne  uhyre  Brede;  men  den  nærsomme  Chine- 
ser  har  ikke  kunnet  taale  at  se  en  saadan  Ødselhed. 
Der  er  derfor  bygget  en  uafbrudt  dobbelt  Række  af 
Boder,  som  indsnevre  Kørebanen,  efterladende  den  til- 
bageblevne Halvdel  af  denne  i  en  saadan  Tilstand,  at 
det  var  næsten  blevet  til  en  Troesartikel,  at  efter  et 
Regnveir  var  et  Muldyr  druknet  i  et  Hul  i  en  af  Ga- 
derne. 

Jeg  har  ikke  været  indenfor  Døren  af  noget  af  Temp- 
lerne. Det  bizarre  Lamatempel  var  utilgængeligt  paa 
Grund  af  Munkenes  Fremmedhad,  og  Himlens  Tempel, 
hvor  Keiseren  engang  aarligt  selv  udførte  Ofringen, 
havde  med  sine  enorme  Dimensioner  intet  tiltræk- 
kende. 

Men  naar  man  var  kommen  op  paa  den  40  Fod  høie 
Stadsmur  og  vandrede  paa  dens  brede  Krone,  havde 

man  et  stort  Syn  for  sig.  Først  Staden  selv  med  sine 
tre  Afdelinger,  af  hvilke  den  forbudte  Stad  var  kende- 
lig paa  sine  gule  Tage  —  gult  er  Keiserens  Farve. 
De  mange  Haver  og  Parkanlæg,  som  ofte  næsten  skjulte 
Husene,  havde  en  god  Effekt.  I  det  Fjerne  mod  Nord 
saa  man  den  Bjergkæde,  som  skiller  China  fra  Mon- 
goliet, man  saa  flere  Templer,  der  benyttedes  som 
Sommerresidens  for  endel  af  Legationerne. 

Paa  den  østlige  Side  af  Muren  laa  det  saakaldte 
Observatorium.  Paa  Ludvig  den  Fjortendes  Tid  var  det 
lykkedes  nogle  Jesuitter  at  skaffe  sig  Adgang  til  Kei- 
serhoffet som  Lærere.  Da  de  dyrkede  Astronomien, 
sendte  deres  Konge  som  Gave  til  Keiseren  en  superb 
Himmelkugle  af  Guldbronce,  og  denne  sidste  lod  flere 
andre  Instrumenter  forfærdige.  Denne  Samling,  som  an- 
ses for  at  være  omtrent  den  skønneste  Broncesamling 
i  Verden,  havde  siden  da  staaet  her  under  aaben  Him- 
mel. Efter  Undertrykkelsen  af  Bokseropstanden  delte 
de  indrykkede  fremmede  Armeer  Peking  i  Kvarterer, 
et  for  hver  Nation.  Amerikanerne  havde  besat  det, 
hvori  Observatoriet  laa,  men  dette  forhindrede  ikke 
Tyskerne  i  at  bemægtige  sig  disse  unique  Kunstværker, 
og  at  sende  dem  som  Seirstrofæ  til  Berlin.  Imidlertid 
maa  der  være  opstaaet  nogen  Skamfølelse  over  dette 
ligefremme  Rov,  thi  ved  et  senere  Høflighedsbesøg  af 
en  chinesisk  Prins  i  Berlin,  tilbød  man  ham  at  sende 
dem  tilbage,  hvilket  han  havde  den  gode  Smag  at  af- 
slaa. 

Der  var  en  Adgang  til  den  forbudne  By,  som  var 
ret  besynderlig.  En  Bygning,  som  laa  der,  maatte 
være  tilgængelig  for  de  Fremmede.  Englænderne  sige 
om  Chineserne,  at  de  gøre  meget  „to  save  face",  og 
dette  opnaaede  de  her  ved  at  slaa  Hul  paa  Muren  ved 
Siden  af  en  lukket  og  bevogtet  Port  og  at  tillade  Pas- 
sage gennem  Hullet.  Vi  rede  gennem  dette,  og  saa  da 
Marmorbroen,  som  regnes  for  at  være  noget  af  det 
skønneste  i  Peking,  samt  Templet  paa  Toppen  af  Kul- 

høien,  hvor  den  sidste  Keiser  af  Ming-Dynastiet  hængte 
sig,  efterat  Tartarhæren  allerede  var  trængt  ind  i  Pe- 
king. 

Udenfor  Staden,  støttet  til  den  nordre  Mur,  ligger 
den  mongolske  Leir,  som  var  Hovedkvarter  for  dette 
Folk. 

Der  er  en  vældig  Karavanetrafik  med  Kameler,  som 
strømmer  ned  gennem  Passerne  fra  Mongoliet  til  Pe- 
king-Sletten og  fortsætter  til  Tiensin,  hvor  Varerne 
indskibes.  Disse  ere  væsenligt  Kamelhaar,  Trækul  og 
Kalk,  samt  Faareuld.  Leiren  tjener  som  Hvileplads  for 
disse  Karavaner,  men  de  mongolske  Fyrster  holde  og- 
saa  til  her.  Dette  Lands  Forhold  til  China  er  neppe 
meget  kendt.  Landet  var  delt  mellem  16  Fyrster,  der 
vare  saa  godt  som  uafhængige.  China  holdt  en  General- 
gouverneur  der,  hvis  Opgave  egentlig  kun  bestod  i  at 
inddrive  den  aarlige  Tribut.  Prinserne,  som  ved  Gifter- 
maal  vare  allierede  med  den  keiserlige  Familie,  skulle 
til  alle  Tider  have  havt  megen  Indflydelse  i  Peking  og 
vare  nogle  af  de  fornemste  i  China. 

Chineserne  ere  et  stærkt  demokratisk  anlagt  Folke- 
færd. Man  ser  jo  til  Eksempel,  at  den  simpleste  Mand 
kan  naa  at  blive  Vicekonge  eller  Censor.  Det  er  Eks- 
amen, som  er  det  ene  afgørende,  og  ved  denne  er  der 
sørget  for,  at  Persons  Anseelse  er  udelukket.  Det  er 
ogsaa  et  forsvindende  Antal  Familier,  som  have  faaet 
nogen  Særstilling,  eller  hvad  vi  kalder  Adel.  Blandt 
disse  er  der  naturligvis  den  keiserlige  Familie  med 
sine  talrige  Forgreninger,  som  er  fordelt  paa  ikke  min- 
dre end  32  Klasser;  dernæst  kommer  nogle  Manchu- 
Fyrsteslægter,  som  hjalp  med  til  Erobringen  af  China, 
og  de  ovennævnte  mongolske  Prinser.  Af  Chinesere 
er  Tallet  meget  ringe.  Slægterne  efter  de  to  gamle  Vis- 
mænd Confucius  og  Mencius  eksisterer  —  man  maa 
ikke  glemme,  at  hvor  Adoption  findes,  er  det  ikke  svært 
at  vedligeholde  en  Familie  i  Aartusinder  —  og  have 
en  arvelig  Titel,  som  svarer  til  Hertug  hos  os.  Hertug 

Confucitts  har  en  Besiddelse  i  Shantung  Provinsen, 
hvis  Indkomster  iøvrigt  væsenligt  anvendes  til  reli- 
giøse Formaal.  Foruden  disse  er  der  vistnok  kun  tre 
chinesiske  Familer,  som  besidde  Arveadel,  og  denne 
er  af  relativ  moderne  Dato.  Disse  ere  Familien  Tseng, 
paa  Grund  af  Tseng  kwo  fangs  Undertrykkelse  af  Op- 
røret i  Turkestan ;  dernæst  Li  hun  chang  paa  Grund  af 
hans  Fortjenester  under  Taiping  Oprøret;  og  endelig 
Liu  min  chuan  af  samme  Aarsag  som  Li.  Liu  var  nu 
Gouverneur  paa  Formosa,  hvor  jeg  havde  meget  med 
ham  at  gøre,  saaledes  som  senere  vil  blive  fortalt. 

Endelig  var  det  Skik,  at  naar  en  særlig  fortjenstfuld 
Mand  døde,  fik  hans  Familie  Adelstitel  for  et  vist  Antal 
Generationer.  — 

Man  førte  en  behagelig  Tilværelse  blandt  de  Frem- 
mede i  Peking.  Det  var  ikke  tilladt  andre  end  Lega- 
tionernes Medlemmer  at  bo  der,  saaledes  at  Kredsen 
ikke  var  stor,  og  man  var  dengang  fritaget  for  noget 
forstyrrende  Element,  som  saa  let  kan  ødelægge  Tonen 
i  et  lille  Samfund.  Den  daværende  sociale  Leder  var 
Lady  Walsham,  den  engelske  Ministers  Frue,  en  høist 
elskværdig  Dame  med  stor  Verdenskundskab,  hentet 
fra  hendes  Ophold  i  Udlandet  ligefra  Barnealderen. 
Hun  førte  et  smukt  Hus  i  den  statelige  engelske  Le- 
gation, som  var  et  ombygget  chinesisk  Prinsepalæ.  De 
fremmede  Huse  laa  næsten  alle  i  een  Gade,  parallel 
med  Sydmuren  af  Tartarstaden,  som  i  daglig  Tale  kaldtes 
Legationsgaden.  Nær  ved  Englænderne  laa  den  tyske 
Legation.  Dens  daværende  Chef,  Hr.  von  Brandt,  var 
en  fremstaaende  Mand,  der  havde  begyndt  sin  Carriere 
som  Konsul  i  Japan;  han  havde  forfattet  forskellige 
litteraire  Arbeider  om  China,  og  havde  ogsaa  gjort  sig 
fortjent  ved  at  hjelpe  Kunstindustrimusæet  i  Berlin  til 
dets  udmærkede  Samling  fra  China.  Da  jeg  kom  dertil, 
led  han  af  den  Sygdom,  som  kaldes  Høfeber,  der  har 
den  besynderlige  Virkning,  at  Patienten  ikke  kan  taale 
Lugten  af  Heste.  Naar  han  skulde  forlade  Peking,  maatte 

det  derfor  ske  i  Bærestol.  Hans  Secretair,  Hr.  von 
Ketteler,  var  en  rask  ung  Mand,  som  kort  i  Forveien 
ved  sin  resolute  Optræden  havde  standset  et  Forsøg 
paa  Europæer-Massacren  paa  Øen  Shamin  ved  Canton. 
Det  er  den  samme  Mand,  som  ved  Bokseropstandens 
Begyndelse  var  tysk  Gesandt  i  Peking,  og  som  blev 
myrdet,  da  han  uforfærdet  gik  i  sin  Bærestol  gennem 
Byen  til  „Tsung  li  yamen"  —  Udenrigsministeriet. 

Foruden  Legationernes  Personale  og  nogle  Missio- 
nærer var  der  endnu  en  Fremmed  i  Peking,  og  denne 
var  dansk.  Hans  Navn  var  Peter  KJerulff,  og  jeg  troer, 
han  stammede  fra  Slagelse.  Det  blev  sagt,  at  han  var 
kommen  til  China  med  Admiral  Bille,  da  denne  i  1864 
blev  sendt  dertil  i  Regerings-Mission,  og  han  havde 
giftet  sig  med  en  „nursery  governess"  hos  Lady  Harty 
den  bekendte  Sir  Robert  Harfs  Frue.  Ægteparret  var 
protegeret  af  Hr.  von  Brandt,  og  denne  havde  skaffet 
ham  Tilladelse  til  at  etablere  en  Forretning  under  Titel 
af  „Compradore"  for  den  tyske  Legation.  Dette  er  ellers 
Navnet  paa  den  chinesiske  Mellemhandler,  som  alle 
fremmede  Huse  paa  Kysten  benytte  til  deres  Forret- 
ninger med  de  Indfødte,  og  hvis  Berettigelse  væsentlig 
er  begrundet  i  Europæernes  bristende  Kundskab  til 
Sproget.  KJerulff,  som  var  en  driftig  Mand,  havde  stiftet 
en  betydelig  Forretning,  ligeoverfor  den  tyske  Legation, 
hvor  man  kunde  købe  alle  Livets  Fornødenheder,  og 
som  ogsaa  blev  besøgt  af  Chineserne.  Palæets  Eunu- 
cher  havde  fundet  Veien  derhen,  og  gennem  disse  fik 
han  Leilighed  til  at  komme  i  Besiddelse  af  mange  kost- 
bare Sager,  som  gennem  Hr.  von  Brandt  vandrede  vi- 
dere til  Berliner-Musæet.  Den  keiserlige  Hofholdning 
besad  Fabrikker  for  Porcellain  og  Silkestoffer,  og  da 
det  var  Skik  at  benytte  en  stor  Mængde  af  disse  Sager 
til  Gaver,  modtog  Fabrikkerne  ved  Aarets  Begyndelse 
en  større  Rekvisition.  Da  man  imidlertid  var  vant  til 
at  endel  blev  borte  underveis,  var  man  saa  forsigtig 
at  duplicere  disse  Bestillinger,  og  det  blev  sagt,  at  det 

var  disse  Duplicater,  som  Eunucherne  solgte  til  Kjeruljf. 
I  den  føromtalte  „Chinese  Times"  var  der  en  Dag  en 
Artikel,  som  omhandlede  Gadernes  slette  Tilstand  i 
Peking,  og  i  hvilken  anførtes,  at  den  eneste  Undtagelse 
var  den  lille  sandbestrøede  Sti,  som  førte  fra  den  tyske 
Legation  tvers  over  Gaden  t\\  Peter  Kjerulffs  „Store".  Det 
var  en  lille  Médisance,  som  iøvrigt  var  sand.  Den  syge 
Hr.  von  Brandt  skulde  nemlig  hver  Dag  over  Gaden 
for  at  spille  et  Parti  trictrac  med  Fru  Kjeruljf.  Ægte- 
parret har  forladt  China,  og  begge  ere  døde  i  Kjøben- 
havn.  Ved  Auktionen  over  deres  Bo  fandtes  der  ad- 
skillige overordentlig  sjeldne  Sager. 

Paa  en  af  vore  Rideture  besøgte  vi  den  katholske 
Kathedral,  hvor  vi  bleve  modtagne  af  Pére  Favier,  som 
allerede  dengang  nød  høi  Anseelse  i  Fremmedkolonien. 
Det  var  ham,  som  senere  under  Bokseropstanden  afslog 
alle  Angreb  paa  Kathedralen  ved  Hjelp  af  sin  Menig- 
hed —  omtrent  2000  kristne  Chinesere,  og  en  Snes 
italienske  Marinesoldater,  skøndt  han  var  i  over  en 
halv  Mils  Afstand  fra  Legationsgaden.  Han  blev  efter 
de  fremmede  Troppers  Indmarsche  anklaget  for  at  have 
plyndret  sit  Kvarter  af  Byen,  men  blev  hæderligt  fri- 
kendt, da  han  dokumenterede,  at  han  havde  været 
tvunget  dertil  for  at  kunne  skaffe  Føde  til  sine  mange 
Medchristne. 

Jeg  gjorde  et  Besøg  hos  Markis  Tsengy  til  hvem  jeg 
havde  en  Introduktion.  Denne  Statsmand  var  nylig 
hjemkommen  fra  sin  Gesandtskabspost  i  Paris,  og  havde 
fra  sit  Ophold  i  Europa  medbragt  Lysten  til  at  aabne 
Adgang  for  europæisk  Kultur  for  sine  Landsmænd. 
Han  var  den  eneste  Chineser  af  Rang,  som  havde  pri- 
vat Omgang  med  Legationerne.  Hans  Søn,  en  15  Aars 
Dreng  —  som  var  opdraget  i  en  engelsk  Skole  — 
mødte  uden  den  reglementerede  Haarpisk,  og  hans 
Hus  havde  faaet  et  halvt  europæisk  Tilsnit.  Men  alt 
dette  havde  ingen  Virkning  og  gjorde  ham  kun  upopu- 
lair  hos  sine  Landsmænd.  I  vor  Samtale  udtalte  han 

som  sin  Anskuelse,  at  Centralregeringen  snart  vilde 
borttage  Styret  fra  Vicekongerne.  Man  ventede  kun 
paa,  at  den  syvende  Prins,  Keiserens  Fader,  skulde 
blive  helbredet  fra  en  Sygdom  for  at  sætte  dette  i  Værk. 
Vi  have  jo  set,  at  dette  var  Drømme,  som  ikke  bleve 
realiserede. 

Endnu  maa  jeg  nævne  en  Mand  —  den  betydeligste 
af  dem  alle  — ,  hvis  Bekendtskab  jeg  gjorde  i  Peking. 
Jeg  mener  hermed  Sir  Robert  Hart,  „Inspector  General 
of  Chinese  Customs",  forkortet  hos  de  Fremmede  til 
„the  I.  G.".  Det  er  jo  et  verdenskendt  Navn,  jeg  her 
har  nævnet,  men  jeg  skal  dog  fortælle  lidt  om  hans 
Gerninger. 

Under  Taiping-Oprøret  havde  Oprørerne  en  kortere 
Tid  sat  sig  i  Besiddelse  af  Shanghai,  og  de  chinesiske 
Embedsmænd  vare  flygtede  derfra.  Som  en  Følge  heraf 
blev  Tolden  ikke  opkrævet  paa  de  Varer,  som  kom 
udefra.  For  at  bringe  dette  i  Orden  indrettede  de  frem- 
mede Konsuler  et  midlertidigt  Toldbureau,  som  blev 
ledet  af  en  ung  engelsk  Konsularelev,  den  senere  Sir 
Rutherford  Alcock.  Efter  et  Aars  Tid  drog  Alcock  sig 
tilbage,  og  en  nys  ankommen  irsk  Konsularelev,  Robert 
Hart,  tog  Stillingen.  Det  varede  nogen  Tid,  inden  den 
chinesiske  Regering  igen  fik  Administrationen  i  Shang- 
hai igang,  og  de  bleve  glad  overraskede  ved  at  finde, 
at  Toldintraderne  havde  naaet  en  meget  større  Høide 
end  tidligere.  Dette  beroede  naturligvis  paa,  at  de  vare 
blevne  redeligt  bestyrede.  Centralregeringen,  i  hvis 
Budget  Tolden  er  den  væsentligste  Indtægtskilde,  be- 
sluttede derefter  at  overdrage  Hart  Administrationen 
af  Tolden  paa  alle  Varer,  som  kom  ind  paa  fremmed 
Køl,  og  da  Traktathavnenes  Antal  tiltog,  voksede  Harts 
Arbeide  dermed.  Dette  Toldvæsen  var  nu  blevet  en 
vel  organiseret  Tjeneste.  Der  fandtes  en  „indoor  staff", 
som  forrettede  Kontorarbeidet,  og  som  kun  bestod  af 
Europæere,  valgte  omtrent  i  Proportion  med  deres  in- 
dividuelle Nations  Bidrag  til  Toldens  Indkomster.  „The 

outdoor  stafTs*  Funktionærer  vare  mangfoldige.  Dels 
vare  de  almindelige  Toldbetjente,  dels  Havnefogeder 
eller  Captainer  etc.  I  Forbindelse  med  Tolden  havde 
han  ogsaa  organiseret  en  Krydstoldtjeneste,  som  besad 
et  Dusin  armerede  mindre  Dampere,  der  saavel  kryd- 
sede imod  Smuglere  som  imod  Sørøvere.  Disses  Offi- 
cersbesætninger  vare  ogsaa  europæiske. 

Men  Sir  Roberfs  Virksomhed  var  ikke  indskrænket 
til  Tolden  alene.  Han  havde  saaledes  besørget  hele 
Kysten  opmaalt,  og  Farvandet  afmærket  med  et  kom- 
plet System  af  Sømærker.  Dernæst  havde  han  paataget 
sig  at  belyse  Farvandet,  og  til  Bevis  paa  at  det  ikke 
herved  dreiede  sig  om  Smaasager,  var  der  til  den  van- 
skelige Indseiling  til  Amoy  anbragt  ikke  mindre  end 
13  Fyr.  Det  var  heller  ikke  let  at  opføre  disse  Fyr- 
taarne.  Da  det  vigtige  Fyrtaarn  paa  Formosas  Sydspids 
skulde  bygges,  satte  den  derværende  vilde  Befolkning 
sig  derimod.  Der  maatte  først  føres  et  Regiment  der- 
hen, og  et  Fæstningsanlæg  udføres  omkring  Fyrtaarnets 
Plads,  og  efter  dets  Opførelse  maatte  en  fast  Garnison 
bibeholdes. 

Af  Fiskeriet  og  af  Silkeavlen  havde  han  ogsaa  ind- 
lagt sig  Fortjenester.  Hvergang  China  skulde  møde  paa 
en  Verdensudstilling,  var  det  ham,  som  maatte  orga- 
nisere Arbeidet;  ogsaa  benyttede  man  hans  Tjenester 
som  Diplomat.  Da  Chineserne  med  deres  Tilbøielighed 
til  at  trække  alt  i  Langdrag  ikke  kunde  komme  til  Enig- 
hed med  Frankrig  efter  den  „forklædte"  Krig  i  1885, 
gav  man  ham  Fuldmagt  til  at  ordne  Sagen.  Han  benyt- 
tede dertil  den  Repræsentant,  som  Toldvæsenet  holder 
i  London,  og  skal  efter  Sigende  have  udgivet  40,000 
Dollars  til  Telegrammer;  men  efter  kort  Tids  Forløb 
var  han  istand  til  at  møde  i  Udenrigsministeriet  med 
et  Telegram  om.  at  alle  Vanskeligheder  vare  fjernede. 
Man  fortalte,  at  de  derværende  høitstaaende  Chinesere, 
trods  deres  steile  Værdighed,  ikke  kunde  skjule  et  Ud- 
brud af  Beundring. 

Denne  Mand  sad  i  sit  Kontor  i  Peking,  som  han  i 
senere  Aar  aldrig  forlod,  ikke  engang  under  den  hedeste 
Sommertid.  Hans  Familie  levede  i  England,  men  der 
fandtes  gerne  i  hans  Hus  et  Par  besøgende  Damer  af 
Toldetaten.  Hans  Luksus  var  ikke  stor,  dog  holdt  han 
et  malayisk  Musikkorps  og  en  lille  Samling  af  vilde 
Dyr.  Mærkeligt  nok  havde  jeg  flere  Gange  Leilighed 
til  at  erfare,  at  denne  overarbeidede  Mand  distraherede 
sig  med  at  føre  en  udstrakt  Korrespondance  med  et 
betydeligt  Antal  Damer  i  China,  hvorover  disse  natur- 
ligvis vare  stolte. 

Nogle  Aar  i  Forveien  havde  den  engelske  Regering 
tilbudt  ham  Stillingen  som  dens  Gesandt  i  Peking,  hvad 
han  i  første  Øieblik  modtog,  men  fra  hvilken  han  efter 
nogen  Overveielse  drog  sig  tilbage. 

Der  blev  udfoldet  en  stor  Gæstfrihed  i  Peking,  ikke 
alene  af  vor  elskværdige  Værtfolk,  som  holdt  omtrent 
aabent  Hus  for  alle  Tilreisende;  men  ogsaa  de  andre 
Beboere  bad  os  til  sig,  saaledes  at  vi  altid  vare  paa 
Farten.  Det  var  ikke  ganske  bekvemt  at  gaa  ud  i  Sel- 
skabsklæder  om  Aftenen.  Bærestole  vare  kun  tilladte 
for  Folk  af  høi  Rang,  og  Vogne  fandtes  ikke.  Man  havde 
Valget  mellem  at  gaa  eller  at  tage  en  Peking-Kærre, 
som  er  uden  Fjedre  og  med  et  Tag  af  Bomuldstøi. 
Man  maatte  krybe  ind  forfra  og  sidde  paa  Vognbunden 
med  Fødderne  tæt  op  til  Dyrets  Hale,  og  havde  Kusken 
siddende  paa  den  ene  Side,  klos  til  ens  Ben.  Jeg  fore- 
trak Apostlenes  Heste  og  lod  Fa  san  gaa  i  Forveien 
med  en  Papirlygte.  Men  en  Aften  var  jeg  nærved  at 
fortryde  det.  Da  jeg  balancerede  mig  frem  paa  et  op- 
høiet  Fortog,  dannet  af  Gadens  Mudder,  med  Fa  san 
et  Stykke  foran  med  Lygten,  snublede  jeg  over  noget, 
og  dernæst  følte  jeg  et  Tag  i  mine  Benklæder.  Det  var 
en  Kamel,  som  tilbragte  sin  Nat  liggende  i  Gadens 
Snavs  og  med  Hovedet  hvilende  paa  Fortoget.  Det  var 
over  dette  Hoved,  at  jeg  var  snublet. 

Tiden  til  at  forlade  Peking  var  kommen.  Det  var 

lykkedes  mig  paany  at  faa  Toldvæsenets  Baad,  og  jeg 
havde  ogsaa  fundet  Reiseselskab,  bestaaende  af  Mr. 
Michie  fra  „Chinese  Times",  Baron  Gunzburg  og  en 
tilfældig  Englænder.  Disse  red  ned  til  Tungchow,  me- 
dens jeg  paa  Grund  af  min  Gigt  maatte  benytte  en 
„mule  litter",  det  er  en  Bærestol,  ophængt  mellem  to 
Muldyr.  Det  var  et  langsomt  Redskab,  og  jeg  sad  krum- 
bøiet  i  den  lukkede  Kasse;  men  jeg  naaede  derhen  i 
Tide  til  vor  Middag,  og  vi  gik  nu  ned  ad  Floden  med 
Strømmen.  Den  anden  Dags  Aften  naaede  vi  efter 
mange  Rubbere  at  komme  iland  i  Tiensin,  hvor  jeg  igen 
tog  ind  paa  Astor  House.  Jeg  blev  der  nogle  Dage  for 
i  Forbindelse  med  „mysterious  Mr.  Dunn"^  at  forfatte 
en  længere  Artikel  til  „Chinese  Times"  og  „Shi  pao", 
hvori  vi  forsøgte  at  overbevise  de  400  Millioner  Chi- 
nesere  om,  at  de  ikke  havde  nogen  Salighed  at  vente 
uden  gennem  Armstrong.  Dernæst  gjorde  jeg  et  Afskeds- 
besøg  hos  Li  hun  Chang's  Neveu,  Chang,  som  besty- 
rede Vicekongens  Forsvarsdepartement.  Jeg  fandt  ham 
med  hvad  vi  i  daglig  Tale  kalde  for  „Tømmermænd", 
erhvervede  efter  en  Opiumsrus,  og  indskibede  mig.  Vi 
havde  nogen  Vanskelighed  med  at  komme  over  Barren, 
men  naaede  dog  Shanghai  den  16.  November. 

Jeg  forefandt  her  Telegram  om,  at  man  nu  ønskede 
mig  til  Nanking,  hvor  Hr.  Buchheister  befandt  sig.  Da 
den  høit  ansete  Markis  Tseng^  til  hvem  jeg  havde  en 
Introduktion,  var  Vicekonge  der,  havde  jeg  en  god 
Grund  til  at  gaa  derhen;  men  desuden  havde  Buch- 
heister sine  Forbindelser  med  det  derværende  Arsenal, 
og  disse  maatte  kultiveres.  Jeg  kunde  imidlertid  ikke 
komme  derhen  uden  at  medbringe  min  Part  af  Provi- 
anten. Jeg  fandt  snart  en  Forretning,  som  kunde  sige 
mig,  hvad  jeg  skulde  medbringe  for  nogle  Dages  Op- 
hold blandt  Chinesere,  hvoriblandt  jeg  erindrer  en 
Masse  Brød,  og  rustet  med  dette  begav  jeg  mig  om- 
bord i  Hjuldamperen  „Peking",  med  hvilken  jeg  afgik 
en  Morgen  tidligt.  Der  fandtes  dengang  tre  Kompagnier, 

som  besørgede  Trafikken  paa  Floden  fra  Shanghai  til 
Hankow,  en  Distance  af  omtrent  125  danske  Mile.  Et 
af  disse  var  chinesisk,  og  „Peking"  tilhørte  dette.  Disse 
Baade  vare  byggede  med  de  amerikanske  Floddampere 
som  Forbillede,  kun  vare  Kahytterne  af  Hensyn  til 
Klimaet  rummeligere.  Europæerne  vare  logerede  midt- 
skibs, og  forsvarlige  Jerndøre  adskilte  dem  fra  de  en- 
orme chinesiske  Lokaliteter,  som  vistnok  kunde  rumme 
2000  Passagerer.  I  den  europæiske  Spisesal  var  der  til 
Forsvar  opstillet  et  stort  Antal  skarpladte  Rifler.  Farten 
paa  Yangtze-Floden  byder  i  Begyndelsen  ikke  paa  nogen 
Skønhed.  Naar  man  kommer  ud  paa  den  ved  Wosung, 
er  den  saa  bred,  at  man  knap  kan  se  den  nordre  Kyst, 
senere  snevrer  den  betydeligt,  Mudderet  og  Sandet  maa 
vige  for  grønne  Marker  og  store  Landsbyer;  man  mærker, 
at  man  er  i  et  mere  velhavende  Distrikt.  Vi  kom  til- 
ankers  udfor  Nanking  den  næste  Morgen.  Denne  fordum 
saa  mægtige  Stad,  som  var  Residensstad  under  endel 
af  Ming-Dynastiet,  er  som  de  fleste  i  China  bygget  i 
en  regelmæsig  Firkant,  hvis  Sider  ere  1^-2  dansk  Mile 
lange,  hvortil  endnu  kom  store  Forstæder.  Den  er  om- 
given af  en  Kæmpemur  næsten  af  samme  Dimensioner 
som  Pekings  og  ligesaa  forfalden.  En  Tvermur  af  samme 
Dimensioner  deler  Terrainet  i  en  Manchu-  og  en  Chi- 
neserby.  En  Mur  omslutter  endvidere  et  stort  Areal, 
hvori  findes  Mausoleerne  for  bortgangne  Ming-Keisere. 
Det  maa  erindres,  at  Nanking  i  10  Aar  var  Taipinger- 
nes  Hovedstad,  og  at  disse  begyndte  deres  Besiddelse 
med  at  dræbe  den  daværende  Befolkning  paa  2  Milli- 
oner Mennesker,  hvorefter  de  ødelagde  alle  de  Monu- 
menter, som  fandtes,  af  hvilke  de  betydeligste  vare  et 
prægtigt  keiserligt  Slot  og  det  bekendte  Porcellainstaarn, 
som  de  troede  var  tildels  af  Sølv.  Da  de  keiserlige 
Tropper  toge  Staden  tilbage,  fuldførte  de  Ødelæggelsens 
Værk.  Følgen  heraf  var,  at  naar  man  nu  stod  paa  en 
Høide  udenfor  Staden  og  saa  udover  denne,  var  der 
ikke  noget  Spir  eller  Taarn,  knap  nok  noget  større  Tag 

synligt.  Verdenshistoren  kan  neppe  anføre  noget  mere 
vanvittigt  Eksempel  paa  unyttig  Ødelæggelse,  end  hvad 
der  skete  dengang.  Tabet  af  Menneskeliv  under  Tai- 
ping-Oprøret  var  over  50  Millioner  efter  Sir  Robert 
Hartes  Opgivelse  til  mig.  Efter  en  saadan  Forstyrrelse 
maatte  det  tage  Tid,  inden  Staden  kunde  reise  sig.  I 
de  første  Aar  efter  Oprørets  Underkuelse  var  Terrainet 
indenfor  Murene  det  bedste  Jagtgebet  for  de  Shanghai- 
Grosserere,  og  jeg  har  endnu  der  set  Raadyr  løbe  om- 
kring. Der  havde  nu  samlet  sig  i  to  Udkanter  af  Byen 
en  Befolkning,  som  med  Forstædernes  blev  anslaaet  til 
400,000  Mennesker. 

Her  kom  vi  tilankers  den  næste  Morgen  efter  Af- 
gangen fra  Shanghai.  Med  en  daarlig  Tjener  og  en  stor 
Bagage  var  det  svært  midt  i  Chineser-Sværmen  at 
komme  iland  uden  materielt  Tab,  men  det  lykkedes,  og 
jeg  fik  Tag  i  en  Husbaad,  som  skulde  befordre  mig  op 
ad  en  Kanal  rundt  om  en  Del  af  Stadsmuren  til  det 
2  Mile  derfra  beliggende  Arsenal.  Vi  passerede  under 
nogle  Broer,  kom  ind  i  en  Trængsel  af  Baade,  og  naaede 
endelig  Arsenalet,  hvor  jeg  fandt  Hr.  Buchheister  in- 
stalleret meget  komfortabelt  med  Compradore,  Tjener 
og  Kok,  og  hvor  han  syntes  at  føle  sig  hjemme.  For 
mig  havde  han  indrettet  Bolig  i  et  Tempel  tætved.  Jeg 
maatte  først  undersøge  dette.  Jeg  fandt  et  Rum,  hvis 
Vægge  vare  af  udskaaret  Træarbeide,  saaledes  at  Him- 
lens Fugle  havde  fri  Adgang,  hvilket  i  November  Maa- 
ned  kunde  medføre  nogle  Ulemper.  Der  var  et  Senge- 
sted uden  Madras,  men  med  et  Seilgarnsnet.  Min  Tjener 
blev  straks  sat  igang  med  at  købe  nogle  høist  nødven- 
dige Kar,  med  at  klæbe  Papir  paa  de  udskaarne  Vægge, 
og  med  at  lægge  min  Pels  og  hvad  jeg  ellers  medførte 
ovenpaa  Nettet,  og  dermed  var  jeg  bjerget.  Jeg  aflagde 
derefter  under  Burchheister's  Protektion  Besøg  hos 
Arsenaldirecteurerne,  af  hvilke  der  fandtes  tre,  alle 
Chinesere.  Modtagelsen  var  god  nok,  men  noget  gene- 
rende paa  Grund  af  de  Spørgsmaal,  som  de  stillede. 

Dette  Arsenal,  som  kun  tilvirkede  Geværer  og  deres 
Ammunition,  havde  ikke  megen  Interesse  for  mig.  Det 
var  i  sin  Tid  anlagt  af  den  bekendte  Missionærlæge  og 
senere  Secretair  ved  den  chinesiske  Legation  i  London, 
Sir  Halliday  Macartney.  Det  var  udstyret  med  gode 
Arbeidsmaskiner,  og  nu  var  det  i  Hænderne  paa  fuld- 
kommen uvidende  Chinesere.  Der  forelaa  Indbydel- 
ser til  Tiffin  hos  den  første  Arsenaldirecteur  den 
samme  Dag,  og  til  Audiens  hos  Vicekongen  med  for- 
udgaaende  Tiffin  hos  Politidirecteuren  den  næste.  Buch- 
heister  havde  altsaa  gjort  sin  Skyldighed.  Vi  saa  os 
lidt  omkring.  Det  berømte  Porcellainstaarn  havde  ligget 
paa  Pladsen  mellem  mit  Tempel  og  Arsenalet.  Det 
eneste,  som  var  tilbage  deraf,  bestod  i  nogle  Sten  af 
Yderbeklædningen,  som  nu  vare  indsatte  i  en  Have- 
mur. De  vare  meget  smukke  af  blaa  Farve  med  gul 
Dekoration  og  god  Glasur.  En  vældig  Hat  af  Støbejern, 
500  Aar  gammel,  med  smukke  Forsiringer  havde  dækket 
Toppen  af  Taarnet  og  laa  nu  paa  Marken  omvendt, 
saa  at  den  kunde  benyttes  til  Drikkekar  for  Hestene. 
Vi  vare  et  Stykke  udenfor  Murene  og  havde  et  smukt 
og  frugtbart  Landskab  omkring  os.  Vi  stillede  til  Tiffin 
hos  Arsenaldirecteuren.  Det  var  en  stor  Affaire.  Bordet 
var  forsynet  med  en  Dug,  paa  hvilken  en  Uendelighed 
af  Smaaretter  vare  opstillede.  Der  var  Fisk,  Kalkun, 
Høne,  unge  Bambooskud,  Skinke,  søde  Sager  etc.  Ved 
hver  Kuvert  fandtes  Spisepinde,  en  Skaal  med  ristede 
Mandler  til  at  skærpe  Appetiten,  ogsaa  en  Skaal  med 
lunken  Samshui  —  Risbrændevin.  Værten  begyndte 
med  at  fylde  Æresgæstens  Tallerken,  det  vil  sige  min, 
ved  Hjelp  af  sine  Spisepinde  og  vedblev  dermed,  efterat 
han  ofte  havde  havt  de  samme  Pinde  i  sin  egen  Mund. 
Efter  Smaaretterne  kom  een  Ret  ad  Gangen,  som  stil- 
ledes midt  paa  Bordet,  og  Gæsterne  hjalp  sig  selv  ved 
at  lange  dertil  med  deres  Spisepinde.  Der  kom  And, 
hvid  Søtang  i  Suppe,  Haifiskefinner,  japansk  Blæk- 
sprutte, gamle  Dueæg  kogte  i  Suppe,  Fasan,  sort  Sø- 

tang,  Bedekoteletter,  Ærtebudding,  søde  Sager  som 
Kartofler  fyldte  med  Syltetøi.  Under  alt  dette  gik  Sam- 
shuien  flittig  rundt,  og  Værten  drak  med  Gæsterne,  og 
disse  med  hinanden  indbyrdes.  Tiden  blev  fordrevet 
med  et  Spil,  som  lignede  det  neapolitanske  „morra", 
hvorved  Straffen  bestod  i  at  tømme  en  Kop  Samshui. 
Til  Slutning  kom  Risen  paa  Bordet,  og  Drikningen  op- 
hørte. Risen  blandedes  med  en  Masse  Ingredienser, 
hentede  fra  Resterne  paa  Bordet,  og  en  Kop  god  The 
heldtes  derpaa.  Maden  var  i  det  hele  taget  vel  tillavet, 
men  umaadelig  fed,  og  det  anvendte  Madfedt  efterlod 
sit  Indtryk  de  næste  Timer.  Man  behøvede  en  Udskyl- 
ning af  flere  Glas  Cognac  for  at  blive  Smagen  nogen- 
lunde kvit.  Maaltidet  foregik  i  Arsenalet  for  aabne 
Døre,  og  talrige  Tilskuere  fandtes  saavel  i  Værelset 
som  udenfor,  hvor  de  Nysgerrige  lavede  sig  Kighuller 
ved  at  stikke  en  Finger  gennem  Papirsvinduerne. 

Vi  gjorde  et  Besøg  i  Byen,  hvor  vi  saa  Eksamina- 
tionshallen.  En  saadan  findes  i  enhver  af  Provinshoved- 
stæderne og  tjener  til  den  store  Eksamen,  som  afholdes 
hvert  tredie  Aar.  Fra  et  Inspectionstaarn  midt  i  Ter- 
rainet  havde  vi  et  godt  Overblik.  Lange  Halvtage  ere 
byggede,  og  Rummet  under  disse  er  delt  i  Celler,  6 
Fod  høie,  3  Fod  brede,  og  5  Fod  dybe,  aabne  fortil. 
Der  er  en  Niche  til  et  Lys,  et  Brædt  til  Sæde,  et  andet 
til  Bord,  og  her  maa  de  Stakler  tilbringe  Nætter  og 
Dage.  Ved  et  Overslag  kom  vi  til  det  Resultat,  at  der 
var  Plads  til  25,000  Eksaminander,  og  dette  viste  sig  at 
stemme.  Da  hele  Eksamen  er  skriftlig,  er  der  ikke  Brug 
for  andre  Lokaler. 

Underveis  mødte  vi  et  Ligtog  af  en  Fjerdingveis 
Længde.  Det  var  det  sædvanlige  Skrabsammen  af  pjal- 
tede Mennesker,  bærende  Lygter,  Papirsdekorationer 
og  Vaaben;  dernæst  kom  Stilladser  pyntede  med  Guld- 
papir og  baarne  af  10 — 12  Mand,  og  sluttelig  et  Antal 
Dyrebilleder  af  overnaturlig  Størrelse,  som  Heste  og 
Drager.  Det  er  ikke  rart  at  møde  et  saadant  Optog  i 

en  snever  Gade,  naar  man  sidder  i  en  Bærestol.  Ku- 
lierne have  et  Tag  med  at  krænge  Stolen  i  Nødsfald 
adskillige  Grader,  og  jeg  var  engang  i  den  Situation, 
at  jeg  krængede  stærkt  over  mod  en  Kuli,  som  bar  et 
Par  af  de  bekendte  Spande,  indeholdende  Menneske- 
gødning, medens  jeg  til  Luvart  havde  en  Kæmpedrage, 
hvis  ene  Klo  viste  en  afgjort  Tilbøielighed  til  at  gaa 
gennem  Bærestolens  Vindue. 

Under  vor  Vandring  i  Staden  begyndte  Befolkningen 
at  blive  generende,  da  den  aabenbart  ikke  var  vant  til 
at  se  Fremmede,  og  vi  maatte  søge  tilbage  til  vort 
Arsenal. 

Den  næste  Dag  tog  vi  den  lange  Vei  til  Tiffin  hos 
Politidirekteur  Liu,  en  lille  sydlandsk  udseende  og  ener- 
gisk Mand.  Hans  Toilette  var  pragtfuldt,  men  blev  dog 
overgaaet  af  Bnchheister's  Compradores,  om  hvem 
det  blev  sagt,  at  han  eiede  Klæder  til  en  Værdi  af 
10,000  Dollars.  Det  var  et  større  Selskab  af  høiere  Em- 
bedsmænd. Man  begyndte  med  at  gøre  sig  det  bekvemt 
ved  at  aftage  Kaftanerne,  resp.  Uniformen,  og  faldt 
derefter  over  Retterne.  Det  var  en  Gentagelse  af  Gaards- 
dagens  Menu,  kun  længere  og  mere  udsøgt.  Jeg  skal 
derfor  blot  nævne,  at  naar  en  And  skulde  paa  Bordet, 
blev  den  først  baaret  rundt  paa  sit  Spid  for  at  vise, 
hvor  godt  den  var  stegt  —  Kendere  have  sagt  mig, 
at  Ænder  og  Spædegrise  steges  bedre  i  China  end 
andetsteds  — ,  dernæst  blev  Skindet,  som  ansaas  for 
den  lækkreste  Del,  budt  om  for  sig,  og  endelig  kom 
Køddet,  skaaret  i  smaa  Firkanter  af  Hensyn  til  Spise- 
pindene. 

Farten  gik  dernæst  til  Vicekongen,  Tsen  kwo  chyan, 
en  smuk,  værdig  ældre  Herre.  Trods  sit  milde  Væsen 
fik  han  dog  Skyld  for  at  have  vist  en  uhyre  Strenghed 
ved  Undertrykkelsen  af  Taiping-Oprøret  og  skal  da 
have  ladet  mange  Tusind  Mennesker  henrette.  Besøget 
var  af  ren  ceremoniel  Natur,  og  da  jeg  anbefalede  mig, 
overraskedes  jeg  ved,  at  han  gav  mig  Haanden  paa 

europæisk,  istedetfor  som  Chineserne  at  samle  de  to 
knyttede  Hænder  foran  Brystet. 

Vi  vare  nu  færdige  i  Nanking  og  tog  ad  Kanalen  ned 
til  Damperens  Anløbsplads  ved  Floden.  Underveis 
mødte  vi  en  Andegaard.  Hundreder  af  disse  Dyr  vare 
under  Bevogtning  af  to  Mænd,  hver  i  sin  Jolle  og  for- 
synede med  et  Strafferedskab,  bestaaende  i  en  Bamboo- 
stage  med  nogle  Siv  bundne  paa  Toppen.  Ved  Hjelp 
af  disse  holdtes  Flokken  samlet  og  blev  drevet  paa 
Land  om  Natten.  Vi  mødte  ogsaa  store  Baadsladninger 
afskaaret  Siv,  som  er  det  eneste  Brændsel  i  denne 
skovfattige  Egn. 

Vi  fangede  en  Floddamper,  Mage  til  „Peking",  og 
gik  med  denne  ned  ad  Floden.  Det  var  velgørende  at 
komme  tilbage  til  Civilisationen  og  et  varmt  Bad,  efter 
at  have  tilbragt  tre  Dage  i  et  chinesisk  Tempel.  Under- 
veis stoppede  vi  i  Chinkiang,  som  er  en  Traktathavn, 
ligeoverfor  Indgangen  til  Keiserkanalen. 

Ved  Ankomsten  til  Shanghai  havde  jeg  den  Glæde 
at  møde  Mr.  Howard,  som  kom  direkte  fra  Kjøbenhavn, 
hvor  han  havde  været  engelsk  Legationssekretair,  og 
skulde  nu  i  samme  Egenskab  til  Peking.  Han  kendte 
godt  min  Familie,  og  hans  Døtre  vare  Veninder  med 
min  Datter.  Han  blev  der  et  Par  Dage,  under  hvilke 
vi  saas  endel.  Derefter  drog  han  nordpaa,  medens  jeg 
igen  maatte  afsted,  denne  Gang  til  Hongkong.  Jeg  an- 
kom dertil  med  en  af  de  ukomfortable  P.  &  O.-Dam- 
pere  og  fandt  en  chinesisk  Eskadre  paa  Reden,  hvor- 
iblandt to  nye  Krydsere,  byggede  hos  Armstrongs,  samt 
to  mindre  Panserskibe  fra  Tyskland.  Ombord  i  Eskad- 
ren  var  Admiral  Lang,  en  engelsk  Søofficer  i  chinesisk 
Tjeneste,  som  jeg  senere  ofte  skulde  møde,  og  paa 
hvem  jeg  satte  megen  Pris.  Jeg  besøgte  Krydserne, 
hvor  jeg  fandt  alt  i  bedste  Orden,  og  havde  en  for- 
nøielig  Dag  ombord  i  den  engelske  Corvet  „Constance", 
en  Yokohama-Bekendt,  i  hvis  Messe  jeg  oftere  var 
kommen  til  Næstkommanderende  Mac  Arthur  og  til 

Lieutenant  Brock.  Men  jeg  skulde  nu  til  Canton  for  at 
gøre  min  Opvartning  hos  den  derværende  Vicekonge, 
den  i  China  høit  ansete  Chang  chi  tung. 

Den  interessante  Tour  fra  Hongkong  til  Canton  fore- 
toges desværre  om  Natten,  saaledes  at  man  intet  faar 
at  se.  Baadene  ere  indrettede  paa  samme  Maade  som 
de  paa  Yangtze-Floden;  kun  er  der  sørget  endnu  bedre 
for  Europæernes  Beskyttelse  i  Tilfælde  af  Overfald. 
Vi  kom  ganske  tidligt  om  Morgenen  til  Canton  og  mær- 
kede straks,  at  vi  vare  blandt  en  sydlandsk  Nation  paa 
Grund  af  den  Larm  og  Bevægelse,  der  var.  En  Baad 
fra  Jardines  afhentede  mig  og  afleverede  mig  i  deres 
Etablissement  paa  Øen  Shamin,  som  ligger  lige  ved 
Staden,  med  hvilken  den  er  forbunden  ved  to  Broer. 
Paa  denne  findes  alle  de  fremmede  Etablissementer, 
som  derved  undgaa  for  nær  Berøring  med  Stadens 
Pøbel,  som  har  Ord  for  at  være  den  værste  i  China. 
Nogle  Aar  i  Forveien  var  det  hændet,  at  en  Bande 
var  sluppet  over  en  af  de  daarligt  bevogtede  Broer  i 
en  tidlig  Morgentime  og  var  begyndt  Plyndring  af  de 
Fremmedes  Huse.  Det  var  ved  denne  Lejlighed,  at  Hr. 
von  Ketteler,  som  tidligere  fortalt,  lagde  sin  Raskhed 
for  Dagen  ved  i  Hast  at  samle  nogle  unge  Mænd  og 
med  disse  gøre  et  pludselig  Indhug  paa  Pøblen,  som 
derved  blev  skræmmet  bort. 

Det  Syn,  som  man  fra  Øen  har  over  Floden,  er  vist- 
nok enestaaende  i  Verden.  Paa  denne  og  Kanalerne 
leve  omtrent  Va  Million  Mennesker.  Deres  normale 
Bolig  er  en  Baad  omtrent  16  Fod  lang  med  et  Tag  af 
flettet  Bamboo.  Herunder  fødes  Børnene,  opdrages  og 
dø.  Ved  Siden  af  dette  Fartøi  har  mange  andre  Typer 
udviklet  sig.  Der  er  Køkkenbaaden,  som  følger  med 
Kulierne  til  deres  Arbeidspladser.  Der  er  Bryllups- 
baaden  etc.  Til  Befordring  har  man  den  sædvanlige 
Sampan  og  tillige  en  mindre,  den  saakaldte  „slipper 
boat",  som  er  Flodens  Hansom-Cab  —  en  meget  lille 
Baad  med  Ruf  i  Form  af  en  Tøffel,  som  roes  meget  hur- 

tigt,  i  Reglen  af  tre  Kvinder  og  en  Dreng.  Dernæst 
havde  man  „house  boats*  til  de  længere  Reiser.  Endelig 
havde  Chineserne  bygget  „Sternwheelers",  det  er  klod- 
sede, djunkformede,  store  Passagerbaade  med  et  Hjul 
i  Agterenden,  som  blev  traadt  af  Mennesker.  Det  saa 
spøgelseagtigt  ud  i  Morgendæmringen,  naar  disse  Uhyrer 
foer  med  Strømmen  under  Seil  og  Hjul. 

Der  var  ogsaa  Politidjunker  med  12 — 13  smaa  Ka- 
noner, saavelsom  Masser  af  almindelige  Handelsdjunker, 
alle  armerede  med  smaa  Kanoner,  idet  Pirateriet  flo- 
rerede overalt  i  Deltaet. 

Endelig  skal  jeg  nævne  de  bekendte  „Blomsterbaade", 
skøndt  disse  ikke  havde  noget  med  Befolkningen  at 
gøre.  Det  er  Restauranter,  fortøiede  i  Rækker,  hvor 
Cantons  „jeunesse  dorée"  tilbragte  Aftenen  med  blom- 
stersmykkede Kvinder. 

Medens  jeg  ventede  paa  at  blive  modtaget  af  den 
store  Mand,  fordrev  jeg  Tiden  med  at  besøge  Staden. 
Som  sædvanligt  i  China  er  den  omgiven  af  en  svær 
Mur.  En  meget  stor  Forstad  støtter  sig  til  den,  og  incl. 
Flodbefolkningen  levede  IV2  Million  Mennesker  her. 
En  Tolk,  et  Par  Bærestole  og  en  fyldt  Frokostkurv 
bleve  skaffede  tilveie,  og  vi  satte  os  igang.  Som  altid 
i  Syden  ere  Gaderne  meget  smalle,  og  den  tætte  Be- 
folkning gør  det  vanskeligt  at  komme  frem.  Det  er  en 
betydelig  „lille"  Industri,  som  florerer  her,  og  det  er 
interessant  at  se,  med  hvor  smaa  Midler  det  ofte 
kunstnerisk  smukke  Arbeide  bliver  udført.  Canton  er 
jo  den  chinesiske  By,  som  længst  har  været  i  Forbin- 
delse med  Europa,  og  vi  kende  derfor  herhjemme  mange 
af  disse  Arbeider  i  Lak,  Elfenben,  Perlemoder,  Silke 
og  Møbler.  Paa  Veien  besøgte  vi  Muren  med  dens 
rustne  Kanoner  og  faldefærdige  Porttaarne,  og  spiste 
vor  Frokost  deroppe  i  relativ  Fred  for  den  paatræn- 
gende Befolkning.  Den  berømte  Skarpretterplads  be- 
ærede jeg  derimod  ikke  med  mit  Besøg. 

Jeg  fandt  en  dansk  Konsul,  som  ikke  var  dansk,  og 

som  tilhørte  det  store  Handelshus  Amhold,  Karberg  & 
Co.,  som  vistnok  kommer  fra  Sønderborg,  og  jeg  traf  en 
Telegrafingenieur  Møller,  som  var  i  chinesisk  Tjeneste, 
og  som  formodenlig  havde  tilhørt  „Store  Nordiske". 

Endelig  kom  Tilsigelsen  til  en  Audiens  hos  Vice- 
kongen den  næste  Dag  Kl.  8  om  Morgenen.  Jeg  havde 
omtrent  en  Times  Vei  i  Bærestol  og  maatte  derefter 
vente  tre  Timer  i  Forværelset.  Dette  er  en  Adspre- 
delse, som  chinesiske  Stormænd  dengang  ofte  tog  sig 
med  Europæerne.  Ventetiden  blev  forkortet  ved  Sam- 
tale med  Arsenaldirecteuren  og  ved  en  Uendelighed 
af  Thedrikken.  Endelig  slog  Forløsningens  Time.  Jeg 
blev  indført  i  det  officielle  Modtagelsesværelse,  som 
var  ganske  aabent.  Excellencen  marscherede  op  med  sit 
Følge,  anviste  Tolken  og  mig  Plads  paa  den  ene  Side 
og  satte  sig  med  Arsenaldirecteuren  paa  den  anden  i 
en  Afstand  af  10  Alen.  Samtalen  begyndte,  og  om  Man- 
den end  var  en  gammeldags  Chineser,  viste  hans  Spørgs- 
maal,  at  han  fulgte  med  i  Vestens  Udvikling.  Han 
saa  iøvrigt  godt  ud,  navnlig  var  Udtrykket  energisk. 
Efter  V2  Times  Forløb  løftede  han  Thekoppen  til  Tegn 
paa,  at  Audiensen  var  afsluttet,  og  jeg  retournerede 
til  min  0  for  at  reise  videre. 

Mit  næste  Objekt  var  Øen  Formosa.  Franskmændene 
havde  nogle  Aar  i  Forveien  under  deres  „forklædte" 
Krig  med  China  forsøgt  at  faa  fast  Fod  paa  Øen,  men 
uden  Held.  Gouverneuren  paa  Øen,  Liu  min  chuan,  en 
heldig  General  fra  Taiping-Oprøret,  som  jeg  allerede 
har  omtalt,  havde  i  den  Anledning  formaaet  Regeringen 
til  at  bevilge  ham  Midler  til  Øens  Forsvar,  og  han 
havde  anskaffet  ikke  mindre  end  40  Kanoner,  tildels  af 
svær  Kaliber,  hos  Armstrongs.  Disse  vare  nu  ankomne, 
og  Hensigten  med  mit  Besøg  var  at  tilbyde  Gouver- 
neuren min  Hjelp  til  deres  bedste  Anbringelse.  Fra 
Jardines  var  en  af  deres  Employés,  Mr.  Spence,  alle- 
rede sendt  derhen. 

Jeg  rejste  altsaa  en  Aften  fra  Shamin,  kom  næste 

Morgen  til  Hongkong,  og  skiftede  straks  over  i  en  lille 
Kystbaad  „Formosa",  som  skulde  afgaa  til  Øen  med 
det  samme.  Vi  vare  midt  i  December  Maaned,  som  var 
høi  Saison  for  N.  O.  Monsunen,  saa  at  jeg  maatte  være 
forberedt  paa  en  drøi  Tur  —  og  fik  den.  Den  næste  Dag 
anløb  vi  den  lille  Traktathavn  Swatow.  Kystskibene 
ere  altid  fulde  af  Mellemdækspassagerer,  og  Logis- 
husenes „runners"  ere  paa  Udkig  efter  disse.  Ved  Ind- 
løbet til  Havnen  bleve  vi  mødte  af  endel  Sampaner, 
som  havde  disse  „runners"  ombord.  De  lagde  sig  tvers 
paa  Kursen  og  lod  Skibet  passere.  Fra  „Formosa"  var 
udhængt  Bamboostager  over  Rælingen  paa  begge  Skibs- 
sider, og  „Bondefangerne"  sprang  efter  disse  og  entrede 
ombord  ved  Hjelp  af  dem.  10  Mand  kom  op  paa  Dæk- 
ket uden  Uheld.  Næste  Dag  fortsattes  Reisen.  Disse 
Baade  ere  rene  Torturredskaber.  For  at  komme  over 
Barren  ved  Tamsui  maa  de  have  et  ringe  Dybgaaende, 
og  da  de  skulle  føre  en  større  Ladning,  maa  de  have 
en  stor  Bredde,  som  giver  dem  meget  haarde  Bevægel- 
ser i  Søen.  Næste  Aften  kom  vi  ind  til  Amoy,  efterat 
være  passeret  gennem  en  flere  Mile  dyb  Skærgaard. 
Det  er  ogsaa  en  Traktathavn,  som  havde  den  sædvan- 
lige „Bund",  hvorved  de  Fremmedes  „Hongs"  vare 
beliggende;  men  Familierne  boede  for  Størstedelen 
paa  en  0,  Kulansu,  som  kun  var  skilt  fra  Fastlandet 
ved  et  smalt  Stræde.  „Store  Nordiske"  havde  en  Sta- 
tion paa  denne  0,  som  blev  ledet  af  en  Suenson,  Søn 
af  den  gamle  Etatsraad,  og  som  var  gift  med  en  af  mig 
velkendt  Niece  af  Fru  Luders.  Jeg  besøgte  disse  rare 
Mennesker,  som  havde  boet  i  4V2  Aar  paa  denne  en- 
somme Plet  og  syntes  at  befinde  sig  vel  derved  med 
deres  to  nydelige  Smaapiger.  Jeg  maatte  love  —  „om 
gørligt"  —  at  tilbringe  Julen  hos  dem  og  dampede  vi- 
dere mod  Nord.  Vort  Bestemmelsessted,  Tamsui,  var 
paa  Nordsiden  af  Formosa,  og  under  normale  Forhold 
satte  Damperne  Kursen  fra  Amoy  direkte  paa  Formosas 
Nordvesthjørne;  men  med  denne  stive  Monsun  imod 

sig  krøb  de  langs  den  chinesiske  Kyst,  hvor  de  flere 
Steder  kunde  gaa  indenskærs,  indtil  de  vare  paa  Høide 
med  Tamsui,  hvorpaa  de  stak  tversover  og  havde  da 
kun  85  Kvartmil  i  aaben  Sø.  Saaledes  gjorde  ogsaa  vi. 
Stormen  tumlede  os  alvorligt  omkring  om  Natten,  vi 
kom  saa  en  Tid  indenskærs  og  naaede  næste  Eftermid- 
dag en  lille  Yderhavn,  tvers  af  Tamsui.  Men  Søen  løb 
Phøit  ude  i  Kanalen,  og  vor  Captain  bestemte  sig  for 
at  ankre.  Det  var  saa  øde  et  Landskab,  som  tænkes 
kunde,  ret  en  Plads  for  et  Piratangreb,  paa  hvilket  de 
altid  vare  forberedte  paa  denne  Rute.  Vi  bleve  liggende 
lige  til  næste  Midnat,  da  Captainen  bestemte  sig  til 
at  gaa  ud.  Da  vi  efter  en  halv  Times  Fart  naaede  Fyr- 
taarnet  ved  Skærgaardens  Munding,  meldte  N.  O.  Mon- 
sunen sig  med  Trommer  og  Piber.  Det  var  en  Helve- 
des Concert.  Havet  lyste  af  Morild,  og  jeg  mindes  ikke 
at  have  tilbragt  en  mere  storslaaet  Nat  paa  Søen.  Men 
Kursen  var  gunstig  for  Skibet,  og  vor  brave  Skipper 
støttede  det  med  et  Par  Gaffelseil,  saaledes  at  vi  ikke 
tog  mere  Vand  over,  end  vi  kunde  bære.  Om  Morgenen 
havde  vi  Formosa  i  Sigte,  og  om  Formiddagen  laa  vi 
sikkert  i  Tamsui  Havn,  hvor  jeg  blev  modtaget  af  en 
Dampslup,  som  Mr.  Spence  havde  sendt  mig  med  Be- 
gæring om  at  jeg  vilde  komme  op  til  det  2  Mile  høiere 
op  ad  Floden  liggende  Twatutia,  hvor  han  befandt  sig. 
Tamsui  var  et  yndigt  Sted  med  nogle  faa  europæiske 
„Hongs"  og  et  Par  Kystbatterier. 

Under  den  „forklædte"  Krig  havde  Franskmændene 
her  lidt  et  Nederlag.  De  havde  sat  en  større  Styrke 
fra  Flaaden  iland  paa  Kysten  for  at  tage  disse  Batterier 
i  Ryggen,  men  de  kom  til  at  sidde  fast  i  nogle  Ris- 
marker, og  skøndt  de  dræbte  nogle  Chinesere,  bleve 
de  drevne  tilbage  til  Strandbredden  og  tvungne  til  at 
indskibe  sig  derfra,  efterladende  et  Par  Officerer  og 
nogle  Matroser  som  Fanger.  Disse  bleve  halshuggede 
paa  Strandbredden  for  hele  Flaadens  Øine.  Paa  Veien 
opad  Floden  mærkede  man,  at  man  var  i  et  mildere 

Klima  end  paa  Fastlandet,  begrundet  i  at  varme  Hav- 
strømninger  omflyde  Øen.  Man  saa  hovedsagelig  kun 
Palmetræer,  og  Landskabet  mindede  om  Malaya.  Be- 
folkningen levede  i  Hytter  af  Bastmaatter,  men  den 
saa  kraftigere  og  kækkere  ud  end  Chineserne.  Den 
maa  iøvrigt  være  yderst  blandet.  Først  havde  man  Ur- 
indvaanerne,  som  hævdede  endnu  deres  Uafhængig- 
hed. Dette  maatte  forklares  af  Terrainets  Beskaffen- 
hed. Paa  denne  forholdsvis  smalle  0  findes  paa  Øst- 
kysten en  Bjergkæde  med  to  Høider  paa  over  13,000 
Fod;  Østkysten  selv  er  en  Bjergkam  paa  4000  Fods 
Høide,  som  gaaer  lodret  ned  i  Havet,  og  der  findes 
kun  et  Par  Steder,  hvor  der  er  en  Forstrand.  Det  er 
saaledes  en  af  de  vildeste  Kyster,  som  eksisterer.  I 
dette  Terrain  levede  altsaa  Urindbyggerne,  og  her  have 
Chineserne  ikke  kunnet  trænge  ind.  Den  enkelte  Mand, 
som  vovede  sig  der,  mistede  ufeilbart  Hovedet.  Chine- 
serne angave  Tallet  paa  disse  Urindbyggere  til  mellem 
10,000  og  20,000.  Efterat  Japanerne  have  sat  sig  i 
Besiddelse  af  Øen,  ere  de  blevne  underkuede,  og  deres 
Antal  angives  nu  til  100,000,  et  Bevis  paa  hvor  lidt 
Chineserne  have  kendt  dem.  Da  jeg  kom  til  Øen,  havde 
de  driftige  Chinesere  fundet  paa  en  Udvei  til  at  handle 
med  dem.  Høiere  oppe  i  Landet  levede  de  to  Racer 
hver  paa  sin  Side  af  Tamsui-Floden,  og  her  var  paa 
den  chinesiske  Side  etableret  en  Basar,  hvor  de  Vilde 
farefrit  kunde  indfinde  sig  og  besørge  deres  Indkøb. 
Øen  er  to  Gange  bleven  koloniseret  fra  China.  Den 
ene  Gang  fra  Canton,  den  anden  fra  den  ligeoverfor 
liggende  Provins  Fokien.  Endvidere  havde  en  japansk 
Pirat  —  jeg  troer  —  i  det  syttende  Aarhundrede  gjort 
sig  til  Herre  over  Øen  i  længere  Tid.  Af  Europæere 
havde  Portugiserne  først  været  der  og  vare  blevne  af- 
løste af  Hollænderne,  som  havde  efterladt  nogle  endnu 
staaende  Bygninger.  Nu  var  den,  under  chinesisk  Høihed, 
underlagt  Provinsen  Fokien,  men  den  havde  sin  egen 
Gouverneur,  som  syntes  at  have  ganske  frie  Hænder. 

Da  jeg  er  inde  paa  Kapitlet  om  Folkeracer  paa  Formosa, 
maa  jeg  fortælle,  at  en  engelsk  Generalkonsul  nogle 
Aar  senere  blev  beordret  til  at  afgive  en  Rapport  om 
forskellige  Handelsforhold  i  China  og  fik  en  Kanon- 
baad  til  sin  Disposition.  Med  denne  begav  han  sig  til 
Formosa  og  dampede  ned  langs  Østkysten.  Ved  S.  0. 
Pynten  af  Øen  laa  der  to  smaa  Øer  i  4  Miles  Afstand. 
Paa  den  ene  af  disse  var  der  Rigdom  paa  Hunde,  men 
ikke  en  Kat;  paa  den  anden  var  absolut  det  modsatte 
Tilfældet.  Sproget  saavelsom  Bygningsmaaden  af  Be- 
folkningens Hytter  var  bundforskellig  paa  de  to  Øer. 
Beboerne  maatte  absolut  tilhøre  to  forskellige  Racer; 
men  alligevel  forekommer  dette  mig  at  være  en  etno- 
grafisk Gaade. 

Øen  var  overordentlig  frugtbar,  og  Jorden  produce- 
rede navnlig  Sukker,  foruden  den  bekendte  Formosa 
The;  men  dernæst  vare  Skovene  af  udmærket  Be- 
skaffenhed. Intetsteds  findes  Kamfertræet  i  en  saadan 
Mængde  som  her.  Foruden  at  levere  sit  kostbare  Pro- 
dukt er  det  et  første  Klasses  Gavntræ.  Vi  kende  det 
jo  fra  de  smukke  Kamferkister,  som  vi  faa  fra  China; 
men  i  Japan  har  jeg  jevnligt  set  Luksusgulve  af 
denne  Træsort,  hvis  feilfri  Planker  havde  en  Bredde  af 
over  4  Fod  med  respektable  Længder. 

Mineralriget  leverer  ogsaa  værdifulde  Produkter. 
Kul  fandtes  i  store  Mængder,  men  brødes  kun  i  Over- 
fladen. Der  var  meget  værdifulde  Kviksølvminer  i 
Nærheden  af  Tamsui,  og  Guld  vadskedes  i  Floderne. 

Jeg  kom  altsaa  pr.  Dampslup  til  Twatutia,  som  kun 
er  et  lille  fremmed  Anlæg  med  nogle  faa  „Hongs"; 
men  det  støtter  sig  til  en  ældre  chinesisk  By,  og  den 
energiske  Gouvemeur  var  igang  med  at  bygge  en  re- 
gulair  Stad  med  den  traditionelle  firkantede  Mur,  men 
hvor  Bygningerne  havde  en  europæisk  Karakter.  Der 
var  ogsaa  indført  elektrisk  Belysning  af  Gaderne,  men 
denne  var  ikke  i  Orden.  Mr.  Spence  var  vel  installeret 
i  Twatutia  og  havde  til  Huskammerat  en  skotsk  Inge- 

nieur  Mr.  Campbell  med  mange  Aars  indisk  Erfaring, 
som  var  engageret  af  Gouverneuren  til  at  anlægge 
Jernbaner  paa  Øen,  foreløbigt  fra  Tamsui  til  det  4  Mile 
derfra  beliggende  Keelung,  der  havde  den  bedste  Havn 
paa  Øen. 

Jeg  blev  nu  den  tredie  i  dette  „Bund".  En  Audiens 
hos  Gouvernøren  blev  mig  straks  tilstaaet,  og  jeg  havde 
det  Held  at  interessere  ham;  kun  havde  han  een  Ind- 
vending at  gøre  mod  mig:  Jeg  var  gaaet  til  ham  i  Uni- 
form, og  fra  hans  Kamp  med  Franskmændene  kendte 
han  Æreslegionens  Kors.  Det  var  ham  aabenbart  ube- 
hageligt at  se  mig  bære  dette,  og  han  blev  kun  bero- 
liget, da  jeg  meddelte  ham,  at  jeg  havde  faaet  det  for 
„civile  Fortjenester". 

Dagen  derpaa  returnerede  Gouvernøren  min  Visit. 
Vi  vare  blevne  underrettede  om  hans  Ankomst  i  For- 
veien  og  havde  arrangeret  en  Udstilling  af  Modeller  af 
Affutager  og  hurtigskydende  Kanoner  for  mit  Vedkom- 
mende, og  af  Jernbanemateriel  og  Værktøi  for  Campbells. 
Men  dernæst  havde  vi  ophængt  nogle  Fotografier  paa 
Væggene,  blandt  andet  et  af  Dronning  Victoria.  Vore 
Værelser  laa  paa  en  første  Sal,  men  dette  forhindrede 
ikke,  at  Gouverneuren  ved  sin  Ankomst  lod  sig  bære 
i  sin  Stol  op  paa  vort  Gulv.  Jeg  formoder,  at  Etiketten 
krævede  dette.  Han  var  iøvrigt  høist  elskværdig,  dis- 
kuterede Artilleri  med  mig,  og  Jernbanevæsen  med 
Campbell,  undersøgte  Modeller  og  Tegninger;  men  af 
alt,  hvad  han  saa,  foretrak  han  Fotografiet  af  Dron- 
ning Victoria,  som  han  forklarede  havde  et  chinesisk 
Præg.  Naturligvis  overraktes  det  ham  som  en  Gave; 
men  jeg  tvivler  paa,  at  den  høie  Dame  vilde  have  været 
tilfreds  med  en  Beundring,  der  var  saaledes  motiveret. 

Samtalen  dreiede  sig  væsenligt  om  hans  nyanskaffede 
Artilleri,  som  skulde  anbringes  paa  tre  forskellige  Plad- 
ser. Hovedmassen  skulde  til  Keelung,  hvor  man  alle- 
rede havde  udført  ret  betydelige  Arbeider  for  dets  An- 
bringelse. Dernæst  skulde  Tamsui  have  nogle  Kanoner, 

hvis  Plads  forud  var  givet.  Den  øvrige  Del  skulde  an- 
vendes paa  Pescadore-Øerne,  som  ligge  i  Formosa- 
Kanalen.  Men  medens  han  ønskede  min  Bistand  ved 
Keelung,  vilde  han  ikke  have  den  ved  Pescadorerne, 
fordi  den  General,  som  befalede  der,  var  —  som  han 
sagde  —  af  den  gamle  Skole,  som  vilde  have  Kano- 
neme  anbragte  ligesom  i  Skibe  med  Porte  af  Træ.  Re- 
sultatet blev,  at  Spence  og  jeg  skulde  den  næste  Dag 
gaae  ned  til  Keelung,  og  at  jeg  senere  skulde  indsende 
ham  et  Forslag  til  Anlægget  der.  En  tilbudt  militair 
Eskorte  frabad  vi  os. 

Vor  Fart  dertil  var  ret  besværlig.  Der  løber  en  Bjerg- 
kæde tæt  langs  Øens  Nordside  fra  Tamsui  til  det  4 
Mile  østligere  liggende  Keelung,  og  lige  indenfor  denne 
findes  en  rivende  Strøm,  som  er  en  Biflod  til  Tamsui 
Floden.  Vi  forlod  Twatutia  i  Bærestole,  medbringende 
Tolk,  Tjenere  og  Proviant.  Den  første  Del  af  Veien 
gik  langs  det  Banelegeme,  som  Gouverneuren  selv 
havde  anlagt  ved  Hjelp  af  sine  Soldater  inden  Campbells 
Ankomst.  Her  gik  det  hurtigt  nok,  men  derefter  maatte 
vi  krydse  Floden  tre  Gange  og  kom  da  ind  i  et  vildt 
Bjerglandskab,  hvor  vi  havde  endel  Besvær  med  at 
naa  Toppen  af  Passet.  Naturen  var  meget  skøn,  men 
det  var  Regn  og  Storm.  Vi  kom  forbi  nogle  primitivt 
indrettede  Kulgruber  og  saa  en  Tunnel  til  den  i  Byg- 
ning værende  Bane,  vistnok  den  første  i  China,  og 
naaede  Passet,  hvor  vi  havde  Keelung  og  Havet  for 
vore  Fødder,  Havnen  var  en  lang  smal  Fjord,  og  uden- 
for denne  laa  endnu  en  langstrakt  0  —  Palm  Island. 
Nedstigningen  var  yderst  besværlig.  Jordbunden  bestod 
af  en  tung  Lerart,  i  hvilken  der  var  hugget  Trappetrin, 
og  disse  vare  blevne  glatte  af  Regnen.  Keelung  selv 
laa  i  en  Rissump  og  gjorde  Indtryk  af  at  være  en 
høist  usund  Plads.  Vi  arbeidede  os  i  Mørkningen  gen- 
nem den  lange  tarvelige  By  ned  til  Havet,  hvor  vi 
bleve  oversprøitede  af  Brændingen  og  fandt  gæstfri 
Modtagelse  hos  Tolddirecteuren  Mr.  Martin.  En  Neveu 

af  Gouverneuren,  General  LiUy  kommanderede  paa  Ste- 
det. Vi  gjorde  ham  vor  Opvartning  næste  Morgen,  og 
skøndt  det  var  et  øsende  Regnveir,  tilbød  han  straks 
at  følge  os.  Selskabet  bestod  af  Generalen  paa  et  Mul- 
dyr, Spence  og  jeg  i  Bærestole,  og  en  Snes  af  Gene- 
ralens pjaltede  Livvagt  til  Eskorte.  De  havde  bygget  i 
Bunden  af  Fjorden  et  Fort,  300  Fod  over  Havet,  som 
var  af  den  sædvanlige  firkantede  Form,  og  som  var  vel 
udstyret  med  de  fornødne  Bygninger  og  Magasiner;  men 
de  havde  neppe  overveiet,  hvorledes  de  skulde  skaffe 
de  svære  Kanoner  derop.  Fortet  laa  i  en  Afstand  af  tre 
Fjerdingvei  fra  Mundingen  af  Fjorden,  og  andre  Forter 
vare  ikke  projecterede.  Det  stod  mig  straks  klart,  at 
det  sværeste  Skyts  maatte  ud  paa  Palm  Island,  hvor 
det  vilde  kunne  beherske  hele  Horisonten,  medens  et 
Par  mindre  langtrækkende  Piecer  i  det  anlagte  Fort 
vilde  være  tilstrækkelige  til  at  enfilere  Skibe,  som  vilde 
forsøge  paa  at  bryde  ind  i  Havnen.  Generalen  var  ikke 
uimodtagelig  for  Fornuftgrunde.  Inden  vi  skiltes,  var 
han  gaaet  over  til  min  Anskuelse. 

Dette  Besøg  i  Keelung  fandt  Sted  den  23.  December, 
og  Spence,  Campbell  og  jeg  havde  forudset,  at  vi  maatte 
tilbringe  Julen  paa  Øen,  i  hvilken  Anledning  der  var 
telegraferet  til  Fastlandet  efter  Østers,  Kalkun,  Pom- 
méry  Greno  og  andre  Delikatesser.  Men  da  jeg  kom 
hjem  fra  dette  Besøg  paa  Fortet,  modtog  jeg  Medde- 
lelse om,  at  Damperen  til  Amoy  var  bleven  liggende 
paa  Grund  af  Storm  og  vilde  afseile  imorgen  Efter- 
middag fra  Tamsui,  og  samtidigt  vidste  jeg,  at  min  Jule- 
post fra  Hjemmet  ventede  mig  i  Amoy.  Dette  kunde 
jeg  ikke  modstaa,  og  da  jeg  foreløbigt  var  færdig  med 
mit  Arbeide  paa  Øen,  bestemte  jeg  mig  til  at  forlade 
Keelung  snarest.  Men  jeg  havde  gjort  Regning  uden 
den  chinesiske  Etikette.  Denne  fordrede  af  Generalen, 
at  han  skulde  gøre  os  et  Genbesøg,  og  det  blev  ikke 
kort.  Imidlertid  fortalte  han  os  ganske  interessant  om 
sin  Deltagelse  i  Kampen  mod  Franskmændene.  Disse 

indtog  —  som  bekendt  —  Keelung,  hvor  en  General, 
ved  Navn  Sang,  kommanderede,  som  ialt  havde  to  Ka- 
noner, der  kun  kunde  skyde  i  een  Retning.  Det  lyk- 
kedes aldrig  Franskmændene  at  overskride  den  nys 
omtalte  Flod.  Liu  kom  til  Øen  med  et  Regiment  paa 
2400  Mand,  og  var  den,  som  optog  Kampen  ved  Tam- 
sui.  Franskmændene  gik  iland  med  1200  Mand,  me- 
dens Chineseme  til  Forsvar  af  hele  Nordsiden  af  Øen 
havde  3500.  Han  klagede  over  det  dødelige  Klima.  Af 
hans  2400  Mand  havde  han  mistet  300  under  Krigen. 
Efter  denne  vare  Folkene  blevne  anvendte  til  Jernbane- 
bygning, og  naar  de  gravede  i  den  jomfruelige  Jord, 
opstod  Miasmer,  saaledes  at  der  nu  ialt  kun  var  300 
tilbage.  Franskmændene  havde  af  deres  Styrke  mistet 
600  Mand,  som  vare  begravede  paa  en  Kirkegaard  i 
Keelung. 

Endelig  anbefalede  han  sig,  og  vi  skyndte  os  med  at 
komme  afsted.  Veien  var  endnu  værre  end  den  fore- 
gaaende  Dag,  men  den  blev  beseiret,  og  da  vi  naaede 
Floden,  havde  Campbell  sendt  os  sin  Husbaad  imøde, 
med  hvilken  vi  naaede  Twatutia  sent  om  Aftenen,  efter 
at  have  havt  nogle  spændende  Øieblikke  i  Flodens 
Hvirvler. 

Næste  Dag,  Juleaftensdag,  var  min  50-aarige  Fødsels- 
<i2g.  Jeg  takkede  Gud  for,  at  han  havde  givet  mig  de 
fornødne  fysiske  og  aandelige  Kræfter,  til  at  jeg  kunde 
udføre  mit  daværende  omflakkende  Arbeide,  og  udtalte 
Haabet  om,  at  det  maatte  tillades  mig  inden  altfor  længe 
at  kunne  leve  i  Ro  med  mine  Kære. 

En  Dampslup  førte  mig  om  Eftermiddagen  til  Twa- 
tutia fra  Tamsui,  hvor  „Fokien"  laa  med  Damp  oppe, 
men  Udsigterne  vare  ikke  gunstige.  Skibet  havde  et 
Dybgaaende  af  13V2  Fod,  og  Kl.  4  signaliseredes,  at  der 
var  kun  10  Fod  Vand  paa  Barren,  medens  det  sam- 
tidigt blæste  en  Storm,  og  Brændingen  brød  paa  Barren. 
Men  Kl.  5  meldtes  12  Fod  Vand,  og  nu  bestemte  Skippe- 
ren sig  til  at  seile.  Julegrøden  i  Amoy  har  neppe  været 

uden  Indflydelse  paa  denne  Beslutning.  Luger  og  Sky- 
lighter bleve  skalkede,  Passagererne  averterede  om  at 
være  forsigtige,  Rortallierne  paasattes  for  det  Tilfælde, 
at  Ratlinen  ved  Grundstødning  skulde  springe,  og  vi 
bar  af.  Det  gik  imidlertid  godt  med  at  komme  over 
Barren,  skøndt  vi  maa  have  hugget  i  den  bløde  Grund. 
Aaret  i  Forveien  havde  samme  Skib  under  lignende 
Omstændigheder  hængt  V2  Time  paa  samme  Barre,  og 
Sidefartøierne  vare  blevne  bortvadskede.  Men  nu  kom 
vi  i  det  blaa  Vand  og  pidskede  afsted,  hjulpne  af  en 
frisk  Monsun.  Næste  Morgen,  første  Juledags  Morgen, 
vare  vi  i  Amoy,  hvor  jeg  fandt  de  Breve  og  Telegram- 
mer, som  jeg  havde  ønsket.  Familien  Suenson  modtog 
mig  med  stor  Venlighed,  og  vi  naaede  endog  at  høre 
en  Juleprædiken  af  en  skotsk  Missionair. 

Mit  næste  Objekt  var  at  søge  Vicekongen  af  Foochow, 
den  sidste  af  disse  paa  Kysten,  som  jeg  endnu  ikke 
havde  set,  men  der  var  ingen  Damper  i  Julen,  og 
jeg  tilbragte  gerne  denne  blandt  de  rare  Mennesker 
her.  Amoy  bød  ikke  paa  stort,  men  der  var  et  hygge- 
ligt europæisk  Selskab  med  Konsuler,  Tolddirecteur 
med  Stab  o.  s.  v.,  og  Gæstfriheden  var  stor.  Her  blev 
jeg  altsaa  og  udhvilede  mig  indtil  Nytaarsaften,  da  den 
næste  Damper  gik  til  Foochow.  Vi  havde  en  herlig 
maaneklar  Nat  og  kom  allerede  næste  Morgen  dertil. 
Jeg  havde  saaledes  maattet  tilbringe  baade  Jule-  og 
Nytaarsaften  i  Dampskibskøier. 

I  Modsætning  til  de  fleste  andre  Chineser-Byer  har 
Foochow  en  smuk  Beliggenhed  ved  Min-Floden.  Naar 
man  kommer  fra  Søen  dertil,  har  man  først  en  Skær- 
gaard  af  nøgne  Øer  at  passere,  man  kommer  dernæst 
til  en  lille  Lods-  og  Toldstation,  Sharp  Peak,  derpaa 
følger  man  Flodens  mange  Krumninger  gennem  et 
vildt  Bjerglandskab,  indtil  man  igen  naar  Sletteland. 
Her  findes  Pagoda  Anchorage,  hvor  de  større  Skibe 
maa  ankre.  Ogsaa  er  her  et  keiserligt  Skibsværft,  an- 
lagt af  franske  Marineingenieurer.  I  Forbindelse  her- 


43 


med  havde  der  været  en  nu  nedlagt  Marineingenieur- 
Skole.  Jeg  har  kendt  et  Par  Chinesere,  som  vare  ud- 
gaaede  fra  denne,  hvilke  .det  virkeligt  var  lykkedes  at 
tilegne  sig  noget  af  Vestens  Kultur.  Herfra  op  til 
Foochow  var  der  12  miles,  som  tilbagelagdes  med  Damp- 
slup. 

Her  var  jeg  Gæst  hos  Jardines,  som  besad  et  stor- 
artet Etablissement,  styret  af  et  Par  Ungkarle.  De 
fleste  Fremmede  boede  paa  en  Høide  udenfor  Byen, 
hvor  de  ogsaa  havde  en  Væddeløbsbane.  For  at  kom- 

»me  derhen  fra  Flodbreden,  hvor  Jardines  Hong  var 
beliggende,  maatte  man  gennem  en  større  Bydel,  lige- 
saa  smudsig  som  sædvanligt  i  China. 

Jeg  gjorde  nu  de  fornødne  Anstalter  for  at  blive 
modtaget  af  Vicekongen,  som  hurtigt  ledede  til  det 
forønskede  Resultat.  Foochow  er  ikke  saa  overrendt 
af  Fremmede  som  Tiensin  eller  Canton.  Ventetiden 
benyttedes  til  at  se  mig  om  paa  Stedet.  Der  fandtes 
vel  en  Million  Mennesker,  selve  Staden  laa  paa  Nord- 
siden af  Floden,  medens  Forstæderne  dels  vare  paa 
Sydsiden  og  dels  paa  Øer  i  Floden.  Det  var  morsomt 
at  se  Fiskefangst  ved  Hjelp  af  Cormoranter,  som  fore- 
gik paa  de  forskellige  Flodarme.  Sampanen  var  lagt  til- 
ankers,  og  et  halvt  Dusin  af  disse  Fugle  vare  tøirede 
paa  hver  Side  med  en  Ring  om  den  nedre  Del  af  Hal- 
sen for  ikke  at  sluge  Fiskene.  En  Fugl  sendes  ud, 
fastholdt  i  en  kortere  Line,  og  naar  den  har  taget  en 
Fisk,  hales  den  ind  og  bankes  med  en  Bamboostok, 
indtil  den  har  sluppet  sit  Bytte. 

Jeg  saa  ogsaa  her  et  prægtigt  Gildehus.  Chineserne 
have  en  stor  Tilbøielighed  til  lignende  Sammenslut- 
ninger til  gensidig  Beskyttelse  og  Fordel,  som  vi  i 
Middelalderen  kendte  under  Navn  af  Gilder.  Hvad  jeg 
her  saa,  var  et  Canton  Gildehus,  som  var  opført  af  de 
i  Foochow  bosiddende  Cantonesere.  For  China  var 
det  et  sjeldent  stateligt  Hus,  udstyret  med  store  Gra- 
nitløver ved  Indgangen.  Naar  man  traadte  derind,  var 

der  et  Tempel,  udstyret  med  kostbare  Bronzer,  et  The- 
ater og  en  sjelden  smuk  Have,  hvori  den  sædvanlige 
Tilbøielighed  til  at  omdanne  Naturens  Værk  gjorde 
sig  stærkt  gældende. 

Tilsigelsen  til  Audiens  hos  Vicekongen  kom  nu.  En 
Morgen  satte  jeg  afsted  med  Tjener  i  to  lukkede  Bære- 
stole den  1V2  Time  lange  Vej  til  hans  Yamen.  Ga- 
derne vare  som  sædvanligt  snevre  og  smudsige,  og 
Stanken  næsten  værre  end  ellers.  Slagterne  florerede, 
og  udenfor  deres  Boder  hang  halve  magre  Hunde- 
kroppe i  Dusinvis.  Jeg  blev  ved  Ankomsten  modtaget 
af  et  Par  Mandariner,  af  hvilke  den  ene,  som  engang 
havde  været  Tolk  hos  General  Gordon,  talte  lidt  engelsk. 

Jeg  blev  indført  til  Vicekongen,  en  smuk  og  værdigt 
udseende  Mand,  og  efter  nogle  faa  høflige  Bemærk- 
ninger underrettede  han  mig  om,  at  vi  nu  skulde  gaa 
tilbords.  Til  min  Rædsel  maatte  jeg  igen  sætte  mig 
ned  til  en  lang  chinesisk  Middag,  som  han  i  sin  Ven- 
lighed vilde  byde  mig.  Den  var  forresten  af  god  Be- 
skaffenhed. Der  var  de  kendte  chinesiske  Retter,  men 
der  var  ogsaa  Champagne  og  Gafler.  „Entre  la  poire 
et  le  fromage"  blev  Tolken  tilkaldt,  og  jeg  foreviste 
Vicekongen  Modeller  og  kom  godt  ud  af  det  med  ham. 
løvrigt  var  han  nysgerrig  efter  at  erfare,  hvorledes  jeg 
var  bleven  behandlet  af  hans  Kollegaer.  Havde  Li-hun- 
chang  ogsaa  bedt  mig  til  Middag  etc?  Jeg  anbefalede 
mig  efter  en  udmærket  Kop  The  —  naturligvis  Foochow 
—  og  var  tidlig  hjemme. 

Under  mit  Ophold  i  Byen  havde  vi  to  store  Ilds- 
vaader.  Da  Jardines  havde  en  Dampsprøjte,  fremkaldte 
disse  megen  Uro.  Jeg  gik  til  en  af  dem.  Larmen  af 
alle  de  tilstrømmende  Mennesker  var  øredøvende.  Store 
Skarer  løb  derhen  for  at  plyndre.  Da  vi  nærmede  os 
Brandstedet,  stødte  vi  paa  Soldatesken.  Det  var  pjal- 
tede Karle,  hver  bærende  enten  en  Kniv,  en  Landse- 
spids  eller  en  rusten  Sabel,  alle  løbende  omkring  og 
svingende  disse  Mordinstrumenter  i  Luften.  Min  Led- 

sager  fik  et  Sabelhug  i  Hatten,  og  jeg  blev  næsten 
revet  omkuld  af  en  forbifarende  Karl.  Det  var  ikke  til 
at  holde  ud,  og  vi  søgte  hjem,  men  neppe  vare  vi 
komne  der,  før  der  indløb  Melding  om,  at  den  euro- 
pæiske Bank  var  i  Brand.  Dampsprøiten  sendtes  straks 
derhen,  dernæst  tog  det  fremmede  Hospital  Ild,  og 
her  maatte  ogsaa  hjælpes.  Først  hen  ad  Morgenstunden 
indtraadte  Ro. 

Jeg  afsluttede  mit  Ophold  med  et  Besøg  paa  Arse- 
nalet ved  Pagoda  Anchorage,  hvor  de  byggede  et  Par 
smaa  Krigsskibe  af  „ubeskrivelig«  Type,  indskibede 
mig  paa  en  Kystdamper  og  gik  til  Shanghai.  Vi  vare 
nu  udenfor  N.  O.  Monsunens  Rayon  og  havde  smukt 
klart  Veir,  men  koldt.  Jeg  regnede  ud,  at  jeg  i  forrige 
Kvartal  havde  tilbragt  22  Dage  tilsøs.  Det  var  dog  no- 
get rigeligt.  Jeg  kom  efter  36  Timers  Reise  til  Shanghai 
og  havde  den  Følelse,  at  jeg  nu  var  vendt  tilbage  til  Ci- 
vilisationen. Men  jeg  skulde  ikke  nyde  den  længe.  Jeg 
havde  netop  Tid  til  at  udarbeide  mit  Forslag  til  Kee- 
lungs  Befæstning,  som  jeg  ledsagede  med  en  stærkt 
koloreret  Tegning  og  sendte  til  Gouvemeuren  af  For- 
mosa,  hvorpaa  jeg  indskibede  mig  paany  i  den  franske 
Maildamper  „Yangtze"  til  Yokohama. 


JAPAN 

Dette  var  den  13.  Januar,  Aarsdagen  for  min  Af- 
reise  fra  Marseille.  Naar  jeg  nu  gennemtænker,  hvad 
jeg  havde  oplevet  i  dette  Aar,  maa  jeg  indrømme,  at 
jeg  nok  kunde  trænge  til  lidt  mere  Ro  i  Fremtiden; 
men  i  hvert  Fald  havde  jeg  set  omtrent  alle  de  Au- 
thoriteter,  som  jeg  burde  kende  i  begge  Lande. 

Disse  franske  Dampere  vare  ikke  indrettede  til  Vin- 
terreiser.  Alle  Skodder  var  gennembrudte  Jalousier, 
saaledes  at  det  blæste  paa  en,  naar  man  laa  i  Køien, 
og  Opvarmningen  var  i  høi  Grad  mangelfuld.  De  faa 

Passagerer  tilbragte  ogsaa  deres  Tid  klistrede  sammen 
om  den  eneste  lille  Ovn,  som  fandtes  i  den  store  Salon. 

De  anløb  ikke  Nagasaki,  men  styrede  direkte  paa  det 
indlandske  Hav,  og  inden  48  Timer  vare  vi  i  Shimono- 
seki  Strædet.  Overgangen  fra  det  skidne  China  var 
høist  behagelig.  Thermometret  var  steget  til  8  Grader, 
og  der  var  ingen  Sne  paa  Bjergene,  medens  det  var 
ganske  grønt  langs  Havbreden.  Næste  Morgen  vare  vi 
paa  Kobe  Red,  hvor  den  amerikanske  Eskadre  laa  til- 
ankers.  Jeg  vidste  altsaa,  at  jeg  skulde  finde  Venner, 
men  Pligten  kaldte  mig  først  til  Osaka,  hvis  Arsenal 
jeg  skyldte  et  Besøg.  En  eller  anden  Enthousiast  har 
kaldt  denne  By  for  Østens  Venedig.  Der  er  en  bred 
Flod  med  nogle  Øer  og  med  daarlige  Træbroer,  men 
ellers  passer  Lignelsen  ikke.  Jeg  søgte  derefter  mine 
amerikanske  Venner  ved  Middagsbordet  i  Kobe.  De 
vare  stærkt  beskæftigede  med  at  arrangere  en  Middag, 
som  de  havde  døbt  „å  la  Marie  Antoinette".  Det  vilde 
sige,  at  der  var  10  Herrer  og  4  Damer,  som  skulde 
selv  lave  en  Middag  og  senere  spise  den.  Man  betroede 
mig,  at  de  vilde  putte  nogle  levende  Fugle  i  en  „game 
pie",  samt  en  chinesisk  Pistol  i  en  Plumbudding,  som 
skulde  afbrændes  med  Cognac.  Det  vilde  virkelig  blive 
solide  Løier,  og  man,  maatte  være  glad  ved  ikke  at 
skulle  deltage  i  dem. 

Næste  Morgen  bar  det  af  til  Yokohama;  jeg  hilste 
underveis  paa  min  Bekendt  Fujiyama  og  blev  ved  An- 
komsten sat  af  i  det  hyggelige  Klubhus.  Jeg  traf  her 
en  ganske  mærkelig  Personlighed,  som  hed  Captain 
Pin.  Det  var  en  tidligere  Bekendt  af  mig  fra  St.  Tho- 
mas i  1857,  i  Mellemtiden  havde  han  været  Blokade- 
bryder, „and  what  not",  og  nu  var  han  Redaktør  af 
„Japan  Herald". 

Jeg  maatte  genoptage  mine  Besøg  i  Tokyo  for  at 
gøre  min  Opvartning  hos  de  japanske  Stormænd.  Stem- 
ningen var  dengang  noget  trykket,  fordi  man  havde 
maattet  forvise  250  Studenter  fra  Hovedstaden.  Man 

havde  nemlig  opdaget,  at  en  Sammensværgelse  var 
blevet  dannet  med  det  Formaal  at  myrde  Grev  Ito  — 
det  var  jo  dengang  Skik  at  befri  sig  fra  Modstandere 
paa  denne  bekvemme  Maade.  Jeg  skulde  netop  en 
Dag  møde  den  brave  Mand,  siddende  i  en  aaben  Vogn 
og  læsende  sin  Avis,  og  efter  Vognen  fulgte  4  Jinrid- 
shiaer  med  to  Gensdarmer  i  hver.  Det  var  et  Sam- 
fundsbillede,  især  naar  man  betænker,  at  man  netop 
da  var  beskæftiget  med  at  udarbeide  en  Konstitution 
for  Landet  efter  europæisk  Model. 

Skøndt  mit  Ophold  i  Japan  denne  Gang  kun  kunde 
være  af  kort  Varighed,  søgte  jeg  dog  —  træt  som  jeg 
var  af  Hotel-  og  Klublivet  —  at  finde  et  eget  Hus. 
Dette  lykkedes  mig,  og  jeg  blev  nu  atter  logeret  paa 
„the  Bluff"  ved  Yokohama,  og  var  indrettet  paa  at  se 
Venner  hos  mig  efter  en  beskeden  Maalestok.  Blandt 
mine  daværende  Bekendte  erindrer  jeg  den  belgiske 
Minister,  M.  Neyt,  som  havde  det  smukkest  beliggende 
Hus  paa  Bluffen.  Det  var  en  høit  dannet,  rig  og  elsk- 
værdig Mand,  som  et  Ungdomsgiftermaal  med  en  fransk 
Skuespillerinde  fra  St.  Petersborg  havde  drevet  til 
denne  Afkrog  af  Verden,  hvor  hans  Hovedbeskæfti- 
gelse var  blevet  at  opdrage  sin  unge  Datter  og  at  samle 
smukke  „bibelots". 

Blandt  den  japanske  Befolkning  herskede  dengang 
stor  Overtro.  Naar  nogen  tabte  en  Genstand,  sendte 
han  Anmodning  til  en  Præst  om  Bistand,  og  denne  af- 
gav da  i  Reglen  et  Orakelsvar,  hvorpaa  Vedkommende 
selv  gennemgik  en  Sultekur.  Men  undertiden  gav  Præ- 
sterne mere  end  Orakelsvar.  En  af  mine  Venner  havde 
mistet  sit  Uhr  i  Trængsel,  og  —  følgende  Landets  Skik 
—  henvendte  han  sig  til  en  Præst,  som  raadede  ham 
til  daglig  at  spørge  hos  Politiet.  Det  viste  sig  da,  at 
der  eksisterede  et  organiseret  Tyvelag,  med  hvilket 
Politiet  stod  i  Forbindelse,  og  det  lykkedes  ogsaa  min 
Ven  at  faa  sit  Uhr  tilbage  ad  denne  Vei  imod  at  betale 
en  klækkelig  Douceur. 


48 


Den  fornemme  japanske  Verden  havde  fundet  det 
nødvendigt,  at  saavel  Damer  som  Herrer  lærte  de  eu- 
ropæiske Danse.  Men  da  ingen  Bournonville  var  til- 
gængelig, havde  man  taget  tiltakke  med  en  tysk  Ve- 
terinair.  Een  Gang  om  Maaneden  bleve  Udenforstaaende 
indbudne  til  at  beundre  Præstationerne,  og  jeg  var  en 
af  disse  Lykkelige.  Japanerinderne  havde  herved  den 
Vanskelighed,  at  de  opdroges  til  at  gaa  med  Tæerne 
indad.  Grundene,  som  bleve  angivne  herfor,  vare  for- 
skellige, men  man  vil  forstaa,  at  dette  var  en  stor 
Ulempe,  naar  der  skulde  valses.  Ved  Kvadriller  gør 
det  derimod  mindre  til  Sagen.  Som  en  Følge  heraf 
bleve  de  snart  kede  af  Valsene,  medens  de  lærte  Kva- 
drillerne, man  kan  gerne  sige  altfor  godt.  I  dette  Sel- 
skab var  der  flere  af  de  keiserlige  Prinser  og  Prin- 
sesser, af  hvilke  navnlig  to  af  de  sidstnævnte  vare 
meget  smukke,  og  det  morede  mig  at  se,  at  da  de  gik 
tilbords,  førte  Veterinairen  en  af  disse  høie  Damer. 

Vinteren  var  dette  Aar  strengere  end  sædvanligt, 
og  Sneen  laa  flere  Gange  nogle  Dage  paa  Jorden,  hvil- 
ket ellers  ikke  pleier  at  være  Tilfældet  i  Tokyo,  men 
saa  langt  som  til  Skøiteløben  naaede  vi  ikke.  Derimod 
gav  den  Anledning  til  endel  Selskabelighed.  Den  ame- 
rikanske Eskadre  var  kommen  tilbage  til  Yokohama,  og 
Damerne  vare  som  sædvanligt  fulgte  i  dens  Spor.  Jeg 
erindrer  en  Fest,  givet  af  en  af  disse,  og  som  benæv- 
nedes en  „high  tea",  men  i  Virkeligheden  var  en  Mid- 
dag uden  Vine.  Der  blev  senere  leget  et  Selskabsspil, 
kaldet  „bean  bag",  som  svarede  til,  hvad  vi  tilsøs  kalde 
„Narrehoved",  Men  da  der  derefter  skulde  danses  en 
„Sir  Roger  de  Coverley",  kørte  Musikken  fast,  fordi 
den  aabenbart  havde  faaet  til  sin  Middag  andre  Drikke- 
varer end  vi.  Hvad  der  ved  denne  Leilighed  faldt  mest 
i  Øinene,  var  Damernes  Toilette.  Skøndt  det  var  kaldet 
en  „high  tea",  har  jeg  aldrig  set  dem  mere  dekollete- 
rede.  Der  gaves  naturligvis  Undtagelser,  men  Reglen 
derude  var^  at  om  nogen  havde  smukke  Skuldre,  Tæn- 

der,  Fødder  etc,  følte  hun  det  som  sin  Pligt  at  bringe 
dette  til  Verdens  Kundskab. 

Jeg  deltog  denne  Vinter  endel  i  Tokyo-Selskabelig- 
hed. Konkurrencen  mellem  de  forskellige  Gesandter 
havde  bragt  Regeringen  til  at  ansætte  to  nye  Raadgi- 
vere,  Ceremonimesteren  ved  Hoffet,  Hr.  von  Mohl,  og 
en  engelsk  Søofficer,  Captain  Ingles.  Den  første  af  disse 
saavelsom  hans  Frue  vare  elskværdige  Mennesker, 
med  hvem  jeg  omgikkes  endel.  Han  havde  et  stort  Be- 
svær med  at  fortrænge  de  gammeldags,  traditionelle 
Former,  og  at  erstatte  dem  med  de  brugelige  europæi- 
ske Etikette-Regler.  Jeg  tror  ikke,  at  det  lykkedes  ham 
at  gennemføre  meget,  men  han  opnaaede,  at  der  blev 
fremlagt  Bøger  i  de  forskellige  Prinsers  Forværelser, 
i  hvilke  man  „skrev"  sig,  og  da  disses  Boliger  vare  i 
stor  indbyrdes  Afstand,  var  jeg  ham  ikke  taknemlig 
derfor.  Captain  Ingles  skulde  være  Instrukteur  i  Sø- 
taktik,  eller  Stabschef  for  Flaaden.  Men  jeg  tror  ikke, 
at  hans  Virksomhed  blev  stor  i  denne  Retning,  hvor- 
imod han  benyttedes  i  Marineministeriet  til  at  repræ- 
sentere den  engelske  Interesse  kontra  den  franske,  det 
vil  sige  M.  Bertin.  Denne  sidste  havde  ganske  hypno- 
tiseret Embedsmændene,  saaledes  at  smaa  ukendte 
franske  Fabrikanter,  som  ved  Konkurrencer  begærede 
høiere  Priser  end  ansete  Verdensfirmaer,  alligevel  fik 
Bestillingerne.  Ingles  skulde  nu  beskytte  Japanerne 
imod  dem  selv,  hvilket  kun  tildels  lykkedes.  Han  havde 
medbragt  sin  Datter,  en  net  ung  Pige,  og  dette  indgav 
mig  den  Tanke,  om  jeg  ikke  kunde  gøre  ligesaa.  Der 
var  foruden  hende  kun  nogle  faa  andre  unge  Piger  i 
den  fremmede  Koloni  i  Tokyo.  Men  mit  omflakkende 
Liv  i  Forbindelse  med  Nødvendigheden  først  at  fuld- 
ende min  Datters  Opdragelse  bevirkede,  at  denne  Plan 
først  kunde  realiseres  et  Par  Aar  senere. 

Selskabeligheden  hos  Gesandterne  bestod  væsentlig 
i  Middagsselskaber,  hvortil  Japanerne  ogsaa  vare  ind- 
budte. De  pleiede  gerne  at  anbefale  sig,  saasnart  man 

var  kommen  fra  Bordet,  og  da  de  kun  bidrog  lidet  til 
Konversationen,  var  dette  snarest  en  Lettelse.  De  havde 
jo  ikke  dengang  vundet  deres  Seire  over  Chinesere  og 
Russere,  og  samtidigt  ønskede  de  varmt,  at  Europa 
skulde  indrømme  dem  Revisionen  af  de  bestaaende 
Traktater.  Dette  bidrog  naturligvis  til  at  gøre  dem  mere 
hensynsfulde,  end  de  senere  ere  blevne.  For  de  Frem- 
mede i  Japan  var  det  store  Spørgsmaal  ved  denne  Re- 
vision, at  Japan  for  enhver  Pris  vilde  slippe  for  Be- 
stemmelsen om  Eksterritorialitetsretten.  Det  var  deres 
Ærgerrighed  imod  at  skulle  i  denne  Henseende  stilles 
lige  med  andre  orientalske  Nationer.  De  havde  indfor- 
skrevet en  bekendt  fransk  Retslærd,  M.  Boissonade^ 
som  havde  udarbeidet  en  ny  Civilkode,  og  dermed 
mente  de,  at  Europa  burde  lade  sig  nøie.  De  Frem- 
mede saa  dette  i  et  andet  Lys.  De  havde  ikke  fornøden 
Tillid  til  den  japanske  Dommerstand  eller  til  Nationens 
moralske  Sans  og  vilde  ugerne  give  sig  den  i  Vold. 
Hvad  den  japanske  Handelsstand  angik,  nød  denne  ikke 
megen  Anseelse.  Man  undskyldte  dette  med,  at  i  den 
feudale  Tid,  hvor  den  menige  Mand  var  delt  i  tre 
Klasser:  Agerbrugere,  Haandværkere  og  Købmænd, 
vare  disse  de  nederste  i  Rækkefølgen,  og  at  dette  ikke 
havde  været  uden  Betydning  for  deres  Moralitet.  Der 
var  ikke  endnu  hengaaet  tilstrækkelig  Tid,  til  at  dette 
kunde  være  blevet  ændret.  I  Yokohama  fremkom  der 
stadigt  Klager  over  dem,  og  det  blev  sagt,  at  man  kun 
kunde  gøre  Forretninger  pr.  kontant  med  dem.  Jeg 
har  selv  oplevet,  at  en  fremmed  Købmand,  som  havde 
kasseret  en  Balle  Kokoner,  fordi  denne  indeholdt  endel 
Kridt  og  andre  fremmede  Substanser,  er  bleven  boy- 
cottet  af  det  japanske  Silkegilde  for  at  tvinge  ham 
til  at  modtage  Ballen,  og  at  Sagen  først  blev  ordnet, 
ved  at  Konsulerne  derom  henvendte  sig  til  Regerin- 
gen. 

Det  var  ogsaa  betegnende,  at  de  fremmede  Handels- 
huse i  Yokohama  til  de  mere  betroede  underordnede 

Stillinger  som  Pakhusforvalter  o.  lign.  altid  benyttede 
Chinesere  og  ikke  Landets  egne  Børn. 

Efter  min  Afreise  fra  Landet  er  denne  Eksterritori- 
alitetsret  blevet  frataget  de  Fremmede,  og  jeg  kan  ikke 
sige,  hvorledes  denne  Indrømmelse  har  virket. 


NORD-CHINA 

Vi  vare  nu  komne  til  Midten  af  Marts,  og  der  blev 
kaldt  paa  mig  af  Vicekongen  i  Tiensin.  Han  ventede 
nemlig  de  Armstrongske  Krydsere  samt  den  øvrige 
Flaade,  blandt  hvis  Skibe  ogsaa  fandtes  de  to  smaa  i 
Stettin  byggede  Panserskibe.  Det  var  hans  Hensigt 
selv  at  gaa  tilsøs  med  sin  Flaade,  og  han  ønskede  min 
Nærværelse  ombord  til  Prøverne.  Et  andet  Motiv  drev 
mig  ogsaa  til  China.  Min  Søn,  Theodor,  som  havde 
faaet  Ansættelse  i  det  chinesiske  Toldvæsen,  var  paa 
Veien  derud  og  kunde  ventes  til  Shanghai  omtrent  til 
samme  Tid. 

Jeg  indskibede  mig  dennegang  paa  en  japansk  Dam- 
per „Yokohama  Maru".  Vi  anløb  Kobe,  og  jeg  benyt- 
tede Leiligheden  til  at  aflægge  mit  første  Besøg  i  den 
gamle  Hovedstad,  Kyoto,  hvor  jeg  senere  ofte  skulde 
komme.  Dennegang  indtraf  jeg  under  Blommetræemes 
Blomstring  og  fandt  hele  Befolkningen  i  Festklæder. 
Japanerne  ere  lidenskabelige  Beundrere  af  Naturen, 
særligt  af  Blomsterne,  og  under  Blommetræets  Blom- 
string i  Marts  og  Kirsebærtræets  i  April  er  der  Fest 
over  Landet. 

Ved  Tilbagekomsten  til  Kobe  havde  vi  faaet  et  nyt 
Kontingent  af  Passagerer,  som  ikke  var  vel  assorte- 
ret. Tre  amerikanske  Missionairfamilier  var  stødte 
til  Skibet,  og  disse  Herrens  Udvalgte,  som  altid  ud- 
mærkede sig  ved  deres  »smukke*  Appetit,  vare  blevne 
placerede  ved  Bordet  paa  Captainens  ene  Side.  Paa 
den  anden   Side  sad  derimod  en  af  Shanghais  mest 

kendte  amerikanske  Hetærer,  som  havde  gjort  en  For- 
retningsreise  til  Japan.  Da  jeg  vægrede  mig  ved  at  have 
hende  til  Bordkammerat,  overtog  en  yngre  Passager 
denne  Hæderspost,  og  jeg  satte  mig  paa  hans  anden 
Side,  hvorfra  jeg  morede  mig  ved  at  se  de  Blikke,  som 
Præstefruerne  kastede  over  Bordet,  naar  deres  kulinari- 
ske Beskæftigelse  levnede  dem  Tid  dertil.  I  Nagasaki 
mødte  jeg  min  kære  Landsmand  Hr.  Krebs,  som  var  Besty- 
rer der  af  den  rige  Købmand  Iwasakis  Eiendomme,  hvor- 
iblandt et  Skibsværft  med  Tørdok  og  Kulminer.  Ogsaa 
mødte  jeg  her  daværende  Lieutenant  Konow,  som  var 
ombord  i  det  franske  Admiralskib  „Turenne".  Paa  den 
derværende  Red  laa  flere  Orlogsmænd  af  forskellige 
Nationaliteter,  og  jeg  regnede  ud,  at  jeg  havde  Bekendte 
fra  Europa  ombord  i  fire  af  dem.  Verden  er  ikke  saa 
stor  endda.  Ved  Ankomsten  til  Yangtze-Floden  fandt 
jeg  Admiral  Lang  liggende  med  den  chinesiske  Eskadre 
ved  Woosung,  og  da  jeg  kom  til  Shanghai,  tog  jeg  som 
sædvanligt  ind  i  Klubben. 

Min  første  Opgave  var  at  finde  en  ny  Tjener.  Fuh 
sang  var  efterhaanden  blevet  umulig.  En  chinesisk  Tje- 
ner er  et  aparte  Stykke  Mandfolk;  men  naar  han  be- 
handles godt,  kan  man  ofte  faa  meget  ud  af  ham.  Tje- 
nere i  europæiske  Huse  derude  komme  næsten  alle 
fra  Chusan-Øerne,  som  ligge  ved  Ningpo,  hvorfor  de 
gerne  kaldes  „Ningpo  boys".  Under  Opium- Krigen 
holdt  Englænderne  disse  Øer  besatte  i  længere  Tid, 
og  Befolkningen  blev  derved  bekendt  med  europæiske 
Vaner.  Herfra  var  ogsaa  min  Fah  sang  kommen.  Under 
Vinteropholdet  i  Yokohama  havde  han  hørt,  at  der  tid- 
ligere havde  fundet  Indbrud  Sted  i  mit  Hus  paa  Bluf- 
fen.  Han  kunde  derfor  ikke  sove,  men  spadserede  ofte 
om  Natten  med  en  Skralle  for  at  skræmme  Tyvene. 
Men  da  en  Ræv,  som  havde  tilhuse  i  et  nærliggende 
Tempel,  havde  fundet  paa  at  gø  udenfor  hans  Vindue 
om  Natten,  gjorde  hans  Overtro  om  dette  Dyr  ham 
rent  forstyrret.  Jeg  fik  altsaa  en  anden,  som  ikke  var 
meget  bedre. 

En  af  de  første  Dage  efter  min  Ankomst  laante  jeg 
lardines  Dampslup  og  gik  de  12  miles  ned  ad  Floden 
til  Woosung,  hvor  jeg  fandt  Admiral  Langs  Flag  vaiende 
ombord  i  et  af  de  i  Stettin  byggede  smaa  Panserskibe. 
Man  var  igang  med  at  skure  Dæk,  og  saa  ubehjælpelige 
vare  de,  at  Admiralen  næsten  maatte  tage  en  Haand 
med.  Hans  Arbeide  maa  have  været  uoverkomme- 
ligt- J^g  hørte  en  Ordre,  som  han  gav  en  af  Skibs- 
cheferne, en  ung  intelligent  udseende  Mand,  der  dog 
blev  instrueret  ganske  som  en  Cadet.  Han  blev  saa- 
ledes  underrettet  om,  hvor  lang  Tid  der  medgik  til  Op- 
fyring  af  Kedlerne,  hvilket  han  ignorerede.  Saa  kom 
en  anden,  som  skulde  føre  Tilsyn  med  en  Torpedo- 
baad  og  i  Nødsfald  bugsere  den  under  Reisen  nordpaa. 
Denne  fik  Ordre  til  at  tage  et  stort  Fartøisseil  ombord 
i  Baaden  for  at  støtte  den,  ifald  Maskinen  skulde  gaa 
istaa.  Men  Ordren  lød  ikke  paa  „tag  Seilet",  men  paa 
„tag  Seilet  med  Raa  og  Mast,  Fald,  Skøde  og  Vant". 

Admiralen  havde  komponeret  en  meget  passende 
Uniform  for  Officererne.  Den  bestod  i  en  Tunik  af 
mørkeblaat  Klæde,  dekoreret  med  sorte  Snorer  lige- 
som paa  vore  Løbefrakker.  Distinktionerne  vare  smaa 
Guldstjerner  paa  Ærmerne,  dernæst  vide  blaa  Bukser, 
stukne  indeni  de  sædvanlige  Atlas  Støvler  med  Filt- 
saaler,  og  den  i  China  almindelige  officielle  Hue  med 
en  vældig  Pidsk  hængende  ned  bagud.  Man  maa  imid- 
lertid ikke  derfor  tro,  at  de  chinesiske  Officerers  Haar- 
vækst  var  bedre  end  deres  europæiske  Kollegaers  i 
Almindelighed,  thi  Pidsken  kan  være  bedragerisk,  og 
flettet  Silkegarn  erstatter  ofte  Naturens  Værk,  naar 
dette  er  mangelfuldt. 

Den  store  Dag  oprandt  endelig,  da  to  Kanonskud 
anmeldte,  at  „Hydaspes"  var  passeret  Woosung,  om- 
bord paa  hvilken  min  Søn  Theodor  var  Passager.  En 
Time  derefter  var  han  iland,  og  utallige  vare  de  Spørgs- 
maal,  som  jeg  stillede  ham.  Han  blev  indlogeret  i  Klub- 
ben og  klippet.  Han  modtog  her  Ordre  til  at  begive  sig 

til  Peking  for  at  studere  chinesisk.  Dette  var  meget 
heldigt  for  ham,  da  de  unge  Mennesker  i  Toldtjene- 
sten som  Regel  maatte  drive  dette  Studium  i  Havnene 
samtidigt  med  at  forrette  deres  Tjeneste  paa  Kontoret. 
Da  han  fremtidigt  skulde  leve  i  China,  benyttede  jeg 
Leiligheden  til  at  indføre  ham  i  Familierne  paa  Stedet, 
hvorefter  vi  tog  en  Kystdamper  til  Tiensin.  Her  gjorde 
vi  den  samme  Runde  af  Visitter,  og  da  vi  kom  til  Told- 
direkteuren,  Hr.  Dettring,  fortalte  denne  mig,  at  han, 
som  manglede  Personale,  havde  faaet  Tilladelse  til  at 
beholde  Theod6ry  men  at  han  af  Hensyn  til  den  unge 
Mands  Fremtid  vilde  renoncere  derpaa,  for  hvilket  jeg 
naturligvis  var  ham  meget  taknemlig.  Vi  fandt  en  yngre 
engelsk  Bankmand,  som  skulde  til  Peking,  og  som  talte 
Landets  Sprog.  Han  vilde  rigtignok  gøre  Turen  tilhest, 
men  det  var  jo  udmærket  Reiseselskab.  Der  leiedes 
altsaa  Heste  og  anskaffedes  Proviant,  Bagagen  sendtes 
afsted  om  Natten  i  en  Kærre,  og  Morgenen  derefter 
var  de  unge  Herrer  i  Sadlen  og  skulde  ride  de  18  dan- 
ske Mile  paa  ubanet  Vei.  Reserveheste  vare  sendte  i 
Forveien  til  en  Station,  hvortil  de  skulde  indtræffe  ved 
Middagstid.  Her  skulde  de  holde  Rast  nogle  Timer, 
medens  Bagagen  og  de  brugte  Heste  straks  gik  videre 
til  Nattekvarteret.  Den  paafølgende  Dag  skulde  de  da 
ride  til  for  at  naa  Peking  inden  Portens  Lukning  ved 
Solnedgang. 

Da  jeg  denne  Gang  maatte  være  forberedt  paa  et  læn- 
gere Ophold  i  Tiensin,  bestemte  jeg  mig  til  at  begynde 
Studiet  af  chinesisk.  Jeg  skaffede  mig  altsaa  en  Lærer 
og  gik  til  Arbeidet  med  god  Villie,  men  jeg  blev  des- 
værre snart  overbevist  om,  at  dette  Studium  var  uover- 
kommeligt, naar  man  ikke  kunde  ofre  hele  sin  Tid 
derpaa.  Jeg  trællede  dermed  i  en  Maaned  for  derefter 
definitivt  at  lægge  det  paa  Hylden.  Det  chinesiske  Sprog, 
som  Europæerne  lærer,  er  den  Dialekt,  som  tales  i  of- 
ficielle Kredse.  Men  foruden  denne  gives  der  et  Utal 
af  andre,  som  siges  at  være  saa  forskellige,  at  en  Nord- 

chineser  ikke  kan  samtale  med  en  fra  Syden.  Men  her 
træder  Skriftsproget  hjælpende  til,  fordi  hvert  Skrift- 
tegn angiver  et  Begreb,  som  læses  paa  samme  Maade 
af  alle.  Jeg  oplevede  engang  et  mærkeligt  Bevis  herpaa. 

Japanerne  ere  tvungne  til  at  benytte  en  stor  Del 
chinesiske  Ord,  og  da  de  ikke  kunne  skrives  med  deres 
Bogstavsal fabet,  maa  de  dertil  benytte  de  chinesiske 
Skrifttegn.  En  dannet  Japaner  antages  at  maatte  kende 
4000  af  disse.  Nogle  Aar  senere,  da  min  Søn  havde 
lært  det  chinesiske  Sprog,  gjorde  han  mig  et  Besøg  i 
Japan.  Vi  reiste  en  Tur  i  det  Indre,  og  da  vi  en  Aften 
kom  til  vort  Nattekvarter,  forsøgte  jeg  med  mit  man- 
gelfulde japansk  at  træffe  fornøden  Aftale  med  Værten, 
som  ikke  forstod  mig.  Theodor  tog  da  Affaire,  og  ved 
at  skrive  vore  Ønsker  med  chinesiske  Skrifttegn  i  sin 
Lommebog  blev  han  straks  forstaaet. 

Medens  Skriftsproget  saaledes  er  Kommunikations- 
midlet mellem  Chineserne  indbyrdes,  have  de  Frem- 
mede et  andet  saadant  med  Chineserne.  Dette  er  det 
saakaldte  „Pidgeon  english",  som  benyttes  overalt  paa 
Kysten.  Man  har  herved  laant  Størstedelen  af  Ordene 
fra  forskellige  europæiske  Sprog,  medens  Sætnings- 
bygningen er  malajisk.  Det  er  væsentlig  Kompradorer 
og  andre  Chinesere  i  europæisk  Tjeneste,  som  benytte 
det,  men  det  anvendes  ogsaa  mellem  Chineserne  ind- 
byrdes. For  vore  Øren  er  det  saa  ubehjælpeligt  som 
vel  muligt,  og  det  vakte  megen  Glæde,  da  en  vittig 
Irlænder  engang  paatog  sig  at  oversætte  Shakespeare 
paa  „pidgeon  english". 

Under  dette  Besøg  i  Tiensin  havde  jeg  forskellige 
Samtaler  med  Vicekongen.  Et  af  hans  Yndlingsthemaer 
var  at  sammenligne  de  to  Armstrongske  Krydsere  med 
de  i  Stettin  byggede  to  smaa  Panserskibe.  Aaret  i 
Forveien  havde  Armstrongs  ladet  trykke  en  lille  Piece, 
indeholdende  en  Sammenligning  mellem  disse  to  Skibs- 
typer, og  med  Benyttelsen  af  denne  havde  jeg  da  skre- 
vet en  Artikel,  som  var  bleven  optaget  i  „Chinese  Ti- 

mes"  og  i  „Shi  pao".  Denne  Artikel  havde  fundet  Vei 
til  de  engelske  Blade  i  Europa,  blandt  hvilke  „Standard" 
og  „Times",  og  den  sidste  havde  gjort  Forfatteren  den 
Ære  at  antage  ham  for  at  være  en  chinesisk  Søofficer. 
I  Tyskland  havde  man  læst  disse  Blade,  og  nu  havde 
Vicekongen  modtaget  et  Svar  fra  denne  Side  gennem 
den  tydske  Gesandt  i  Peking.  Dette  gav  han  nu  til  mig 
med  den  Anmodning,  at  jeg  skulde  gendrive  det.  Dette 
gjorde  jeg,  og  da  jeg  bragte  ham  det,  paalagde  ham  mig 
at  sætte  det  ind  i  „Shi  pao".  Denne  Fremstilling  synes 
mig  at  give  et  snurrigt  Billede  af  den  store  Vicekonge. 
Medens  den  ganske  Verden  tror,  at  den  udmærkede 
Statsmand  utrætteligt  beskæftiger  sig  med  sit  Fædre- 
lands Storhed,  arbeider  han  ret  cynisk  paa  at  sætte  to 
konkurrerende  fremmede  Firmaer  i  Totterne  paa  hin- 
anden. 

Et  andet  Samtaleemne  var  det  Kryds,  han  vilde  fore- 
tage med  sin  Eskadre,  hvorved  jeg  skulde  være  hans 
Gæst.  Planerne  for  denne  lille  Fart  ændredes  flere 
Gange  og  sluttede  med,  at  en  Kanonbaad,  som  iøvrigt 
var  indrettet  til  ham  personligt,  blev  stillet  til  min  Dis- 
position, saaledes  at  jeg  skulde  være  hans  Gæst  der- 
ombord.  Jeg  skulde  da  gaa  direkte  med  denne  til 
Wey-hai-wey,  hvor  han  ønskede,  at  jeg  skulde  gøre  et 
Udkast  til  Øens  Befæstning,  deri  indbefattet  at  levere 
Tegning  til  et  lille  Fort  til  to  svære  Kanoner  i  For- 
svindingsaffutager,  som  vare  bestilte  hos  Armstrongs. 
Her  skulde  ogsaa  Dampprøverne  med  de  Armstrong- 
ske Krydsere  og  de  tydske  smaa  Panserskibe  afholdes. 

Men  endnu  et  Arbeide  var  tilkommet.  Armstrongs 
havde  netop  dengang  faaet  den  større  hurtigskydende 
Kanon  af  12  og  15  centim.  Kaliber  indført  i  den  en- 
gelske Marine,  og  den  energiske  Hr.  Buchheister  havde 
faaet  en  12  centim.  bragt  ud  til  China,  og  denne  skulde 
jeg  besørge  opstillet  paa  et  af  Taku  Forterne  ved  Mun- 
dingen af  Peiho-Floden.  Vicekongen  vilde  da,  at  vi  paa 
Returen  skulde  standse  der,  for  at  jeg  kunde  vise  ham 
Skydning  med  denne  Kanon. 

Det  var  altsaa  et  betydeligt  Festprogram,  som  adskilte 
sig  meget  fra  hvad  der  først  var  paatænkt.  Forandrin- 
gen medførte,  at  jeg  ikke  kom  til  Port  Arthur,  og  Grun- 
den hertil  var  vistnok,  at  det  franske  Syndikat  i  Tien- 
sin  havde  overtaget  Anlægget  af  Dokkerne  der  og  klud- 
dret  saa  stærkt  med  Arbejdet,  at  de  til  Eksempel  havde 
nivelleret  Terrainhøiden  flere  Fod  for  lavt.  Man  blev 
først  opmærksom  derpaa,  da  man  efter  at  have  sluppet 
Vand  i  Dokken  første  Gang  skulde  udpumpe  den  og 
ikke  kunde  faa  Damp  paa  Kedlerne  af  den  simple  Grund, 
at  den  underste  Del  af  Skorstenen  var  kommen  til  at 
ligge  saa  lavt,  at  den  var  fyldt  med  Vand,  og  at  der 
derfor  ikke  var  Træk  i  den.  Under  saadanne  Vilkaar 
var  det  dem  ubehageligt,  at  fremmede  Ingenieurer 
skulde  komme  derhen,  og  de  havde  anvendt  deres  Ind- 
flydelse til  at  forhindre  min  Nærværelse. 

Før  min  Afreise  med  Kanonbaaden  havde  jeg  et  Be- 
søg af  Chefen  Wang,  som  anmodede  mig  om  at  med- 
bringe min  egen  Kok.  Jeg  forstod  straks,  hvad  dermed 
var  ment.  Jeg  var  indbudt  til  at  være  Vicekongens 
Gæst,  og  denne  havde  givet  Chefen  Ordre  til  at  be- 
spise mig  mod  indsendt  Regning.  Naar  jeg  nu  kom  med 
min  egen  Kok  og  selvfølgelig  med  min  egen  Proviant, 
kunde  da  Chefen  skrive  en  større  Regning  og  putte 
Beløbet  i  sin  egen  Lomme.  Men  dette  Arrangement 
konvenerede  mig  personligt  godt. 

Inden  min  Afseiling  til  Eskadren  maatte  jeg  forsikre 
mig  om,  at  den  hurtigskydende  Kanon  var  bleven  for- 
svarligt placeret  i  Taku  Forterne.  Man  stillede  en  lille 
Regeringsdamper  til  Buchheisters  og  min  Disposition, 
og  med  denne  dampede  vi  en  Morgen  ned  ad  Floden 
til  Taku.  Ved  Ankomsten  forefandt  vi  militaire  Heste, 
sendte  for  at  bringe  os  til  selve  Fortet.  Det  var  ingen 
let  Sag  at  komme  i  Sadlen  paa  disse.  De  havde  den 
Vane,  saasnart  man  satte  Foden  i  Stigbøilen,  at  dreie 
Hovedet  og  forsøge  at  bide,  og  naar  man  var  kommen 
til  Sæde,  vare  Stigbøilerne  saa  korte,  at  Knæerne  næ- 


58 


sten  mødte  Hagen.  Vi  rede  op  til  Kommandanten,  en 
stor  fed  Herre,  som  trakterede  os  med  den  sædvanlige 
Mandarin-Champagne,  et  Mærke  som  ikke  vilde  finde 
Naade  i  Europa.  Vi  fortsatte  derefter  vort  Ridt  til  Mud- 
derfortet, hvor  Kanonen  fandtes.  Man  havde  her  ud- 
foldet en  ellers  ukendt  Energi  og  uden  mit  Vidende 
allerede  lavet  Fundamentet  til  Kanonen.  Betonen  var 
tilberedt  af  lige  Dele  af  Flodens  Mudder,  Sand  og  Kalk, 
og  man  viste  mig  Prøver  af  denne  Blanding,  som  vare 
blevne  ligesaa  haarde  som  vor  Beton.  Da  Fundamentet 
imidlertid  endnu  ikke  var  fuldt  hærdet,  bestemte  jeg 
mig  til  ved  Skydningen  at  anvende  en  mindre  Krudt- 
ladning. Til  Antændingen  af  Ladningen  var  leveret  et 
ret  kompliceret  Apparat,  som  arbeidede  med  Elektri- 
citet, og  den  ved  Fortet  ansatte  Torpedoafdeling  havde 
forstaaet  dette  fuldkomment,  saaledes  at  alt  var  i  god 
Orden,  og  vi  kunde  gaa  tilbage  til  Tiensin  med  god 
Samvittighed. 

Vicekongen  gik  nu  ombord  i  Eskadren  ved  Taku,  og 
samme  Dag  modtog  jeg  Besøg  af  tre  af  hans  yngre 
Slægtninge.  To  af  dem  vare  Neveuer  paa  21  og  17 
Aar,  af  hvilke  den  ældste  var  gift,  og  den  tredie,  noget 
ældre,  var  en  Fætter.  De  kom  for  at  se,  hvorledes  det 
europæiske  Settlement  tog  sig  ud.  De  vare  meget  fine 
i  Klæder,  deilige  gule  og  gulgrønne  Brokades  Kjortler, 
Armbaand  og  Ringe  af  Jade,  Alle  tre  bare  Briller,  som 
jeg  tror  er  et  Tegn  paa  Fornemhed.  Glassene  vare  om- 
trent dobbelt  saa  store  som  de  vi  bruge,  og  Indfatnin- 
gen af  brede  Skildpaddes  Ringe,  saaledes  at  de  ret 
faldt  i  Øinene.  Jeg  gav  dem  noget  Champagne,  som  de 
drak  med  Velbehag,  medens  de  smækkede  med  Læ- 
berne. De  befandt  sig  aabenbart  saare  vel  og  sluttede 
med  at  indbyde  mig  til  en  chinesisk  Ungkarlemiddag. 
Da  jeg  hidtil  kun  havde  overværet  officielle  Middage, 
syntes  jeg,  at  jeg  burde  modtage  denne  Indbydelse  til 
en  Art  Middag,  som  jeg  ellers  næppe  vilde  komme  til 
at  overvære.  De  bemægtigede  sig  i  Hotellet  nogle  Fla- 

sker  Vin  —  af  Hensyn  til  mig  —  og  afsted  gik  det  i 
Skumringen  til  Chineserbyen  i  5  Jinridshiaer.  Den  ele- 
gante Restaurant,  som  vi  skulde  hjemsøge,  laa  langt 
borte,  og  for  at  komme  dertil  maatte  vi  forlade  vore 
Jinridshiaer  og  vandre  gennem  smudsige  Gader,  saa 
smalle,  at  ingen  Vogn  kunde  passere.  Etablissementet 
havde  som  sædvanligt  kun  kvindelig  Betjening  —  i 
„pidgeon  english"  benævnet  „sing  song  girls"  —  i  alle 
Aldere  fra  8  Aar  opefter,  men  lad  mig  straks  sige,  at 
Tonen  var  fuldkommen  decent.  Værelserne  vare  som 
sædvanligt  i  China  med  kalkede  Vægge,  behængte  med 
Skriftsprog,  Træskærerier  over  Dørene,  Løibænke  med 
to  Sæder,  mellem  hvilke  fandtes  Plads  til  Opiumspi- 
berne  og  Thekopperne.  Mærkeligt  nok  vare  alle  Kvin- 
derne ligefra  de  8-aarige  bange  for  mig  Europæer  og 
slog  en  stor  Bue  udenom  mig,  naar  de  skulde  forbi. 
Saltede  og  ristede  Melonkærner  bragtes  ind  og  fortæ- 
redes. Dernæst  kom  Dineren  paa  Bordet.  Det  var  de 
sædvanlige  søde  Sager,  Haifiskefinner,  konserverede 
Æg,  Bambooskud,  Vandlilliefrø,  Søgræs,  Krabber,  men 
der  var  ogsaa  nogle  vel  behandlede  Stege  og  fortræf- 
felig Ris;  og  da  jeg  havde  en  Flaske  Vin  til  den  for- 
nødne Nedskylning,  kunde  jeg  til  Nød  klare  mig,  skønt 
Savnet  af  Brød  og  Salt  var  meget  føleligt.  Ved  10  Ti- 
den var  Gildet  forbi,  og  man  tilbød  mig  en  Afsøgning 
af  Byens  fashionable  Aften-Etablissementer,  men  her- 
til strakte  mine  Ønsker  sig  ikke,  jeg  anbefalede  mig 
og  havde  den  lange  skidne  Vei,  sparsomt  belyst  af  Pa- 
pirslygter,  tilbage  til  det  europæiske  Settlement. 

En  Dag  maatte  nu  anvendes  til  at  proviantere  til  Sø- 
turen.  Min  nye  boy  paatog  sig  at  være  Kok,  og  om 
Aftenen  gik  jeg  ombord  i  „Tsao  Chian",  hvor  jeg  fandt 
en  ypperlig  Seng  —  Li-hun-changs  egen.  —  Da  jeg 
kom  paa  Dækket  næste  Morgen,  vare  vi  et  godt  Stykke 
ned  ad  Floden.  Jeg  fandt  Chefen  og  hans  to  Lieutenan- 
ter  paa  Broen,  alle  venligt  smilende,  fede,  skidne  og 
talende  „pidgeon  english",  som  klinger  høist  vulgairt. 

Mandskabet  gik  omkring  i  Svineriet  og  lod,  som  om 
de  gjorde  rent,  men  der  var  ikke  nogen  Forskel  at  se 
efter  Operationen.  Man  havde  fyldt  Kul  den  foregaaende 
Aften,  men  jeg  begriber  ikke,  hvorfor  man  havde  ka- 
stet dem  ovenpaa  et  Par  smaa  fine  Kanoner.  At  polere 
Messingsager  var  ganske  ukendt.  Jeg  havde  hele  Ka- 
hytsleiligheden  til  min  Disposition.  Den  laa  paa  Agter- 
dækket og  havde  en  rummelig  Salon  samt  agtenfor 
denne  et  halvrundt  Lokale,  begge  udstyrede  med  Luksus. 
Sovekamrene  havde  ypperlige  Senge,  og  der  fandtes 
tillige  et  W.  C.  og  et  Badekar.  Men  Salonen  havde 
aabenbart  været  givet  Tjenerne  i  Vold,  Gardiner  og 
Møbler  vare  dækkede  med  tommetykt  Støv  og  alle 
Vandledninger  i  Uorden.  Jeg  anvendte  Formiddagen  til 
at  forvise  Tjenerne  fra  Salonen,  lade  udlufte  og  ren- 
gøre. Min  boy  leverede  en  hæderlig  Frokost.  Da  vi 
passerede  Taku  Barren,  huggede  vi  saadan  i  Grunden 
med  den  gamle  Træskude,  at  alting  knagede,  og  Tal- 
lerkener og  Glas  opførte  en  ordentlig  Vals.  Vi  naaede 
Wey-hai-wey  den  næste  Dag  og  ankrede  tætved  Øen 
Liu-kun-tau,  som  beskytter  Ankerpladsen  og  danner 
to  Passager  til  denne,  som  nu  skulde  sættes  i  Forsvars- 
stand. En  „Tautai"  —  Amtmand  —  regerede  paa  Øen, 
hvem  jeg  straks  aflagde  Besøg.  Man  forberedte  sig  til 
at  modtage  Vicekongen,  for  hvem  man  blandt  andet 
opreiste  Æreporte  af  Straafletning,  som  tilvirkes  efter 
en  stor  Maalestok  i  denne  Provins. 

Jeg  havde  nu  to  Dage  for  mig  til  at  udarbejde  en 
Befæstningsplan. 

Det  var  allerede  anden  Gang,  at  et  saadant  Arbeide 
kom  til  at  paahvile  mig,  og  ligesom  jeg  i  Japan  ind- 
vendigt havde  takket  den  gamle  Høiskole  for  at  have 
tvunget  mig  til  at  lære  Beregningen  af  en  Kuglebane, 
saaledes  maatte  jeg  nu  være  den  taknemlig  for,  at 
den  ogsaa  havde  givet  mig  nogen  Idé  om  Befæstnings- 
væsen.  Jeg  havde  i  min  Bagage  det  Kollegium,  jeg 
derom  havde  skrevet,  og  til  al  Held  havde  jeg  ogsaa 

medbragt  General  Brialmonfs  bekendte  Værk  om  For- 
tificationen. 

Jeg  var  derfor  nogenlunde  rustet,  da  to  militaire 
Mandariner  afhentede  mig  i  en  Dampslup  for  at  fore- 
tage Terrainundersøgelsen.  Selve  Øen,  som  senere  er 
kommen  i  Englands  Besiddelse,  havde  en  Høide  af  500 
Fod,  og  Skrænten  langs  dens  Kyst  reiste  sig  for  det 
meste  100  Fod.  Der  blev  planlagt  forskellige  Batterier 
paa  denne,  af  hvilke  det  vigtigste  skulde  armeres  med 
de  to  bestilte  svære  Armstrongske  Kanoner  i  Forsvin- 
dingsaffutager,  Paa  Fastlandet  ved  begge  Indløb  blev 
det  ogsaa  foreslaaet  at  anbringe  nogle  Batterier,  hvil- 
ket alt  iøvrigt  blev  udført  senere.  Der  hengik  to  Dage 
med  dette  Arbeide,  under  hvilke  jeg  arbeidede  godt 
sammen  med  de  to  Mandariner. 

Paa  den  tredie  Dag  blev  jeg  vækket  af  en  vældig 
Kanontorden.  Det  var  Admiral  Ting's  Flaade  med  Vice- 
kongen ombord,  som  Admiral  Lang  bragte  tilankers  i 
sømandsmæssig  Stil.  Strandbredden  og  Leirene  vare 
dækkede  med  Bannere  paa  korte  Stager,  stukne  i  Jor- 
den. Vicekongen  med  Suite  passerede  os  i  to  smaa 
Dampere  og  steg  iland  tætved  vor  Ankerplads,  hvor 
han  modtoges  af  alle  Egnens  Mandariner  i  deres  Stads- 
klæder  af  Silke  og  Brokade.  Li  han  chang  var  selv  i 
den  gule  Jakke,  som  foruden  af  ham  kun  maatte  bæres 
af  to  andre  Dignitarier  i  Riget.  Han  satte  sig  i  en  Bære- 
stol, som  løftedes  høit  over  Mængden  og  eskorteredes 
af  smudsige  Ryttere  til  Hovedleiren. 

En  Broder  af  Chang  Tautai  i  Tiensin,  som  var  Kom- 
mandant i  Port  Arthur,  kom  snart  derefter  ombord  til 
niig,  og  jeg  maatte  paany  gaa  over  hele  Terrainet  med 
ham,  idet  vi  afmærkede  de  forskellige  Kanoners  Plad- 
ser med  smaa  Flag.  Broderen  fra  Tiensin  stødte  se- 
nere til  os  for  at  føre  mig  til  Vicekongen,  som  jeg 
fandt  i  Admiralskibet,  omgivet  af  sine  Tautai'er.  En 
lang  Diskussion  udspandt  sig  om  Pladsens  Befæstning, 
som  sluttede  med,  at  han  accepterede  mine  Forslag; 

han  klappede  mig  paa  Skulderen  og  takkede  mig  for 
mit  Arbeide.  Samtalen  faldt  derefter  paa  de  Armstrong- 
ske  Krydsere,  som  efter  Aftale  skulde  gøre  Hastigheds- 
prøve  under  min  Nærværelse  ved  Eskadren.  Det  viste 
sig  da,  at  de  af  økonomiske  Grunde  havde  afholdt  denne 
Prøve  paa  Veien  fra  Port  Arthur  hertil,  og  Vicekongen 
beklagede  sig  over,  at  en  af  dem  havde  staaet  langt 
tilbage  i  Hastighed.  Jeg  kendte  dengang  ikke  Aarsagen 
dertil,  men  jeg  bad  ham  om  at  lade  denne  Prøve  blive 
gentagen  under  min  Ledelse,  hvilket  han  afslog  af  Hen- 
syn til  Bekostningen.  Først  senere  erfarede  jeg,  hvad 
der  var  foregaaet.  Fyrbøderne  i  Skibet  vare  Dagen  forud 
blevne  straffede  for  en  disciplinair  Forseelse  ved  at 
blive  bankede  med  Tampe  paa  Inderlaarene,  som  skal 
være  det  ømtaaligste  Sted  paa  Kroppen.  De  vare  der- 
ved blevne  utjenstdygtige  til  at  foretage  en  forceret 
Fyring,  og  dette  vidste  Vicekongen,  da  han  talte  til 
mig  om  Prøvens  Resultat;  men  han  var  nu  engang  saa- 
ledes  konstrueret,  at  han  ikke  kunde  lade  nogen  Lei- 
lighed  gaa  forbi  til  at  „drille"  Folk.  Vi  aftalte  dernæst, 
at  naar  han  tre  Dage  derefter  kom  til  Taku,  vilde  han 
overvære  Prøven  med  den  hurtigskydende  Kanon. 

Jeg  besøgte  Admiral  Lang,  som  førte  en  besynderlig 
Eneboer-Eksistens  ombord  i  det  af  Mennesker  fuldt- 
pakkede  Flagskib.  Sir  Robert  Hart  havde  overladt  ham 
en  ung  Toldembedsmand  til  Secretair,  og  disse  to  le- 
vede for  sig  selv  ganske  paa  europæisk. 

Den  kommanderende  Admiral  Ting  var  en  rar  ældre 
Herre,  som  tidligere  havde  været  Rytterofficer.  Da  der 
fandt  ret  hyppige  Havarier  Sted  i  Eskadren,  havde  Li 
hun  chang  forlangt,  at  Skibscheferne  selv  skulde  betale 
Reparationen  af  disse,  og  saafremt  Vedkommende  ikke 
besad  de  fornødne  Midler,  skulde  Admiralen  betale 
Gildet.  Det  blev  sagt,  at  Vicekongen  havde  næsten 
tvunget  Ting  til  at  overtage  Admiralsposten,  fordi  han 
ansaas  for  at  være  en  rig  Mand.  Ting  havde  ogsaa  Ord 
for  at  være  en  godmodig  Herre,  men  til  Disciplin  kendte 

han  ikke  meget.  Paa  en  varm  Sommerdag  kom  Admiral 
Lang  ind  til  ham  i  Kahytten  og  fandt  ham,  nøgen  fra 
Bæltestedet  opefter,  spillende  Domino  med  en  af  Ski- 
bets Fyrbødere  i  samme  Kostume.  Da  Lang  gjorde  ham 
opmærksom  paa,  at  der  ikke  var  nogen  Skildvagt  foran 
Kahytsdøren,  svarede  han,  at  der  jo  ikke  var  Krig  for 
Tiden,  og  at  han  havde  derfor  sendt  ham  bort,  og  da 
Fyrbøderen  var  hans  Bybarn,  havde  han  taget  ham  ind 
for  at  spille  et  Parti  Domino  med  ham.  Nogle  Aar  se- 
nere besøgte  Ting  mig  engang  paa  Hotellet  i  Tiensin. 
Han  kom  uanmeldt  og  uden  Tolk,  saaledes  at  jeg  maatte 
benytte  min  Tjener  som  saadan.  Han  drak  det  meste 
af  en  Flaske  Champagne  og  var  forresten  yderst  jevn 
og  behagelig.  Hans  tragiske  Ende  er  maaske  nu  for- 
glemt. Efterat  have  tabt  Søslaget  udenfor  Yaluflodens 
Munding  mod  Japanerne  flygtede  han  til  Wey-hai-wey 
og  tog  sig  selv  af  Dage  ved  Opium. 

Den  næste  Morgen  fik  jeg  den  mærkelige  Meddelelse, 
at  jeg  maatte  forlade  Kanonbaaden,  da  den  skulde  til 
Port  Arthur.  Da  dette  naturligvis  var  sket  uden  Vice- 
kongens Vidende,  og  da  Kystdamperne  ikke  anløb 
Wey-hai-wey,  vægrede  jeg  mig  ved  at  gøre  det,  men 
tilbød  at  forlade  Skibet  i  Chefoo,  saefremt  de  vilde 
bringe  mig  dertil.  Dette  skete.  Jeg  blev  landsat  der,  og 
fandt  en  Kystdamper,  som  skulde  aflevere  mig  ved 
Taku  Forterne.  Næste  Eftermiddag  gik  jeg  iland  i  Pilot 
town  ved  Mundingen  af  Peiho-Floden,  hvor  jeg  efter 
Aftale  traf  Buchheister,  som  havde  etableret  sig  der  i 
et  lille  Hotel.  Det  er  vistnok  et  af  de  grimmeste  Ste- 
der paa  Kloden.  Husene  vare  byggede  af  Mudder  med 
iblandet  Straa.  Enorme  Mudderflader  vare  overskyllede 
af  Søen  ved  Høivande  og  efterladte  stinkende  ved  Lav- 
vande. Men  i  denne  Udørken  havde  et  lille  europæisk 
Selskab  slaaet  sig  ned.  Det  var  mest  Lodser  og  Førere 
af  Bugserbaade,  som  her  ere  velhavende  Folk,  og  der 
var  14  europæiske  Damer,  som  vi  fandt  beskæftigede 
med   lawn    tennis.   Paa  Grund  af  Veienes   Usselhed 

foretrak  vi  den  næste  Morgen  at  gaa  den  halve  Mil  til 
den  Del  af  Forterne,  hvor  den  Armstrongske  Kanon 
var  opstillet.  Chineserne  havde  begaaet  nogle  Smaafeil 
ved  Behandlingen  af  Affutagen,  og  det  tog  mig  et  Par 
Timer  at  faa  den  smurt  og  i  Orden.  Dernæst  maatte 
jeg  indeksercere  et  Par  Coolier,  som  Kommandanten 
havde  overladt  mig,  et  Par  Timer  til,  og  endelig  skyde 
nogle  Skud  for  at  forsikkre  mig  om,  at  alt  var  i  Or- 
den. Det  var  varmt  Arbeide,  men  nu  var  alt  klart  til 
Morgendagen.  Denne  begyndte  med  Opstilling  paa  de 
uendelige  Muddervolde  af  Soldater  med  Bannere,  og 
lidt  efter  dundrede  det  fra  alle  Kanter,  da  Vicekongen 
i  en  lille  Damper  forlod  Eskadren,  som  laa  saa  langt 
ude,  at  vi  ikke  kunde  se  den.  Admiral  Lang  havde 
laant  mig  Kanoner  Cooper  af  den  engelske  Marine, 
som  var  Artilleri-Instrukteur  paa  Eskadren,  og  denne 
stødte  nu  til  os.  Jeg  lod  ham  betjene  Kanonen  og  age- 
rede selv  Foreviser.  En  stor  Del  Mandariner  ankom 
efterhaanden  og  til  Slutning  Vicekongen  i  Bærestol. 
Jeg  savnede  hans  sædvanlige  Tolk,  Lai  Sung,  en  Chi- 
neser  fra  Singapore  —  altsaa  engelsk  Undersaat  —  og 
forresten  Svigerfader  til  den  danskfødte  Capitain  An- 
dersen, som  kommanderede  en  af  Sir  Robert  Harfs 
Toldkrydsere.  Lai  Sung  havde  den  Reputation  at  være 
bestikkelig,  men  var  iøvrigt  en  god  og  høflig  Tolk,  fra 
hvis  Oversættelse  af  Vicekongens  Tale  jeg  altid  havde 
draget  den  Slutning,  at  denne  sidste  udtrykte  sig  i  et 
meget  dannet  Sprog.  I  Mangel  af  Tolken  befalede  Vice- 
kongen en  ung  Lieutenant  fra  Eskadren  at  oversætte 
vor  Samtale.  Jeg  begyndte  ligeoverfor  den  talrige  Kreds 
at  forklare  alle  Detailler  ved  Kanon  og  Affutage,  og 
paa  Vicekongens  Spørgsmaal,  om  hvor  hurtigt  der  kunde 
skydes,  lovede  jeg  ham  9  Skud  i  1  Minut,  Da  Seilløbet 
gaar  tæt  under  Fortet,  maatte  jeg  lade  Kanonen  ele- 
vere noget  for  at  skyde  over  de  forbiseilende  Djunker. 
Skydningen  begyndte,  og  under  almindelig  Jubel  naaede 
vi  10  Skud  i  63  Sekunder.  Li  hun  chang  var  den  mest 

enthusiastiske  af  alle.  Saafremt  denne  Kanon  ikke  var 
dyrere  end  den  tidligere,  vilde  han  naturligvis  tage  den 
straks!  Og  hvormange  Procent  Kommission  vilde  Arm- 
strongs give  ham?  Da  Samtalen  begyndte  at  gaa  istaa, 
syntes  jeg,  at  jeg  burde  sige  noget,  og  gjorde  da  den 
Bemærkning,  at  der  var  mindst  3  Projektiler  i  Luften 
paa  engang.  Regnestykket  var  ganske  simpelt.  Med  den 
anvendte  Elevation  var  Flugttiden  29  Sekunder,  og  med 
10  Skud  i  Minuttet  er  Tallet  3  lavt  sat.  Men  han  var 
ikke  tilstrækkelig  god  Regnemester  til  at  forstaa  dette, 
og  hans  Svar  oversat  af  Tolken  lød  saaledes:  „Hans 
Excellence  siger,  det  er  Løgn!"  Den  unge  Lieutenant 
havde  aabenbart  oversat  hans  Ord  for  bogstaveligt,  men 
for  mig,  omgivet  af  mere  end  100  Chinesere,  var  det 
ikke  behageligt.  Jeg  valgte  at  slaa  en  Latter  op,  som 
gjorde  Li  hun  chang  rasende  —  derom  har  jeg  ingen 
Tvivl  —  men  han  tav. 

Forestillingen  var  dermed  afsluttet,  og  vi  vare  samme 
Aften  med  en  Regerings-Dampslup  tilbage  i  Tiensin. 
Efter  et  Par  rolige  Dage  maatte  jeg  atter  afsted.  Denne- 
gang var  det  imidlertid  kun  til  Chefoo.  Den  derværende 
Tautai,  Sheng,  var  en  meget  virksom  Mand,  som  for- 
uden at  bestyre  sit  Distrikt  tillige  var  Formand  i  det 
store  chinesiske  Dampskibsselskab,  og  desuden  Chef 
for  det  indenlandske  Telegrafvæsen.  Denne  havde  ønsket 
min  Nærværelse,  for  at  jeg  skulde  udkaste  en  Plan  for 
Stedets  Befæstning.  Det  var  tredie  Gang  i  et  Aar,  at 
jeg  skulde  stilles  paa  denne  Prøve.  Buchheister  og  jeg 
reiste  derfor  til  denne  By,  som  var  Shanghai-Damer- 
nes Sommerresidens,  og  som  derfor  var  blevet  lidt 
civiliseret.  Vi  fandt  et  meget  pænt  lille  Hotel  med  eu- 
ropæisk Komfort.  Stedet  har  et  velsignet  Klima,  hvor 
foruden  Vinen  alle  vore  sædvanlige  Frugter  trives.  Jeg 
fandt  her  et  Par  Danske,  som  vare  i  chinesisk  Telegraf- 
tjeneste. Chefen  for  disse  var  Lieutenant  Bohr,  Søn  af 
Bohrs  Skole  paa  Nørregade;  han  havde  tidligere  hørt 
under  Store  Nordiske.  Vi  tilbragte  et  Par  Dage  med 

at  inspicere  Kysten  tilhest,  og  med  at  gaa  med  Damp- 
slupper ud  til  Øer  i  Bugten,  ved  hvilken  Byen  ligger, 
og  jeg  udarbeidede  en  Plan.  Besøget  sluttede  med  en 
Tiffin  given  af  Tautaien  i  et  Hotel,  liggende  paa  San- 
det udenfor  Byen.  Hotellet  var  europæisk  og  Maaltidet 
ligesaa,  men  Afmarchen  efter  Festen  var  ægte  chine- 
sisk.  Værten  sagde  først  Farvel.  Foran  ham  red  et  halvt 
Dusin  Ryttere,  saa  kom  den  røde  Paraply,  Tegnet  paa 
en  Tautais  Værdighed,  dernæst  et  Dusin  Følgeslagere 
bærende  dekorative  Skarpretter- Vaaben.  Toget  sluttede 
med  Hans  Excellence  i  grøn  Bærestol  efterfulgt  af  et 
halvt  Dusin  Ryttere.  Efter  denne  Procession  fulgte  de 
indbudte  Mandariners  i  Rækkefølge,  saaledes  at  der 
var  idetmindste  100  Mennesker  udkommanderede  i  An- 
ledning af  en  Tiffin  for  8  Personer. 

Jeg  skiltes  her  fra  Buchheister,  med  hvem  jeg  havde 
havt  et  behageligt  Samliv  i  6  Uger,  og  retournerede  til 
Tiensin.  Vi  vare  nu  i  Begyndelsen  af  Juni  Maaned,  og 
Varmen  var  allerede  da  meget  generende.  Man  havde 
aldrig  under  27  Grader  Reaumur  om  Dagen,  og  Natte- 
temperaturen  var  ikke  meget  lavere.  Der  byggedes  et 
Skelet  af  Bamboostokke  i  en  Afstand  af  6  Fod  udenom 
Husenes  Vægge  og  Tag,  som  behængtes  med  Bast- 
batter,  Jalousierne  lukkedes,  og  man  holdt  sig  inden 
Døre  midt  paa  Dagen,  men  det  var  alligevel  noget  af 
en  Prøvelse. 

Jeg  søgte  ret  ofte  Tilflugt  hos  en  lille  dansk  Koloni, 
som  boede  her.  Det  var  navnlig  hos  en  Telegrafinge- 
nieur  Poulsen,  som  var  ansat  i  chinesisk  Tjeneste. 

Jeg  saa  kun  lidt  til  Vicekongen,  fordi  han  selv  var 
syg,  og  der  var  ogsaa  Sygdom  i  hans  Familie.  Et  af 
Børnebørnene  havde  skrantet  længe,  og  en  europæisk 
Læge  blev  tilkaldt.  Han  stetheskoperede  Drengen,  og 
hørte  da  en  egen  Lyd,  som  udgik  fra  de  oprullede 
Klæder.  Ved  Eftersyn  fandt  han,  at  de  havde  lagt  en 
levende  Frø  med  sammenbundne  Ben  paa  Drengens 
bare  Skind,  og  senere  opdagede  han,  at  de  havde  an- 
bragt Skorpioner  paa  samme  Maade. 

Under  mine  Ophold  i  Tiensin  havde  jeg  oftere  mødt 
en  sympatisk  Amerikaner,  Mr.  Pethick,  som  var  Lærer 
i  Vicekongens  Familie.  Han  havde  tilbragt  Vinteren  i 
Mongoliet  som  Bestyrer  af  nogle  Regeringsminer,  be- 
liggende ikke  langt  fra  Keiserfamiliens  enorme  Domaine 
Jehol.  Hans  Skildring  af  Forholdene  der  var  forskræk- 
kelig. Røveri  og  Plyndring  var  almindelig,  og  Politi 
fandtes  ikke.  Vicekongen  havde  givet  ham  og  4  Mis- 
sionairer  en  Eskorte  paa  50  Soldater,  som  havde  bragt 
dem  dertil;  men  Vanskeligheden  bestod  i  at  faa  Pro- 
vianten fra  Tiensin,  da  denne  stadigt  blev  røvet  under- 
veis. 

Der  blev  nu  kaldt  paa  mig  fra  Japan,  og  jeg  pak- 
kede gerne  mine  Sager  sammen  og  forlod  det  uhygge- 
ligt varme  Tiensin  paa  en  Kystdamper  til  Shanghai. 
Jeg  blev  her  modtaget  med  den  ubehagelige  Meddelelse, 
at  en  ældre  Armstrongs  Kanon  i  et  af  Wosung-For- 
teme  var  bleven  beskadiget  under  en  Skydning.  Jeg 
maatte  altsaa  derned  for  at  undersøge  Sagen.  Det  blev 
snart  konstateret,  at  Beskadigelsen  skyldtes,  at  Chine- 
serne  havde  anvendt  en  af  dem  selv  fabrikeret  Krudt- 
sort, som  tilveiebragte  en  Spænding  i  Løbet  over  to 
Gange  saa  høi  som  den,  hvortil  Kanonen  var  konstru- 
eret. Ved  disse  kan  man  ikke  anvende  den  samme  høie 
Sikkerhedskoefficient  som  ved  Broer  og  lignende,  og 
det  var  derfor  kun  naturligt,  at  Kanonen  var  bleven 
beskadiget.  Men  Verden  i  Almindelighed  faar  jo  ikke 
saadanne  Detailler  at  høre,  og  konkurrerende  Firmaer 
skulde  nok  gøre  et  Nummer  deraf.  Mærkeligt  nok  kla- 
gede Chineserne  selv  ikke  over  Beskadigelsen,  et  sik- 
kert Tegn  paa,  at  de  vidste,  hvor  Feilen  laa.  løvrigt 
blev  Kanonen  sendt  til  Europa  til  Reparation  og  kom 
snart  tilbage  til  Wosung-Fortet. 

REISER  I  JAPAN 

Efter  at  være  bleven  stoppet  et  Par  Dage  begav  jeg 
mig  paa  Vei  til  Japan.  Vi  vare  nu  i  Regntiden  og  havde 
regelmæssige  Skybrud  med  velgørende  kølig  Luft.  I 
Nagasaki  laa  en  russisk  Orlogsmand  med  Flaget  paa 
halv  Stang  og  med  Ræerne  i  Sjov.  Det  var  i  Anled- 
ning af  den  tydske  Keiser,  Wilhelm  den  Førstes,  Død. 

Der  var  dennegang  godt  Reiseselskab  ombord.  Da 
*  vi  passerede  de  bekendte  Batterier  ved  Shimonoseki 
ved  Indløbet  til  det  indlandske  Hav,  med  hvilke  Euro- 
pæerne havde  den  før  omtalte  Dyst,  fortalte  en  af  Pas- 
sagererne mig  følgende:  To  af  Cadetterne  i  det  engel- 
ske Admiralskib  havde  Natten  efter  en  af  Kampdagene 
smuglet  sig  iland  med  et  af  Skibets  Fartøier  og  havde 
fornaglet  Kanonerne  i  det  største  Batteri.  Den  næste 
Morgen  kunde  man  ombord  ikke  forstaa,  hvorfor  dette 
Batteri  forholdt  sig  roligt,  indtil  de  to  unge  Herrer 
fortalte  deres  Bedrift.  Admiralen  sendte  dem  straks 
paa  Stængesalingen  til  Straf  for  deres  Brud  paa  Disci- 
plinen, men  senere  har  de  vel  nok  faaet  deres  Beløn- 
ning. 

Ved  Ankomsten  til  Yokohama  var  jeg  dennegang  saa 
heldig  meget  hurtigt  at  finde  en  pæn  Bolig  paa  „the 
Bluff",  hvor  jeg  kunde  modtage  mine  Venner  saavel 
mandlige  som  kvindelige.  Sommeren  var  meget  varm, 
og  de  næsten  daglige  Ture  til  Tokyo  derfor  ret  besvær- 
lige. Der  var  en  stor  Samling  af  Orlogsmænd  paa  Re- 
den, ikke  mindre  end  14  engelske,  under  Kommando  af 
den  nye  Admiral,  Sir  Novel  Salmon,  dernæst  de  sæd- 
vanlige amerikanske,  et  østerrisk  med  en  Ærkehertug 
ombord,  og  et  hollandsk.  Dette  ledede  til  en  stor 
Mængde  Selskabelighed  saavel  ombord  som  iland.  Vi 
havde  ogsaa  en  distingueret  Tilreisende,  Hertugen  af 
Orleans,  som  gav  Amerikanerne  Leilighed  til  at  lægge 
deres  Tilbedelse  af  kongelige  Personer  for  Dagen.  Jeg 
blev  en  Dag  indbudt  til  en  Middag,  som  Admiralinden 

gav  for  ham,  og  da  jeg  undskyldte  mig,  fik  jeg  et  nyt 
Brev,  hvori  hun  udtalte,  at  man  var  pligtig  at  renon- 
cere andetsteds,  naar  man  blev  bedt  til  at  møde  en 
saadan  Gæst. 

I  Juli  Maaned  indtraf  den  vældige  Naturbegivenhed, 
at  Bjerget  Bandai  San  sprængtes  i  Luften,  og  et  Sel- 
skab, hvortil  jeg  sluttede  mig,  bestemte  sig  til  straks 
at  reise  til  Ulykkesstedet.  Det  dirigeredes  af  den  er- 
farne Captain  Brinkley  og  talte  6  Personer,  alle  mere 
eller  mindre  allierede  med  Pressen.  Vi  havde  en  Reise 
paa  40  danske  Mile  at  gøre,  for  Størstedelen  paa  Jern- 
bane, og  slog  os  ned  i  en  lille  By  Inawashiro  i  Nær- 
heden af  Bandai  San.  Dette  havde  været  et  Bjerg  paa 
over  4000  Fods  Høide  af  vulkansk  Oprindelse.  Paa 
flere  Steder  ved  dets  Fod  fandtes  mineralske  Kilder, 
som  vare  stærkt  benyttede  af  Befolkningen.  Det  laa  i 
en  Skovegn  og  dannede  den  ene  Væg  af  en  Dalsænk- 
ning, i  hvilken  løb  en  Biflod,  som  udmundede  en  Mils 
Vei  derfra  i  en  større  Flod.  Dagen  inden  Katastrofen 
stoppede  de  mineralske  Kilder  pludseligt,  og  der  indtraf 
en  Serie  af  voldsomme  Jordskælv.  Den  faatallige  over- 
troiske Befolkning,  som  ansaa  Bandai  San  beboet  af 
onde  Væsener,  troede  heri  at  se  Begyndelsen  til  Ver- 
dens Ende.  Da  indtraadte  Katastrofen,  som  bestod  i  en 
ligefrem  Sprængning  af  Bjerget  ved  Damp.  Den  pul- 
veriserede Masse  af  Konsistens  som  en  tyk  Grød  med 
enkelte  iblandede  uhyre  Klumper  kastedes  ned  i  Dalen 
og  bevægede  sig  med  et  Jernbanetogs  Hastighed  gen- 
nem denne  til  Hovedfloden,  dreiede  her  til  høire  og 
fulgte  Flodens  Løb  endnu  en  god  Mil,  hvor  den  stand- 
sede ligeudenfor  en  Landsby.  Underveis  havde  denne 
Strøm  raseret  alt.  Paa  Grund  af  den  voldsomme  Eks- 
plosion var  en  vældig  atmosfærisk  Forstyrrelse  sam- 
tidig indtraadt,  saaledes  at  store  Træer  i  Massevis  vare 
brækkede  over,  og  de  fleste  Huse  vare  blæste  omkuld. 
Trods  det  ringe  Befolkningstal  var  dog  700  Menneske- 
liv gaaet  tabt  og  ligesaa  mange  Kreaturer. 

Fra  Inawashiro  red  vi  til  Bjerget  og  besteg  det  fra 
den  Side,  som  vendte  fra  Dalsænkningen.  Da  vi  kom 
øverst  op,  befandt  vi  os  paa  en  Bjergkam.  Det  viste 
sig  da,  at  omtrent  1200  Fod  af  Spidsen  af  det  kegle- 
formede Bjerg  var  afskaaret,  men  desuden  var  der  gjort 
et  vertikalt  Snit  paa  omtrent  600  Fods  Høide,  og  et 
horisontalt  paa  2000  Fods  Bredde  i  den  resterende 
Masse,  som  alt  var  kastet  ned  i  Dalen.  Kammen,  hvor- 
paa  vi  stod,  var  Overkanten  af  det  vertikale  Snit.  Det 
var  en  smuk  Solskins  Dag,  og  naar  man  stod  oppe  paa 
Kammen  og  saa  udover  Dalsænkningen,  havde  den 
grødagtige  Masse  dannet  et  Lag  paa  vel  10  Fods  Høide, 
som  fulgte  Bølgerne  i  Terrainet,  og  da  Farven  var 
næsten  hvid,  havde  man  Indtrykket  af  at  se  udover 
en  Snemark,  hvortil  den  rige  Vegetation  af  Skovene 
paa  Bjergskraaningerne  paa  begge  Siderne  dannede  en 
aparte  Kontrast.  Vi  steg  ned  i  Dalen  og  fulgte  den  til 
dens  Møde  med  Hovedfloden.  Her  laa  en  Landsby  paa 
Bandai  San-Siden  noget  høiere  end  Dalbunden,  som  vi 
besøgte.  Der  fandtes  kun  tre  gamle  syge  Folk  ilive. 
Da  Eksplosionen  indtraf,  flygtede  hele  den  øvrige  Be- 
folkning fra  Bandai  Sans  onde  Aander  og  vilde  redde 
sig  op  paa  den  modsatte  Bjergskraaning,  men  netop  da 
de  naaede  Dalbunden,  bleve  de  indhentede  af  den  fly- 
dende Lavastrøm  —  om  man  kan  kalde  den  saa  —  og 
alle  bleve  dræbte.  Man  havde  udgravet  omtrent  30  af 
Ligene,  som  nu  laa  i  en  fælles  Grav,  alle  massakrerede, 
enten  hovedløse  eller  uden  Lemmer.  Vi  fulgte  Lava- 
strømmen til  dens  Ophør  lige  foran  en  Landsby.  Dens 
Afslutning  var  en  Blok,  hvis  Vægt  jeg  beregnede  til 
200  Tons.  Dette  giver  en  Forestilling  om  den  Energi, 
som  Vanddampene  maa  have  udviklet  ved  Eksplosionen, 
naar  man  erindrer,  at  denne  Vægt  med  stor  Hastighed 
er  bleven  transporteret  gennem  en  Veilængde  af  2 — 3 
danske  Mile. 

Mit  Hovedarbeide  i  denne  Sommer  bestod  i  at  lede 
omfattende  Prøver  med  Forsvindingsaffutager,  af  hvilke 

der  var  bestilt  en  større  og  en  mindre  hos  Armstrongs, 
bestemte  til  Kystforsvaret.  Artilleriets  Skydeplads  laa 
ved  Shimudzisu  hara,  et  Hede-Landskab,  som  var  ble- 
vet nyligt  beplantet  og  opdyrket,  ligesom  de  jydske 
Heder.  Det  laa  5 — 6  Mile  fra  Tokyo.  Jeg  maatte  gøre 
et  Ophold  paa  dette  meget  varme  Sted  af  9  Dage, 
hvilket  naturligvis  ikke  var  behageligt.  Krigsministeriet 
havde  vist  mig  den  Venlighed  at  give  mig  en  Tolk  og 
havde  tillige  forskaffet  mig  et  Reisepas  —  Fremmede 
maatte  dengang  ikke  komme  mere  end  to  Mile  uden- 
for Tokyo  uden  et  saadant.  Veien  dertil  tilbagelag- 
des i  Jimridshiaer,  men  ved  Pasgrænsen  afvistes  min 
chinesiske  boy,  for  hvem  man  havde  forglemt  at  be- 
gære Pas,  og  jeg  maatte  undvære  ham  i  et  Par  Dage, 
da  han  til  almindelig  Forbauselse  havde  fundet  Veien 
til  Skydepladsen.  Thehusene  i  Egnen  vare  faa  og 
slette,  og  de  mindst  slette  vare  forud  optagne  af  de 
mange  Officerer,  som  skulde  deltage  i  Prøverne.  Naar 
man  standsede  udenfor  et  saadant  af  bedre  Udseende, 
kunde  man  være  sikker  paa  at  finde  en  Række  af  lang- 
skaftede, ilde  syede  Militairstøvler  opstillede  udenfor 
Døren  —  de  maatte  jo  aftages  ved  Indtrædelsen  — ,  og 
man  kørte  da  straks  videre.  Vi  fandt  endelig  et  tarve- 
ligt Hus  i  Landsbyen  Usui,  en  lille  Mil  fra  Skydeplad- 
sen, hvori  vi  etablerede  os.  Paa  denne  Aarstid  var  In- 
sektlivet i  sit  høieste  Flor,  baade  i  de  Matter,  paa 
hvilke  man  sov,  og  forresten  overalt  ellers.  Skøndt  der 
om  Natten  tændtes  Baal  foran  Huset,  for  at  Røgen 
skulde  fordrive  disse  Plageaander,  lykkedes  dette  kun 
lidet,  og  om  Morgenen  vare  navnlig  Hænder  og  Fødder 
i  én  meget  beklagelig  Tilstand.  Hertil  kom  at  min  boy's 
Kogekunst  viste  sig  meget  mangelfuld,  saaledes  at  vi 
omtrent  led  af  Sult.  Da  de  japanske  Officerer  talte  med 
Begeistring  om  en  europæisk  Restaurant  i  den  V2  Mil 
derfra  liggende  Garnisonsby  Sakura,  søgte  vi  en  Dag 
derhen.  Den  udmærkede  sig  ved  hverken  at  have  Brød, 
Kød  eller  Fisk,  men  vi   spiste  dog  vor  Middag  der. 


72 


Menuen  lød  saaledes:  Bouillon  med  Æg,  Æggeomelette, 
Kylling  med  japansk  Syltetøi,  og  kogte  Kartofler  er- 
stattede Brødet. 

Imidlertid  gik  Prøverne  med  Affutagen  udmærket, 
og  dette  var  jo  Hovedsagen;  men  det  siger  sig  selv,  at 
jeg  var  glad  ved  at  komme  tilbage  til  mit  Hus  i  Yoko- 
hama. 

Jeg  maatte  imidlertid  endnu  engang  til  Shimudzisu 
hara.  Jeg  nævner  det  for  at  vise,  hvad  Jinridshia-Coo- 
lies  kunne  udrette.  Det  dreiede  sig  kun  om  en  Præ- 
sentation af  Affutagen  for  Krigsministeren,  den  senere 
saa  bekendte  Marskalk  Oyama,  og  for  Indenrigsministe- 
ren Yamagata,  en  Hædersmand,  som  havde  udmærket 
sig  under  Revolutionskrigene,  og  som  senere  flere 
Gange  har  været  Konseilpræsident.  Denne  Prøve  kunde 
neppe  vare  mere  end  nogle  Timer,  og  jeg  vilde  nødigt 
igen  slæbe  et  stort  Apparat  med  mig  og  etablere  mig 
i  et  daarligt  Thehus.  Jeg  stillede  derfor  den  Opgave 
til  Formanden  for  Jinridshiaerne  i  Tokyo  Klub  at  bringe 
mig  derhen  paa  den  givne  Dag  Kl.  10  Formiddag,  og 
at  aflevere  mig  tilbage  i  Tokyo  Kl.  6  Eftermiddag.  Di- 
stancen frem  og  tilbage  kunde  antages  at  være  12  Mile. 
Han  bestemte  derefter,  at  jeg  skulde  have  4  Coolies, 
som  skulde  løbe  hele  Veien,  samt  at  jeg  skulde  tage 
afsted  Kl.  4  om  Morgenen.  Dette  skete,  og  jeg  med- 
førte ingen  anden  Bagage  end  en  Frokostkurv.  Før 
Kl.  10  vare  vi  paa  Skydepladsen.  Paa  denne  Fart  vare 
alle  4  forspændte,  3  foran  og  en  skydende  bag.  Efter 
to  Timers  Forløb  var  Skydningen  forbi.  Der  var  et 
Festmaaltid,  fra  hvilket  jeg  undskyldte  mig  og  begyndte 
Hjemturen  med  det  samme.  Jeg  stoppede  ved  et  The- 
hus paa  Veien  for  at  spise  min  Frokost  og  gik  derpaa 
an  igen.  Der  var  stadigt  4  Mand  for  Jinridshiaen,  men 
det  var  ikke  altid  mine  Folk.  De  brugte  nemlig  paa 
Stoppestederne  at  leie  en  Jinridshia  og  at  skiftes  til  at 
køre  en  Station  i  denne,  medens  en  leiet  Mand  kom- 
pletterede Tallet  fire  hos  mig.  Jeg  kan  imidlertid  svare 

for,  at  den,  som  var  min  „Stanghest",  ikke  benyttede 
denne  Udvei,  men  løb  alle  de  12  Mile.  Forbausende 
er  det,  at  under  et  saa  anstrengende  Arbeide  føre  de 
indbyrdes  en  livlig  Samtale.  Hos  os  vilde  dette  være 
utænkeligt,  men  de  ere  jo  trænede  dertil.  De  spise  og 
drikke  intet  underveis.  Omtrent  hver  Time  stoppes 
der  nogle  Minutter,  under  hvilke  de  skylle  Munden 
med  Vand  og  maaske  tage  et  Par  Drag  af  Piben;  men 
det  siges  rigtignok  om  dem,  at  de  aldrig  blive  40  Aar 
gamle.  Kl.  6  Eftermiddag  var  jeg  tilbage  i  Tokyo. 

Disse  Jinridshia-Coolies  eller  „Kurumayas",  som  de 
kaldes  paa  japansk,  danne  i  Forening  med  Hestepas- 
serne —  kaldet  „bettos"  —  et  eget  Laug.  Til  dettes 
Specialiteter  hører,  at  de  skulle  være  stærkt  tatoverede. 
Denne  Sædvane  er  iøvrigt  stærkt  udbredt  over  hele 
Folket,  og  der  findes  dygtige  Artister  paa  dette  Om- 
raade.  „Globetrotterne"  brugte  ofte  at  hjemføre  en 
saadan  Erindring  paa  deres  Krop.  For  Damernes  Ved- 
kommende anbragtes  denne  efter  sigende  over  Knæet, 
medens  Prins  Alfred  af  England,  senere  Hertug  af 
Sachsen-Koburg-Gotha,  da  han  var  derude  som  Søkadet, 
skal  have  ladet  sig  saaledes  tatovere,  at  han  ikke  en- 
gang for  Herrer  kunde  vise  sig  afklædt.  Paa  nogle  af 
disse  kurumayas  var  hele  Overkroppen  dækket  med 
en  Undergrund  af  blaa  Tatovering  med  deri  udførte 
Tegninger.  Paa  Landet  respekteredes  Politianordnin- 
gerne ikke  stærkt,  og  om  Sommeren  vare  disse  Mænd 
oftest  helt  nøgne,  kun  med  et  Anstændighedsbælte. 
Paa  vore  Landture  har  jeg  altid  bemærket,  at  vore 
Damer  foretrak  de  Coolies,  som  vare  stærkest  tato- 
verede. Jeg  formoder,  at  Grunden  dertil  var,  at  de  saa 
mere  paaklædte  ud.  Kurumayaernes  Sædvaner  vare  af 
naiv  Beskaffenhed.  Jeg  har  været  med  et  Selskab  af 
Herrer  og  Damer  paa  en  Landtur,  hvor  vi  havde  maa- 
ske 15  Jinridshiaer  med  to  Mand  hver.  Fra  Forenden 
af  Kolonnen  hørte  man  et  Raab,  og  alle  Mand  foretog 
paa  engang  en  halv  Dreining  tilhøire  og  besørgede  deres 

Nødtørft  uden  at  forlade  Vognen.  Det  var  en  Smule 
generende  for  Herrerne  i  Toget! 

I  denne  Sommer  havde  jeg  faaet  et  stort  Fotografi- 
apparat fra  London  med  alt  Tilbehør  og  anvendte  endel 
Tid  paa  at  lære  dette  Haandværk.  Japan  er  særligt  eg- 
net herfor.  Landskabet  er  fuldt  af  skønne  Detailler  — 
store  Vuer  passe  jo  ikke  for  Fotografering  — ,  og  Luf- 
ten især  om  Efteraaret  er  af  vidunderlig  Klarhed.  Jeg 
fandt  en  intelligent  italiensk  Fotograf  i  Yokohama,  som 
blev  min  Læremester.  Ogsaa  lærte  jeg  at  aftrykke  Ne- 
gativerne, hvilket  senere  kom  mig  tilgode,  naar  jeg  kom 
paa  Steder,  hvor  ingen  Fotografer  fandtes.  I  Begyndel- 
sen havde  jeg  endel  Vanskeligheder.  Naar  man  kom 
hjem  fra  en  Landtur,  hvor  man  havde  haabet  at  have 
faaet  nogle  gode  Billeder,  var  det  ikke  morsom  da  for 
sent  at  finde,  at  man  havde  anbragt  to  paa  en  Plade. 
Ogsaa  gav  Fujiyama  mig  mange  Vanskeligheder.  Med 
de  langsomme  Plader,  som  dengang  benyttedes,  bleve 
fjerntliggende  Genstande  ikke  optagne  paa  Billedet, 
og  jeg  har  adskillige  Gange  maattet  savne  Bjerget  paa 
et  Billede,  som  jeg  udelukkende  havde  taget  for  dets 
Skyld. 

Efterat  jeg  saalænge  forgæves  havde  forsøgt  at  finde 
et  Hus  i  Tokyo,  opnaaede  jeg  endeligt  at  blive  tilhuse 
der.  En  brav  Englænder  og  god  Ven,  Mr.  Stone,  som 
var  Generalsecretair  i  det  japanske  Post-  og  Telegraf- 
ministerium, og  som  førte  en  stille  Enkemands  Til- 
værelse i  Tokyo,  tilbød  mig  Gæstfrihed  hos  sig,  hvil- 
ket jeg  med  Glæde  modtog.  Mine  Forretninger,  som 
udelukkende  laa  i  Hovedstaden,  bleve  betydeligt  let- 
tede derved. 

Kort  Tid  derefter  blev  et  mindre  Krigsskib  sat  i 
Vandet  fra  Orlogsværftet  i  Yokosuka.  Da  Keiseren  var 
ildebefindende,  blev  han  repræsenteret  af  Keiserinden, 
den  samme,  som  Pierre  Loti  —  den  Adjectivrige  Aka- 
demiker —  i  en  af  sine  Romaner  har  givet  Navnet 
„la  Reine  Printemps".  Paa  Grund  af  denne  høie  Dames 


JAPANSK   TATOVERET   „BETTO". 


75 


Nærværelse  havde  endel  af  de  fremmede  Orlogsmænd 
lagt  sig  udenfor  Orlogsværftet,  og  der  var  ogsaa  fra 
Japanernes  Side  gjort  store  Anstrængelser  for  at  give 
Ceremonien  al  mulig  Glans.  Der  var  Matroser  tilstede 
i  tilstrækkeligt  Antal  til,  at  de  om  fornødent  kunde 
have  løftet  det  lille  Skib  i  deres  Arme  og  baaret  det 
ud  i  Søen,  men  dette  behøvedes  nu  ikke.  Festen  be- 
gyndte med,  at  Keiserinden  med  sit  Følge  af  mid- 
aldrende Damer  indtog  deres  Pladser.  Marineministe- 
ren nærmede  sig  og  modtog  af  AUerhøistsamme  en 
Skrivelse  med  Oplysning  om  Skibets  Navn,  som  han 
oplæste.  De  sidste  Støtter  borttoges,  de  allersidste  Kiler 
bortsloges  —  »ganz  wie  bei  uns"  — ,  og  Skibet  gled  i 
Søen;  men  nu  havde  Japanerne  en  Overraskelse  for 
de  Fremmede.  Istedetfor  den  traditionelle  grimme 
Champagne-Flaske,  som  knuses  mod  Skibets  Stevn, 
var  der  under  Bugsprydet  ophængt  en  mangefarvet 
Papirsballon,  som  aabnede  sig,  da  Skibet  kom  igang, 
et  Væld  af  Blomster  faldt  ud  af  denne,  og  midt  blandt 
disse  viste  sig  en  Due,  som  tog  Flugten  opefter.  Det 
forekom  mig,  at  Japanerne  herved  havde  lagt  bedre 
Smag  for  Dagen  end  vi.  Festen  sluttede  med  et  af  disse 
Maaltider,  hvor  japanske  og  europæiske  Retter  blandes 
mellem  hinanden.  Den  høie  Dame  trak  sig  herefter  til- 
bage for  at  nyde  en  Pibe  Tobak,  og  vi  andre  drog  hver 
til  sit.  Keiserinde  Hara  —  Foraar,  Printemps  —  var 
den  legitime  Keiserinde,  men  hun  var  ikke  Moder  til 
den  nuværende  Keiser.  Hun  var  vel  anset  i  den  frem- 
mede Koloni  og  skulde  endog  kunne  tale  noget  engelsk. 
Ved  Afløbningen  var  hun  og  hendes  Damer  i  europæiske 
Klæder,  som  de  ikke  havde  megen  Vane  til  at  bære, 
og  naar  disse  Damer  vandrede  de  lange  Veie  ad  de 
opførte  Brædde-Tribuner,  stødtes  mit  europæiske  Øie 
af  deres  stygge  Gang,  som  maa  tilskrives  den  Maade, 
paa  hvilken  de  stiller  deres  Fødder. 

Henningsen  fra  Shanghai  besøgte  os  dette  Aar.  Den 
stakkels   Mand   havde   længe   lidt  af  Klimatfeber,  og 

neppe  var  han  opstaaet  fra  Sygeleiet,  før  han  var  ble- 
ven bidt  af  en  Hund,  som  blev  dræbt,  og  ved  Obduc- 
tionen  viste  sig  at  have  havt  Hydrophobia.  Skøndt  han 
i  Forventning  derom  straks  havde  ladet  Saaret  kauteri- 
sere,  kunde  han  dog  ikke  frigøre  sig  for  Ængstelsen 
for,  at  han  havde  faaet  Sygdommen.  I  denne  Tilstand 
kom  han  til  Tokyo,  hvor  hans  Ven  Stone  og  jeg  na- 
turligvis søgte  at  distrahere  ham.  Stone  opfandt  en  be- 
synderlig Kur  for  ham,  med  hvilken  han  gik  op  til 
Badestedet  Miyanoshita,  og  da  vi  efter  14  Dages  For- 
løb besøgte  ham  der,  fandt  vi  ham  omtrent  helbredet. 

Som  sædvanligt  afholdtes  i  November  en  Krysante- 
mumfest ved  Keiserhoffet.  Keiseren  beboede  endnu 
dengang  en  gammel  Daimio  Residens  i  en  Udkant  af 
Tokyo,  hvor  han  havde  levet,  siden  han  20  Aar  forud 
var  bleven  fordrevet  af  en  Ildebrand  fra  Shogunens 
tidligere  Palais.  Han  flyttede  iøvrigt  en  Maaned  senere 
til  det  nye  Slot,  som  var  blevet  opført  istedetfor  sidst- 
nævnte. 

Store  Skarer  af  Indbudte  strømmede  derhen,  blandt 
hvilke  franske,  engelske,  russiske  og  amerikanske  Sø- 
officerer, og  naturligvis  hele  den  officielle  japanske 
Verden.  Man  gik  gennem  Parken,  som  prangede  i  alle 
Efteraarets  Farver.  Vilde  Kameliatræer  og  Roser  i 
Blomst,  og  Ahornenes  Blade  ganske  røde  i  mange 
Nuancer.  Den  japanske  Havekunst  er  altid  den  sam- 
me: omhyggeligt  beskaarne  Buske  i  stereotype  Former, 
smaa  kunstige  Forhøininger  i  Terrainet,  en  Sø  med 
Broer  og  Træer,  strækkende  deres  Grene  udover  den, 
store  Trægrupper  og  mange  Kiosker.  Man  gik  langsomt 
og  beundrende,  og  efter  et  Kvarters  Vandring  naaede 
vi  Krysantemum-Udstillingen.  Blomsterne  vare  ordnede 
i  lange  Telte,  og  Varieteterne  og  Farvepragten  lader 
sig  ikke  beskrive.  En  Plante  havde  477  Blomster,  og 
der  fandtes  1018  forskellige  Arter.  (Senere  har  jeg  hos 
den  store  Blomsterven,  Grev  Okuma,  ved  en  lignende 
Leilighed   set   en  Plante   med   over   1200  Blomster.) 

Musikken  spillede  Nationalmelodien,  og  Keiserfamilien 
indfandt  sig.  Meget  faa  af  de  japanske  Damer  vare  i 
deres  nationale  Dragt  til  Skade  for  dem  selv  og  os. 
En  Buffet  var  opstillet  under  et  stort  Telt,  Keiserfami- 
lien satte  sig  ned,  og  Gæsterne  grupperede  sig  efter 
Rangforordningen  ganske  som  i  Europa.  Morsomt  var 
det,  at  Vinens  Kvalitet  ogsaa  fulgte  Rangforordningen, 
ligesom  nogle  Steder  i  Europa.  Jeg  drak  et  udmærket 
Glas  Champagne  med  Krigsministeren  ved  hans  Plads, 
og  da  jeg  senere  kom  ned  til  en  Major,  fik  jeg  kun  et 
Glas  mousserende  Moselvin.  Jeg  traf  her  en  dansk 
Agronom  Jørgensen,  som  var  i  japansk  Tjeneste,  men 
som  rigtignok  var  importeret  fra  Amerika,  hvor  han 
havde  Borgerret. 

Jeg  skal  forbigaa  øvrige  Festligheder,  af  hvilke  der 
var  mange  dette  Efteraar  paa  Grund  af  alle  de  frem- 
mede Orlogsmænd  paa  Yokohama  Red.  Jeg  saa  endel 
til  de  forskellige  Søofficerer,  blandt  hvilke  Captain 
Makaroff  stod  mig  nærmest.  Til  min  Sorg  var  han  nu 
snart  for  Hjemgaaende.  Han  lovede  mig  at  besøge  min 
Hustru  og  Søster  under  sit  forventede  Besøg  i  Kjøben- 
havn,  et  Løfte,  som  han  redeligt  indfriede. 


I  CHINA  (KIUKIANG,  FORMOSA, 
CANTON,  TIENSIN,  PEKING) 

I  Begyndelsen  af  December  maatte  jeg  afsted  til 
China,  hvorhen  Forretninger  kaldte  mig.  Jeg  indskibede 
mig  den  II.  i  en  japansk  Damper,  besøgte  Kobe  paa 
Veien,  og  den  17.  var  jeg  etableret  i  den  hyggelige 
Klub  i  Shanghai. 

Min  ældste  Søn  Theodor  var  i  Mellemtiden  bleven 
færdig  med  sine  Sprogstudier  i  Peking  og  var  bleven 
sendt  til  Tjeneste  i  Kiukiang,  en  lille  Traktathavn,  lig- 
gende ved  Yangtze-Floden,  100  Mile  fra  Mundingen. 

Da  han  ikke  kunde  vente  at  faa  nogen  Permission, 
havde  jeg  besluttet  at  tilbringe  Julen  hos  ham.  Jeg  gik 
altsaa  ombord  i  en  af  de  store  Floddampere,  som  bruge 
2 — 3  Dage  for  at  komme  dertil.  Jeg  ankom  lille  Jule- 
aften og  fandt  Drengen  i  gode  Hænder.  En  saadan 
Traktathavn  kan  ikke  ansees  for  at  være  et  fornøieligt 
Opholdssted.  Der  findes  den  sædvanlige  „Bund"  langs 
Flodbreden,  paa  hvilken  er  opført  et  Par  Bygninger  til 
Toldvæsenet,  et  engelsk  Konsulat  og  nogle  fremmede 
Købmandshuse.  Blandt  disse  var  der  et  Par  russiske. 
Distriktet  producerer  nemlig  megen  The,  af  hvilken 
de  hjemsende  endel  over  Land  gennem  Sibirien  (Kara- 
vanthe). 

Den  muromkransede  Chineserby  laa  tætved  Settle- 
mentet, og  indeni  denne  fandtes  et  Nonnekloster,  som 
lededes  af  nogle  franske  Søstre.  Nogle  Aar  derefter 
bleve  to  Missionairer  myrdede  i  Nærheden  af  Kiukiang, 
en  Begivenhed,  som  ikke  var  saa  sjelden  dengang,  men 
som  fremkaldte  en  Panik  blandt  de  Fremmede  i  Yangtze- 
dalen  og  en  almindelig  Flugt  til  Shanghai.  Fremmede 
Orlogsmænd  bleve  sendt  op  ad  Floden,  og  blandt  disse 
lagde  en  fransk  Corvet  sig  ved  Kiukiang.  Chefen  sendte 
Landgangskompaniet  med  nogle  Gatling-Kanoner  ind 
paa  „Bunden",  og  dette  havde  den  Virkning,  at  Øvrig- 
heden straks  aabnede  ham  Adgangen  til  Klosteret. 

Det  fremmede  Selskab  var  altsaa  meget  lille,  men 
man  levede  hyggeligt  tilsammen.  Tolddirektørens  Frue, 
Mrs.  Simpsoriy  var  dets  Leder.  Denne  meget  smukke 
Dame  besad  en  ypperlig  Sangstemme,  og  Mendelsohn 
og  andre  Komponister  foredroges  til  Fuldkommenhed 
her  midt  i  China.  Der  var  tre  ugifte  unge  Toldembeds- 
mænd, foruden  min  Søn,  som  levede  sammen  i  en  Messe. 
Vi  havde  baade  Juletræ  og  Julemiddag,  ogsaa  et  Par 
Picnicer  til  et  Bjergparti  i  en  to  Miles  Afstand.  Her 
laa  Poyang  Søen,  hvor  den  berømte  Kaolin  findes,  og 
hvor  de  keiserlige  Porcellainsfabrikker  ere  beliggende. 
Ogsaa  dyrkede  vi  Jagtens  Glæder.  Terrainet  udenfor 

Bymuren  var  opfyldt  med  overgroede  Løbegrave,  hvor 
Fasaner  og  Vagtler  holdt  til.  Vor  Jagtleder  var  en  born- 
holmsk Skipper,  som  naturligvis  hed  Koefoed,  og  som 
var  Kaptain  paa  „the  coal  hulk".  Denne  Institution  fin- 
des ved  alle  Dampernes  Landingssteder  paa  Floden. 
Som  Regel  er  det  udrangerede  Træskibe  af  Krigs-  eller 
Handelsflaaden,  som  ere  fortøiede  ved  Breden,  og  ved 
hvilke  Damperne  lægge  til  for  Kulfyldning,  men  under 
Uroligheder  benyttes  de  ogsaa  som  Tilflugtsted  for  den 
fremmede  Befolkning. 

Mit  Ophold  kunde  kun  være  kort,  da  jeg  skulde  være 
i  Shanghai  Nytaarsaften.  Samtidigt  med  mig  afreiste 
en  af  de  unge  Toldembedsmænd,  som  var  bleven  for- 
flyttet, og  det  underordnede  chinesiske  Personale  skul- 
de nu  sige  ham  Farvel.  Dette  kan  ikke  foregaa  uden 
Støi  i  China,  og  hertil  benyttedes  de  fra  min  Barndom 
kendte  chinesiske  Pistoler  i  et  Antal  af  40,000,  for- 
uden en  stor  Mængde  Kanonslag.  Det  var  ikke  ganske 
ufarligt  at  ledsage  ham  fra  Toldhuset  ombord  under 
Afbrændingen  af  dette  Fyrværkeri. 

Ankommen  til  Shanghai  deltog  jeg  i  en  skandinavisk 
Nytaarsaftens  Fest,  som  var  ualmindeligt  vellykket. 
Den  afholdtes  i  Frimurernes  Lokale  og  indlededes  med 
en  Række  Sange  og  Taler.  Efter  Souperen  gik  man  i 
„Ligkisten"  paa  Tivoli,  hvor  det  Rantzauske  Selskab 
foredrog  sine  bekendte  Sange.  Damerne  Bille,  Bjerre 
og  Pedersen  (alle  Telegrafister  ved  „Store  Nordiske") 
udmærkede  sig  en  og  hver.  Bille  havde  dog  temmelig 
slette  Manerer,  meget  store  Lægge,  røde  Strømper  og 
Strømpebaandene  nedenfor  Knæet  samt  en  altfor  kort 
Kjole.  Magikeren  Meyer  var  ligeledes  udmærket.  Bell- 
mans Sange  blev  glimrende  sungne  af  en  svensk  Styr- 
mand. Selskabet  i  et  Antal  af  70  Personer  var  mest 
Telegraffolk  og  Søfolk,  hvoriblandt  et  Dusin  Damer,  af 
hvilke  enkelte  vare  Chineserinder. 

Jeg  maatte  nu  igen  begive  mig  til  Formosa.  En  tysk 
Ingenieur-Officer,  Lieutenant  Hecht,  som  havde  været 

Lærer  ved  Militairskolen  i  Tiensin,  var  paa  Grund  af 
en  Intrige  bleven  afskediget  derfra,  og  det  var  lykke- 
des mig  at  formaa  Gouverneuren  paa  Formosa  til  at 
engagere  ham  som  Bygmester  af  de  af  mig  foreslaaede 
Batterier,  angaaende  hvilke  Gouverneuren  ønskede  en 
Konference  med  mig. 

Veien  derhen  var  urimelig  lang.  Man  maatte  helt 
ned  til  Amoy  for  at  fange  Damperen  fra  Hongkong  til 
Tamsui,  som  anløb  Amoy,  og  man  skulde  altsaa  paa 
den  sidste  Del  af  Reisen  igen  kæmpe  sig  op  imod 
N.  O.  Monsunen.  Men  derved  var  intet  at  gøre.  Efter 
et  Par  Dages  Forløb  fik  jeg  en  Leilighed  til  Amoy  og 
blæste  snart  derned,  hvor  jeg  søgte  Gæstfrihed  hos 
„Store  Nordiske".  Familien  Suenson  var  hjemreist  og 
var  afløst  af  en  Ungkarl,  Hr.  Mørky  som  modtog  mig 
med  stor  Elskværdighed.  Formosa-Baaden  var  bleven 
forsinket  nogle  Dage,  og  da  det  netop  var  Amoys  Væd- 
deløbsuge, levede  man  her  i  Sus  og  Dus.  Endelig  kom 
den  lille  Baad  og  blev  imod  Sædvane  overfyldt  med 
Passagerer.  Omtrent  hele  det  europæiske  Samfund  fra 
Twatutia  var  nemlig  kommet  over  til  Væddeløbene  og 
skulde  nu  tilbage  med  skrigende  Børn,  Hunde,  søsyge 
Tjenestefolk  og  til  og  med  Abekatte.  Da  Formosa-Ka- 
nalen  modtog  os  paa  sædvanlig  Maade  med  en  nord- 
lig Storm,  blev  Overfarten  alt  andet  end  behagelig, 
men  efter  endel  Forsinkelse  naaede  vi  Twatutia  den 
14.  Januar. 

Jeg  fandt  Spence  og  Marshall  etablerede  ligesom  ved 
forrige  Besøg  og  slog  mig  ned  hos  dem.  Samme  Dag 
besøgte  Spence  og  jeg  Gouverneuren.  Han  producerede 
den  af  mig  indsendte  Tegning  til  Keelungs  Befæstning, 
mod  hvilken  han  reiste  en  Indvending,  som  forekom 
mig  karakteristisk.  Jeg  havde  paa  denne  anbragt  flere 
Batterier  paa  Palm  Island,  en  flad  0  ved  Indgangen 
til  Havnen,  og  han  spurgte  mig  nu,  om  jeg  havde  over- 
veiet,  hvorledes  det  vilde  gaa  med  disses  Besætninger, 
saafremt  det  lykkedes  Fjenden  at  komme   iland  paa 

Øen.  Jeg  viste  ham  da,  at  jeg  havde  planlagt  en  lille 
Bro  over  det  snevre  Løb,  som  skiller  den  fra  Hoved- 
øen, og  dermed  erklærede  han  sig  tilfreds  med  hele 
Planen.  Men  det  maa  vække  Forundring,  at  en  virke- 
lig Militair,  selv  om  han  er  Chineser,  først  og  fremmest 
tænker  paa  Retraiten. 

De  Fremmede  paa  Formosa  udgjorde  en  broget  Blan- 
ding af  Individer.  Blandt  disse  fandtes  en  forhenvæ- 
rende bayersk  Officer,  Grev  Batler,  formodentlig  en 
Efterkommer  af  Wallensteins  Morder.  Han  havde  væ- 
ret Handelsreisende  for  et  Birmingham  Patron  Firma, 
var  landet  i  China  og  bestyrede  nu  en  lille  Ammuni- 
tionsfabrik i  Twatutia,  Denne  Mand  stod  høit  i  Gunst 
hos  Gouverneuren,  som  havde  overdraget  ham  det  ind- 
bringende Kamfer-Monopol,  men  som  til  Gengæld  og- 
saa  lagde  forskellige  Byrder  paa  hans  Skuldre.  Under 
Besøget  hos  Gouverneuren  havde  denne  indbudt  mig 
til  Middag  den  paafølgende  Dag,  og  jeg  glædede  mig 
paa  ingen  Maade  ved  Udsigten  dertil.  Men  da  jeg  om 
Morgenen  mødte  Butler,  meddelte  denne  mig,  at  Gou- 
vemøren  havde  anmodet  ham  om  at  levere  baade  Ma- 
den og  Vinen,  og  dette  forandrede  Sagen  ganske.  Han 
fortalte  tillige,  at  Gouverneuren  samtidigt  havde  anmo- 
det om  at  give  hans  Bud  to  Par  Underbenklæder,  da 
Veiret  var  blevet  køligt.  Butlers  boy  havde  da  udleve- 
ret de  forlangte  Klædningsstykker,  som  imidlertid  vare 
blevne  retournerede  af  Gouverneuren  med  den  Anmærk- 
ning, at  han  havde  anmodet  om  nye  og  ikke  om  gamle. 
Favoritstillingen  havde  saaledes  sine  Ulemper. 

Middagen  gik  imidlertid  meget  fornøieligt.  Gouver- 
neuren vilde  vide  Besked  om  Rusland  og  om  Japan, 
og  var  aabenbart  meget  smigret,  da  jeg  fortalte  ham, 
at  Japans  Premierminister  havde  udspurgt  mig  grun- 
digt om  ham.  Bag  hans  Plads  ved  Bordet  var  opstillet 
et  Stativ  til  5  Pile  af  en  egen  Form,  af  hvilke  kun  4 
vare  tilstede.  Jeg  fik  oplyst,  at  naar  en  af  disse  blev 
givet  til   en  Embedsmand,   betød  dette  en  Fuldmagt 

til  at  optræde  med  samme  Myndighed  som  Gouver- 
neuren,  selv  i  Spørgsmaal  om  Dødsstraf.  Gouverneu- 
ren  havde  Ord  for  at  benytte  denne  sidste  temmelig 
hyppigt.  Der  var  nylig  bleven  henrettet  to  Tyve,  som 
havde  gjort  Indbrud  i  et  fremmed  Hus,  samt  en  afske- 
diget Officer,  som  havde  standset  Gouverneuren  paa 
alfar  Vei.  Da  der  netop  var  kommet  Rapport  om,  at  et 
europæisk  Skib  var  strandet  paa  Kysten  og  var  blevet 
udplyndret  af  de  Vilde,  samt  at  Gouverneuren  havde 
sendt  Tropper  til  Egnen,  som  havde  henretttet  tre  af 
dem,  var  det  naturligt  at  antage,  at  den  ene  Pils  Fra- 
værelse stod  i  Forbindelse  dermed. 

Den  næste  Dag  maatte.jeg  til  Keelung,  hvor  Lieute- 
nant  Hecht  var  beskæftiget.  Et  Stykke  af  Jernbanen 
dertil  var  nu  trafikabelt.  Der  manglede  rigtignok  Bal- 
last, som  Gouverneuren  ansaa  for  overflødig,  men  vi 
benyttede  den  alligevel  saa  langt  den  gik. 

Gouverneuren  havde  ogsaa  nyligt  villet  indføre  Fri- 
mærkesystemet til  Brevposten  og  havde  ladet  trykke 
et  betydeligt  Antal  af  dem,  men  han  havde  undladt  at 
træffe  fornøden  Aftale  med  Verdenspost-Foreningen, 
og  de  var  derfor  værdiløse.  Han  lod  dem  nu  blive  be- 
nyttede som  Jernbanebilletter! 

Efterat  være  befordrede  en  Mils  Vei  paa  Jernbanen 
maatte  vi  tage  vor  Tilflugt  til  de  medbragte  Bærestole 
og  havde  en  meget  besværlig  Marche  til  Keelung. 

Jeg  fandt  her  min  Lieutenant  boende  sammen  med 
en  gammel  dansk  Skibscaptain  Petersen.  Denne  sidste, 
med  hvem  jeg  havde  været  Skibskammerat  i  Cadet- 
skibet  i  1852,  havde  ført  Skib  paa  China-Kysten  og 
gjort  to  Forlis  med  kort  Mellemrum,  saaledes  at  han 
neppe  vilde  blive  benyttet  mere  paa  Søen.  Han  var  nu 
en  Art  Agent  i  Keelung,  en  Stilling,  som  knap  kunde 
give  meget  at  bestille  paa  et  saadant  Sted.  Hecht  var 
derimod  fuldt  beskæftiget.  Han  byggede  Forter  og  var 
Instrukteur  for  Infanteriet,  men  det  gik  meget  smaat 
frem  med  de  første.  Hovedgrunden  hertil  var  vistnok 

Pladsens  Usundhed,  og  desværre  modstod  han  selv 
heller  ikke  længe  Klimaet,  men  døde  Aaret  derefter. 
Den  flinke  General,  som  havde  været  Chef  under  mit 
forrige  Besøg,  var  død  i  Mellemtiden.  Hans  Efterføl- 
ger, General  Das  var  en  ældre,  uvidende,  men  venlig 
Herre,  som  gjorde  Runden  af  Befæstningerne  sammen 
med  os.  Da  vi  roede  ud  til  „Palm  island"  bemærkede 
jeg,  at  ogsaa  Roerkarlene  vare  saa  febersyge,  at  de 
knap  kunde  haandtere  Aarerne.  Ved  min  Afskedsvisit 
hos  Generalen  var  denne  formodentlig  ikke  opstaaet, 
og  hans  Undskyldning  for  ikke  at  modtage  mig  lød 
saaledes:  At  da  jeg  var  af  høiere  Rang  end  han,  vilde 
det  ikke  være  høfligt  af  ham  at  modtage  mig,  naar  jeg 
gjorde  Afskedsvisit. 

Paa  Hjemturen  til  Twatutia  benyttede  vi  atter  en 
Husbaad  paa  Floden,  som  førte  os  med  stor  Fart  gen- 
nem Hvirvlerne,  men  da  vi  vare  omtrent  halvveis,  fik 
vi  Øie  paa  et  Arbeidslokomotiv  paa  Banen,  som  her 
var  i  Bygning.  Føreren  stoppede  —  det  var  en  gemyt- 
lig Skotte  —  hentede  en  Godsvogn,  paa  hvilken  vore 
Coolies  og  Bagage  placeredes,  medens  vi  selv  tog  Plads 
paa  Lokomotivet  og  afsted  gik  det  til  Twatutia.  Da  Ind- 
byggerne benyttede  Banen  til  Landevei,  og  derved  for- 
sinkede Kørslen,  havde  han  et  Par  Drenge,  forsynede 
med  Cinters-Stykker  klare,  som  paa  hans  Vink  gik  ud 
paa  Forbufferne  og  bombarderede  de  langsomt  gaaende. 
En  nærsom  Chineser  havde  opført  en  Bod  med  Oran- 
ger klods  op  til  Skinnerne.  I  denne  Anledning  havde 
han  anskaffet  et  Spyd,  med  hvilket  han  i  Forbifarten 
hjalp  os  til  en  Frugt. 

Da  Damperen  fra  Fastlandet  var  forsinket,  maatte 
jeg  blive  nogle  Dage  længere  i  Twatutia,  som  jeg  til- 
dels benyttede  til  at  aflægge  Besøg.  Ved  et  af  disse 
forklarede  en  Mandarin  mig  den  Maade,  paa  hvilken  de 
udførte  Folketællingen  paa  Formosa.  Salt  er  jo  et  Re- 
gale i  China,  og  Forpagterne  maa  hvert  Aar  opgive, 
hvad  de  har  solgt  deraf.  Da  man  nu  kender  det  Kvan- 

tum  Salt,  som  et  normalt  Menneske  forbruger  om  Aaret, 
findes  Tallet  ved  simpel  Division. 

Jeg  havde  flere  Gange  tidligere  tænkt  over  dette 
Spørgsmaal,  navnlig  fordi  det  forekom  mig,  at  de  of- 
ficielle Indbyggerantal  vare  angivne  for  store.  At  en 
By  som  Tiensin,  til  Eksempel,  skulde  have  900,000 
Indbyggere,  forekom  mig,  der  havde  genemkrydset  den 
saamange  Gange,  umuligt.  Jeg  havde  derfor  forhørt 
mig  om  hvilken  Fremgangsmaade,  man  der  fulgte,  og 
dette  var  blevet  saaledes  besvaret,  at  man  talte  Antallet 
af  Huse  og  jugerede  Gennemsnitstallet  af  Beboere 
pr.  Hus.  Det  blev  ved  denne  Leilighed  udtalt,  at  Vice- 
kongerne som  Regel  ønskede,  at  Folketallet  skulde 
holdes  paa  et  konstant  Chiffer,  thi  dersom  det  voksede, 
vilde  Centralregeringen  forlange  høiere  Skatteind- 
komst, og  hvis  den  dalede,  vilde  den  sige,  at  der  var 
slet  Administration. 

Jeg  forkortede  ogsaa  Ventetiden  ved  at  foretage  en 
Udflugt  til  de  Vildes  Land.  Dettes  Grænse  laa  to  Mile 
fra  Twatutia.  Her  var  en  Embedsmand  bosat,  som  naar 
en  af  de  Vilde  underkastede  sig,  betalte  ham  en  ringe 
Haandpenge,  og  samtidig  ragede  alt  Haaret  af  ham,  for 
at  han  kunde  have  denne  Undskyldning  for  ikke  at 
bære  Pidsken,  hvilken  Prydelse  er  ukendt  blandt  de 
Vilde.  En  Missionair  havde  ogsaa  her  opført  en  lille 
Kirke  ved  Flodbreden.  Fra  Twatutia  gik  Reisen  gen- 
nem en  interesseløs  Egn  med  Ris-  og  Sukkermarker, 
men  ved  Grænsestationen  begyndte  et  høist  romantisk 
Bjergland.  Vi  krydsede  Floden  og  vandrede  et  Par  Ti- 
mer frem  uden  at  møde  noget  Menneske,  og  søgte  da 
ned  til  Floden,  hvor  en  Baad  ventede  os.  Nu  tiltraadte 
vi  Hjemreisen,  som  blev  en  eventyrlig  Fart  gennem 
mange  af  Flodens  Hvirvler  i  det  deilige  Landskab.  Et 
Sted  havde  man  over  en  Hvirvel  spændt  et  Fiskenet, 
hvis  Overkant  var  en  Fod  over  Vandet.  Og  tre  Fod 
høiere  oppe  havde  man  en  Line  spændt  fra  Bred  til 
Bred   til    Forhaling.   Med    den    Hastighed,   vor  Baad 


85 


havde,  trykkede  den  Nettet  ned,  medens  vi  maatte 
dukke  Hovederne  for  Linen. 

Mellem  Twatutia  og  Kysten  laa  nogle  righoldige 
Svovlkilder,  som  jeg  ogsaa  besøgte.  Efter  en  længere 
Rotur  paa  Kanaler  midt  i  en  tropisk  Vegetation  gik  vi 
i  Bærestole  over  et  rigt  Fladland  med  store  Marker 
af  Sukker,  Ananas  og  The,  som  da  var  i  Blomst,  og 
naaede  Foden  af  Bjerget,  hvor  Kilderne  laa.  Ved  Be- 
stigningen af  dette,  blev  vi  forladt  af  vore  overtroiske 
Bærere,  som  frygtede  Bjergets  onde  Aander,  og  vi 
maatte  selv  tage  Vare  paa  Kameraet,  Whisky-Flasken 
og  Sodavandet,  de  tre  nødvendige  Ledsagere  paa  Bjerg- 
ture. Fordybningen,  hvori  Kilderne  laa,  var  et  rent 
Helvede  paa  Jorden. 

Damperens  Ankomst  blev  endelig  meldt,  og  jeg  tog 
Afsked  med  Gouverneuren.  Det  var  sidste  Gang,  jeg 
saa  denne  mærkelige  Mand,  som  altid  havde  vist  mig 
megen  Sympathi.  Trods  hans  Tilbøielighed  til  at  hals- 
hugge Folk,  hans  Utilbøielighed  til  at  ballaste  Jern- 
banen, hans  forhastede  og  forfeilede  Forsøg  paa  at  lyk- 
saliggøre sine  Undersaatter  med  Elektricitet  og  Fri- 
mærker, var  der  noget  energisk  og  helstøbt  ved  hans 
Person,  som  man  matte  beundre. 

Jeg  begav  mig  nu  til  Havnestaden  Tamsui,  hvor 
Damperen  laa.  Den  derværende  engelske  Konsul,  som 
jeg  besøgte,  beboede  et  interessant  gammelt  befæstet 
Hus  fra  den  hollandske  Tid.  Da  vi  skulde  afgaa,  kom 
den  ikke  usædvanlige  Melding,  om  at  „there  is  a  bar 
on",  det  vil  sige,  at  der  var  for  megen  Sø  paa  Barren, 
og  vi  havde  derfor  en  12  Timers  Ventetid.  Paa  Veien 
til  Hongkong  opdagede  jeg,  at  jeg  havde  faaetet  ukendt 
Udslet,  og  da  jeg  talte  til  Captainen  derom,  grandskede 
han  omhyggeligt  sin  Lægebog  og  kom  til  det  Resultat, 
at  jeg  havde  faaet  Kopper,  i  hvilken  Anledning  han 
forlangte  mig  isoleret  under  Reisen.  I  Hongkong  viste 
det  sig  imidlertid,  at  det  var  slet  og  ret  Fnat,  som  er 
ret  almindelig  i  China,  idet  Vadskemændene  overføre 

denne  modbydelige  Plage  gennem  Linnedet  til  deres 
Klienter.  En  energisk  Salve  befriede  mig  hurtigt  derfor. 

Jeg  tog  ind  i  Hongkong  Klub,  men  maatte  kort  der- 
efter gøre  en  lille  Tur  til  Canton.  Her  modtog  jeg 
Gæstfrihed  af  en  Landsmand,  Hr.  Møller^  Telegrafmand 
fra  „Store  Nordiske",  som  nu  var  i  chinesisk  Stats- 
tjeneste. 

I  Hongkong  tilbragte  jeg  endel  af  min  Tid  paa  Rheden. 
Der  var  en  stor  maritim  Samling  af  forskellige  Na- 
tioners Krigsskibe.  Der  var  ogsaa  tre  Admiralinder,  af 
hvilke  de  to  boede  ombord,  nemlig  Lady  Salmon  i  sin 
Mands  Yacht  „Alacrity",  og  Fru  Chandler  med  Mand 
og  Datter  i  en  Corvet  „Marion".  Chefen  for  denne, 
Captain  Dyer,  var  en  af  mine  meget  gode  Venner.  Han 
var,  hvad  man  i  den  amerikanske  Marine  kaldte,  en 
„Mustang",  en  Benævnelse,  som  gaves  de  Officerer, 
som  under  Seccessionskrigen  vare  indtraadte  i  Marinen 
uden  at  have  gennemgaaet  Søcadetacademiet  i  Anapolis. 
Under  Opholdet  her  fik  Admiral  Chandler  et  apoplek- 
tisk Anfald  og  døde  den  paafølgende  Dag.  Begravelsen 
foregik  med  stor  Høitidelighed.  Man  samledes  i  Marine- 
hospitalet, hvorfra  Toget  gik  til  den  smukke  Kirkegaard 
i  „the  happy  valley".  Efter  Kisten  fulgte  de  Naérmeste 
og  de  amerikanske  Skibsbesætninger.  Dernæst  vel 
1000  engelske  Matroser,  som  med  deres  gode  Uddan- 
dannelsessystem bærer  Præget  af  Sundhed  og  Kraft. 
Deres  Underofficerer  havde  endnu  den  fra  Marryat's 
Romaner  kendte  Uniform  med  „the  swallow  tail".  Saa 
var  der  Marine-Artilleri  og  let  Infanteri  i  deres  resp. 
mørkeblaa  og  kraprøde  Uniformer.  Af  den  engelske 
Hær  var  der  et  høilandsk  Regiment  i  Trope-Galla,  hvis 
Trommeslagere  bare  Tigerskind  istedetfor  det  sædvan- 
lige Skødskind,  og  dertil  Artilleri  og  Politi  af  Sikher. 
Toget  sluttede  med  det  almindelige  Sørgefølge,  ledet 
af  Øens  Gouverneur.  Minutskuddene  bleve  afgivne  fra 
Krigsskibene,  og  efterat  de  sædvanlige  tre  Musketsal- 
ver vare  fyrede   over  Graven,  sluttede  Ceremonien 

med,  at  Admiralens  egen  Hornblæser  for  sidste  Gang 
gav  ham  Admiralshonneur. 

Da  nogle  af  Hongkongs  Søforter  vare  armerede  med 
Kanoner  i  Forsvindingsaffutager,  anmodede  den  kom- 
manderende Artilleri-Officer,  Oberst  Craster,  mig  om 
at  følge  med  ham  og  hans  Stab  paa  et  Besøg  til  disse, 
hvorefter  Dagen  afsluttedes  med  en  Middag  i  Artilleri- 
Officerernes  Messe. 

Væddeløbsugen  i  Hongkong  stod  nu  for  Døren,  un- 
der hvilken  den  fremmede  Befolkning  fra  de  nærlig- 
gende Havne  strømmer  til  Staden,  og  da  man  ikke 
havde  Ret  til  at  beholde  sit  Værelse  i  Klubben  udover 
en  given  Tid,  saafremt  det  krævedes  af  andre,  blev  jeg 
opsagt  der.  Min  Ven,  Captain  Dyer  paa  „Marion",  som 
havde  rigelig  Plads  hos  sig  siden  Admiral  Chandlers 
Families  Fraflytning,  gav  mig  derfor  Gæstfrihed  om- 
bord hos  sig.  „Marion"  var  et  af  disse  gode  gammel- 
dags Skibe  med  udvendige  Gallerier  agter,  hvorfra  man 
især  om  Morgenen  havde  den  herligste  Udsigt  over 
den  af  Solen  beskinnede  Rhed.  Hongkong  minder  endel 
om  Neapel  —  minus  Vesuv. 

Under  dette  Ophold  havde  jeg  megen  Fomøielse  ved 
at  møde  Stedets  Politimester,  Mr.  Deane,  som  utvivl- 
somt var  den  bedste  Whistspiller,  jeg  nogensinde  har 
mødt.  Jeg  spillede  ofte  med  ham  i  Klubben  og  i  Sel- 
skaber. Desværre  gik  han  hjem  kort  efter,  og  jeg  tror, 
at  han  blev  Secretair  i  Cavendish  Klubben. 

Men  jeg  maatte  rive  mig  løs  fra  alle  disse  Venner, 
da  jeg  skulde  nordpaa.  Jeg  maatte  dennegang  tage  en 
af  P.  &  O.  Kompagniets  Baade  til  Shanghai.  Vi  havde 
Taage  og  kedeligt  Selskab  ombord,  saaledes  at  Humøret 
var  paa  Nulpunktet.  Køkkenet  prætenderede  at  være 
engelsk,  men  det  var  kun,  forsaavidt  Supperne  vare 
fulde  af  Peber  og  Mel,  og  Maden  var  slet  kogt.  En 
Yndlingskat  havde  valgt  Dækket  nær  min  Bordplads 
til  sit  W.  C.,  og  endelig  havde  Maskinmesteren  for- 
sømt at  skrue  et  af  Hovedlagerne  tilbørligt  an,  saa  at 

det  slog  høist  betydeligt,  og  mellem  dette  og  Taage- 
signalerne  blev  Søvn  snart  umulig.  Jeg  var  derfor  glad 
ved  at  komme  iland  i  Shanghai,  hvor  jeg  dennegang 
boede  hos  Hr.  Henningsen. 

Jeg  havde  her  ret  besværlige  Forretninger  at  udføre, 
men  deltog  samtidig  i  den  store  Selskabelighed.  Af 
Personligheder,  jeg  mødte,  vil  jeg  nævne  de  Lucca, 
italiensk  Minister  med  Familie,  i  hvis  Hus  jeg  kom 
endel.  Desværre  døde  han  derude  kort  Tid  efter.  Ogsaa 
Mrs.  Contts,  født  Deacon  traf  jeg.  Faderen  havde  været 
engelsk  Købmand  i  Helsingør  i  mine  unge  Dage,  og  der 
var  et  stort  Antal  nette  Døttre,  som  stod  i  Venskabs- 
forhold til  Familien  Bluhme.  Hun  var  gift  med  en  Veksel- 
mægler, hvilken  Klasse  ikke  stod  høit  paa  den  sociale 
Rangstige  derude.  Da  der  ikke  fandtes  nogen  Børs,  og 
da  Sølvkursen  varierede  flere  Gange  daglig,  maatte 
disse  Mæglere  køre  hele  Dagen  rundt  fra  Kontor  til 
Kontor  og  bleve  ikke  altid  vel  modtagne.  Det  blev  for- 
talt, at  ved  en  Middag  havde  en  Taler  begyndt  sin 
Skaal  saaledes:  „Gentlemen  and  brokers".  Men  dette 
forhindrede  ikke,  at  Fruen  nød  høi  Anseelse,  og  at 
hun  blev  betragtet  som  en  af  Stadens  Støtter. 

Jeg  maatte  ogsaa  benytte  mit  Ophold  i  Shanghai  til 
at  finde  en  bedre  Tjener,  og  dette  lykkedes  mig  endelig. 
Shi-tai-kau  var  Navnet  paa  den  nye  Mand,  som  jeg  be- 
holdt længe,  og  med  hvem  jeg  endnu  korresponderer. 

Noget  efter  Peiho-Flodens  Aabning  for  Navigationen 
rejste  jeg  til  Tiensin,  dennegang  med  en  chinesisk  Dam- 
per. Den  høieste  Eksamen,  som  kun  afholdes  hvert 
tredie  Aar,  stod  for  Døren,  og  Kandidaterne  strømmede 
i  denne  Anledning  til  Peking.  Vi  havde  Mellemdækket 
fuldt  af  saadanne,  og  der  fandtes  blandt  disse  Mænd 
paa  over  60  Aar.  Delikatesse  fandtes  ligesaalidt  hos 
disse  Høitdannede  som  hos  den  menige  Mand.  Uden- 
for hvert  Vindue  af  den  europæiske  Kahyt  stod  stadigt 
et  Par  Stykker  og  udspeidede  vore  mindste  Bevægel- 
ser, som  de  derefter  diskuterede  høit. 

I  Tiensin  opsøgte  jeg  Li-hun-chang's  Adoptivsøn  og 
Neveu,  der  tidligere  var  Secretair  i  London.  Manden, 
som  var  over  40  Aar  gammel  og  havde  Kone  og  flere 
Børn,  var  hjemreist  for  at  indstille  sig  til  Eksamen. 
Jeg  fandt  ham  ikke,  da  han  allerede  var  gaaet  til  Pe- 
king. 

Livet  i  Tiensin  var  ikke  behageligt,  Hotellet  var 
yderst  tarveligt,  og  dets  Værelser  saa  fugtige,  at  Frø- 
erne kvækkede  deri.  I  Klubben  vare  Tyskerne  de  do- 
minerende, og  de  have  den  ubehagelige  Vane  at  være 
meget  høirøstede.  Kævlerier  ved  Spillebordene  hørte 
til  Dagens  Orden,  og  i  Billardværelset  var  der  gerne 
et  halvt  Dusin  af  dem,  som  fløitede  omkap. 

Jeg  fandt  Vicekongen  ældet  siden  mit  sidste  Besøg. 
Han  havde  havt  et  Anfald  af  Ansigts-Apopleksi  og  saa 
ikke  rask  ud.  Han  talte  imidlertid  meget  længe  med 
mig  og  anmodede  mig  sluttelig  om  at  være  ham  be- 
hjelpelig  i  en  Sag,  som  senere  skulde  blive  mig  med- 
delt. 

Den  næste  Dag  havde  jeg  Besøg  af  hans  Marine- 
secretair  Lo-feng-lo.  Denne  fortræffelige  Mand  var  op- 
draget paa  den  franske  Marineskole  i  Foochow,  havde 
været  Legationssecretair  i  London,  og  døde  senere  som 
Minister  der.  Han  overbragte  Vicekongens  Anmodning, 
om  jeg  vilde  paatage  mig  at  være  Eksaminator  ved  Ma- 
rineingenieur-Skolens  Eksamen  dette  Aar,  hvad  jeg 
naturligvis  maatte  acceptere. 

Denne  Eksamen  skulde  afholdes  14  Dage  derefter, 
og  jeg  fik  derved  Tid  til  at  gøre  en  kort,  men  nødven- 
dig Visit  i  Peking  i  Mellemtiden. 

Af  Hensyn  til  Bekostningen  valgte  jeg  dennfegang 
at  tage  en  almindelig  Sampan  med  4  Mands  Besætning. 
Min  nye  flinke  boy  indrettede  alt  paa  det  bedste.  Da 
Bastmatten,  som  dannede  Tag,  var  utæt,  beklædte  han 
den  med  Papir  indvendigt,  opstillede  en  lille  Ovn,  leiede 
Madrasser  og  Linned  i  Hotellet  og  anskaffede  Proviant 
og  Køkkentøi.  Drikkevandet  maatte  endog  medføres. 

Vi  havde  den  sædvanlige  3  Dages  Fart  til  Tungchow, 
og  jeg  red  derfra  til  Peking,  medens  Bagagen  befor- 
dredes paa  Kærre.  Jeg  tog  ind  paa  et  lille  nyoprettet 
daarligt  Hotel.  De  elskværdige  Koumanys  havde  til- 
budt mig  Gæstfrihed  hos  dem,  men  da  mit  Ophold  vilde 
blive  ganske  kort,  foretrak  jeg  den  større  Frihed,  som 
Hotellet  giver. 

Det  faldt  mig  ikke  vanskeligt  at  finde  „Lord  Li's" 
Bolig,  som  var  i  et  Tempel.  Han  var  glad  ved  at  se 
mig  og  lovede  mig  store  Ting.  Med  Hensyn  til  hans 
Ophold  i  Peking  forklarede  han  mig,  at  dette  var  for- 
anlediget af  en  Regeringskommission,  af  hvilken  han 
var  Medlem.  Jeg  sluttede  deraf,  at  han  var  faldet  igen- 
nem til  Eksamen,  som  det  jo  ikke  vilde  have  været  saa 
morsomt  at  fortælle. 

Jeg  besøgte  ogsaa  Toldvæsenets  Embedsmænd,  af 
hvem  jeg  hørte  min  Søns  Meriter  den  foregaaende 
Vinter.  De  unge  Toldmænd  studerede  Chinesisk  3  Ti- 
mer hver  Formiddag  og  3  hver  Eftermiddag  og  havde 
dertil  2  Lærere  hver.  Den  ene  af  disse  havde  for  Skik 
at  hjælpe  sig  til  min  Søns  Cigaretter,  naar  denne  forlod 
Værelset.  For  at  vænne  ham  af  dermed  havde  Theodor 
fyldt  Krudt  paa  nogle  af  dem  med  det  Resultat,  at  Læ- 
reren var  kommen  betydeligt  til  Skade.  Da  man  i 
denne  Etat  er  meget  varsom  i  sin  Behandling  af  Chi- 
neserne,  havde  denne  Cadetstreg  indbragt  min  Søn  en 
Reprimande. 

Det  var  ikke  uden  Beklagelse,  at  jeg  forlod  de  rare 
Mennesker  i  Peking,  blandt  hvilke  jeg  særlig  tænker 
paa  Lady  Walsham,  efter  et  Besøg  paa  3 — 4  Dage.  Byen 
selv  er  ogsaa  i  høi  Grad  interessant.  Man  kommer  til 
at  tænke  paa  Tamerlan  og  Dschengiskan,  naar  man 
møder  disse  store  Bryllups-  og  Begravelsesprocessio- 
ner med  deres  Flitterstads,  eller  Bærestolene,  baarne 
af  Muldyr,  eller  Kærrerne,  fyldte  med  Haremskvinder 
og  eskorterede  af  bevæbnede  Ryttere  i  svaiende  Ge- 
vandter paa  smaa  livlige  Heste  med  lange  bølgende 

Haler  og  Manker,  eller  disse  uendelige  Rækker  af  Ka- 
meler kommende  direkte  fra  Mongoliet  med  deres  Last 
af  Trækul  eller  Hamp.  Men  intet  af  dette  taaler  at  ses 
paa  nærmere  Hold,  og  Smudset  og  Støvet  gør  Byen 
omtrent  umulig  som  Opholdssted.  De  glubske  og  ska- 
bede mongolske  Hunde  vare  endnu  en  Ubehagelighed 
af  Rang. 

Men  jeg  maatte  skynde  mig  til  mine  Pligter  ved 
Marineskolen.  Efter  en  Tiffin  hos  Theodors  Kammera- 
ter, de  unge  Toldere,  i  deres  Messe,  red  jeg  til  Tung- 
chow,  hvor  jeg  fandt  min  Baad,  Tjener  og  Bagage,  og 
efter  en  Tordenstorm  og  omtrent  tre  Dages  Reise  kom 
jeg  en  Morgenstund  tilbage  til  Tiensin.  Et  ridende  Bud 
fra  Admiralitetet  ventede  mig  i  Hotellet,  og  jeg  maatte 
straks  afsted  til  Skolen,  som  havde  til  Huse  i  Arsenalet, 
liggende  3  Fjerdingvei  fra  Tiensin  paa  en  0  i  Floden. 
Den  havde  to  Afdelinger,  en  for  Søofficerer,  og  en  for 
Marineingenieurer.  Kursuset  var  6-aarigt,  og  Under- 
visningen var  paa  Engelsk,  som  for  de  allerflestes  Ved- 
kommende først  maatte  læres.  Der  fandtes  tre  dygtige 
engelske  Lærere  —  jeg  erindrer  særligt  Mr.  Hearson 
— ,  medens  Underlærerne  vare  Chinesere,  som  tildels 
vare  opdragne  i  Greenwich.  Chefen,  ved  Navn  Liu^  var 
en  pæn  ældre  Vismand  fra  Hanlin-Kollegiet  —  det 
lærdeste  i  China.  Man  havde  talt  til  mig  med  me- 
gen Overdrivelse  om  Elevernes  Alder.  Den  ældste  var 
25,  den  yngste  18  Aar.  Det  var  dennegang  Marine- 
ingenieurerne,  over  hvem  der  holdtes  Eksamen.  Alle 
Spørgsmaal  vare  skriftlige  og  Programmet  stort.  Vi 
begyndte  med  Algebra,  som  de  klarede  ganske  godt. 
Denne  Eksamen  stod  paa  i  5  Dage,  under  hvilke  jeg 
maatte  gennemgaa  et  høist  betydeligt  Antal  Opgaver. 
Der  var  hver  Dag  en  halv  europæisk  Tiffin,  under  hvil- 
ken jeg  havde  lange  Samtaler  med  den  lærde  Skolechef. 
Jeg  maatte  saaledes  gøre  Rede  for,  hvorledes  jeg  op- 
drog mine  7  Sønner,  og  den  ægte  chinesiske  Konklu- 
sion, han  drog  af  min  Beretning,  var,  at  det  maatte 

være  min  Hensigt  at  sætte  dem  istand  til  at  tjene  mange 
Penge  til  mig,  naar  jeg  blev  gammel.  Det  europæiske 
Ægteskab  kom  ogsaa  paa  Tale,  og  saavel  Liu  som  Lo- 
feng-lo  forsikrede,  at  de  havde  hver  kun  een  Hustru. 
Den  europæiske  Kvindes  Korset  og  hendes  Dans  hørte 
ogsaa  til  deres  Konversations-Emner. 

Ved  Censuren  viste  det  sig,  at  omtrent  Halvdelen 
af  Kandidaterne  stode  paa  Høide  med  gode  europæiske, 
medens  Resten  var  langt  tilbage.  Aarsagen  hertil  var 
ganske  simpelt  den,  at  en  Elev  aldrig  blev  afskediget. 

Eksamens  sidste  Akt  bestod  i,  at  jeg  paa  LiWs  Be- 
gæring fotograferede  hele  Klassen  med  Chef  og  Læ- 
rere. Jeg  fremkaldte  og  trykkede  selv  dette  Billede,  af 
hvilket  hver  af  Deltagerne  fik  et  Eksemplar. 

Morsomt  nok  skulde  jeg  mange  Aar  derefter  blive 
erindret  om  dette  Fotografi.  Da  en  chinesisk  Mission 
kom  hertil  i  1906,  blev  jeg  anmodet  om  at  være  til 
dens  Tjeneste  under  Opholdet  her.  Jeg  reiste  den  imøde 
til  Gjedser,  og  da  jeg  traadte  ind  i  den  Salonvogn, 
hvori  de  reiste,  blev  jeg  modtaget  med  det  Tilraab: 
„I  know  you".  Det  viste  sig,  at  et  af  Missionens  Med- 
lemmer dengang  havde  været  Underlærer  ved  Skolen, 
hvilket  blev  konstateret  af  Fotografiet. 

Dagen  efter  Eksamen  blev  jeg  anmodet  om  at  komme 
til  Vicekongen  for  at  afgive  Rapport.  Jeg  fremhævede 
da  det  uheldige  ved  at  beholde  de  uduelige  Elever. 
Hans  Svar  derpaa  var,  at  man  i  China  ikke  kunde 
handle  anderledes,  thi  naar  en  ung  Mand  var  indtraadt 
paa  Skolen,  havde  Staten  med  det  samme  antaget  ham 
i  sin  Tjeneste  for  Livet! 

Jeg  skal  gengive  noget  mere  af  denne  Samtale,  fordi 
den  forekommer  mig  at  belyse  den  store  Mands  Tanke- 
sæt. Han  vidste,  at  jeg  havde  været  i  Peking,  og  han 
havde  udfundet  —  jeg  veed  ikke  hvordan  — ,  at  jeg 
der  havde  besøgt  hans  politiske  Modstander,  Markis 
Tseng;  ogsaa  vidste  han,  at  jeg  af  denne  havde  faaet 
et    Introduktionsbrev    til    Vicekongen    af    Shangtung. 

Nu  ønskede  han  at  erfare,  hvortil  jeg  vilde  benytte 
dette. 

Jeg  sagde  ham  da  aabent  Sandheden.  Ifjor  havde 
Sheng  Tautai  i  Chefoo  anmodet  mig  om  at  gøre  et  Ud- 
kast til  denne  Plads  Befæstning,  og  kort  derpaa  havde 
han  bestilt  nogle  Kanoner  til  den  hos  vore  Konkur- 
renter, Krupp.  Da  jeg  havde  beklaget  mig  derover  til 
Sheng  Tautai,  havde  denne  undskyldt  sig  med,  at  han 
havde  faaet  Ordre  dertil  af  sin  Foresatte,  Vicekongen 
af  Shantung,  og  at  det  derfor  var  min  Hensigt  at  af- 
lægge denne  et  Besøg  i  Shinan-fu,  Hovedstaden  i  Pro- 
vinsen Shantung. 

Gamle  Li  tog  sig  derpaa,  hvad  man  vulgært  kalder, 
„et  godt  Grin",  og  svarede,  at  Sheng  Tautai  ikke  havde 
talt  Sandhed,  og  at  Shantungs  Vicekonge  ikke  havde  Be- 
greb om  moderne  Kanoner.  Jeg  bad  ham  da  om  at  for- 
tælle mig,  hvad  der  virkelig  var  passeret,  hvortil  han 
svarede,  at  da  jeg  nyligt  havde  gjort  ham  en  Tjeneste, 
vilde  han  ikke  fortælle  mig  nogen  Usandhed!  men  jeg 
vilde  intet  opnaa  ved  en  Reise  til  Shinan-fu. 

Han  sagde  mig  ogsaa,  at  den  tydske  Minister  nogle 
Dage  forud  paa  Gennemreise  havde  udtalt  sig  nedsæt- 
tende om  Armstrongs,  hvorved  jeg  fik  en  velkommen 
Anledning  til  at  anstille  en  Sammenligning  mellem  de 
tydske  Diplomaters  Handelspolitik  —  som  ikke  skyede 
saadanne  Midler  —  og  de  engelskes  Neutralitet  i  lig- 
nende Sager. 

Paa  denne  Tid  var  den  gule  Flod  —  Hoangho  — 
Chinas  Smertensbarn.  Omtrent  hvert  Aar  blev  dens 
Diger  gennembrudte,  og  store  Landstrækninger  over- 
svømmede. Landsbyerne  i  dens  Nærhed  vare  som  Re- 
gel byggede  paa  Høider,  men  ikkedestomindre  druk- 
nede der  alene  i  eet  Aar  en  Kvart  Million  Mennesker. 
Arbeidet  for  at  reparere  Digerne  kostede  uhyre  Summer, 
som  bleve  tagne  af  Midler,  bestemte  til  Rigets  Forsvar. 
Man  kendte  kun  lidt  til  Grundene  for  disse  ideligt  til- 
bagevendende Ulykker.  Man  vidste  kun  dette,  at  Flo- 

den  havde  forandret  sit  nedre  Løb,  idet  den  fra  at  have 
havt  sit  Udløb  søndenfor  Shantung-Forbjerget  nu  havde 
flyttet  dette  langt  mod  Nord.  Ogsaa  var  der  den  Sær- 
egenhed, at  medens  Vandmængden  i  det  øvre  Løb  var 
høist  betydelig,  var  der  saa  lidt  tilbage  ved  Mundin- 
gen, at  man  her  kunde  køre  over  den  med  Kærre.  Euro- 
pæiske Reisende,  navnlig  v.  Richthofen,  havde  skaffet 
nogen  Klarhed  i  disse  Forhold;  men  da  Gennembrud- 
det af  Digerne  fandt  saa  hyppigt  Sted,  sendte  flere  Re- 
geringer Kommissioner  derhen  for  at  skaffe  mere  Klar- 
hed og  for  at  vise  Opmærksomhed  mod  den  chinesiske 
Regering.  Fra  Holland  —  hvor  Vandbygningsvæsenet 
jo  indtager  et  høit  Standpunkt  —  var  der  saaledes 
kommen  en  Mission  under  Ledelse  af  Captain  v.  Scherm- 
beck,  som  opholdt  sig  i  længere  Tid  i  Tiensin,  og  med 
hvis  Arbejder  jeg  blev  bekendt.  Af  disse  fremgik,  at 
den  mongolske  Ørken  bar  Hovedskylden  derfor.  Med 
de  raadende  heftige  vestlige  Storme  føres  enorme  Mas- 
ser Sand  med  iblandet  kulsur  Kalk  fra  denne  over  det 
nordvestlige  China,  som  leire  sig  i  horisontale  Lag, 
den  saakaldte  Loes  Formation.  Efter  nogen  Tids  For- 
løb bliver  denne  moden  for  Vegetation  og  gennem- 
brydes af  Planterødder.  Nye  Lagdannelser  foregaa  sta- 
digt, men  Rødderne  tillade  Fugtigheden  at  naa  op  til 
Overfladen.  Denne  Formation  stiller  sig  med  vertikale 
Vægge,  ofte  af  betydelig  Høide,  og  hyppige  Nedstyrt- 
ninger finde  Sted.  Saaledes  ogsaa  ved  Flodens  Bredder, 
som  tilhøre  den  samme  Formation,  og  alt  dette  débris 
opfylder  Flodsengen.  Man  har  derfor  gennem  Tiderne 
stadig  været  tvungen  til  at  forhøie  Digerne  og  dette  i 
saadan  Grad,  at  paa  det  Sted,  hvor  det  sidste  Gennem- 
brud fandt  Sted,  var  deres  Krone  90  Fod  over  Terrai- 
net  udenfor.  Da  Gjennembruddets  Længde  var  en  en- 
gelsk Mil,  maatte  der  her  udrettes  et  Kæmpearbeide. 
Chineserne  benyttede  hertil  primitive  Methoder,  som 
imidlertid  vare  virksomme,  og  de  fremmede  Ingenieu- 
rer  tilstod,  at  medmindre  man  kunde  formaa  dem  til 

at  overgaa  til  saadanne  store  Forbedringsarbeider  som 
t.  Eks.  anvendes  i  Frankrig,  var  det  bedst  at  lade  dem 
følge  deres  gamle  hævdvundne  Veie. 

Vi  vare  nu  midt  i  Mai,  og  Tiensin  begyndte  at  blive 
varm.  Det  er  her  ogsaa  Mongoliets  Nærhed,  som  er 
Skyld  i  de  hede  Sommere  med  de  afskyelige  Støv- 
storme og  de  kolde  Vintre  med  den  tilfrosne  Peiho 
Flod.  Jeg  følte  mig  noget  svag,  og  trængte  til  Luftfor- 
andring. Jeg  tog  derfor  en  Uges  Tid  til  Chefoo,  hvor 
den  salte  Søbrise  straks  bragte  mig  i  Orden.  Jeg  fandt 
der  paa  Reden  den  lille  engelske  Torpedokrydser  „Por- 
poise",  hvis  Chef,  Captain  White  hørte  til  min  Om- 
gangskreds. Han  og  hans  Officerer  vare  store  ladies' 
Mænd,  og  der  var  daglig  baade  Picnicer  og  Modtagel- 
ser ombord,  saaledes  at  man  stadigt  levede  i  den  fri- 
ske Foraarsluft. 

En  Dag  fik  jeg  Besøg  af  en  Nordmand,  Hr.  Munthe, 
som  var  tide-waiter,  det  vil  sige  Toldbetjent.  Aaret  i 
Forveien  var  samme  Mand  kommen  til  mig  i  Yoko- 
hama med  en  Anbefaling  fra  den  hollandske  Minister, 
som  anmodede  mig  om  at  se,  hvad  der  kunde  gøres 
for  ham.  Det  var  en  ung  norsk  Student,  som  havde  af- 
tjent sin  Værnepligt  hjemme  ved  at  gaa  paa  en  kort- 
varig Kavalleri-Skole,  hvilket  havde  forskaffet  ham 
Reservelieutenants  Grad.  Han  havde  nu  faaet  den  Idé 
at  gaa  til  Japan  for  at  tilbyde  sine  Tjenester  som  In- 
strukteur  for  Kavalleriet(!),  og  en  venskabelig  Skibs- 
captain  havde  givet  ham  fri  Befordring  herud  i  sin 
Lastdamper.  Hollænderen  vidste  ikke,  hvad  han  skulde 
gøre  med  ham,  og  han  tænkte,  at  jeg  maaske  kunde 
finde  paa  noget.  Jeg  forestillede  ham  da  det  utænke- 
lige i,  at  Japanerne  med  hans  ringe  Uddannelse  skulde 
tage  ham  til  saadan  Tjeneste,  og  da  han  var  uden  Re- 
sourcer,  og  hans  Damper  skulde  gaa  til  Shanghai,  gav 
jeg  ham  et  Brev  til  den  derværende  norske  General- 
konsul, Hr.  Bock.  Denne  maatte  altsaa  have  formaaet 
det  chinesiske  Toldvæsen  til  at  give  ham  denne  be- 

skedne  Stilling.  Endel  Aar  senere  under  den  chinesisk- 
japanske  Krig  saa  jeg  en  Dag  i  et  Blad,  at  en  Vaaben- 
stilstand  var  bleven  sluttet  i  Manchuriet  mellem  de 
krigsførende  Magter,  ved  hvilken  Leilighed  China  havde 
været  repræsenteret  af  General  Munthe,  og  ved  Fore- 
spørgsel viste  det  sig  at  være  den  samme  norske  Stu- 
dent, som  nu  var  naaet  saa  vidt. 

Ved  Tilbagekomsten  til  Tiensin  fandt  jeg  det  frem- 
mede Settlement  i  Sommertoilette,  det  vil  sige,  at  der 
var  opført  de  sædvanlige  Skærme  af  Bastmatter  udenom 
Husenes  Tage  og  Mure.  Thermometret  stod  om  Da- 
gen paa  30  Grader  Reaumur  og  faldt  ikke  meget  om 
Natten.  Man  døsede  Dagen  bort  i  sit  halvmørke  Væ- 
relse og  flyttede  henad  Aften  til  Klubben,  under  hvis 
Punka  man  blev  lidt  opfrisket.  Jeg  fulgte  derfor  gerne 
en  Kaldelse,  som  jeg  fik  om  at  komme  til  Tokyo.  Af- 
skedsvisitterne  bleve  gjorte,  navnlig  naturligvis  til  Vi- 
cekongen, og  jeg  gik  med  en  Kystbaad  til  Shanghai. 
Her  blev  jeg  opholdt  af  Forretninger  i  et  Par  Dage  og 
fik  derpaa  en  fransk  Postdamper  til  Yokohama.  I  Kobe 
saa  jeg  endel  af  de  engelske  og  amerikanske  Marine- 
Venner,  mandlige  og  kvindelige,  og  ankom  til  Yoko- 
hama den  28.  Juni  efter  et  6  Maaneders  Ophold  i  China. 


SOMMER  I  JAPAN 

Japan  er  et  Land  for  Overraskelser.  Jeg  har  tidligere 
omtalt  Thehuset  „the  hundred  steps"  i  Yokohama  og 
dets  to  populaire  Værtinder  Tanabesan  og  Okinsan. 
Om  den  første  af  disse  vidste  man,  at  hun  havde  en 
Ægtemand,  fra  hvem  hun  var  skilt.  Om  den  anden  gik 
det  samme  Rygte,  men  man  troede  ikke  rigtigt  derpaa. 
Under  min  Fraværelse  var  imidlertid  denne  Ægtemand 
dukket  op  under  mærkelige  Omstændigheder.  Japanerne 
og  Amerikanerne  havde  i  Forening  afholdt  en  Tempel- 
fest over  Benene  af  nogle  forlængst  der  i  Landet  døde 

amerikanske  Søfolk.  Ved  denne  optraadte  en  ukendt 
smuk  japansk  Person,  som  ønskede  at  tale  ved  Mødet 
enten  paa  engelsk  eller  ogsaa  paa  fransk,  om  dette 
skulde  blive  foretrukket,  og  denne  Person  viste  sig  at 
være  Okinsans'  Husbond,  Den  amerikanske  General- 
konsul Greathouse,  som  havde  gjort  Mandens  Bekendt- 
skab, forsikrede,  at  han  kunde  Latin  og  Græsk,  at  han 
talte  fransk,  engelsk  og  russisk,  samt  at  han  holdt  en 
Skole  i  Tokyo  paa  800  Drenge,  Det  viste  sig  senere, 
at  han  paa  Grund  af  nogle  radikale  Udtalelser  havde 
tilbragt  8  Aar  i  Fængsel  paa  en  af  de  sydligere  Øer, 
hvor  han  havde  anvendt  Tiden  til  Studier.  Han  var  nu 
frigivet  og  havde  sluttet  sig  til  et  politisk  Parti,  som 
lededes  af  Prinds  Sanjo,  og  da  det  antoges,  at  denne 
snart  vilde  komme  til  Magten,  vare  vi  alle  forberedte 
paa  at  skulle  kalde  Okinsan  for  Grevinde  Ameno  Mori. 
I  Fremmedkolonien  i  Tokyo  var  der  sket  den  For- 
andring, at  Mr,  Fraser  havde  afløst  Sir  Francis  Plunkett 
som  engelsk  Minister.  Fraser  havde  som  ung  Mand 
været  Secretair  i  Kjøbenhavn,  hvor  jeg  havde  kendt 
ham.  Det  var  en  typisk  skotsk  Gentleman,  Hans  Hustru 
var  en  Amerikanerinde,  Søster  til  den  bekendte  Ro- 
manforfatter Marion  Crawford  og  selv  Forfatterinde. 
Hun  interesserede  sig  senere  i  høi  Grad  for  min  Dat- 
ter, da  hun  kom  ud  til  mig,  og  har  gjort  hende  til 
Heltinden  i  en  af  sine  Romaner.  En  anden  Forandring 
var,  at  den  første  Secretair  Mr.  Trench  var  blevet  afløst 
af  „the  Master  of  Napier",  som  var  kommen  ud  tilsam- 
men med  sin  Frue.  Napier  var  ældste  Søn  af  Lord  Na- 
pier of  Ettrick  —  den  samme  Familie  som  har  frem- 
bragt Logarithmernes  Opfinder,  Den  besynderlige  Titel 
af  „Master"  benyttes  i  enkelte  skotske  Peer's  Familier 
istedetfor  det  almindelige  Viscount,  Napier  var  lidt  af 
en  Original,  men  forfriskende  i  Samlivet,  Hans  Frue, 
som  var  født  i  Argentina  af  engelske  Forældre,  blev 
en  stor  Akkvisition  for  det  lille  fremmede  Selskab  i 
Tokyo. 

7  II 

Jeg  havde  dennegang  det  Held  straks  at  finde  et  yp- 
perligt Hus  paa  the  Bluff,  hvor  jeg  kunde  flytte  ind 
efter  faa  Dages  Forløb.  Det  tilhørte  en  ugift  Forret- 
ningsmand, som  var  gaaet  hjem  paa  kortere  Tid,  og 
som  efterlod  mig  alt  paa  Stedet  værende,  incl.  endel 
Tjenestefolk,  7  Hunde  o.  s.  v. 

Det  sædvanlige  Antal  af  fremmede  Orlogsmænd  fand- 
tes paa  Yokohama  Red,  blandt  disse  Amerikaneren  „Ma- 
rion" med  Captain  Dyer,  og  Englænderen  „Porpoise" 
med  White.  Det  var  morsomt  at  se  Matroserne,  naar 
de  havde  Landlov.  Porpoiserne  vare  engang  slupne 
løs  i  48  Timer  og  vare  gaaede  til  Tokyo,  men  de  havde 
taget  Skibshunden  med  sig  —  en  arrig  Køter  — ,  uden 
hvis  Selskab  de  ikke  kunde  more  sig.  Det  kom  næsten 
til  Slagsmaal  mellem  dem  og  Jernbanebetjeningen,  fordi 
de  ikke  fik  Lov  til  at  tage  Hunden  med  i  Kupeen. 

Der  var  dendang  stor  Kølighed  mellem  de  engelske 
og  de  russiske  Officersbesætninger.  Nogle  Aar  tidligere 
var  en  russisk  Admiral  med  en  Eskadre  kommet  ind 
paa  Yokohama  Red,  hvor  en  engelsk  Eskadre  laa  til- 
ankers.  Under  Indseilingen  havde  Russerne  slaaet  Klar- 
skib og  vare  passerede  ned  langs  den  engelske  Linie 
med  aabne  Kanonporte.  Englænderne  havde  besvaret 
denne  mærkelige  Optræden  ved  at  gøre  ligesaa,  og  der 
var  aldrig  senere  fremkommen  nogen  Forklaring  paa 
Sagen.  Tilfældet  vilde,  at  der  dette  Aar  fandtes  et  Par 
hyggelige  Officersbesætninger  af  begge  Nationer,  som 
bidrog  væsentligt  til  at  udjævne  Differencen.  En  engelsk 
Lieutenant  fortalte  mig  saaledes,  at  hans  Messe  Afte- 
nen i  Forveien  havde  været  sammen  med  en  russisk. 
Han  fremhævede  særligt  Popens  —  han  kaldte  ham 
Padrens  —  Elskværdighed,  og  betroede  mig,  at  han  havde 
drukket  et  Glas  med  denne,  hvorefter  de  havde  nikket 
til  hinanden  gennem  Bunden  af  deres  respective  Glas!! 

Da  jeg  boede  paa  „the  bluff",  hvor  disse  glade  unge 
Mennesker  skulde  gøre  de  fremmede  Damer  i  mit  Na- 
bolag deres  Opvartning,  havde  jeg  givet  min  Boy  den 

Besked,  at  naar  jeg  ikke  var  hjemme,  skulde  han  byde 
Besøgende  et  Glas  Whisky  og  Sodavand,  og  dette  for- 
skaffede mig  adskillige  Visitkort  i  min  Forstue. 

En  Række  Prøver  skulde  under  denne  hede  Tid  fo- 
retages paa  Kanonsaki  Fortet  med  en  Forsvindings 
Affutage,  som  Armstrongs  havde  leveret.  Jeg  maatte 
først  derhen  for  at  afrette  Ventilerne.  En  saadan  Reise 
gik  ikke  saa  nemt  for  sig  som  herhjemme.  Jeg  maatte 
først  gaa  med  Damper  til  Yokosuka,  medbringende 
Proviant,  Kamera  o.  s.  v.  og  dér  engagere  nogle  Jin- 
ridshiaer.  Af  en  eller  anden  Grund  førte  Coolierne  os 
paa  Afveie,  idet  de  tog  os  langs  om  Kysten.  Der  laa 
her  flere  idylliske  Fiskerbyer  i  smaa  Bjergslugter,  som 
fordum  kun  havde  kunnet  kommunicere  med  Yderver- 
denen ad  Søveien.  Men  nu  havde  en  faderlig  Regering 
bødet  derpaa  ved  at  hugge  Tunneller  gennem  de  mel- 
lemliggende Bjergpartier.  Vi  fulgte  disse,  som  vare  saa 
lave,  at  man  maatte  aftage  Solhatten,  og  endte  i  en  Fi- 
skerby, hvorfra  der  ikke  var  nogen  Udvei.  Jeg  fik  da 
fat  i  en  Baad,  tog  Hjulene  af  vore  Jinridshiaer  for  at 
kunne  indskibe  dem  og  kom  ad  Søveien  til  Kannonsaki, 
hvor  vi  forrettede  vort  Arbeide.  Dette  var  imidlertid 
kun  en  Begyndelsen,  jeg  maatte  senere  tilbringe  adskil- 
lige Dage  der. 

Sommeren  var  blevet  meget  varm,  og  jeg  bestemte 
mig  derfor  til  at  tage  nogle  Dage  op  til  det  smukke 
Badested  Miyanoshita,  hvor  en  Kres  af  Bekendte 
havde  samlet  sig.  Siælen  i  dette  Selskab  vat  Mrs.  Na- 
pier^  som  havde  en  sjelden  Gave  til  at  sætte  Liv  i  Folk. 
Hun  havde  netop  da  havt  et  morsomt  „japansk  Til- 
fælde". Premierministerens  Frue,  den  skønne  Grev- 
inde Kuroda,  havde  under  et  Besøg  hos  hende  bekla- 
get sig  over  Vanskeligheden  ved  at  bære  europæisk 
Dragt  og  bedt  om  hendes  Raad  og  Assistance.  Samtalen 
var  foregaaet  i  Fru  Napiers  Salon,  og  hun  begyndte  at 
befrygte,  at  en  Anmodning  om  Afklædning  paa  Stedet 
vilde  paafølge.  Hun  gik  da  Grevinden  noget  paa  Klin- 

gen,  og  denne  bekendte,  at  Hovedvanskeligheden  laa 
i  Korsettet.  En  Undersøgelse  viste  da,  at  Grevinden 
havde  vendt  Undersiden  opefter!  Jeg  fandt  ogsaa  her 
den  rare  Oberstinde  Holdsworth  —  en  Bekendt  fra  mit 
sidste  Peking-Besøg  —  med  Hund  og  Oberst.  Hunden 
havde  faaet  rheumatiske  Smerter,  i  hvilken  Anledning 
Oberstinden  gik  hver  Dag  med  den  til  Svovlbadet  Ashi- 
noyu,  en  Klatretur  paa  1/2  dansk  Mil,  og  dette  trods 
hun,  efter  Fru  Napiers  Sigende,  havde  72  Tommer 
Rundmaal  i  Taillen  —  et  skønt  Bevis  paa  Menneske- 
nes Offervillighed  for  Dyrene. 

Da  jeg  efter  Hjemkomsten  til  Yokohama  laa  en  Mor- 
gen i  min  Seng,  kom  „Jimmy''  ind  i  mit  Sovekammer, 
styrtede  sig  næsegrus  ned  paa  Skindet  foran  Sengen, 
stødte  Panden  tre  Gange  mod  Jorden  og  meldte,  at 
Fru  Gengoro  samme  Morgen  var  afgaaet  ved  Døden  og 
skulde  begraves  den  paafølgende  Dag.  Til  Forklaring 
heraf  maa  jeg  oplyse,  at  „Jimmy"  var  en  af  Musme- 
erne  i  Thehuset  „the  hundred  steps",  og  at  Mrs.  Gen- 
goro var  Moder  til  de  to  Eierinder  af  dette.  Men  det 
var  jo  et  tilstrækkelig  tydeligt  Vink  om,  at  min  Nær- 
værelse var  ønsket  ved  Ceremonien,  og  skøndt  jeg 
samme  Dag  skulde  reise  til  Skydeprøverne  ved  Kan- 
nonsaki,  maatte  jeg  ordne  mig  paa  ogsaa  at  deltage  i 
denne. 

Jeg  havde  maattet  gøre  store  kulinariske  Forbere- 
delser til  disse  Skydeprøver.  Det  var  en  artilleristisk 
Nyhed,  som  skulde  forevises;  ved  saadanne  Leilig- 
heder  udeblev  de  japanske  Officerer  ikke,  og  det  var 
derfor  en  velkommen  Anledning  til  at  vise  dem  nogen 
Opmærksomhed.  Jeg  havde  fundet  en  ny  meget  dygtig 
chinesisk  Kok,  og  en  regulair  Proviantering  blev  fore- 
taget. Jeg  husker,  at  Flaskefoderet  indeholdt  48  Stk. 
En  Tjener  sendtes  i  Forveien,  som  fandt  Logis  for  mig 
i  et  Tempel,  det  vil  sige  hos  en  gammel  glatraget  Tje- 
nerinde ved  et  Tempel,  medens  jeg  selv  begav  mig  til 
Fru  Gengoro's  Begravelse.  , 

Det  var  første  Gang,  jeg  var  nærværende  ved  en 
saadan  buddhistisk  Ceremoni,  som  har  saa  mange  Til- 
knytningspunkter til  lignende  Ceremonier  i  den  ro- 
mersk-katolske  Kirke.  Jeg  fandt  Huset  aabent  til  Ga- 
den, og  Kisten  anbragt  ved  den  øvre  Ende.  Et  Dusin 
Geistlige  fremsagde  Bønner,  som  gentoges  af  Følget. 
Rosenkranse  fattedes  ikke.  Man  blev  modtaget  af  den 
sørgende  Familie,  dog  med  Undtagelse  af  Husfaderen, 
som  efter  japansk  Skik  ikke  følger  noget  Medlem  af 
sin  Husstand,  ei  engang  sin  Hustru,  til  Jorden.  Alle 
Kvinderne  vare  klædte  i  hvidt,  medens  Mændene  bare 
en  Art  hvide  Veste.  Røgelse,  indpakket  i  Guldpapir, 
uddeltes  til  Følget  og  var  bestemt  til  at  lægges  paa 
Graven.  En  smuk  udskaaren  Bærestol  for  Kisten  frem- 
førtes. Familiens  kvindelige  Medlemmers  Hoveder  ind- 
hylledes i  hvide  Klæder,  saaledes  at  kun  Øinene  blev 
synlige,  og  Mændene  anlagde  ganske  tarvelige  Hatte 
af  Straa.  Medens  ethvert  af  Medlemmerne  af  Følget 
fik  en  kunstig  Blomst  i  Potte  at  bære,  fik  Familiens 
Medlemmer  Fødemidler  for  den  Afdøde.  Toget  satte 
sig  igang.  Foran  gik  de  Geistlige  under  store  røde  Pa- 
raplyer, dernæst  Familiens  Medlemmer  efterfulgte  af 
Kisten,  som  var  omgivet  af  Blomster,  baarne  paa  høie 
Stænger,  og  dernæst  det  øvrige  Følge.  Man  vandrede 
langsomt  gennem  den  japanske.  Stadsdel  til  et  nærlig- 
gende Tempel,  hvor  man  modtoges  af  en  stærk  Klok- 
keringning og  Hamren  paa  Gonger.  Synet  af  Tempel- 
hallen med  alle  de  knælende  hvidklædte  Kvinder  og 
det  pragtfulde  Alter  var  meget  smukt.  Men  nu  var  min 
Tid  omme,  og  jeg  maatte  søge  mit  Jernbanetog.  Jeg 
naaede  mit  Tempel  i  en  lille  Fiskerby  ved  Navn  Ka- 
moi  om  Aftenen  med  det  deiligste  Maaneskln  over 
Havet. 

Den  næste  Morgen  begyndte  Prøverne  i  det  nær- 
liggende Fort,  hvor  jeg  fandt  over  50  Artilleriofficerer. 
Jeg  havde  et  Par  af  Spidserne  til  Middag,  og  da  jeg 
fulgte  dem  tildørs  Kl.  10,  afgav  de  den  Forsikring,  at 

de  aldrig  havde  spist  bedre  i  deres  Liv.  De  stakkels 
Japanere  med  deres  evindelige  tørrede  Fisk  og  Ris! 
Takken  var  iøvrigt  let  fortjent,  thi  hele  Middagen  be- 
stod af:  et  Glas  norsk  Brændevin  med  en  røget  norsk- 
Sardin,  Tomato  Purée,  kogt  Fisk,  Oksefilet  med  Fla- 
geolets, Høne  med  Kartofler,  lidt  Dessert,  dertil  en 
Flaske  Champagne,  dansk  01  og  et  Glas  Portvin.  Men 
forvænte  ere  de  sandelig  ikke!  Mit  Tempel  var  bygget 
lige  ud  i  Søen,  saaledes  at  Badning  kunde  foregaa  uden 
Toiletteforandring.  En  ru  Stentrappe  førte  ned  i  Van- 
det, og  Bunden,  som  var  af  Sten,  dannede  et  naturligt 
Badekar.  I  de  første  Dage  blev  min  Badning  kun  for- 
styrret af  Byens  Ungdom,  som  styrtede  til,  saasnart 
det  rygtedes,  at  min  hvide  Krop  var  uden  Klæder;  men 
en  skønne  Morgen  fandt  jeg  en  sund  og  kraftig  Fisker- 
pige, som  i  al  Uskyldighed  havde  taget  Plads  i  Bade- 
karret. Jeg  trak  mig  blufærdigt  tilbage,  og  da  jeg  efter 
en  rum  Tid  retournerede,  fandt  jeg  hende  endnu  der, 
men  beskæftiget  med  Aftørringsprocessen,  som  hun 
imidlertid  ganske  roligt  lod  hvile  for  at  tage  mig  i  Øiesyn. 

Skydeforsøgene  gik  imidlertid  udmærket  under  en 
stadig  voksende  Deltagelse  fra  den  japanske  Armees 
Side,  og  efter  en  Uges  Ophold  paa  Stedet  var  jeg  til- 
bage i  min  Bungalow  i  Yokohama. 

Jeg  fik  her  et  meget  fornøieligt  Besøg.  Det  var  den 
daværende  Lieutenant  Cold  —  nu  Direktør  for  det 
Forenede  Dampskibsselskab  — ,  som  var  kommen  derud 
i  russisk  Tjeneste  ombord  i  Flagskibet  „Admiral  Nachi- 
moff".  Det  var  en  meget  tiltalende  ung  Mand,  og  da 
jeg  syntes,  at  han  kunde  have  godt  af  Luftforandring, 
og  hans  Skib  skulde  i  Dok  i  Yokosuka,  foreslog  jeg 
ham  at  søge  nogle  Ugers  Permission  for  at  slaa  sig 
ned  hos  mig  og  at  reise  lidt  omkring  med  mig  for 
at  se  noget  af  Landet.  Heri  indvilligede  han  gerne, 
Permissionen  blev  straks  givet  ham,  og  han  flyttede 
ind  hos  mig.  Vi  planlagde  en  Udflugt  til  Tempelstaden 
Nikko,  men  da  der  altid  medgik  et  Par  Dage  til  at  er- 

holde  de  til  en  saadan  Reise  fornødne  Passer,  benyt- 
tede vi  Tiden  til  et  lille  Besøg  i  Miyanoshita,  hvor 
mine  Venner  endnu  fandtes.  Dette  Besøg  havde  nogle 
Ulemper.  Vi  vare  komne  ind  i  Typhoon-Saisonen,  som 
altid  melder  sig  med  voldsomme  Regnskyl,  og  naar 
man  bor  i  et  japansk  bygget  Hus,  ere  disse  ikke  be- 
hagelige; men  endnu  ubehageligere  var  det,  at  hans 
Admiral  med  Frue  havde  slaaet  sig  ned  i  Hotellet  sam- 
tidigt med  os.  Jeg  veed  ikke,  om  alle  russiske  Admiral- 
inder anse  deres  Mænds  Lieutenanter  som  pligtige  til 
at  staa  i  deres  private  Tjeneste,  men  sikkert  er  det,  at 
denne  gjorde  det  for  Colds  Vedkommende,  og  vi  saa 
ingen  anden  Redning  end  at  tage  Flugten.  Dette  skete, 
og  vi  begave  os  til  det  berømte  Nikko. 

Jeg  har  senere  ofte  været  der  paa  længere  Tid,  og 
jeg  tror  ikke,  at  der  nogetsteds  findes  et  smagfuldere 
Monument  end  det  Mausoleum,  som  Japan  her  har  reist 
for  sin  største  Søn,  lyeyasa,  Grundlæggeren  af  Tokugawa 
Shogunernes  Dynasti.  Ogsaa  er  det  derværende  Mau- 
soleum for  hans  Sønnesøn  lyemitsu  af  overraskende 
Skønhed.  For  at  komme  dertil  havde  man  først  en  15 
Miles  Jernbanekørsel  ad  den  uinteressante  Tokyo-Slette 
til  den  lille  By  Utsunomiya.  Herfra  gik  en  6  Mile  lang 
Allee  til  Nikko,  som  laa  vel  1500  Fod  opad  den  østlige 
Skraaning  paa  Nippons  centrale  Bjergparti.  Alleen  med 
sine  Kryptomeriaer,  plantede  i  det  syttende  Aarhun- 
drede,  gør  et  pragtfuldt  Indtryk.  Efter  denne  lange 
Kørsel  kommer  man  til  Byen  Nikko,  som  ligger  ved 
den  rivende  Bjergstrøm  Dayagawa.  Over  denne  fører 
den  berømte  røde  Lakbro,  som  kun  maa  befares  af 
kongelige  Personer,  medens  almindelige  Dødelige  maa 
tage  til  Takke  med  en  anden  og  simplere  ved  Siden  af 
denne,  og  man  er  nu  i  Tempelregionen,  hvor  de  to 
Mausoleer  findes  foruden  andre  Helligdomme. 

Hvad  man  ser  her,  har  ikke  noget  Sidestykke  i  Eu- 
ropa. Der  findes  ingen  Pragtbygninger  i  Marmor  eller 
Granit.  Træ  er  saagodtsom  det  eneste  Bygningsmate- 

riale,  men  Effekten  er  frembragt  ved  at  anbringe  disse 
ofte  bizarre  Bygninger,  dækkede  med  stærke  Farver, 
over  et  omhyggeligt  forberedt,  skønt  Terrain.  lyeyasus 
Mausoleum  er  anlagt  opad  Skraaningen  paa  en  tæt 
skovbevokset  Høi,  som  er  formet  i  Terrasser  i  et  Antal 
af  3 — 4  Stykker.  Hver  af  disse  danner  en  Tempelgaard, 
omgivet  af  de  for  den  buddhistiske  Lære  fornødne  Byg- 
ninger. Herunder  hører  —  foruden  Templerne  —  til- 
lige Trommetaarne,  Bibliothek,  Theater  for  Tempel- 
danserinder, Stalde  for  de  hellige  Dyr,  Bedemaskiner, 
Vandreservoirer  m.  m.  Alle  disse  Bygninger  er  rigt 
dekorerede,  baade  ind-  og  udvendigt.  Japans  første 
Kunstnere  have  her  udført  Mesterværker  saavel  i  Bronce 
og  Lak  som  i  Træskærerarbeide.  Efterat  have  gennem- 
vandret al  denne  Herlighed  er  man  naaet  til  Høiens 
Top,  hvor  selve  Begravelsesurnen  er  opstillet  i  Skovens 
Ensomhed.  Det  er  en  mægtig  Broncestøbning,  som  rum- 
mer den  Afdøde  i  siddende  Stilling. 

Mausoleet  for  lyemitsu  er  meget  lignende  dette,  kun 
er  det  udført  i  noget  mindre  Maalestok. 

Byggerne  af  disse  Templer  fulgte  Buddhas  Forskrifter, 
som  praktiseredes  af  Shogunerne.  Den  gamle  Keiser- 
familie hylder  derimod  Shinto-Læren,  som  er  en  Art 
Husreligion  for  dens  Medlemmer,  og  da  den  kom  til 
Magten  i  1869,  indførtes  nogle  Forandringer  ved  Tem- 
peltjenesten, som  imidlertid  ikke  skulle  have  været  af 
stor  Betydning.  Det  synes  overhovedet,  som  om  de  to 
Religioner  kunne  godt  trives  ved  Siden  af  hinanden. 

De  vigtigste  Shinto-Templer  ligge  i  Provindsen  Ise 
ved  det  Stille  Hav.  I  disse  opbevares  Solgudindens 
Speil  og  andre  Relikvier,  og  der  er  ved  dem  tilstræbt 
den  største  Simpelhed  i  Udførelsen.  Træværket  maa 
saaledes  hverken  males  eller  ferniseres,  men  Mate- 
rialet udsøges  med  største  Omhu,  og  fornyes  hvert  10. 
eller  20.  Aar. 

Egnen  omkring  Nikko  er  berømt  for  sin  Rigdom  paa 
Vandfald. 

En  bekendt  Udflugt  herfra  er  til  Chusenji  Sø.  Veien 
fører  langs  Dayagawaen  til  Passet  ved  Chusenji,  som 
ligger  i  en  Skovregion.  Bestigningen  er  besværlig,  men 
meget  lønnende.  Man  kommer  op  i  en  Høide  af  over 
4000  Fod  og  er  da  i  en  Skov  med  lignende  Træsorter 
som  herhjemme.  Den  deilige  Sø  ligger  her  omgivet  af 
udbrændte  Vulkaner,  af  hvilke  Nantai-san  er  den  be- 
tydeligste. Søen  har  sit  Udløb  til  Dayagawaen  gennem 
et  Vandfald,  Kego-no-taki,  som  styrter  gennem  en 
Kumme  ned  ad  en  350  Fod  høi  lodret  Bjergvæg.  Hele 
denne  Egn  er  hellig  i  Japanernes  Øine.  I  September 
Maaned  strømme  store  Skarer  af  Pilgrimme  herop  og 
bestige  de  forskellige  Bjergtoppe,  hvor  de  forrette  de- 
res Andagt.  Det  er  karakteristisk  for  Nationen,  at  den 
altid  vælger  naturskønne  Steder  til  disse  Pilgrims- 
farter. 

Terrainet  heroppe  er  næsten  ikke  under  Kultur,  dog 
kan  man  uden  altfor  stort  Besvær  fortsætte  Veien  langs 
Søens  Bred  og  derfra  stige  op  til  det  omtrent  1000  Fod 
høiere  liggende  Yomoto.  Her  findes  atter  en  idyllisk 
Sø,  men  samtidigt  er  der  stærke  Svovlkilder,  som  for- 
peste Luften.  Herfra  har  man  endnu  en  besværlig  Be- 
stigning og  naaer  da  en  Høislette  af  vid  Udstrækning, 
bevokset  med  Urskov,  hvor  kun  enkelte  Trækulsbræn- 
dere  have  til  Huse,  og  hvor  man  kan  møde  baade  Aber 
og  Bjørne.  I  det  Distrikt,  af  hvilket  jeg  har  givet  et 
Omrids,  ere  Veie  og  Stier  kun  slette,  og  naar  man  vilde 
bevæge  sig  udenfor  disse,  maatte  man  tage  en  Fører 
til  Hjælp.  Paa  en  Tur,  jeg  engang  senere  foretog,  havde 
vi  lagt  Veien  fra  Chusenji  til  Nikko  paa  den  anden 
Side  af  Nantai-san.  Min  Hest  snublede  i  det  meget  høie 
Græs,  og  Aarsagen  dertil  viste  sig  at  være,  at  den  havde 
stødt  Hoven  mod  en  horisontalt  liggende  Rhododendron- 
Gren  af  mere  end  Arms  Tykkelse,  som  laa  skjult  i 
Græsset. 

I  Nikko  traf  vi  den  russiske  Minister  Schewitsch, 
som  havde  slaaet  sig  ned  der  for  Sommeren  med  sin 

Familie.  Denne  forfinede  Verdensmand  havde  leiet  et 
Hus,  i  hvilket  der  efter  hans  Udsagn  kun  fandtes  tre 
Stole  svarende  til  Antallet  af  Familiens  Medlemmer  — 
et  Bevis  paa  hvor  beskeden  man  var  i  sine  Fordringer 
til  Komfort  under  Landophold  i  Japan.  — 

Men  min  Lieutenants  Permission  var  ved  at  ud- 
løbe, og  vi  maatte  derfor  tilbage  til  Yokohama.  Jeg 
fulgte  ham  derfra  til  Yokosuka,  hvor  „Admiral  Nachi- 
moff"  endnu  var  i  Dok.  Russerne  vare  meget  stolte 
over  dette  Skib,  som  sagdes  at  være  en  forbedret  Ud- 
gave af  det  engelske  „Imperieuse",  en  Anskuelse  som 
jeg  ikke  delte. 

Chefen,  Kaptain  Eltschaninojf,  var  Broder  til  en  af 
mine  forlængst  afdøde  Bekendte,  som  havde  været  rus- 
sisk Vicekonsul  i  Kjøbenhavn.  Det  var  en  ualmindelig 
smuk  Mand  af  sjelden  fysisk  Styrke.  Han  kunde  saa- 
ledes  tage  IV2  Spil  Kort  mellem  Fingrene  og  sønder- 
rive dem.  Som  Pistolskytte  var  han  uforlignelig. 

Jeg  havde  dette  Efteraar  endel  Omgang  med  den  en- 
gelske Eskadres  Officerer,  blandt  hvilke  jeg  skal  nævne 
Kaptain  Hall,  den  bekendte  Grundlægger  af  „the  Ad- 
miralty  intelligence  Department".  Det  var  en  Mand, 
af  hvis  Selskab  jeg  havde  megen  Glæde  og  meget  Ud- 
bytte. 

Mine  Forretninger  begyndte  at  gaa  ganske  godt  i 
Tokyo,  men  der  kom  paany  en  Kaldelse  til  China,  som 
nødsagede  mig  til  at  gaa  derhen  i  Midten  af  Oktober. 
Jeg  indrettede  dennegang  Reisen  saaledes,  at  jeg,  led- 
saget af  Hr.  Akaboshi,  en  af  vore  betroede  Mænd,  skulde 
aflægge  et  Besøg  i  Osaka-Arsenal  underveis.  Vi  reiste 
overland  og  standsede  den  første  Nat  i  Nagoya,  den 
tidligere  Hovedstad  for  Fyrsten  af  Owari,  liggende  ved 
en  Bugt  af  det  Stille  Hav.  Denne  Fyrste,  som  nedstam- 
mede fra  selve  lyeyasu,  og  som  besad  stor  Rigdom, 
havde  bygget  et  Slot,  som  endnu  hørte  til  Japans  Se- 
værdigheder. 

Det  dækkede  et  uhyre  Areal.  Der  var  den  sædvan- 

lige  dobbelte  Enceinte  med  tørre  Grave,  Murene  af 
Cyclop-Stensætning  med  Porttaarne  og  Reduiter.  Langs 
den  indre  Enceinte  løb  en  enorme  lang  Bygning,  der 
tjente  til  Beboelse  for  alle  Samuraierne  i  Krigstid,  og 
midt  paa  Pladsen  laa  selve  den  faste  Borg  —  ten  shu'en. 
Med  sine  5  Tage  over  hinanden  og  de  afskaarne 
Gavle  tog  den  sig  pragtfuldt  ud.  Paa  dens  øverste  Tag- 
ryg tronede  to  vidt  berømte  Delfiner  af  Bronce,  men 
forresten  fandtes  ingen  Prydelser  paa  denne  til  Krigen 
helligede  Bygning.  En  Brønd  samt  enorme  Tømmer- 
konstruktioner i  det  Indre  var  det  mest  iøjnefaldende. 
Men  hele  Pragten  var  koncentreret  paa  Fyrstens  pri- 
vate Bolig,  liggende  ved  Slottets  Fod  og  omgivet  af 
herlige  Haver.  Det  var  et  sædvanligt  En-Etages  Hus, 
omgivet  af  en  Veranda,  men  Vægge  og  Lofter  vare 
superbe.  Dørene  vare  af  Guldpapir,  dekorerede  af  de 
bedste  Kunstnere,  blandt  andre  af  Tosa^  som  har  givet 
den  bekendte  Pensel  sit  Navn.  Lofterne  vare  i  Felter 
af  herligt  Bronce-  og  Lakarbeide.  Særligt  pragtfuldt 
var  det  Værelse,  som  var  bestemt  for  Shogunen  under 
hans  Besøg. 

Vi  fortsatte  Reisen  herfra  til  Kyoto.  Underveis  kom- 
mer man  forbi  Biwa-Søen,  som  efter  Sagnet  for  700 
Aar  siden  dannedes  paa  den  samme  Nat,  som  Fujiyama 
fremstod  af  Jordens  Skød.  Vi  naaede  Kyoto,  den  glade 
og  dannede  tidligere  Hovedstad,  og  stod  af  i  et  halvt 
europæisk,  halvt  japansk  Hotel.  Der  var  elektrisk  Be- 
lysning, god  europæisk  Mad  og  gode  Senge,  men  Gul- 
vene vare  belagte  med  Matter,  og  paa  disse  bevægede 
smaa  Musmeer  sig  lydløst  omkring.  Tonerne  fra  Sami- 
sanen  fra  Naboværelset  antydede,  at  nogle  af  de  be- 
rømte Kyoto  Geishaer  her  vare  bestilte  til  at  under- 
holde Gæsterne.  Men  ogsaa  vi  ønskede  en  saadan  Un- 
derholdning. Den  saa  høit  skattede  Dans  „Miako  odori" 
ses  kun  i  Kyoto.  Akaboshi  var  vel  kendt  paa  Stedet 
og  havde  paa  Forhaand  averteret  en  ældre  Dame,  som 
stillede  med  fem  13 — 14-aarige  Danserinder,  klædte 

med  den  ypperste  japanske  Luksus.  Musikanterne  vare 
tre  ældre,  smukke,  ligeledes  velklædte  Piger.  En  stor 
Sal  var  reserveret.  Skøndt  der  fandtes  elektrisk  Lys, 
maatte  dog  de  to  obligatoriske  4  Fod  høie  Stager  med 
vegetabilske  Lys  med  Papirs-Taner  opstilles.  Disse 
pudsedes  regelmæssigt  af  Tjenerinderne  og  efterlod  en 
forfærdelig  Stank.  En  japansk  Diner  serveredes,  som 
Ungdommen  nød  med  stor  Appetit.  Sakekoppen  med 
den  lunkne  Vin  gik  flittigt  omkring  og  maatte  altid 
credenses  af  Akasboshi  eller  mig,  og  Dansen  var  ny- 
delig og  graciøs. 

Min  Reisefælle  var  et  fuldkomment  Studium  for 
mig.  Det  var  første  Gang,  jeg  tilbragte  Døgnet  tilsam- 
men med  en  Japaner  af  det  bedre  Selskab.  Denne 
Mand,  som  ganske  bestemt  var  en  besindig  og  flittig 
Forretningsmand,  som  var  35  Aar  gammel,  og  som 
havde  Hustru  og  4  Børn  i  Tokyo,  omgav  sig  med  Geis- 
haer, hvor  han  kom  hen.  Der  syntes  at  eksistere  et 
Frimureri  over  hele  Japan  mellem  Gentlemen  og  disse 
Væsener,  thi  de  dukkede  op  paa  hans  Vei,  hvor  han 
viste  sig.  Nydelige  og  velopdragne  vare  de,  og  tildels 
vistnok  ogsaa  decente.  Jeg  har  aldrig  i  Europa  set 
Mage  til  den  Pleie,  som  de  gav  deres  Hænder,  Frisure 
eller  Toilette  overhovedet.  Næste  Morgen  fandt  jeg 
hans  Værelse  fuldt  af  dem.  Der  var  en  ældre  Kvinde, 
tre  yngre  foruden  en  mandlig  Ven,  og  de  vare  alle  i 
ypperligt  Humeur.  De  klædte  ham  paa  og  indpakkede 
hans  Sager.  Jeg  foretrak  imidlertid  at  se  Byen  fremfor 
at  nyde  dette  glade  Selskab. 

Kyoto  er  Japan,  og  den  som  ikke  har  set  Kyoto  ken- 
der ikke  Japan,  saaledes  lyder  Ordsproget.  En  deilig 
Egn,  en  smuk  og  livlig  Befolkning,  hvis  Smag,  Udtale 
og  Moder  endnu  ere  de  toneangivende  i  Landet.  Dertil 
en  høit  udviklet  Kunstindustri  og  rigere  Fortidsminder 
end  noget  andet  Sted  i  Landet.  De  Styrende  maa  sik- 
kert have  fortrudt,  at  de  efter  Revolutionen  forlagde 
Residensen  fra  dette  „Japans  Hjærte"  til  det  afsides 

liggende  Tokyo,  vistnok  kun  for  ligeoverfor  Verden  at 
konstatere,  at  Keiseren  nu  havde  taget  Tøilerne  udaf 
Hænderne  paa  den  tidligere  i  Tokyo  etablerede  Rege- 
ring. 

Ved  min  Tilbagekomst  til  Hotellet  fandt  jeg  endnu 
hele  Banden  samlet.  Den  fulgte  os  til  Banegaarden,  og 
i  Toget  mødte  vi  en  ny  Dame,  Frøken  O  mada  san, 
som  fulgte  med  til  Osaka,  hvor  vi  skiltes. 

Denne  By  spiller  den  samme  Rolle  for  Erhvervslivet 
som  Kyoto  for  Aandslivet.  Det  er  Japans  Fabriks-  og 
Handelsstad  „par  excellence".  Jeg  besøgte  Chefen  for 
Arsenalet  og  afgjorde  mine  Forretninger  med  ham  for 
derefter  at  gaa  til  Kobe  og  indskibe  mig  paa  en  japansk 
Damper  til  Shanghai.  Jeg  skiltes  her  fra  Akaboshi  og 
fandt  min  Tjener,  som  var  kommen  med  min  volumi- 
nøse Bagage  med  Damperen  fra  Yokohama.  Ombord 
var  der  det  sædvanlige  Selskab  af  Missionairer  med 
deres  talrige  Familier  og  deres  glubende  Appetit,  samt 
endel  andre  interesseløse  Passagerer.  I  Nagasaki  saa 
jeg  den  elskværdige  Familie  Krebs,  som  nu  snart  var 
for  Hjemgaaende,  og  dernæst  det  sædvanlige  talrige 
Kontingent  af  fremmede  Orlogsmænd. 

Russerne  havde  her  et  mærkværdigt  Etablissement, 
som  de  kaldte  et  Hospital,  medens  det  snarere  burde 
kaldes  et  Rekreationshjem.  Der  fandtes  store  Bygnin- 
ger for  Besætningerne  og  Pavilloner  for  Officererne. 
En  stor  Stab  af  Indfødte,  mest  kvindelige,  var  knyttet 
dertil,  og  Besætningerne  flyttede  derind  efter  Tur. 


KORT  BESØG  I  TIENSIN 

Jeg  naaede  Shanghai,  hvor  jeg  kun  blev  et  Par  Dage 
og  fortsatte  derefter  Reisen  til  Tiensin.  Peiho-Floden 
var  bleven  saaledes  tilsandet  i  denne  Sommer,  og 
Chineserne  havde  intet  gjort  for  at  bøde  derpaa,  at 
Damperen  kørte  fast  10  miles  fra  Tiensin.  Jeg  maatte 

her  leie  en  Flodbaad  til  min  Tjener  og  Bagage,  medens 
jeg  selv  satte  mig  paa  Ryggen  af  et  Æsel  og  holdt  mit 
Indtog  paa  denne  lidet  værdige  Maade  i  Hotellet  „Astor 
House". 

I  Tiensin  førte  man  i  de  Dage  en  glad  Tilværelse. 
Det  var  nemlig  Væddeløbsugen,  hvor  Gæstfriheden  er 
paa  sit  Høidepunkt.  Der  var  stor  Luncheon  daglig  paa 
Væddeløbsbanen,  hvor  det  var  nødvendigt  at  medbringe 
sin  egen  Tjener,  saafremt  man  vilde  have  noget  at 
spise.  Om  Aftenen  dansedes  der  til  Stadighed.  Den  le- 
dende Skønhed  var  en  Skipperkone  fra  Taku,  som  onde 
Tunger  paastod,  havde  gjort  sin  Debut  i  Østen  som 
Opvartningsjomfru  i  en  Kneipe  i  Yokohama;  men  i 
Tiensin  var  man  af  Nødvendighed  liberalt  anlagt  i  saa- 
danne  Sager. 

En  engelsk  Kanonbaad  var  kommen  dertil  for  at  over- 
vintre. Chefen,  daværende  Lieutenant  Denison^  var  en 
ualmindelig  net  Kanadier,  hvis  Hustru  og  tre  Børn  og- 
saa  vare  komne  for  at  tilbringe  Vinteren  med  ham,  og 
jeg  havde  megen  Fornøielse  ved  Omgangen  med  denne 
Familie. 

Spørgsmaalet  om  Jernbaner  i  China  var  dengang  paa 
Dagsordenen.  Det  havde  en  særlig  Interesse  for  mig, 
idet  Bekostningen  for  disse  aabenbart  maatte  lægge 
Beslag  paa  endel  af  de  Midler,  som  ellers  vilde  gaa  til 
Forsvarsforanstaltninger. 

Li-hun-chang  var  begyndt  med  at  foreslaa  en  Bane 
fra  Tiensin  til  Peking,  som  var  den  naturlige  Fortsæt- 
telse af  den  allerede  da  aabnede  Bane  fra  Taku  til  Ti- 
ensin. Imod  denne  reistes  en  betydelig  Opposition.  Det 
paavistes  i  et  Bønskrift  til  Peking-Regeringen,  at  dens 
Anlæggelse  vilde  ødelægge  Baadtrafikken  paa  Peiho- 
Floden,  som  ernærede  —  jeg  tror  —  90000  Familier, 
og  den  blev  derfor  foreløbig  opgivet.  Dernæst  fremkom 
Vicekongen  i  Canton  Chang-chi-tung,  som  næstefter 
Li-hun-chang  nød  størst  Anseelse  blandt  Vicekongerne, 
med  den  Plan  at  bygge  en  Bane  fra  Peking  til  Canton, 

over  Hankow,  et  uhyre  Foretagende,  som  dengang  van- 
skeligt var  udførbart.  Men  dette  vandt  Regeringens  Bi- 
fald, og  den  sidstnævnte  Vicekonge  blev  forflyttet  fra 
Canton  til  Wuchang,  som  er  ved  Siden  af  Hankow, 
for  derfra  at  lede  Udførelsen.  Kort  derefter  bestemte 
Centralregeringen,  at  denne  Bane  skulde  bygges  ude- 
lukkende af  indenlandsk  Kapital  og  saavidt  muligt  og- 
saa  benytte  chinesiske  Materialier.  Den  første  af  disse 
Bestemmelser  vilde  omtrent  umuliggøre  Bygningen, 
idet  man  i  China  ikke  har  tilstrækkelig  Tillid  til  Re- 
geringen til  at  betro  den  sin  Kapital.  Chang-chi-tung  gik 
imidlertid  ufortrødent  til  Arbeidet.  Men  Boblen  bri- 
stede snart  af  Mangel  paa  fornødent  Forarbeide  og  for 
ringe  praktisk  Sans,  og  Banens  Bygning  blev  ikke  til 
Virkelighed,  førend  man  havde  givet  Koncessionen  til 
Fremmede.  Imidlertid  var  den  betydelige  Post  som 
Vicekonge  i  Canton  derved  bleven  ledig,  og  denne  blev 
besat  af  en  ældre  Broder  af  Li-hun-chang,  hvilket  efter 
den  almindelige  Antagelse  havde  været  det  virkelige 
Motiv  til  Chang-ohi-tungs  Forflyttelse  til  Wuchang. 

Under  dette  Besøg  i  Tiensin  saa  jeg  flere  Gange 
Li-hun-chang,  der  altid  modtog  mig  med  stor  Velvillie. 
Han  havde  gennemgaaet  en  elektrisk  Behandling  af  en 
europæisk  Læge,  som  havde  gengivet  Ansigtsmusk- 
lerne den  Bevægelighed,  som  de  havde  mistet  ved 
hans  apoplektiske  Anfald,  men  man  mærkede  snart, 
at  hans  68  Aar  havde  taget  paa  hans  gamle  Energi. 
Sagerne  vare  nu  for  en  stor  Del  i  Hænderne  paa  hans 
Underordnede,  som  vistnok  tog  saa  megen  personlig 
Fordel  af  Situationen  som  muligt. 

I  Midten  af  November  gik  jeg  tilbage  til  Shanghai. 
Paa  Veien  dertil  havde  jeg  til  Reisefælle  en  italiensk 
Missionair-Biskop  fra  Shantung-Provinsen.  Han  til- 
hørte Jesuiterne,  som  i  Modsætning  til  Dominikanerne 
gik  klædt  som  de  indfødte.  Monsignoren  var  altsaa  i 
fuld  chinesisk  Dragt  med  en  graa  Pisk  syet  fast  bag  i 
Nakken.  Dertil  bar  han  graasprængt  Moustache  og  en 

dito  Imperiale.  Forfra  saa  han  ud  som  en  forklædt 
fransk  Officer  fra  Keiserdømmets  Tid,  bagfra  derimod 
som  en  fuldblods  Chineser.  Manden  var  iøvrigt  be- 
hagelig i  Omgang,  hvad  jo  pleier  at  være  Tilfældet  med 
Jesuiterne. 

Men  siden  jeg  er  paa  Kapitlet  Missionairer,  vilde 
jeg  bemærke,  at  de  Katolske  i  Forholdet  til  de  Ind- 
fødte ere  langt  bedre  stillede  end  deres  protestantiske 
Kollegaer.  De  første  behøvede  ikke  at  have  verdslige 
Interesser,  men  kunde  leve  midt  i  Befolkningen  og  an- 
tage dens  Levevis.  De  Protestantiske  derimod  mødte 
som  Regel  med  Hustru  og  en  stor  Børneflok,  som 
skulde  opdrages  og  forsørges,  og  deres  Virksomhed 
fik  derfor  let  Udseende  af  et  Levebrød.  Særlig  galdt 
dette  om  de  amerikanske,  som  fik  et  aarligt  Tillæg  for 
hvert  Barn,  som  fødtes  dem.  Deres  Hustruers  og  øv- 
rige Kvinders  frie  Optræden  faldt  heller  ikke  i  Chi- 
nesernes  Smag,  hvis  Kvinder  føre  en  ganske  anderle- 
des tilbagetrukken  Tilværelse.  Men  værst  stillede  af 
alle  vare  de  kvindelige  Missionairer,  af  hvilke  nogle 
ogsaa  kom  fra  Danmark.  Det  laa  ganske  udenfor  Chi- 
nesernes  Forestillingskres,  at  de  vare  komne  derud 
i  Religionens  Tjeneste. 

Under  mit  Ophold  i  Landet  forefaldt  flere  Mord  paa 
Missionairer,  som  altid  fremkaldte  Komplikationer  med 
de  fremmede  Regeringer,  og  som  endog  gav  Tyskland 
en  velkommen  Anledning  til  at  bemægtige  sig  en  større 
Landstrækning  —  Kintshau.  Aarsagen  til  disse  Mord 
syntes  i  Reglen  at  være  den,  at  de  indfødte  Proselyter 
vilde  unddrage  sig  deres  Lydighedspligt  ligeoverfor  de 
lokale  Autoriteter,  og  bleve  støttede  deri  af  Missionai- 
rerne,  hvilket  naturligvis  maatte  fremkalde  Misfornøj- 
else. Medens  den  chinesiske  Regering  derfor  ikke 
kunde  se  med  Venlighed  paa  deres  Virksomhed,  vare 
de  samtidigt  en  Byrde  for  de  fremmede  Gesandtskaber 
gennem  alle  deres  Klager  og  Begæringer.  Naar  en  gam- 
mel Dame  i  Amerika  eller  andetsteds  havde  testamen- 

teret  en  Sum  til  Opførelsen  af  et  Kapel  et  Sted  midt 
i  China,  var  den  paagældende  Gesandt  sikker  paa  straks 
derefter  at  modtage  et  Andragende  om  toldfri  Indfø- 
relse af  alle  Bygningsmaterialier,  hvilket  han  skulde 
tvinge  igennem  hos  de  chinesiske  Myndigheder.  Det 
fortaltes,  at  en  Gesandt  nogen  Tid  efter  en  saadan 
Bygnings  Opførelse  tilfældigt  var  kommen  paa  Stedet, 
og  der  havde  fundet  en  prægtig  villaudseende  Bygning 
samt  et  diminutivt  Kapel.  Missionairen  skulde  da  have 
forklaret  ham,  at  da  der  var  blevet  nogle  faa  Mursten 
tilbage,  havde  han  benyttet  disse  til  at  bygge  sig  et 
lille  Hus.  Ordene  „with  the  few  remaining  bricks" 
havde  derefter  faaet  Borgerret  derude. 

Ved  en  anden  Leilighed  lagde  de  katolske  Missio- 
nairer  en  for  Herrens  Udvalgte  mærkelig  Ærgærrighed 
for  Dagen,  idet  de  fik  gennemført,  at  deres  Biskopper 
tilkendtes  en  høi  Rangstilling  i  det  chinesiske  Bureau- 
krati. 

Naar  jeg  her  har  fremsat  endel  imod  Missionaireme, 
udelukker  det  naturligvis  ikke,  at  der  gives  Førsteklas- 
ses-Mænd blandt  dem,  hvorimod  det  almindelige  Ni- 
veau vistnok  er  vel  lavt. 


VINTERLIV  I  TOKYO 

Jeg  kom  nu  til  Shanghai,  hvor  jeg  havde  tænkt  mig 
at  tilbringe  Julen  med  min  Søn,  men  blev  straks  kaldt 
til  Japan  i  nye  Forretninger. 

Jeg  gav  mig  altsaa  atter  paa  Vei  dertil,  og  indlogerede 
mig  ved  Ankomsten  til  Yokohama  i  den  engelske  Klub. 

Jeg  fandt  paa  den  derværende  Rhed  Krydseren  „Se- 
vern"  med  min  Ven  Captain  Hall,  som  denne  Vinter 
var  Høistkommanderende  paa  Stationen.  Ogsaa  laa 
„Wanderer"  her  med  Captain  Giffard  som  Chef.  Disse 
to  Mænd  vare  mine  Jevnaldrende,  og  vi  havde  de 
samme  Interesser.  Der  udviklede  sig  ogsaa  snart  et 

intimt  Forhold  mellem  os.  Hall  havde  ligesom  jeg  ved 
sin  Afreise  ordnet  endel  Code-Ord  for  de  vigtigste  Be- 
givenheder, som  kunde  tænkes  at  indtræffe  i  Familien 
under  hans  Fraværelse,  og  da  han  havde  voksne  Døtre, 
havde  han  foreslaaet  dem  at  medtage  et  Ord  om  deres 
eventuelle  Forlovelse.  Dette  havde  de  afslaaet,  idet  de 
mente,  at  en  saadan  Begivenhed  maatte  afvente  hans 
Tilbagekomst,  og  dog  vare  de  engelske  Søofficerers 
Udkommandoer  normalt  af  tre  Aars  Varighed. 

Der  var  over  disse  to  Mænd  en  Naivetet  og  Frisk- 
hed, parret  med  Hjertensgodhed,  som  man  ikke  sjel- 
dent  finder  hos  Søofficerer,  og  da  de  vare  nye  paa  Sta- 
tionen, vilde  de  se  lidt  af  Livet  i  Japan.  Til  Veiviser 
paa  dette  Omraade  havde  vi  min  unge  Landsmand,  Hr. 
Blad,  som  nu  var  en  velmeriteret  Mægler  i  Yokohama, 
og  under  hans  Ægide  fik  vi  adskilligt  at  se,  som  var 
nyt  for  mig.  Saaledes  det  japanske  historiske  Skuespil. 
Som  bekendt  ere  alle  Aktørerne  mandlige  —  dog  med 
Undtagelse  af  et  Theater  i  Kyoto,  hvor  de  til  Gengæld 
alle  ere  kvindelige  —  og  Nationens  Realisme  kommer 
stærkt  til  Syne  her.  Vi  saa  saaledes  et  Skuespil,  hvis 
Handling  jeg  ikke  længer  erindrer,  men  under  hvilket 
en  Ildebrand  opstod  hos  en  Daimio,  og  hvor  det  Do- 
kument, som  sikrede  hans  Arveberettigelse,  stod  i  Fare 
for  at  fortæres  af  Luerne.  En  af  hans  Samuraier  styr- 
tede sig  da  ind  i  den  brændende  Bygning  og  fandt  Do- 
kumentet, men  kunde  derefter  ikke  slippe  ud.  For  at 
redde  det  sprættede  han  da  sin  Mave  op  —  hvad  Ja- 
panerne kalde  at  begaa  hara  kiri  —  og  stoppede  Do- 
kumentet derind,  hvor  det  senere  fandtes.  Man  fik  det 
forbrændte  Legeme  at  se,  og  det  blodige  Dokument 
kom  tilsyne.  Ved  et  andet  Stykke,  hvor  Recitativet, 
som  ledsagede  Spillet,  meddelte,  at  det  vilde  blive  Regn- 
veir,  formørkedes  først  Scenen  for  at  antyde,  at  Him- 
len var  bleven  overtrukken  med  Skyer,  en  Regnspove 
udsendte  derefter  sit  skærende  Skrig,  hvorpaa  en  vir- 
kelig Regn  faldt  ned  paa  Scenen. 

Det  lykkedes  mig  nu  endelig  at  faa  et  Hus  i  Tokyo. 
Vor  japanske  Agent,  Hr.  Okara,  eiede  flere,  som  han 
syntes  egnede  for  Europæere,  og  han  tilbød  mig  et 
af  disse,  som  passede  nogenlunde.  Han  havde  ogsaa 
paataget  sig  at  meublere  det,  men  da  hans  Folk  ikke 
havde  mindste  Begreb  om  sligt,  gav  det  mig  et  bety- 
deligt Arbeide.  Ogsaa  var  der  den  Vanskelighed,  at  det 
laa  udenfor  det  Distrikt,  som  var  indrømmet  Europæ- 
erne til  Beboelse;  men  dette  kom  man  ud  over  ved  at 
jeg  blev  anmeldt  for  Øvrigheden  som  Huslærer  for 
hans  Børn. 

Men  samtidigt  opstod  den  naturlige  Tanke  hos  mig 
at  faa  min  Datter  derud.  Jeg  havde  nu  et  Hjem  at  byde 
hende.  Hun  var  dengang  19  Aar  gammel  og  havde  af- 
sluttet et  Kursus  i  en  Pension  i  Schweiz.  Jeg  havde 
været  snart  tre  Aar  borte  hjemmefra  og  trængte  haardt 
til  at  have  nogen  af  min  Familie  omkring  mig.  Des- 
uden vilde  jeg  neppe  behøve  i  Fremtiden  at  leve  saa 
meget  paa  Reisefod,  da  jeg  havde  fremstillet  mig  om- 
trent overalt,  hvor  jeg  burde  gøre  det.  Min  gode  Ven 
General  Palmer  reiste  netop  hjem  paa  kortere  Tid.  Han 
var  bleven  Ingenieur  for  det  nye  Havne-Anlæg  ved 
Yokohama  og  skulde  foretage  nogle  Undersøgelser  i 
Europa.  Det  var  hans  Hensigt  at  komme  tilbage  til 
Forsommeren  og  at  medbringe  sine  to  Døtre,  som  vare 
af  min  Datters  Alder.  Bedre  Reiseselskab  kunde  ikke 
findes,  og  Palmer  indvilligede  gerne  i  at  være  hendes 
Eskorte.  Jeg  skrev  ogsaa  derom  til  Hjemmet  og  fik 
hende  ud  det  paafølgende  Aar,  men  i  et  andet  Reise- 
selskab end  det,  jeg  havde  tænkt  mig. 

Vi  nærmede  os  nu  Juletiden,  som  jeg  gerne  vilde 
have  tilbragt  sammen  med  Hall  og  Giffard,  men  disse 
havde  indrettet  sig  paa  at  gaa  til  Miyanoshita,  medens 
jeg  var  buden  til  Napiers  den  første  Helligdag,  saale- 
des  at  dette  maatte  opgives.  Jeg  saa  de  to  brave  Mænd 
tage  afsted,  ladede  med  Smaapresenter  til  den  nette 
Værtinde  i  Hotellet,  Mrs.  Yamaguchi,  og  hendes  pæne 

Musmeer.  Ogsaa  medførte  de  en  anselig  Portion  Ro- 
siner. Det  er  nemlig  en  Juleleg  i  England  at  overhælde 
disse  med  Cognac,  stikke  Fyr  og  søge  at  redde  saamange 
som  muligt  af  det  brændende  Bad.  Jeg  bestemte  mig 
derefter  til  at  have  en  japansk  Juleaften,  det  vil  sige, 
at  jeg  indbød  de  unge  Danske  til  „the  hundred  steps 
Thehus",  hvortil  Klubben  leverede  en  europæisk  Mid- 
dag, og  at  vi  havde  nogle  geishas  til  at  synge  og  danse 
for  os.  Det  var  jo  ingen  kristeligt  tilbragt  Jul,  men  den 
var  i  hvert  Fald  behageligere  end  den  for  to  Aar  si- 
den, da  jeg  blev  rullet  ombord  i  en  Kystdamper  i  For- 
mosa-Strædet.  Juledagen  var  jeg  i  Tokyo  hos  den  liv- 
lige og  elskværdige  Fru  Napier,  hvor  et  regulairt  en- 
gelsk Selskab  var  samlet.  Blandt  andre  traf  jeg  her  Sir 
Edwin  Arnold^  dengang  Redaktør  af  „Daily  News",  men 
samtidigt  høit  skattet  som  Digter  af  sine  Landsmænd. 
Hans  Bog  „the  light  of  Asia"  blev  især  beundret.  Han 
blev  et  Aars  Tid  derude,  under  hvilket  jeg  ofte  mødte 
ham.  Fru  Napier  havde  selv  to  halvvoksne  Sønner, 
som  var  efterladte  i  Europa,  og  for  at  trøste  sig  lidt 
over  dette  Savn  holdt  hun  omtrent  aabent  Hus  for 
alle  de  yngste  Søcadetter  fra  den  engelske  Eskadre  og 
kælede  for  dem  efter  Evne.  Da  en  anden  Dame  talte 
til  en  af  dem,  om  hvor  god  Fru  Napier  var  imod  dem, 
svarede  han  med  karakteristisk  Cadet-Uforskammet- 
hed:  „Oh  yes,  only  she  is  so  beastly  familiar". 

Japanernes  Nytaar,  som  falder  sammen  med  vort,  fei- 
redes  paa  grundig  Maade.  Der  udveksles  Presenter,  og 
talrige  Visitter  gøres,  under  hvilke  der  drikkes  en 
umaadelig  Masse  Sake,  og  Mennesker,  Dyr  og  Huse 
dekoreres  paa  passende  Maade. 

Indgangsdøren  eller  Porten  til  hvert  Hus  pyntes 
med  Grønt,  og  en  Frynse  af  Halm  drages  tvers  over 
den.  I  Centret  af  denne  er  som  Regel  anbragt  en  kogt 
Langust,  en  Orange,  lidt  Trækul  og  en  Kvast  spiselig 
Søtang.  Ogsaa  anbringes  tre  overskaarne  Bamboostam- 
mer,  halvt  nedgravede  paa  hver  Side,  hvilket  alt  har 

billedlig  Betydning.  Langustens  krogede  Ryg  er  saa- 
ledes  Emblemet  paa  høi  Alder,  som  derigennem  øn- 
skes Beboerne. 

Nogle  Dage  efter  Nytaaret  foretog  jeg  en  Udflugt  til 
det  to  Mile  fra  Yokohama  beliggende  Koshiba.  Det  er 
ret  almindeligt  i  China  og  Japan,  at  nogle  Familier 
eller  et  Antal  Ungkarle  slaa  sig  sammen  om  at  bygge 
en  Villa,  som  de  da  bebo  efter  Tur.  Det  laa  højt  paa 
en  Bakke  i  en  Skovregion,  tæt  ved  Havet,  og  med  Und- 
tagelse af  en  lille  halvgemt  Fiskerby  var  der  ingen 
menneskelig  Bolig  i  en  halv  Mils  Afstand.  Regerings- 
formen var  her  fuldkommen  mandlig,  da  det  tilhørte 
7  Ungkarle.  Damer  modtoges  kun  hver  6.  Søndag;  dog 
bevarede  Stedets  Annaler  en  Beretnjng  om,  at  et  Bru- 
depar havde  tilbragt  sin  „honey  moon"  her.  Huset  bar 
ganske  Præget  af  sin  Bestemmelse.  Det  var  en  lav 
Bungalow  med  en  stor  Veranda,  Forstuen  fyldt  med 
Jagtbøsser  og  med  alle  mulige  og  umulige  Støvler  og 
Straasandaler,  alle  af  Hankøn.  To  Værelser  med  gam- 
melt Bohave  og  en  Boghylde  med  forlæste  Magazin- 
Nummere.  Et  Sovekammer  med  4  Løibænke,  og  ende- 
ligt et  privat  Værelse  med  to  Kurvestole,  som  i  Nøds- 
fald kunde  omdannes  til  Senge.  Ogsaa  et  stort  fælles 
Toiletteværelse.  Udenfor  Huset  en  stor  Straaindheg- 
ning  til  Opklækning  af  Kyllinger  og  Æg,  og  en  anden 
for  Jagthunde.  En  velforsynet  Kælder.  Høit  fra  et  Træ 
vaiede  et  Flag,  som  kunde  ses  fjernt  og  nær,  og  som 
meddelte  tørstige  Sjæle,  at  man  idag  var  hjemme  paa 
Koshiba  og  villig  til  at  slukke  deres  Tørst,  og  mange 
vare  de  morsomme  Historier,  som  fortaltes  om  Mysti- 
fikationer, Globetrotterne  havde  være  underkastede, 
naar  de  kom  til  Stedet.  Solen  skinnede  saa  varmt,  at  man 
trods  Frosten  spiste  sin  Frokost  for  aabne  Døre. 

Japan  og  China  var  dengang  Kontoristernes  Paradis. 
De  begyndte  gerne  med  en  Maanedsløn  af  60 — 70  dol- 
lars =  120 — 140  Kroner,  som  snart  steg  til  300  Kro- 
ner, der  vel  var  Gennemsnittet.  For  denne  Løn  kunde 


118 


de  her  holde  sig  en  Bungalow  med  japansk  Udstyr,  og 
de  havde  i  Reglen  en  Ridehest,  som  kun  kostede  25 
Kroner  maanedlig,  incl.  Lønningen  til  Bettoen.  Et  Par 
Stykker  slog  sig  sammen  om  at  føre  deres  egen  Hus- 
holdning, eller  de  kunde  benytte  Klubbens  rigelige 
Bord  for  70  Kroner  for  alle  Maaltider.  Dertil  kunde 
de  behandle  deres  Foresatte  som  Kammerater,  indbyde 
dem  til  at  tage  en  Cocktail  med  dem  ved  Skænken  i 
Klubben.  Man  saa  dem  gerne  spadsere  omkring  i  Ride- 
kostumer eller  Jagttoiletter,  skøndt  de  neppe  i  Hjem- 
met havde  været  vante  til  saadant.  Endog  Væddeløbene 
vare  saa  billige,  at  de  kunde  møde  til  dem  med  en 
Pony.  Men  Fristelserne  vare  mange,  og  den  værste  af 
disse  var  det  saakaldte  „Chif-System.  Man  betalte 
aldrig  kontant,  men  underskrev  blot  en  Kvittering  — 
chit  — ,  og  disse  præsenteredes  ved  Maanedens  Ud- 
gang. For  en  letsindig  ung  Mand  var  dette  naturligvis 
farligt.  En  anden  af  deres  Fjender  var  Drikkevarerne, 
som  her  konsumeredes  efter  en  større  Maalestok,  og 
for  hvilke  Klimaet  om  Sommeren  maatte  bære  Skylden. 

Færdiggørelsen  af  mit  Tokyo-Hus  drog  længe  ud, 
hvortil  ogsaa  det  chinesiske  Nytaar  bidrog,  som  dette 
Aar  indtraf  den  20.  Januar.  Det  vilde  sikkert  have 
været  gavnligt,  om  Kristendommen  og  Buddhismen 
vare  blevne  enige  om  at  feire  Nyaaret  paa  samme  Dag. 
De  have  dog  Julen  fælles  og  mange  andre  Overens- 
stemmelser, saasom  de  hellige  tre  Konger,  Helgen- 
glorien og  andet. 

Men  endelig  lykkedes  det  at  faa  Huset  møbleret  og 
opvarmet  samt  at  finde  de  fornødne  Tjenestefolk,  saa- 
ledes  at  jeg  kunde  flytte  derind  i  Slutningen  af  Januar, 
og  glad  var  jeg. 

Jeg  havde  allerede  flere  Gange  tidligere  taget  Under- 
visning i  det  japanske  Sprog,  og  da  jeg  nu  endelig  var 
kommen  i  Ro,  tog  jeg  for  Alvor  fat  derpaa. 

Det  var  let  nok  at  finde  en  ung  flittig  Student  til 
Lærer,  og  der  fandtes  nogle  japansk-engelske  Parieurer 

og  Ordbøger,  men  der  var  ingen  virkelig  Grammatik, 
og  jeg  tror,  at  det  vilde  blive  svært  at  udarbeide  en 
saadan.  Dette  Sprog  er  en  mærkværdig  Sammenblan- 
ding af  et  fattigt  Originalsprog,  passende  for  en  uvi- 
dende Fiskerbefolkning  (paa  Sydhavsøer  skal  man  finde 
lignende  Sprog,  som  indeholde  ialt  3 — 400  Ord)  og  af 
Ord  af  fremmed  Oprindelse.  Aarsagen  til  Vanskelig- 
hederne er  jo,  at  efterat  Japanerne  vare  komne  ud  af 
Barbariets  Mørke,  kom  Dannelsen  til  dem  fra  China, 
og  da  deres  eget  Sprog  var  for  fattigt  til  at  kunne  skabe 
Navne  paa  de  nye  Begreber,  som  tilkom,  maatte  man 
tage  de  chinesiske  Ord  for  disse.  Da  man  langt  senere 
kom  i  Forbindelse  med  Europa,  bleve  endel  europæiske 
Ord  af  forskellige  Sprog  tilføiede.  Japanerne  havde  for 
lange  Tider  siden  dannet  sig  et  Alfabet  paa  42  Bog- 
staver for  deres  egne  Ord,  det  saakaldte  „i-ro-ha", 
men  dette  kunde  ikke  anvendes  til  Ord  af  chinesisk 
Oprindelse,  hvortil  de  chinesiske  Skrifttegn  ere  nød- 
vendige. 

En  anden  Vanskelighed  ved  Sproget  er  tilkommen 
under  den  lange  feudale  Regeringstid,  hvor  et  høist 
vidtløftigt  Ceremoniel  var  blevet  indført,  som  krævede 
en  Uendelighed  af  nye  Former  i  Sproget,  navnlig  for 
Verbernes  Vedkommende.  Studiet  af  de  Dannedes  Sprog 
er  derved  saa  besværliggiort,  at  man  antager,  at  en 
Student  bliver  18  Aar  gammel,  inden  han  er  Herre 
derover,  og  over  de  4000  chinesiske  Skrifttegn,  som 
han  bør  kende. 

Som  bekendt  begynder  Sætningen  ved  japanske  Tryk- 
og  Skriftsager  øverst  paa  Siden  tilhøire  og  Linierne 
ere  vertikale.  Hver  af  disse  er  da  atter  delt  i  to  Ko- 
lonner, en  for  de  japanske  Bogstaver  og  en  for  de  chi- 
nesiske Skrifttegn.  Men  Læsningen  bliver  derved  saa 
vanskeliggjort,  at  man  maa  tage  Øret  til  Hjælp  og  maa 
læse  høit. 

Det  var  derfor  ganske  ubehageligt,  naar  man  om 
Morgenen  gik  i  en  Salonvogn  paa  Jernbanen  fra  Tokyo 

til  Yokohama,  i  hvilken  fandtes  endel  Forretningsmænd, 
som  netop  havde  købt  deres  Morgenblad  paa  Stationen, 
og  som  alle  maatte  læse  dette  høit. 

Det  var  ogsaa  let  forstaaeligt,  at  der  stadig  fremkom 
Projekter  til  Forandring  heri.  Et  Forsøg  blev  saaledes 
gjort  med  at  trykke  et  Blad  med  europæiske  Bogsta- 
ver, men  dette  kunde  ikke  blive  til  nogen  Succes,  da 
man  ikke  derved  kunde  gengive  de  „Lyde",  som  findes 
i  Ord  af  chinesisk  Oprindelse.  Mere  radikalt  blev  det 
foreslaaet  helt  at  kassere  Sproget  og  at  antage  det  en- 
gelske. Men  dette  Offer  turde  blive  for  stort.  Man  be- 
tænke kun,  at  Japans  overordentlig  rige  Sagnlitteratur 
derved  omtrent  vilde  gaa  til  Grunde. 

For  den  menige  Mand,  som  ikke  behøver  de  fra 
China  indførte  Ord,  giver  Sproget  ikke  de  samme  Van- 
skeligheder, og  Fremmede  lære  ogsaa  snart  det  For- 
nødne til  Samkvemmet  med  deres  Tjenestefolk.  Min 
Ærgerrighed  gik  imidlertid  videre,  idet  jeg  ønskede  at 
være  istand  til  at  kunne  kontrollere  min  Tolk,  men 
dette  Desideratum  naaede  jeg  aldrig. 

Mit  nye  Hus  kom  snart  i  Orden,  takket  være  de 
gode  Tjenestefolk,  jeg  havde  været  saa  heldig  at  finde. 
Den  chinesiske  „boy"  shi-tai-kau  var  Husets  Grund- 
pille. Han  talte  fuldkommen  „pidgeon  english"  og  til- 
strækkelig japansk  til  at  kunne  lade  mine  Ordrer  gaa 
videre.  Den  japanske  Kok  var  en  Elev  af  den  franske 
i  Japan  efterladte  Kok,  som  jeg  tidligere  har  omtalt. 
Under  sin  Læretid  hos  denne  havde  han  opsnappet 
nogle  franske  Ord,  med  hvilke  han  undertiden  impo- 
nerede mig,  og  naar  han  havde  glemt  Ordene,  tog  han 
Pantomimen  tilhjælp.  Efterat  min  Datter  var  kommen 
derud,  spurgte  hun  ham  engang  hvilket  Stykke  af  en 
Okses  Kød,  han  vilde  sætte  paa  Bordet,  og  da  han 
ikke  kendte  Navnet,  angav  han  Stykkets  Beliggenhed 
paa  sin  egen  Krop.  Den  19-aarige  blev  dybt  krænket 
i  sin  jomfruelige  Værdighed  derover. 

Jeg  var  derfor  snart  istand  til  at  se  Venner  hos  mig. 

Kaptain  Hall  kom  hyppigt  et  Par  Dage  ad  Gangen  — 
Giffard  var  desværre  afseilet  — .  Ogsaa  „Severn's" 
Officerer,  af  hvilke  jeg  erindrer  Næstkommanderende 
Barnes  Lawrence  og  Lieutenant  Wrey.  Af  andre  næv- 
ner jeg  Familierne  Schérvitch,  Napier  og  Bayne.  Der 
»var  en  stor  Del  officiel  Selskabelighed  i  Tokyo  den 
Vinter,  og  mine  Yokohama-Venner  benyttede  mit  Hus 
til  Afstigning,  Omklædning  og  Nattekvarter.  Ved  Mid- 
dagene i  de  forskellige  Legationer  mødte  man  de  ja- 
panske Prinser  og  Stormænd.  Da  faa  af  dem  talte  frem- 
mede Sprog,  vare  de  ikke  saa  lidt  af  en  Byrde  for  Sel- 
skabet, og  de  trak  sig  ogsaa  altid  tilbage  straks  efter 
Bordet.  Jeg  tror,  at  dette  var  Grunden  til,  at  Gesand- 
terne havde  etableret  en  Konkurrence,  om  hvem  af 
dem  der  kunde  servere  en  Middag  i  kortest  Tid,  og 
Schéwitch  opnaaede  Rekorden  med  50  Minutter.  Det 
kan  heller  ikke  have  været  morsomt  for  de  Paagæl- 
dende selv,  og  de  undskyldte  sig  ofte.  Prins  Kitashi- 
rakawa-no-miya  gav  engang  den  Grund  for  sit  Afslag, 
at  han  havde  Hæmorrhoider! 

Paa  Ballerne  saa  man  egentlig  kun  Japanerne  i  Kva- 
drillerne. Der  gaves  adskillige  af  disse,  og  da  Hall  var 
en  ivrig  Danser,  trods  sine  50  Aar,  maatte  jeg  tjenst- 
gøre som  hans  vis-å-vis.  Der  var  paa  disse  et  ret  bety- 
deligt tysk  Element,  bestaaende  af  Professorfamilier 
fra  Universitetet  og  af  nys  indkaldte  Arkitekter,  som 
ikke  prydede.  Navnlig  paa  en  Fest  hos  Udenrigsmini- 
steren, som  var  gift  med  en  tysk  Dame,  var  dette  iøine- 
faldende.  Jeg  mindes  derfra  en  Dame  af  denne  Nation, 
iført  høirødt  Fløils  Liv  og  en  pralende  lys  Underdel, 
sidste  stærkt  opløftet  og  fremvisende  et  Par  tykke 
Sko,  som  kunde  passe  i  en  smudsig  Gade,  og  et  Par 
vistnok  strikkede,  hvide  Strømper.  Hun  dansede  Hopsa 
med  en  Landsmand,  og  der  var  en  Grace  og  en  Aban- 
don  i  deres  Bevægelser,  som  vilde  have  giort  Lykke 
ved  et  Høstgilde  i  Danmark.  Jeg  mødte  samme  Dame 
næste  Dag  og  fandt  hende  meget  hæs  som  Følge  af  de 

overstandne  Anstrengelser,  men  hun  lod  alligevel  Tun- 
gen løbe  baade  lystigt  og  høit. 

Hall  var  meget  gæstfrit  anlagt  og  gav  nydelige  Smaa- 
fester  ombord  i  sit  Skib.  Ogsaa  havde  han  indrettet 
det  saaledes,  at  hans  Venner  om  Søndagen  kunde  bi- 
vaane  den  stemningsfulde  Gudstjeneste  ombord. 

Japanerne  vare  i  disse  Aar  beskæftigede  med  at  an- 
lægge et  stort  Orlogsværft  ved  Kure  i  den  indenland- 
ske Sø,  hvor  de  anvendte  ikke  mindre  end  20,000  Jord- 
arbeidere  til  at  planere  Terrainet.  Pladsen  var  ideelt 
valgt.  Man  havde  fuldført  Befæstningsanlægene  ved  de 
to  Indløb  ved  Shimonoseki  og  Kii  Kanalen,  og  Adgan- 
gen til  Kure  selv  var  let  at  forsvare.  Men  Arbeidet 
blev  holdt  saa  hemmeligt,  at  Fremmede  endog  bleve 
nægtede  Reisepas  til  denne  Del  af  Landet.  Jeg  havde 
imidlertid  mine  Grunde  for  at  ønske  at  besøge  Værftet 
og  mente  at  have  faaet  en  bekvem  Befordring  dertil. 
Hall  skulde  nemlig  foretage  et  af  de  i  den  engelske 
Marine  reglementerede  Kryds  og  havde  indbudt  mig 
til  at  være  hans  Gæst.  Paa  Veien  skulde  han  passere 
forbi  Kure,  og  jeg  paaregnede,  at  han  kunde  sætte  mig 
iland  der.  Dette  viste  sig  imidlertid  umuligt.  Farvandet 
var  vel  blevet  opmaalt,  men  intet  Søkort  derover  var 
publiceret.  Han  tilbød  da  at  lande  mig  i  Kobe,  og  jeg 
modtog  gerne  derefter  Indbydelsen. 

Det  blev  et  interessant  lille  Kryds.  I  den  engelske 
Marine,  hvor  Mandskabet  opdrages  fra  en  tidlig  Alder, 
kender  hver  Mand  sine  Pligter.  Baadsmandspiben  og 
høie  Kommandoord  høres  derfor  næsten  ikke,  men 
Tjenesten  gaar  stilfærdigt  og  godt  for  sig.  Da  vi  kom 
udenfor  Tokyo  Bugten,  fik  vi  en  Storm  paa  Halsen,  og 
da  vi  havde  duvet  og  rullet  ude  paa  det  aabne  Hav  i 
48  Timer  med  den  ringe  Hastighed,  som  Reglementet 
tillod,  løb  vi  ind  under  Læ  af  Landet  i  Suruga-Bugten. 
Vi  vare  snart  tilankers  mellem  en  umaadelig  Flok  Vild- 
ænder og  fik  øieblikkelig  Baade  i  Søen,  med  hvilke  vi 
dels  under  Seil,   dels   med   Pagaier  stræbte  efter  at 

komme  dem  paa  Skud.  Men  Ænderne  vare  for  snedige, 
og  vi  fik  ingen,  skøndt  der  var  9  duelige  Skytter  om- 
bord, foruden  Hall  Der  var  forresten  sørget  godt  om- 
bord for  Jagtens  Glæder.  Der  fandtes  3  gode  Jagthunde, 
10  Bøsser,  og  Chefens  Gigroere  tjente  som  Klappere. 
De  drev  denne  Sport  hyppigt,  naar  de  passerede  en 
eller  anden  0,  hvor  der  ikke  vaagedes  over  Jagtretten. 

Vi  fik  nu  igen  fint  Veir  og  stak  tilsøs  for  at  holde 
klart  Skib  og  Skydeøvelser,  hvorefter  Kursen  sattes 
til  Kobe.  Her  skiltes  jeg  fra  de  rare  Mennesker,  idet 
jeg  ved  Afskeden  maatte  paatage  mig  en  „postillon 
d'amour's"  Tjeneste  for  to  af  Lieutenanterne,  som 
havde  været  stærkt  optagne  af  et  Par  Damer  i  Yoko- 
hama og  nu  skulde  sige  det  sidste  Farvel  pr.  Brev. 

Fra  Kobe  tog  jeg  til  det  deilige  Kyoto,  hvor  jeg  skulde 
møde  Akaboshi  for  sammen  med  ham  at  gaa  til  Kure. 
Jeg  installerede  mig  i  det  europæisk  indrettede  Yamis 
Hotel,  som  laa  smukt  paa  en  skovklædt  Høi  med  Sta- 
den for  sine  Fødder. 

Denne  By  havde  altid  en  stor  Charme  for  mig,  væ- 
sentlig paa  Grund  af  sin  Kunstindustri.  Paa  en  Spad- 
seretur i  Gaderne  er  der  nok  for  Øiet,  og  det  er  ikke 
alene  Arbeiderne  i  Porcellain,  Bronce,  Cloisonné  og 
Silke,  som  tiltrække  sig  Opmærksomheden,  men  og- 
saa  saadanne  mindre  Industrier  som  Kurve-  og  Bamboo- 
Arbeider. 

Jeg  havde  givet  Akaboshi  Stevne  i  Hotellet,  men  da 
han  ikke  viste  sig  der,  maatte  jeg  gaa  paa  Jagt  efter 
ham.  Jeg  fandt  ham  i  et  af  hans  kære  Thehuse,  sid- 
dende paa  en  Straamatte  i  et  iskoldt  Værelse  med  Hæn- 
derne over  en  Fyrgryde  og  spillende  Kort  med  en  Por- 
tion Geishas. 

Vi  vare  i  Begyndelsen  af  Marts  Maaned,  og  Blomme- 
og  Ferskentræerne  vare  i  fuld  Blomst.  Tempelhaverne 
vare  derfor  pragtfulde.  Et  Tempel,  tilhørende  Nishi 
Hongwanji  Sekten,  den  fornemste  blandt  Buddhisterne, 
var  afbrændt,  og  man  opførte  nu  et  nyt  ved  frivillige 

Bidrag.  Til  de  kolossale  Tove,  som  benyttedes  under 
Opførelsen,  havde  Kvinderne  skænket'  deres  Haar. 

Om  Aftenen  gik  vi  i  det  fineste  Theater  og  saa  et 
historisk  Skuespil,  hvori  Helten  syntes  at  være  kopieret 
fra  Jacob  v.  Thybo.  Theatret  var  af  sædvanlig  japansk 
Beskaffenhed.  Hele  Gulvet  var  afdelt  i  smaa  Baase, 
5  Fod  i  Firkant,  hvori  de  Besøgende  leirede  sig  for 
Dagen  med  deres  Puder,  Thepotte  og  Madvarer.  Et 
Gangbrædt  over  Tilskuernes  Hoveder  tjente  til  Ind- 
gang og  Udgang  for  Skuespillerne.  Sceneforandring  skete 
ved  en  Dreieskive  paa  Scenegulvet,  som  gik  Halvcirklen 
rundt,  og  Coolier  besørgede,  hvad  denne  ikke  kunde 
udrette.  Disse  forbleve  iøvrigt  paa  Scenegulvet  under 
næsten  hele  Forestillingen.  Et  Recitativ  foredrages  i 
Forbindelse  med  Skuespillernes  Tale.  Fortæpper  findes 
i  Dusinvis,  som  ere  trukne  paa  en  Snor  og  have  Favorit- 
skuespillernes Navne  paamalede.  De  skiftes  stadigt  i 
Mellemakterne. 

Vi  begave  os  nu  til  Osaka,  hvor  jeg  havde  Forretnin- 
ger paa  Arsenalet,  og  fortsatte  derfra  til  Kobe,  hvor  vi  ind- 
skibede os  paa  en  lille  Kystbaad;  men  da  vi  nu  skulde 
være  i  nogle  Dage  udenfor  Civilisationens  Omraade, 
maatte  vi  først  forsyne  os  med  den  behørige  Proviant. 

Det  var  en  mærkelig  Damper,  bygget  af  Træ  i  Japan 
for  mere  end  20  Aar  siden,  og  af  diminutive  Dimen- 
sioner baade  i  Længde,  Bredde  og  Høide.  Om  Livsfor- 
sikringsanstalten  havde  set  den,  vilde  den  sikkert  have 
forhøiet  min  Præmie.  Vi  afseilede  om  Aftenen,  kom 
næste  Morgen  til  Øen  Shikoku,  hvor  vi  afleverede  et 
betydeligt  Antal  Pilgrimme,  som  skulde  forrette  deres 
Andagt  ved  en  derværende  Helligdom,  anløb  derefter 
et  Par  andre  Smaapladser  paa  Shikoku,  stak  saa  over 
til  Hovedøen  Nippon  og  naaede  vort  Kvarter  i  Byen 
Hiroshima  om  Eftermiddagen.  Det  var  en  By  paa  over 
100,000  Mennesker,  Hovedstad  i  Distriktet  og  tidligere 
Daimio-Residens,  hvorfor  der  ogsaa  fandtes  et  smukt 
gammelt  Slot.  Under  den  japansk-russiske  Krig  be- 

nyttede  Keiseren  Byen  som  Hovedkvarter,  og  Troppe- 
transporterne til  Manchuriet  foregik  herfra. 

Den  næste  Dag  tog  vi  med  en  lille  Dampslup  til  det 
nærliggende  Kure.  Japanerne  havde  her  udført  et  stort 
og  smukt  Arbeide  og  anlagt  et  Orlogsværft  efter  alle 
Kunstens  Regler.  Ved  Indgangen  havde  man  først  Ka- 
sernebygninger, som  efterfulgtes  af  Kontorbygninger, 
dernæst  alt  til  Kommissariatet  hørende,  saa  Skibsbyg- 
ningsværksteder  med  Byggebedinger  og  Tørdok,  Ma- 
skinværksteder, Udrustningsværksteder  og  Magasiner, 
Artilleri-  ogTorpedo- Værksteder  og  Magasiner  i  Række- 
følge. Men  der  var  meget  tilbage  at  gøre,  og  man  var 
endnu  ikke  i  Forbindelse  med  Landets  Jernbanenet, 
hvilket  iøvrigt  skete  det  paafølgende  Aar.  Udsigten  fra 
Admiralens  Terrasse  var  vidunderlig  smuk.  Et  Søcadet- 
academi  var  tillige  blevet  anlagt  paa  en  nærliggende 
0.  Efterat  have  besørget  vore  Forretninger  gik  vi  til- 
bage til  Hiroshima,  hvor  jeg  maatte  tilbringe  Aftenen 
i  det  for  Akaboshi  uundværlige  Geisha-Selskab  og  ind- 
skibede os  den  næste  Dag  i  en  anden  diminutiv  Kyst- 
baad  til  Kobe.  Jeg  maatte  her  løse  fire  Billetter  for  at 
faa  en  lille  Kahyt,  hvor  der  netop  var  Plads  til  mig, 
men  man  paastod,  at  den  var  bestemt  for  fire  Japanere. 
Mine  Medpassagerer  vare  ikke  saa  lidt  generende.  De 
havde  formodentlig  aldrig  set  en  Europæer,  og  mine 
Dimensioner,  min  Hudfarve  og  min  Bagage  var  Gen- 
stand for  nøie  Undersøgelse  og  Discussion.  Siden  jeg 
nævner  Hudfarve,  har  det  ofte  forbauset  mig  at  be- 
mærke, hvormeget  andre  Racer  misunde  os  vor  lyse 
Hud.  Jeg  har  saaledes  set  en  Neger,  som  havde  en 
god  Position  blandt  Europæerne  i  China,  anlægge  et 
Par  hvide  Sokker  under  sine  gennemsigtige  sorte  Silke- 
sokker, aabenbart  for  at  give  det  Udseende  af,  at  Hud- 
farven paa  hans  Fødder  var  hvid;  og  naar  man  i  Japan 
købte  Modeller  af  Kriger-Overkroppe  for  derpaa  at 
hænge  deres  gamle  Rustninger,  var  deres  Hudfarve 
altid  hvid  og  ikke  deres  egen  olivenfarvede. 

Fra  Kobe  tiltraadte  jeg  Hjemreisen  til  Tokyo  med 
nogle  smaa  Ophold  underveis  i  Kyoto  og  Nagoya  og 
var  hjertelig  glad  ved  at  komme  til  Ro  igen. 

I  Mellemtiden  havde  jeg  udvekslet  Telegrammer  med 
min  Hustru  om  min  Datters  Reise  til  Japan,  som  vare 
resulterede  i,  at  hun  skulde  følges  ud  med  Henningsens 
Familie,  som  skulde  ankomme  til  Shanghai  i  Midten 
af  Mai  Maaned.  Jeg  maatte  altsaa  indrette  mit  Hus 
derefter,  og  da  det  vilde  knibe  med  Plads,  arrangerede 
jeg  med  min  Vært,  at  han  byggede  et  Jomfrubur  til 
hende,  det  vil  sige,  en  lille  toetages  Bygning  i  For- 
bindelse med  mit  Hus,  i  hvilket  der  var  Sovekammer 
til  mig  forneden,  og  Sovekammer  og  Badeværelse  til 
hende  foroven.  Lidt  Møbler  maatte  ogsaa  anskaffes, 
navnlig  Skærmbrædter.  Snedkerne  i  Japan  havde  nemlig 
aldrig  Tid  til  at  vente  paa,  at  deres  Træ  skulde  blive 
.aflagret,  men  forfærdigede  Vinduer  og  Døre  af  absolut 
frisk  Træ  med  det  Resultat,  at  de  ikke  sluttede  tæt, 
og  man  levede  derfor  i  et  evig  Træk,  som  nødvendig- 
gjorde Anvendelsen  af  disse  Skærme  omkring  alle  Sidde- 
og  Liggepladser.  Ved  min  Afreise  fra  Landet  fandt  jeg 
mig  ogsaa  i  Besiddelse  af  16  Stykker  af  dem. 

Vor  japanske  Agent,  som  tillige  var  min  Husvært, 
Hr.  OkurUy  stræbte  med  stor  Flid  at  bringe  mig  i  For- 
bindelse med  de  ledende  Mænd  i  Hæren.  Han  kendte 
sine  Landsmænds  Forkærlighed  for  fremmed  Mad,  og 
efterat  have  overbevist  sig  om  min  Koks  Duelighed 
meldte  han  sig  nogle  Gange  til  Frokost  hos  mig,  idet 
han  medbragte  enkelte  af  disse  Herrer.  Jeg  erindrer 
saaledes  at  have  havt  Generalstabschefen,  General 
Kawakami^  til  Gæst,  saavelsom  General  Katsura,  den 
senere  Ministerpræsident  og  Fyrste.  Ved  disse  Leilig- 
heder  blev  jeg  opmærksom  paa  den  forskellige  Indfly- 
delse, som  Nydelsen  af  Spiritus  har  paa  en  Japaner 
og  paa  en  af  os.  Jeg  har  set  en  af  dem  blive  halvt  af- 
mægtig efterat  have  drukket  et  Glas  Brændevin,  men 
beruset  blev  han  ikke,  og  efter  10  Minutters  Forløb 
var  han  ganske  i  Orden. 

Jeg  modtog  nu  Meddelelse  fra  Hjemmet  om  min 
Datters  Afreise  fra  Marseille,  og  da  mine  Forretnin- 
ger kaldte  mig  til  China,  vilde  jeg  være  i  Stand  til  at 
modtage  hende  i  Shanghai,  Men  forinden  dette  gjorde 
jeg  en  Tur  med  nogle  Venner  til  Miyanoshita  og  Atami, 
Den  sidste  lille  Stad  ligger  ved  det  Stille  Hav  paa  den 
lange  spidse  Halvø  Idzu  og  er  bekendt  for  sine  varme 
sprudlende  Geisere,  hvis  Vand  benyttes  meget  af  Ja- 
panerne. Fra  Miyanoshita  gik  vi  til  Hakone  gennem 
en  vulkansk  Egn  med  mange  varme  Svovlkilder  og  til- 
bragte Natten  der.  Den  ligger  ved  en  deilig  Bjergsø 
og  benyttedes  til  Sommeropholdsted  for  Europæerne, 
saaledes  at  muligt  Nattekvarter  der  kunde  faaes.  Veien 
derfra  til  Atami  maatte  foretages  enten  tilfods  eller  i 
Kango,  da  kun  Bjergstier  fandtes.  Man  maatte  først 
nogle  hundrede  Fod  tilveirs  og  kom  da  op  i  3000  Fods 
Høide  paa  Rygraden  af  det  Bjerg,  som  danner  den 
smalle  Idzu  Halvø,  hvor  man  havde  Sugami-Bugten 
paa  høire  Side  og  det  Stille  Hav  paa  venstre.  Fujiyama 
reiste  sig  stolt  foran  os.  Det  var  en  vidunderlig  Spad- 
seretur paa  4 — 5  Timer.  Nedstigningen  til  Atami  var 
meget  steil,  og  havde  det  været  noget  køligt  deroppe, 
blev  det  nu  en  tropisk  Hede  ved  Kysten,  skøndt  vi 
kun  vare  i  Begyndelsen  af  April.  Men  Østasiens  Golf- 
strøm, „Kuro  Shivo",  løber  her  nær  Landet.  Denne 
Kyst  minder  ganske  om  Rivieraen,  kun  er  Vegetatio- 
nen her  endnu  mere  tropisk.  Vi  blev  en  Dags  Tid  i 
Atami  og  tiltraadte  Hjemfarten  ad  Kystveien.  Det  var 
en  herlig  Tur,  ganske  mindende  om  „la  corniche"  med 
Veien  liggende  nogle  hundrede  Fod  over  Havets  Niveau, 
med  mange  skovklædte  Pynter,  og  med  den  herligste 
Udsigt  til  de  vulkanske  Øer  i  Havet  og  til  den  mod- 
satte Kyst.  I  Landsbyen  Odawara  kom  vi  tilbage  til 
Civilisationen,  og  derfra  gik  Reisen  til  Tokyo. 

De  derværende  Englændere  vare  dengang  i  stor  Be- 
vægelse paa  Grund  af  et  Besøg  af  Hertugen  af  Con- 
naught    og    Gemalinde    —  de  ere   jo  et  hyperloyalt 

Folkefærd  —  saa  at  jeg  ikke  saa  meget  til  mine  Ven- 
ner før  Afreisen  til  China,  som  skete  med  den  franske 
Paket  den  20.  April. 


ATTER  1  CHINA 

En  Times  Vei  fra  Yokohama  mødte  vi  et  synkefær- 
digt japansk  Fiskerfartøi,  hvis  6  Mands  store  Besæt- 
ning blev  reddet  ombord  til  os.  Ved  Ankomsten  til 
Kobe  fik  vi  den  russiske  Minister-Familie  fra  Peking, 
Coumany,  ombord.  De  havde  været  paa  et  kortere  Be- 
søg i  Japan,  hvor  jeg  kun  havde  set  lidt  til  dem  og 
skulde  nu  til  Europa.  Reisen  forsinkedes  noget  af  Taage 
og  Storm.  I  Shanghai  maatte  jeg  blive  et  Par  Dage  for 
at  afvente  Svar  paa  nogle  Forespørgsler,  og  derpaa  gav 
jeg  mig  paa  Vei  til  Foochow,  hvor  en  ny  Vicekonge 
var  bleven  ansat. 

Jeg  fandt  Hans  Excellense  beskæftiget  med  at  holde 
Mønstring  over  sine  Krigsdjunker  og  saa  derfor  kun 
hans  nærmeste  Underordnede. 

Der  fandtes  dengang  i  Foochow  en  fransk  Konsul, 
M.  Frandon,  som  havde  gjort  Studiet  af  Porcellain  til 
sin  Specialitet.  Stedet  er  et  gammelt  Center  for  Fa- 
brikationen deraf,  og  man  har  authentisk  Bevis  for,  at 
en  Farve  „Celadon",  som  anvendtes  der  for  700  Aar 
siden,  ikke  har  kunnet  produceres  senere.  M.  Frandon 
havde  den  Godhed  at  tage  mig  ud  paa  en  „Curio  hunt", 
fra  hvilken  jeg  hjembragte  et  Par  Stykker  af  denne 
ældgamle  Vare.  løvrigt  aflagde  jeg  et  Besøg  paa  Orlogs- 
værftet  ved  Pagoda  Anchorage,  som  Franskmændene 
under  Admiral  Courbet  havde  bombarderet  og  nedbrændt 
nogle  Aar  tidligere,  men  som  nu  omtrent  var  bragt  i 
Orden. 

Fra  Henningsen  i  Shanghai  fik  jeg  Meddelelse  om, 
at  Damperen  „Yangtze",  ombord  paa  hvilken  min  Dat- 
ter befandt  sig,  nu  var  kommen  til  Hongkong,  og  jeg 

retouraerede  derfor  til  Shanghai  for  at  modtage  hende. 
Der  var  gaaet  mere  end  tre  Aar  siden,  at  jeg  drog 
hjemmefra,  og  man  vil  vistnok  forstaa,  at  jeg  ved 
Udsigten  til  dette  Møde  følte  omtrent  som  en  af 
mine  Sønner,  der  engang  spurgte  mig,  om  hvormange 
Nætter  han  endnu  skulde  sove,  inden  det  blev  Jule- 
aften. 

Den  12.  Mai  tidlig  om  Morgenen,  erholdt  jeg  Mel- 
ding om,  at  „Yangtze"  laa  ved  Kaien,  og  jeg  skyndte 
mig  ombord  for  at  komme  i  Besiddelse  af  min  Skat. 
Mine  Forretninger  nødsagede  mig  til  at  blive  en  14 
Dages  Tid  i  Shanghai,  under  hvilke  hun  blev  bekendt 
med  mine  derværende  Venner.  Englænderne  have  jo 
den  Skik,  at  den  nyankomne  Frue  besøges  først  af  de 
faste  Beboere,  og  dette  udstrakte  Damerne  ogsaa  til 
hende,  saaledes  at  hun  meget  snart  var  lokaliseret.  En 
midaldrende  Mand  og  en  ganske  ung  Pige  kunne  jo 
ikke  tilbringe  hele  Dagen  tilsammen,  og  dette  ordnedes 
saaledes,  at  hun  om  Eftermiddagen  havde  sine  Ven- 
inder og  sin  lawn  tennis,  medens  jeg  besørgede  mine 
Forretninger  eller  i  Nødsfald  tilbragte  nogle  Timer  i 
min  Klub.  Om  Aftenen  vare  vi  altid  udbudne,  navnlig 
til  en  af  de  mange  bachelors,  for  hvilke  Shanghai  den- 
gang var  et  Eldorado.  Blandt  disse  var  der  en,  hvis 
Navn  jeg  endnu  ikke  har  nævnet,  og  som  har  været  til 
megen  Glæde  for  mig  baade  under  mit  Ophold  i  Østen 
og  senere  i  Europa.  Det  var  Overdommeren,  Sir  Richard 
Rennie.  England  havde,  foruden  Konsulardomstolen, 
sammensat  af  Konsulen  og  hans  juridisk  uddannede 
Assistenter,  tillige  en  høiere  juridisk  Instans,  nemlig 
en  Overdommer.  Rennie,  som  var  Enkemand,  og  som 
var  udgaaet  fra  den  bekiendte  Ingenieur-Familie;  han 
var  en  høist  elskværdig  Mand,  som  forlod  China 
et  Par  Aar  senere  og  derefter  førte  Klubliv  i  Lon- 
don, hvor  han  var  min  Hovedstøtte  under  mine  mange 
senere  Besøg  i  denne  Stad.  Min  Datter  opnaaede  snart 
en  vis  Popularitet  i   Shanghai,  og  Tiden   forløb  hur- 

tigt  for  hende.  Det  var  derfor  med  Beklagelse,  at  vi 
maatte  indskibe  os  til  Tiensin,  hvortil  Pligten  kaldte 
mig. 

Vi  havde  en  behagelig  Reise,  og  da  Jernbanen  nu 
var  blevet  aabnet  mellem  Taku  og  Tiensin,  benyttede 
vi  denne  for  at  undgaa  Peiho-Flodens  mange  kedelige 
Krumninger.  Skøndt  det  kun  var  Begyndelsen  af  Juni, 
var  det  overvættes  varmt  i  Tiensin.  Vinden  blæste  di- 
rekte fra  Mongoliets,  af  Solen  overhedede,  Ørkener  og 
førte  samtidig  store  Sandmasser  med  sig,  som  trængte 
ind  i  hvert  af  ens  Gemmer,  i  ens  Føde,  kort  sagt  over- 
alt. Stedet  havde  allerede  iført  sig  sit  Sommertoilette 
med  Bastmatter  som  Skærme  omkring  Husenes  Vægge 
og  Tage.  Min  Ven  Lieutenant  Denison  var  der  endnu 
med  sin  Kanonbaad  „Firebrand",  fastholdt  til  Juli  Maa- 
ned  af  Flodens  lave  Vandstand,  og  vi  fandt,  at  hans 
Kommandobro  var  det  køligste  Sted  om  Aftenen.  Som 
Canadier  var  Denison  en  dygtig  Rytter,  og  min  Datter 
Marna  profiterede  deraf  ved  at  tage  ham  til  Ridelærer. 

Hovedformaalet  med  mit  Besøg  i  Tiensin  dennegang 
var  at  prøveskyde  et  Par  24  ctm.  Kanoner  i  Forsvin- 
dingsaffutager,  som  nu  vare  opstillede  i  et  af  de  af  mig 
angivne  Værker  paa  Øen  ved  Wei-hai-wai.  Den  tyske 
Officer  i  Vicekongens  Tjeneste,  von  Hanneken,  havde 
udført  Bygningen  af  de  derværende  Forter,  og  han  op- 
holdt sig  der  for  Tiden.  Han  meddelte  mig,  at  Skyd- 
ningen ikke  kunde  foretages  før  om  14  Dage,  hvilket 
jo  var  mindre  behageligt.  Men  endnu  ubehageligere 
var  det,  at  da  jeg  meldte  mig  til  Audiens  hos  Vice- 
kongen, fik  jeg  det  Svar,  at  han  vilde  gerne  have  en 
længere  Samtale  med  mig,  men  forinden  denne  vilde 
han  anmode  mig  om  paany  at  være  Eksaminator  ved 
Søkrigsskolens  Eksamen.  Det  var  omtrent  Barbari  at 
forlange,  at  jeg  i  denne  Hede  skulde  gaa  daglig  i  en 
Uges  Tid  de  trekvart  Mile  frem  og  tilbage  i  Bærestol 
og  sidde  6  Timer  ved  Eksamensbordet.  Men  jeg  var 
jo  tvunget  til  at  paatage  mig  Hvervet.  Ligesom  i  Shang- 

hai  besøgte  Damerne  her  først  min  Datter  og  toge  sig 
venligt  af  hende  under  denne  kedelige  Uge. 

Wei-hai-Wai  ligger  nogle  Timers  Seilads  østenfor 
Chefoo.  For  at  komme  dertil  tog  vi  med  en  Damper 
til  sidstnævnte  Plads,  hvorfra  en  chinesisk  Orlogsmand 
bragte  os  til  Bestemmelsesstedet.  Det  var  en  af  de  af 
Armstrongs  byggede  „alphabetic  gunboats",  saaledes 
benævnte,  fordi  de  vare  opkaldte  efter  Bogstaverne  i 
det  græske  Alphabet.  Von  Hanneken,  hvis  Gæst  vi 
skulde  være,  havde  bygget  sig  en  primitiv  Cottage  paa 
den  øde  Klippekyst  ved  Indløbet  til  Flaadestationen,  og 
han  sørgede  udmærket  for  vor  Komfort  og  vor  Forplei- 
ning  under  vort  Ophold.  Foruden  os  havde,  mærkelig 
nok,  Krupps  Repræsentant,  den  brave  Oberst  Vogel, 
uindbuden  indfundet  sig. 

Prøven  var  bleven  omhyggeligt  forberedt,  og  alle 
Forarbeider  med  Kanon  og  Affutage  trufne  af  den  dyg- 
tige von  Hanneken.  Krudtet  dertil  var  rekvireret  fra 
Armstrongs,  da  man  ikke  kunde  have  Tillid  til  det  chi- 
nesiske.  Paa  den  bestemte  Dag  indfandt  Vicekongens 
Neveu  og  Forsvarsdirecteur,  Chang  Tautai,  sig  fra  Ti- 
ensin  med  en  stor  Skare  fra  Hær  og  Flaade.  En  Skive 
var  opstillet  paa  en  lille  Klippeø  i  Indløbet  i  en  Af- 
stand af  2500  Meter.  Skydningen  gik  udmærket  og 
med  stor  Præcision.  Chineserne  ere  Venner  af  al  Larm 
og  Støi,  og  her  fik  de  nok  deraf.  Først  Knaldet  ved  Ka- 
nonens Affyring,  dernæst  saa  man  Granatens  Anslag 
mod  Skiven,  en  mægtig  Støvsøile  steg  da  tilveirs  fra  den 
sprængte  Stenmasse,  og  endelig  kom  Knaldet  tilbage 
fra  Granatens  Anslag  mod  Klippen.  Enthusiasmen  var 
stor,  og  man  valfartede  til  den  lille  0,  hvor  Skiven 
havde  staaet,  for  at  se  den  voldsomme  Medfart,  den 
havde  lidt. 

Efter  disse  fornøielige  Dage  vendte  vi  tilbage  til  det 
varme  Tiensin.  Her  blev  jeg  et  Par  Gange  modtaget 
af  Vicekongen,  som  naturligvis  ytrede  sin  Tilfredshed 
med  Prøvens  Resultat  og  takkede  mig  for  mit  Besvær 

med  Eksamen,  men  tilstod,  at  hans  Skatkammer  for 
Tiden  var  tomt.  Da  der  samtidigt  blev  kaldt  paa 
mig  fra  Tokyo,  hvor  det  stadige  Spørgsmaal  om  Kyst- 
befæstningen paany  var  paa  Tapetet,  pakkede  vi  gerne 
vore  Sager  ind  og  reiste  over  Shanghai  til  Tokyo. 


FAMILIELIV  I  TOKYO 

Vi  etablerede  os  nu  i  vort  lille  Hus.  Jeg  har  før  talt 
om  hvor  faa  unge  Damer  der  fandtes  i  denne  Stad,  og 
min  Datters  Ankomst  blev  derfor  lidt  af  en  Begiven- 
hed, især  for  de  ældre  Herrer,  som  udgjorde  Hoved- 
massen af  den  fremmede  Befolkning.  Livet  i  Tokyo 
var  dengang  organiseret  saaledes,  at  man  sjeldent  ind- 
tog sit  Middagsmaaltid  alene.  Herrerne  samledes  i 
Klubben  ved  6  eller  6V2  Tiden  for  at  spille  en  Whist, 
og  man  spiste  gerne  ved  8  Tiden.  Ved  Affarten  fra 
Klubben  søgte  man  da  at  faa  en  Gæst  eller  to  hjem 
med  sig,  og  Kokken  havde  Ordre  til  at  have  Mad  nok 
til  disse. 

En  ung  Pige  som  Værtinde,  der  tillige  kunde  musi- 
cere lidt  efter  Bordet,  var  naturligvis  en  Attraction,  og 
mine  Venner  vare  efter  hendes  Ankomst  mere  villige 
til  at  tage  „pot  luck"  hos  mig. 

I  Forbindelse  hermed  bør  jeg  berømme  Tjeneste- 
folkene for  deres  Dygtighed.  Naar  man  kom  hjem  fra 
Klubben,  og  Tjeneren  aabnede  for  de  Ankommende, 
blev  intet  sagt  ham,  men  faa  Minutter  derefter  aabnede 
han  Døren  til  Spisestuen  og  meldte,  at  der  var  anrettet. 
Jeg  har  oplevet,  at  da  jeg  en  Aften  bragte  flere  Gæster 
med  mig,  end  der  passede  for  Størrelsen  af  den  Steg, 
som  vi  skulde  have,  blev  Spisestuedøren  aabnet  maaske 
nogle  Minutter  senere  end  ellers,  men  disse  Minutter 
havde  han  benyttet  til  at  gaa  til  min  Nabos  Kok,  som 
den  Dag  havde  en  større  Steg  end  jeg,  og  formaaet  ham 
til  at  foretage  en  Ombytning.  Paa  den  Slags  Kamme- 


133 


ratskab  blandt  Tjenestefolkene  havde  jeg  engang  et 
komisk  Eksempel.  Jeg  spiste  til  Middag  hos  en  Ven 
og  kom  ved  Bordet  til  at  slaa  et  Vinglas  itu.  Jeg  gjorde 
min  Undskyldning  til  Værten,  men  da  jeg  syntes,  at 
han  smilede  paa  en  egen  Maade,  saa  jeg  paa  Glasset 
og  opdagede,  at  det  var  et  af  mine  egne,  som  min  Tje- 
ner maatte  have  laant  til  hans.  En  anden  Gang  havde 
jeg  glemt  at  tage  et  Lommetørklæde  med  mig,  da  jeg 
skulde  spise  hos  en  Ven,  og  bad  hans  Tjener  i  For- 
stuen om  at  give  mig  et  af  sin  Herres.  Ved  Hjemkom- 
sten gav  jeg  det  til  min  Boy  med  Ordre  til  straks  at 
give  det  til  Vadskemanden,  for  at  jeg  hurtigt  kunde 
aflevere  det  i  ren  Tilstand.  Dagen  derpaa  meldte  Boyen 
mig  imidlertid,  at  denne  sidste  havde  vægret  sig  ved 
udlevere  det,  fordi  han  genkendte  det  som  tilhørende 
min  Ven. 

Man  levede  ikke  luksuriøst  i  Tokyo.  Baade  Mad-  og 
Drikkevarer  vare  af  beskeden  Beskaffenhed.  Da  Okse- 
bestanden i  Landet  var  meget  lille,  var  Oksekød  ikke 
altid  tilgængeligt.  Faar  kunde  ikke  trives,  fordi  de  til- 
stedeværende Græsarter  vare  for  skarpe  for  deres  Ma- 
ver. Det  var  derfor  Skik,  at  t.  Eks.  4  Familier  slog  sig 
sammen  om  at  bestille  et  Faar  i  Shanghai,  som  kom 
over  med  Paketten  og  blev  slagtet  ombord,  og  man 
holdt  Gilde  paa  sin  Kvart.  Høns  var  vel  Hovedføden, 
men  deres  Smag  var  ikke  altid  den  bedste,  .fordi  de 
ofte  vare  fodrede  med  Fiskeaffald.  Af  Vildt  havde  man 
nogle  smaa  Raadyr,  Fasaner  og  Vagtler.  Af  Fisk  var 
der  nok,  men  ikke  saa  god  som  hos  os.  Dernæst  Lan- 
guster  —  som  erstattede  vore  Hummere  —  og  Østers 
i  stort  Antal,  ogsaa  af  og  til  en  Skildpadde  fra  Goto- 
0erne.  Forresten  forskrev  man  Skinker,  Conserver, 
syltede  Frugter  og  andre  Delicatesser  fra  Europa.  01 
og  Smør  kom  fra  Kjøbenhavn,  eller  rettere  fra  Tuborg, 
og  Vine  fra  deres  Produktionssted. 

Husene  vare  tarveligt  udstyrede  med  Møbler.  De  i 
Japan  forfærdigede  havde  ikke  megen  Værdi,  og  de  fleste 

man  saa,  vare  komne  med  en  eller  anden  Diplomat  fra 
Europa.  Paa  Grund  af  de  hyppige  Fraflytninger  gik  de 
da  fra  Haand  til  Haand,  saaledes  at  man  ofte  saa  gamle 
kendte  Stykker  paa  nye  Hænder.  Om  Sommeren  paa 
Landet  gik  Tarveligheden  i  denne  Retning  længere  end 
behageligt.  Heste  og  Vogne  vare  af  samme  ringe  Be- 
skaffenhed. Paa  den  anden  Side  maa  det  erkendes,  at 
de  vare  urimeligt  billige.  Vi  leiede  en  Enspænder-Ka- 
leche med  Hest  og  Kusk,  som  jeg  betalte  med  —  jeg 
tror  —  35  Kroner  om  Maaneden,  og  min  Datters  Ride- 
hest havde  ikke  kostet  100  Kroner,  men  var  ogsaa  der- 
efter. 

Naar  de  tarvelige  Værelser  alligevel  kunde  se  godt 
ud,  skyldtes  dette  de  Kunstsager,  som  vi  alle  erhver- 
vede os,  saavelsom  den  Rigdom  af  Landets  skønne 
Blomster,  som  benyttedes  til  Dekoration. 

Anskaffelsen  af  disse  Kunstsager  dreves  af  os  Be- 
boere paa  en  ret  primitiv  Maade.  I  Yokohama  var 
der  naturligvis  Butikker  for  Salget  af  disse  (bereg- 
nede paa  de  gennemreisende  Dampskibspassagerer 
og  andre  Globe  trotters)  hvis  Priser  vare  meget  høie, 
men  hvori  vi  aldrig  kom.  I  Tokyo  derimod  og  i  de 
større  Provinsstæder,  navnlig  saadanne,  som  tidligere 
havde  været  Residens  for  Daimoer,  fandtes  ofte  i  Af- 
kroge store  Beholdninger  af  skønne  gamle  Sager,  som 
man  omtrent  selv  maatte  udgrave,  og  dette  Arbeide 
var  ikke  let,  da  intet  var  udstillet.  Paa  Grund  af  Hu- 
senes slette  Bygningsmaade  er  Brandfarligheden  meget 
stor,  og  de  Handlende  have  derfor  aldrig  bedre  Sager 
i  deres  Butikker  om  Natten.  Der  var  i  Reglen  opført 
en  „Godown"  —  en  nogenlunde  ildfast  Bygning  —  bag- 
ved Huset,  i  hvilken  Sagerne  henlagdes  om  Natten.  De 
vare  her  pakkede  i  Kasser,  som  ikke  aabnedes  om  Da- 
gen, saaledes  at  en  Udstilling  ikke  fandt  Sted,  men 
man  maatte  spørge  sig  frem,  indtil  de  bragtes  for  Da- 
gens Lys.  Faste  Priser  fandtes  ikke,  men  man  maatte 
selv  bestemme,  hvad  man  vilde  betale  og  derefter  ind- 

rette  sit  Tilbud,  som  i  hvert  Fald  ikke  blev  antaget 
uden  efter  en  lang  forudgaaende  Forhandling.  I  Tokyo 
gaves  forresten  Mellemhandlere,  som  kom  til  de  Frem- 
medes Huse.  Disse  kom  snart  paa  det  klare  med,  hvad 
man  særligt  ønskede,  og  jeg  gjorde  de  fleste  af  mine 
Indkøb  gennem  disse  Mellemhandlere. 

I  de  senere  Aar  er  der  skrevet  saameget  om  japansk 
Kunst,  at  Verden  efterhaanden  veed  god  Besked  der- 
med. 

Som  bekendt  kom  under  Løbet  af  Aarhundreder  al 
Kultur  til  Japan  fra  China,  idet  Korea  tjente  som  Mel- 
lemled. Men  medens  dette  sidste  Land  nu  er  hensun- 
ket i  en  halv  barbarisk  Tilstand,  ere  Japanerne  med 
deres  livlige  Opfattelsesevne  og  deres  initative  Talent 
stadigt  gaaede  fremad  og  have  efter  Kenderes  Udsagn 
i  flere  Retninger  overfløiet  deres  tidligere  Læremestre. 

De  utallige  Daimio-Hoffer  havde  efterhaanden  faaet 
den  Vane  at  holde  Kunstnere  i  deres  Tjeneste,  og  da 
Tiderne  vare  krigerske,  maatte  Udsmykning  af  Vaab- 
nene  blive  en  Hovedopgave  for  dem.  Der  gives  vist- 
nok neppe  noget  Land,  hvor  man  kan  se  saa  skønne 
Arbeider  i  denne  Retning,  og  disse  have  atter  givet 
Stødet  til  de  større  Broncearbejder.  Dette  Materiale, 
Broncen,  have  Japanerne  lært  at  behandle  maaske 
bedre  end  nogen  anden  Nation.  Paa  Grund  af  deres 
stærkt  udviklede  økonomiske  Sans  indeholder  den  Le- 
gering, som  benyttes  til  daglig,  vistnok  formeget  Zink, 
men  samtidigt  forstaa  de  at  benytte  Legeringer,  som 
neppe  ere  kendte  andetsteds.  De  fremstille  t.  Eks.  en 
saadan  med  en  liden  Tilsats  af  Guld,  benævnt  „Sha- 
kudo"  og  en  anden  med  Sølv  „Shibu  ichi".  Naar  den 
første  af  disse  behandles  med  Syre,  kan  der  fremstil- 
les en  Overflade  med  en  sjelden  smuk  blaalig  Farve, 
og  den  sidste  giver  under  lignende  Vilkaar  et  graa- 
agtigt  Skær.  Ligesaa  dygtige  ere  de  i  Spørgsmaalet  om 
aPatina",  som  volder  vore  Kunstnere  saa  stort  Besvær. 
Der  var  gaaet  Mode  i  dette  Spørgsmaal  som  i  saame- 

get  andet,  og  dengang  foretrak  man  enten  et  mørke- 
grønt Skær  med  store  brunrøde  Pletter  eller  ogsaa  en 
blank  næsten  sort  Overflade.  Begge  kunde  fremstilles 
med  kort  Varsel.  De  før  omtalte  Mellemhandlere  gik 
med  smaa  Flasker  med  Tinktur  i  Ærmet  og  kunde  le- 
vere, hvad  man  ønskede.  Efter  min  Hjemkomst  har  jeg 
oplevet,  at  da  en  Tjener  en  Dag  ved  for  haard  Behand- 
ling af  nogle  Broncegenstande  havde  ødelagt  deres  Pa- 
tina, og  efter  at  jeg  forgæves  havde  søgt  at  faa  dem 
bragt  i  Orden  herhjemme,  sendte  jeg  dem  til  Japan, 
hvorfra  jeg  snart  fik  dem  tilbage  i  deres  tidligere  Til- 
stand. 

Til  Broncegenstandene  slutte  sig  Arbeiderne  i  Emaille 
og  Cloisonné,  i  hvilke  Japanerne  ogsaa  have  frembragt 
meget  skønt,  om  de  dog  neppe  her  have  kunnet  naa 
til  Høiden  af  den  gamle  Peking-Emaille. 

Porcellains  Industrien  er  af  forholdsvis  yngre  Op- 
rindelse. Den  skyldes  Hideyoshi's  Tog  til  Korea  i  Slut- 
ningen af  det  16.  Aarhundrede,  hvorfra  denne  National- 
helt —  gerne  benævnt  „Jimmo  Tenno"  —  hjemsendte 
Porcellainsarbeidere,  som  satte  denne  Industri  igang 
paa  Øen  Kiushiu,  hvor  den  endnu  florerer.  Vi  kende 
jo  alle  Navnene:  Satsuma,  som  forøvrigt  er  Stentøi, 
Nabeshima,  Imari,  Hizen,  Kaga  og  Kutani.  Denne  In- 
dustri har  senere  spredt  sig  over  andre  Dele  af  Landet. 

Arbeider  af  Lak  ere  derimod  af  meget  gammel  Dato. 
Paa  Verdensudstillingen  i  Paris  1900  fandtes  saadanne 
fra  det  12.  Aarhundrede,  som  tilhørte  den  keiserlige 
Hofholdning.  I  denne  Kunstbranche  staa  Japanerne 
vistnok  over  Chineserne.  Ikke  alene  kunne  de  frem- 
stille flere  Farver  end  disse,  men  deres  Dekoration  er 
ogsaa  som  Regel  smagfuldere.  Templernes  indre  Ud- 
smykning har  lagt  Grunden  til  Udskæringsarbeidet  i 
Træ  og  i  Elfenben,  som  vistnok  har  naaet  et  høiere 
Standpunkt  end  andetsteds. 

Ogsaa  Tekstilindustrien  bør  nævnes.  Den  feudale 
Tid  har  frembragt  pragtfulde  Brokader  af  Landets  egen 

Silke,  som  benyttedes  til  Beklædning  baade  for  Mænd 
og  Kvinder.  Navnlig  var  de  sidstes  „Obi"  —  Livbaan- 
det,  som  tildels  erstatter  det  europæiske  Korset  —  ud- 
ført med  stor  Luksus  og  Smag.  I  den  nyere  Tid  har 
man  fortsat  Fabrikationen  af  kostbare  Silkestoffer,  som 
dekoreres  med  smukt  tegnede  Broderier  i  japanske 
Farver,  hvis  Skala  —  det  maa  man  erindre  —  er  for- 
skellig fra  vor. 

For  den  kunstelskende  Fremmede  var  der  saaledes 
en  Rigdom  af  Genstande  at  efterstræbe. 

Ved  at  omtale  Værelsernes  Udsmykning  med  Kunst- 
sager og  Blomster  er  jeg  kommet  til  at  gøre  denne 
længere  Afstikker  paa  Kunsthandelens  Omraade,  og 
jeg  vil  samtidigt  benytte  Leiligheden  til  at  fortælle  lidt 
om  Blomsterne. 

Japans  Jordbund  maa  være  forskellig  fra  vor.  Me- 
dens Træer  og  Buske  som  Regel  trives  udmærket  og 
ofte  naa  Dimensioner  ukendte  hos  os,  finder  det  mod- 
satte Sted  med  enkelte  Arter.  Af  Eksempler,  som  ere 
komne  indenfor  min  Erfaring,  skal  jeg  nævne  Frugt- 
træerne. Jeg  tror,  at  der  af  disse  kun  fandtes  nogle 
Pæretræer,  som  gave  en  daarlig  Frugt.  Æbler,  Blom- 
mer og  Kirsebær  fandtes  ikke,  heller  ikke  Stikkelsbær, 
Ribs,  Hindbær  eller  Solbær.  Man  gjorde  et  Forsøg 
med  fra  Kalifomien  at  indføre  nogle  Fersken-,  Abrikos- 
og  Blommetræer,  som  afgave  en  god  Frugt  i  et  Par 
Aar  for  derefter  at  ophøre.  Blandt  Græsarterne  sav- 
nede man  Kløveren,  og  de  eksisterende  vare  af  saa 
haard  Beskaffenhed,  at  —  som  jeg  tidligere  har  fortalt 
—  Faar  ikke  kunde  leve  i  Landet.  De  mere  aromati- 
ske Sorter  fandtes  vistnok  heller  ikke.  Det  er  jo  disse, 
som  antages  at  give  Vildtets  Kød  dets  Velsmag  her- 
hjemme, men  i  Japan  smagte  en  Fasan  som  en  Høne, 
og  et  Raadyr  eller  en  Hare  som  en  Kalvesteg.  Jeg  med- 
tog engang  fra  Vancouver  nogle  Syren-  og  Guldregn- 
buske, som  jeg  ikke  havde  set  i  Landet.  Syrenerne  tri- 
vedes, hvorimod  Guldregnen  opførte  sig  som  en  Slyng- 

plante  og  bar  efter  flere  Aars  Forløb  kun  en  enkelt 
Blomst. 

Men  iøvrigt  var  Blomster-  og  Planterigdommen  over- 
vældende stor,  og  det  var  en  Fornøielse  at  se,  hvor  høit 
Folket  skattede  den.  Jeg  har  saaledes  oplevet,  at  vor 
Hestepasser  dekorerede  vort  Spisebord  paa  Landet  med 
smagfulde  Buketter  af  Skovblomster,  hvad  jeg  neppe 
tror,  at  en  Staldkarl  kunde  paatage  sig  hos  os. 

Et  meget  stort  Gartneri  blev  drevet  i  Tokyos  For- 
stæder, Ethvert  af  disse  havde  sin  Specialitet:  Iris,  Aza- 
leer  e.  1.,  og  der  afholdtes  Blomstermarkeder  en  Gang 
maanedligt  i  hvert  af  Byens  mange  Kvarterer,  som 
vare  stærkt  besøgte.  Natten  iforveien  transporteredes 
Planterne,  incl.  store  Træer  paa  Rod  med  enorme  Jord- 
klumper, til  Markedsgaden,  og  man  gik  gerne  derhen 
for  at  forsyne  sin  Have. 

De  japanske  Blomsters  Farvepragt  er  sikkert  større 
end  vore  Blomsters.  Paa  den  anden  Side  gives  der  et 
Ordsprog  om  Naturen  i  Japan,  som  siger,  at  Blom- 
sterne have  ingen  Duft  og  Fuglene  ingen  Sang,  og  dette 
er  neppe  helt  urigtigt. 

Medens  Europæerne  saaledes  købte  Kunstsager,  som 
de  udstillede  i  deres  Værelser,  og  samtidigt  dekorerede 
disse  med  mange  Blomster,  gik  den  japanske  Smag  i 
modsat  Retning. 

En  velstaaende  japansk  Familie  opbevarede  nemlig 
sine  Skatte  i  sin  „Godown"  og  tog  kun  et  Stykke  frem 
ad  Gangen.  Dette  —  en  Vase  af  Bronce,  Porcellain 
eller  andet  —  stilledes  i  det  ophøiede  Hjørne  af  Hu- 
sets Salon,  hvor  Husalteret  fandtes,  og  heri  anbragtes 
en  enkelt  blomstrende  Gren  af  et  Træ  eller  lignende. 
Det  japanske  Blomstersprog  er  stærkt  udviklet,  og  hver 
Bøining  paa  denne  Gren  havde  sin  Betydning  for  de 
Indviede. 

Min  Datter  og  jeg  fandt  os  snart  tilrette  i  vort  lille 
Hus.  Tiden  anvendtes  af  hende  til  at  fortsætte  Studiet 
af  Sprog  og  Musik.  Dernæst  havde  hun  sine  Tennis- 

og  Ridepartier,  medens  jeg  passede  mine  Forretninger. 
Af  Omgang  havde  hun  tilstrækkelig.  Foruden  sine  Jevn- 
aldrende  sluttede  hun  sig  særligt  til  den  engelske  Mi- 
nisters Hustru,  Mrs.  Fraser.  Denne  fortræffelige  Dame 
var  iøvrigt  svagelig  og  saas  kun  lidt  blandt  Mennesker. 

For  min  egen  Person  vare  Forholdene  i  Tokyo  væ- 
sentlig forbedrede.  Den  franske  Indflydelse  var  nem- 
lig omtrent  ophørt.  Efterat  deres  Artilleriværksted 
havde  maattet  se  sine  Kanoner  afviste,  fordi  de  ikke 
havde  kunnet  præstere  den  garanterede  Initialhastig- 
hed af  Projectilet,  havde  en  paa  Loiren  kontraheret 
Torpedobaadsjagerikke  kunnet  opnaa  den  kontraherede 
Hastighed  og  var  bleven  kasseret.  Sluttelig  var  et  af 
de  i  Frankrig  bestilte  større  Kystforsvarsskibe  paa 
Veien  til  Japan  blevet  længe  standset  paa  Grund  af  en 
Kedelreparation,  foraarsaget  ved  slet  Arbejde  hjem- 
mefra. 

Da  M.  Berlins  Kontrakt  var  udløbet,  blev  denne  ikke 
fornyet,  og  han  var  hjemreist  tidligere  paa  Aaret.  De 
to  ledende  Mænd  for  Anskaffelse  af  Krigsskibe  og  Ar- 
tilleri, Admiral  Ito  og  Konstrukteur  Sasso,  vare  begge 
venligt  stemte  for  at  benytte  engelske  Værksteder,  og 
forhandlede  jevnligt  med  mig  om  Dagens  Spørgsmaal. 
Jeg  kunde  derfor  haabe  paa  Held  i  Fremtiden. 

Sommeren  satte  dette  Aar  ind  med  stor  Varme,  som 
gjorde  Opholdet  i  Tokyo  besværligt,  og  da  min  Datter 
ogsaa  skulde  se  Landet,  gik  vi  nogen  Tid  til  Miyano- 
shita  tilsammen  med  vore  Venner,  Familierne  Napier 
og  Bayne.  Senere  besøgte  vi  Nikko  og  Chusenji.  Henad 
Efteraaret  vendte  vi  tilbage  til  Tokyo,  hvor  jeg  fik  en 
ubehagelig  Erindring  om  Sommervarmens  Indflydelse 
paa  min  Krop.  Det  var  en  Hudsygdom,  som  yttrede 
sig  ved,  at  Benene  bedækkedes  med  langagtigt  for- 
mede Bylder,  medens  Huden  afskallede.  En  kraftig 
Mikstur  bragte  mig  atter  i  Orden,  men  jeg  fik  ikke 
Tid  til  at  udhvile  mig  derefter,  da  en  Kaldelse  fra 
Tiensin  nødsagede  mig  til  at  reise  derhen.  Da  jeg  ikke 

syntes  om  at  tage  min  Datter  med  igen,  indrettede  vi 
det  saaledes,  at  hun  under  min  Fraværelse  gik  paa 
Omgang  mellem  vore  Venner  i  Tokyo  og  Yokohama. 

Jeg  begav  mig  altsaa  til  Tiensin  over  Shanghai  i  Ok- 
tober Maaned,  og  havde  mine  sædvanlige  Audienser 
hos  Li-hun-chang.  Det  drejede  sig  om  Bestillingen 
paa  Skytset  til  nogle  Krigsskibe,  som  vare  under  Byg- 
ning i  Foochow.  Efter  tidligere  Aftale  skulde  dette  le- 
veres af  Armstrongs;  men  det  havde  vist  sig,  at  kun 
de  mindre  Kanoner  vare  gaaede  til  ham,  medens  de 
større  Piecer  allerede  vare  bestilte  hos  Krupp.  Dette 
var  mig  naturligvis  en  Skuffelse,  som  ikke  blev  min- 
dre, fordi  jeg  opdagede,  at  Bestillingen  var  given  uden 
Vicekongens  Vidende.  Manden  var  allerede  dengang 
svækket  af  Alder,  og  hans  samvittighedsløse  Stab  hand- 
lede paa  egen  Haand  og  gik  den  Vei,  som  sikrede  dem 
den  største  personlige  Fordel. 

Da  den  bekendte  Vicekonge,  Chang  chi  tung^  nu  var 
bleven  forflyttet  fra  Canton  til  Wuchang  ved  Hankow 
for  at  sætte  Bygningen  af  Jernbanen  igang  mellem 
denne  Stad  og  Peking,  besluttede  jeg  mig  til  at  af- 
lægge et  Besøg  der.  Staden  ligger  ved  Yangtze-Floden, 
omtrent  125  danske  Mile  fra  Mundingen,  og  man  ud- 
førte Reisen  fra  Shanghai  paa  3  Dage  med  en  af  de 
store  bekvemme  Floddampere.  Man  kom  da  til  et  Kom- 
pleks af  tre  store  Byer,  som  tilsammen  rummede  flere 
Millioner  Mennesker,  nemlig  Wuchang  paa  den  sydlige 
Bred,  som  er  Vicekongens  Residens,  og  paa  Nordsi- 
den Hankow  og  Hanyan,  skilte  fra  hinanden  ved  Bi- 
floden Han,  som  her  løber  ud  i  Yangtzen.  Da  der  ikke 
fandtes  fremmede  Hoteller,  var  det  indrettet,  at  jeg 
skulde  bo  hos  en  tydsk  Købmand.  Hankow  er  et  af 
Hovedsæderne  for  Thehandelen,  og  efter  Thehøsten 
kommer  derfor  et  betydeligt  Antal  af  de  saakaldte  „tea 
tasters"  —  Thesmagere  —  dertil.  Det  er  mest  Eng- 
lændere og  Amerikanere,  hvis  Arbejde  ikke  kan  være 
misundelsesværdigt.  Deres   Saison  varer  2  Maaneder, 

under  hvilke  de  antages  at  smage  dagligt  paa  150  Prø- 
ver, som  serveres  i  smaa  Potter  med  kogende  Vand, 
og  i  denne  Tid  kunne  de  hverken  ryge  Tobak  eller 
nyde  stærke  Drikke.  Til  disse  Herrer  havde  Købmæn- 
dene opført  kasemeagtige  Bygninger  i  deres  Hongs. 
Flere  blandt  de  største  af  Thehandleme  vare  Russere. 
Jeg  kom  dertil  med  Damperen  sent  om  Aftenen,  og 
blev  ved  Landingen  modtaget  af  en  Tjener  med  den 
Besked,  at  min  Husvært  var  i  Selskab  den  Aften,  men 
vilde  snart  være  hjemme.  Vi  gik  det  korte  Stykke  til 
hans  Herres  Hong,  men  underveis  passerede  vi  en  an- 
den stærkt  oplyst  Bygning,  fra  hvilken  vi  hørte  et  Ra- 
balder af  et  stort  Antal  Glas,  som  søndersloges.  Jeg 
sluttede  deraf,  at  min  Vært  var  til  Gæst  hos  en  rus- 
sisk Købmand,  som  boede  der,  og  at  man  netop  havde 
tømt  en  Skaal  af  Betydning.  Russerne  have  jo  den 
Vane  —  eller  Uvane  —  ved  saadanne  Tilfælde  at  lægge 
Intensiteten  af  deres  Følelser  for  Dagen  ved  at  slaa 
Glassene  i  Stykker.  Ved  min  Værts  kort  derefter  ind- 
trufne Hjemkomst  viste  det  sig,  at  min  Formodning 
havde  været  rigtig. 

Det  fremmede  Settlement  i  Hankow  var  beliggende 
ved  Flodbreden  og  benævnedes  ogsaa  her  „the  bund". 
Dette  saavelsom  hele  den  øvrige  Flodbred  var  hævet 
nogle  og  fyrretyve  Fod  over  Flodens  Vandspeil,  Men 
naar  Sneen  smelter  om  Foraaret  i  Thibet,  stiger  den 
saameget,  at  the  bund  ofte  bliver  sat  under  Vand, 
og  Europæerne  flere  Aar  have  maattet  benytte  Baade 
for  at  kommunicere  indbyrdes.  Naar  man  erindrer,  at 
Yangtzen  her  er  l^g  Kvartmil  bred,  giver  det  et  godt 
Billede  af  Flodens  Dimensioner.  Under  den  høie  Vand- 
stands Periode  kom  store  Søskibe  med  nogle  og  tyve 
Fods  Dybgaaende  de  125  Mile  op  til  Hankow,  og  den 
engelske  Flaade  havde  ogsaa  været  der  flere  Gange. 

Den  fremmede  Koloni  var  ikke  meget  talrig.  Den 
havde  det  sædvanlige  Udstyr  af  en  Klub  og  en  Vædde- 
løbsbane, men  syntes  forresten  at  føre  en  monoton 

Tilværelse.  Der  klagedes  almindeligt  over  den  stærke 
Varme,  som  hersker  om  Sommeren  over  hele  Yangtze- 
Dalen.  Den  medførte  en  meget  rigelig  Konsommation 
af  Drikkevarer  i  Klubben,  som  imidlertid  ikke  var  ind- 
skrænket til  Sommeren  alene. 

Vicekongen  Chang-chi-tung  ansaas  for  at  være  en 
af  Chinas  lærdeste  Mænd,  men  hans  praktiske  Sans 
stod  næppe  paa  Høide  med  hans  Kundskaber.  Han 
skulde  nu  løse  den  ham  stillede  Opgave  at  bygge  Ba- 
nen mellem  Peking  og  Hankow,  og  han  gik  grundigt 
tilværks.  Begyndelsen  var  allerede  gjort  og  bestod  i 
Anlæget  af  et  stort  Jernværk  i  Hanyan,  i  Forbindelse 
med  Oparbeiden  af  Kulgruber  ved  Han-Floden  og  af 
Jerngruber,  alt  for  at  valse  Skinnerne  til  Banen.  Der- 
næst en  Maskinfabrik  for  at  bygge  Lokomotiverne. 
Samtidigt  havde  han  paabegyndt  Anlæget  af  et  Værk- 
sted for  Tekstilindustri  og  en  Fabrik  for  Tilvirkning 
af  Haandvaaben  og  mindre  Kanoner.  Til  at  anlægge  og 
lede  alt  dette  havde  han  indforskrevet  ikke  mindre  end 
1 1  fremmede  Teknikere,  som  han  havde  opsøgt  i  Bel- 
gien og  Tyskland.  Jeg  har  ikke  kunnet  følge  disse  An- 
lægs senere  Carriere;  kun  veed  jeg,  at  Jernværket  ikke 
svarede  Regning,  og  det  sandsynlige  er,  at  det  er  gaaet 
ligesaa  med  de  andre,  og  at  store  Pengesummer  paa 
denne  Maade  ere  blevne  bortkastede. 

Under  disse  Omstændigheder  var  det  let  forstaaeligt, 
at  der  ikke  var  Midler  til  større  militaire  Foranstalt- 
ninger, og  efter  nogle  Dages  Ophold  tog  jeg  derfor 
Veien  tilbage  til  Shanghai. 

Her  fik  jeg  en  Standsning,  begrundet  i,  at  en  af  de 
hos  Armstrongs  byggede  Krydsere  til  Li-hun-changs 
Flaade  var  løbet  paa  en  Klippe  og  henlaa  nu  i  en  Tør- 
dok her.  Skaden  var  alvorlig,  men  da  Størstedelen  af 
den  var  indtruffet  paa  den  Del  af  Bunden,  som  var 
dobbelt,  var  Skibet  ikke  sunket.  Chefen  blev  af  Vice- 
kongen dømt  til  selv  at  betale  Reparationen.  Dette  var 
jo  en  ganske  drastisk  Fremgangsmaade,  og  Følgen  heraf 


143 


var  ogsaa,  at  da  den  anden  Armstrongske  Krydser  Aaret 
derpaa  kom  til  Skade  paa  samme  Maade,  meldte  Chefen 
intet  derom,  men  seilede  med  Rummet  mellem  de  to 
Bunde  fyldt  med  Vand  i  over  V2  Aar,  indtil  Skandalen 
blev  saa  kendt,  at  den  naaede  Vicekongens  Øre. 

Stabschefen  ved  denne  Flaade,  den  tidligere  omtalte 
engelske  Admiral  Lang^  havde  et  uoverkommeligt  Ar- 
beide  med  at  forhindre  disse  Grundstødninger.  Han 
stræbte  efter  at  holde  Flaaden  samlet,  saaledes  at  han 
selv  kunde  lede  Navigeringen,  men  det  kunde  ikke 
undgaas,  at  enkelte  Skibe  til  Tider  maatte  detacheres 
til  speciel  Tjeneste,  og  saa  gik  det  galt.  Samme  Admiral 
havde  havt  nogle  altfor  drøie  Aar  i  denne  Flaade,  og 
dertil  kom,  at  han,  som  var  en  striks  Mand,  ikke  var 
afholdt  og  derfor  blev  chicaneret  af  sine  Underordnede 
med  det  Resultat,  at  han  nu  havde  bestemt  at  trække 
sig  tilbage.  Da  ingen  engelsk  Søofficer  efter  den  Be- 
handling, han  havde  været  underkastet,  vilde  faa  Til- 
ladelse af  sit  Admiralitet  til  at  overtage  Stillingen,  be- 
frygtede man,  at  Vicekongen  vilde  søge  at  faa  en  tysk 
Søofficer  til  hans  Afløser.  Dette  skete  imidlertid  ikke, 
og  denne  Flaade  førte  fra  nu  af  en  kummerlig  Tilvæ- 
relse under  den  brave  Admiral  Tings  Kommando,  indtil 
den  mødte  sin  Skæbne  i  Søslaget  med  Japanerne  uden- 
for Yalu-Flodens  Munding. 

Overlægningerne  om  Krydserens  Reparation  og  andre 
Forretninger  optog  nogle  Dage,  hvorefter  jeg  skyndte 
mig  tilbage  til  Tokyo,  som  jeg  naaede  kort  før  Jul. 

Jeg  kom  til  Japan  i  et  spændende  Øieblik,  thi  det 
nys  indførte  Parlament  var  netop  begyndt  sin  første 
Samling,  Keiseren  havde  allerede  ved  sin  Tronbesti- 
gelse i  1869  givet  et  Løfte  om  en  fri  Forfatning,  for 
hvilken  dette  Folk  naturligvis  ikke  var  modent.  Man 
havde  ogsaa  givet  sig  god  Tid,  og  efter  lange  Gransk- 
ninger, som  vare  blevne  ledede  af  den  bekendte  Stats- 
mand Grev  —  senere  Fyrst  —  /to,  havde  man  fundet, 
at  den  tyske  Forfatning  var  den,  som  gav  mindst  Fri- 

hed  til  Folket  og  derefter  taget  denne  til  Model,  og 
Loven  derom  var  altsaa  udkommet  i  1891. 

Der  var  et  Overhus,  bestaaende  af  Medlemmer  af 
den  ny  oprettede  Adel,  af  endel  af  Keiseren  valgte 
Personer,  samt  et  mindre  Antal  Folkevalgte.  Dette 
kunde  neppe  antages  at  forvolde  Regeringen  Vanskelig- 
heder. Det  modsatte  var  Tilfældet  med  det  andet  Kam- 
mer. Dette  var  nok  valgt  efter  en  stræng  Census,  saa- 
ledes  at  Vælger-Antallet  var  relativt  ringe,  men  der 
havde  i  den  sidste  Tid  været  en  for  Regeringen  særlig 
ugunstig  Presse,  og  desuden  savnede  Medlemmerne  jo 
al  politisk  Dannelse. 

Regeringen  havde  været  yderst  forsigtig  i  sit  Budget- 
forslag, og  navnlig  nedsat  de  militaire  Udgifter  mere 
end  ønskeligt. 

Der  udviklede  sig  imidlertid  straks  ved  Rigsdagens 
Sammentræden  en  hæftig  Opposition  imod  Ministeriet, 
og  Samlingerne  bleve  meget  stormende.  Tilhørerne 
blandede  sig  i  Discussionen,  og  der  blev  givet  et  Kniv- 
stik til  et  Medlem  indenfor  Rigsdagsbygningen.  Paa 
Gaden  udenfor  var  der  stadig  Pøbeloptøier.  Disse  vare 
foranstaltede  af  en  Klasse  Mennesker,  de  saakaldte 
„soshis",  forfaldne,  halvt  dannede  Subjekter,  der  syn- 
tes at  have  fulgt  den  i  Japan  hævdvundne  Skik  at  slaa 
sig  sammen  i  et  Laug,  Optøierne  tiltog  i  Voldsomhed, 
et  Medlem  af  andet  Kammer  blev  myrdet  i  en  af  Tokyos 
Forstæder,  og  de  forsøgte  at  komme  selve  Grev  Ito 
tillivs.  Denne  Statsmand,  som  ikke  dengang  sad  i  Mi- 
nisteriet, men  var  Chef  for  Oppositionspartiet,  beboede 
et  Hotel  i  Tokyo.  En  Aftenstund  indfandt  et  Dusin 
unge  Fyre  sig  og  begærede  at  faa  ham  i  Tale.  Greven 
lod  telefonere  efter  Politiet,  og  det  viste  sig,  at  hele 
Dusinet  var  bevæbnet.  Der  opstod  herefter  en  ikke 
uberettiget  Mistanke  om,  at  de  Herrer  Soshis  vare  i 
Ministeriets  Sold,  som  vilde  benytte  dem  til  at  intimi- 
dere dets  farligste  Modstandere  —  en  original  politisk 
Taktik.  Forbitrelsen  herover  blev  imidlertid  saa  stor. 

navnlig  paa  Grund  af  Angrebet  paa  den  populaire  Ito, 
at  Ministeriet  saa  sig  nødsaget  til  at  tage  den  kraftige 
Forholdsregel  at  forvise  700  Soshis  til  en  Afstand  fra 
Tokyo  af  mindst  10  miles.  Dette  virkede  beroligende, 
men  man  maa  have  undladt  at  faa  dem  alle  afsted,  thi 
nogle  Dage  derefter  gik  Parlamentsbygningen  op  i  Luer, 
efter  almindelig  Antagelse  et  Værk  af  Soshierne.  Denne 
Brand  var  iøvrigt  ikke  noget  stort  nationalt  Tab,  da 
det  var  en  Bindingsværksbygning  af  provisorisk  Natur, 
men  som  alligevel  senere  blev  opført  i  Statsregnskabet 
at  have  kostet  300,000  yen  eller  600,000  Kroner,  og 
dette  i  et  Land,  hvor  alt  Byggearbeide  var  billigt! 

Da  denne  Bygning  laa  paa  min  Vei  fra  mit  Hus  til 
Klubben,  fik  jeg  disse  Løier  daglig  at  se. 

Efter  nogen  Tids  Forløb  indtraf  et  af  disse  pludselige 
Omslag  i  Stemningen,  til  hvilke  man  var  saa  vant  i 
Japan,  og  Budgettet  blev  vedtaget  uden  væsentlig  For- 
andring. Hvad  der  deraf  særligt  maatte  interessere  mig, 
var,  at  Marinen  skulde  have  en  Forøgelse  af  tre  min- 
dre Skibe,  af  hvilke  de  to  skulde  skaffes  fra  Udlandet. 

I  denne  Vinter  blev  et  større  Skydeforsøg  anstillet 
ved  Orlogshavnen  Yokosuka,  som  optog  endel  af  min 
Tid.  Japanerne  besad  dengang  tre  Kystforsvarsskibe 
uden  Sidepanser,  men  med  et  relativt  svært  Dækpan- 
ser, hvis  Modstandsevne  man  ønskede  at  prøve.  Man 
interesserede  sig  samtidigt  for  Haubitser  og  Morterer, 
som  man  paatænkte  at  anvende  i  vid  Udstrækning  ved 
Kystbefæstningen,  og  vilde  nu  undersøge  Træfsikker- 
heden og  Gennembrydningsevnen.  Et  ganske  lignende 
Forsøg  mod  Landbefæstninger  var  blevet  anstillet  ved 
Bukarest  nogle  Aar  i  Forveien. 

Haubitseren  var  en  28  cent.  riflet  med  Projectilvægt 
217  kilo.  Skuddistance  3450  meter,  og  Morteren  en 
24  cent.  riflet  med  Projectilvægt  122  kilo  og  Skud- 
distance 3250  meter. 

Skiven  forestillede  Dækket  af  disse  Skibe,  som  havde 
en  Tykkelse  af  Staal  paa  omtrent  3  Tommer  i  tre  Lag. 

10  n 


146 


Antallet  af  Træffere  med  c.  100  Skud  pr.  Piece  var  20 
procent  imod  22  ved  Bukarest,  og  alle  Træffere  gik 
glat  gennem  Dækket. 

Forsøget  bekræftede  saaledes  den  ringe  Skudsikker- 
hed, der  haves  med  disse  Vaaben,  samt  Utilstrækkelig- 
heden af  Dækspanseret.  Men  Artilleriofficererne  vare 
meget  tilfredse  med  Maaden,  hvorpaa  det  var  blevet 
gennemført,  og  jeg  blev  anmodet  om  at  faa  Resultaterne 
optagne  i  de  ledende  europæiske  artilleristiske  Tids- 
skrifter. 

Vort  Liv  i  Tokyo  denne  Vinter  var  meget  fornøie- 
ligt.  Min  Datter  uddannede  sig  hurtigt  til  at  være  en 
pæn  Værtinde,  og  hendes  Optræden  blev  meget  paa- 
skønnet af  vore  europæiske  Venner,  ligesom  hun  blev 
vel  modtaget  i  de  ledende  japanske  Huse.  Der  var  flere 
Velgørenhedsfester  med  Tilbehør  af  Tableaux  vivants, 
i  hvilke  hun  deltog,  og  Amateur-Skuespil,  i  hvilke  hun 
optraadte  flere  Gange  baade  i  et  fransk  og  et  engelsk 
Skuespil.  Til  vor  store  Beklagelse  forlod  vore  Venner 
Napiers  Japan,  og  vi  have  aldrig  mødt  nogen  af  dem 
senere.  Derimod  kom  en  anden  Bekendt  dertil.  Det 
var  „Lord  Li'^  —  saaledes  kaldtes  han  i  England  — 
Adoptivsøn  og  Neveu  af  Li-hun-chang,  som  jeg  havde 
mødt,  da  han  var  Legationssecretair  i  London,  og  som 
nu  var  avanceret  til  at  blive  Minister  i  Tokyo.  Denne 
blev  snart  en  af  vore  nærmere  Venner.  Vi  havde  og- 
saa  den  Glæde,  at  min  ældste  Søn  Theodor  kom  over 
til  os  under  en  Permission  fra  China,  hvor  han  var 
blevet  forflyttet  til  Ningpo.  Han  blev  nogle  Uger  og 
var  lykkelig  ved  atter  engang  at  være  sammen  med 
sine  egne.  Medens  jeg  maatte  gøre  en  lille  Udflugt  til 
Osaka  i  Forretningsanliggender  med  det  derværende 
Arsenal,  tog  de  to  Søskende  op  til  Nikko  og  Chusenji, 
hvorfra  de  gjorde  en  meget  hasarderet  Bestigning  af 
Nantai  san,  hvis  øverste  Del  var  dækket  med  Sne 
og  Is. 

Den  russiske  Storfyrst-Tron følgers  Besøg  var  bleven 

anmeldt  i  Japan,  hvortil  han  var  ledsaget  af  Fætteren 
Prins  Georg  af  Grækenland,  og  der  gjordes  store  For- 
beredelser til  hans  Modtagelse.  Som  bekendt  fik  dette 
Besøg  en  hurtig  og  trist  Afslutning.  Efter  en  kort  Visit 
paa  Øen  Kiushiu,  hvor  Fyrsten  af  Satsuma  var  istand 
til  at  fremvise  ridderlige  Øvelser  fra  den  svundne  Tid 
med  ikke  mindre  end  150  Mand  tilhest  i  Panser  og 
Plade,  ankrede  hans  Eskadre  ved  Kobe,  hvorfra  han 
besøgte  Kyoto.  Paa  en  Udflugt  derfra  til  den  nærlig- 
gende Biwa  Sø  kørte  de  gennem  en  Landsby,  hvor 
Gensdarmerne  dannede  Haie  paa  begge  Sider  af  Ga- 
den. En  af  disse  traadte  ud  af  Geleddet,  efterat  Stor- 
fyrsten var  passeret  ham  i  sin  Jinridshia  og  gav  ham 
to  Hug  med  sin  Sabel  paa  Siden  af  Hovedet  over  Øret. 
Heldigvis  traf  Sablen  først  Vognens  Bagside,  hvorved 
Huggets  Kraft  blev  svækket.  Prins  Georg,  som  kørte  i 
den  næste  Jinridshia,  langede  ud  efter  ham  med  sin 
Spadserestok  og  distraherede  derved  Forbryderen,  saa- 
ledes  at  Coolierne  kunde  faa  ham  kastet  om  og  bundet. 
Den  russiske  Gesandt  Schéwitch,  som  var  i  en  Jinrid- 
shia længere  tilbage,  fortalte  mig  senere  om  den  unge 
Storfyrstes  gode  Conduite  efter  Attaken. 

Anledningen  til  dette  Mordforsøg  var  dels  den  Fø- 
lelse hos  Japanerne  af  den  gamle  Skole  —  af  hvilken 
Gensdarmen  som  Samurai  var  en  Repræsentant  —  at 
der  blev  gjort  for  megen  Stads  af  denne  fremmede  Fyr- 
ste, som  i  deres  Tanker  stod  saa  langt  under  deres 
Keiser  —  Solgudindens  Søn  —  og  dels  Misfornøielse 
over  at  Regeringen  havde  beordret  de  forskellige  fat- 
tige Landsbyer,  som  Storfyrsten  besøgte,  at  anvende 
større  Summer  paa  Dekoration  af  Gader  og  Huse.  Stor- 
fyrsten blev  straks  bragt  ombord  i  sit  Skib  ved  Kobe, 
hvorhen  hele  Japan  incl.  Keiseren  strømmede  for  at 
gøre  Afbigt.  Efter  Ordre  fra  Petersborg  blev  Reisen 
afbrudt,  og  han  vendte  hjem  over  Sibirien,  medens 
Prins  Georg  lagde  Veien  over  Amerika. 

For  os,  der  havde  glædet  os  til  at  se  Prins  Georg 

var  dette  naturligvis  en  Skuffelse.  Vi  kendte  ogsaa 
Eskadrechefen,  Admiral  Nazimoff,  som  var  en  gammel 
Skibskammerat  af  Admiral  William  Carstensen,  da  denne 
var  i  russisk  Tjeneste.  Senere  havde  han  paa  Gennem- 
farten i  København  ofte  besøgt  det  Carstensenske  Hus, 
og  der  truffet  min  Søster.  Et  Aars  Tid  i  Forveien  var  han 
kommet  til  Shanghai  ombord  i  Kanonbaaden  „Manchu", 
hvis  Byggekontrakt  jeg  havde  underskrevet  i  St.  Pe- 
tersborg. Da  jeg  dengang  besøgte  ham  i  hans  Kahyt, 
fremdrog  han  et  Fotografi- Album,  hvori  fandtes  min 
Søsters  Portrait,  og  da  jeg  derefter  bad  om  at  se  Ski- 
bets Byggekontrakt,  viste  jeg  ham  min  Underskrift 
derpaa. 

Men  medens  vi  kun  havde  denne  mindre  Skuffelser, 
følte  de  bedre  blandt  Japanerne  den  Skam,  som  var 
overgaaet  deres  Land.  Tokyo  var  den  næste  Uge  som 
en  By  i  Sorg,  de  officielle  Forretninger  stod  omtrent 
stille,  og  den  russiske  Gesandt  var  Situationens  Herre. 

Efterat  Parlamentet  havde  sluttet  sin  Session,  be- 
gyndte Marineministeriet  at  forhandle  med  mig  om 
Bygningen  af  de  to  Skibe  hos  Armstrongs,  hvilket  for- 
anledigede en  livlig  Udveksling  af  Telegrammer  med 
disse.  Men  medens  man  nu  i  Newcastle  var  beskæfti- 
get med  at  udarbeide  Tegninger  og  Specifikationer, 
maatte  jeg  igen  afsted  til  China,  hvor  jeg  var  kaldet 
til  Nanking,  og  hvor  der  tillige  forestod  en  Prøveskyd- 
ning paa  Kiangnang-Arsenalet  ved  Shanghai. 

Dette  skete  i  Mai  Maaned.  Min  Søn  havde  maattet 
reise  forud  for  at  naa  Ningpo,  inden  hans  Permission 
udløb,  og  min  Datter  og  jeg  begav  os  da  afsted  med  den 
franske  Mail,  hvor  vi  havde  til  Reiseselskab  Familien 
Bavier,  som  nu  gik  hjem  til  Schweiz. 

Ved  Ankomsten  til  Shanghai  fandt  vi  Fremmed- 
Kolonien  i  den  allerstørste  Bevægelse  paa  Grund  af 
et  Mord  paa  to  Missionairer,  som  havde  fundet  Sted 
op  ad  Yangtze-Floden,  og  som  syntes  at  være  Indled- 
ningen til  en  almindelig  Reisning  mod  de  Fremmede. 

Aarsagen,  som  laa  til  Grund  herfor,  antoges  at  være 
den,  at  en  ny  ansat  Vicekonge  havde  standset  Udbeta- 
lingen af  Pensioner  til  Veteranerne  fra  Taiping-Krigen, 
og  at  disse  derefter  havde  vendt  deres  Misfomøielse 
mod  de  Fremmede.  Man  havde  igen  opkogt  den  gamle 
Historie,  at  Missionaireme  indfangede  smaa  Chineser- 
bøm,  som  de  myrdede  for  derefter  at  udstikke  deres 
Øine,  som  de  benyttede  til  at  tilvirke  en  Medicin. 

De  hemmelige  Selskaber  skulle  ogsaa  have  blandet 
sig  deri  og  have  søgt  at  forøge  Hadet  til  de  Fremmede, 
hvorved  de  samtidigt  beredte  deres  egen  Regering 
Vanskeligheder. 

Som  en  Følge  heraf  havde  endel  af  de  fremmede  Be- 
boere af  de  forskellige  Settlements  ved  Floden  allerede 
søgt  Tilflugt  i  Shanghai.  De  fremmede  Admiraler  havde 
hidtil  holdt  sig  rolige,  kun  den  franske  havde  sendt 
et  Par  mindre  Skibe  op  ad  Floden.  Konsulerne  der- 
imod havde  gjort  den  chinesiske  Regering  stærke  Fore- 
stillinger, og  som  Resultat  af  disse  var  den  indvilliget 
i  at  lade  to  af  de  fundne  Missionairmordere  halshugge. 
De  Fremmede  stillede  sig  ved  saadanne  Leiligheder 
altid  meget  skeptisk  til  Spørgsmaalet,  om  det  var  de 
rigtige  Hoveder,  som  bleve  afkappede. 

Det  var  under  disse  Vilkaar  ikke  saa  behageligt  at 
skulle  reise  til  Nanking.  Under  min  Fraværelse  gik 
min  Datter  til  Besøg  hos  sin  Broder  i  Ningpo  og  eta- 
blerede sig  derefter  som  Gæst  i  Shanghai  hos  den  rare 
Mrs.  CoattSy  née  Deacoriy  med  hvem  hun  af  Hjertens 
Lyst  kunde  tale  om  Helsingør  og  om  gamle  Venner. 

Imidlertid  gik  jeg  og  en  Herre  af  Buchheisters  Per- 
sonale med  en  af  de  store  Floddampere  til  Nanking, 
hvor  vi  som  sædvanligt  boede  i  Arsenalet.  Man  havde 
nyligt  oprettet  en  Marineskole  der  efter  Tiensin-Sko- 
lens  Model,  hvorved  man  havde  benyttet  min  Bistand 
til  at  skaffe  Lærerkræfterne  fra  England,  og  denne 
maatte  jeg  besøge. 

Nanking  Distriktet  havde  dengang  i  længere  Tid  lidt 

af  Mangel  paa  Regn.  I  denne  Anledning  fandtes  et  Op- 
slag i  Staden  fra  de  lokale  Myndigheder,  i  hvilket  var 
befalet:  1.  At  lukke  Stadens  Porte,  for  at  Trækket  ikke 
skulde  forhindre  Regnen  i  at  falde,  2.  At  stoppe  Sta- 
dens Marked,  for  at  Folket  gennem  Faste  kunde  mildne 
Guden,  og  3.  At  lukke  Arsenalet,  for  at  Røgen  fra 
Skorstenen  ikke  skulde  standse  Regnfaldet. 

Efterat  have  afsluttet  mine  Forretninger  begave  vi 
os  paa  Hjemreisen  til  Shanghai.  I  Nanking  havde  vi 
ikke  mærket  noget  til  Urolighederne,  kun  havde  vi 
som  Præcaution  taget  vore  Revolvere  med  os  i  Bære- 
stolene, naar  vi  bleve  transporterede  omkring  i  Staden. 
Men  ombord  paa  Damperen  bleve  vi  erindrede  om  dem 
under  en  aparte  Form.  Den  chinesiske  Regering  havde 
nemlig  paataget  sig  den  Forpligtelse,  at  de  to  halshug- 
gede Morderes  Hoveder  skulde  udstilles  offenligt  i 
alle  Traktathavnene  ved  Floden,  og  disse  Hoveder  vare 
vore  Reisekammerater.  Ved  hvert  af  vore  Anløbsste- 
der bleve  de  bragte  iland  og  stillede  paa  Stager  paa 
Kaien  ved  Siden  af  Damperen  for  atter  at  indskibes, 
naar  vi  seilede.  Jeg  erindrer  endnu  deres  Ansigtstræk. 

Efter  Ankomsten  til  Shanghai  foretoges  den  omtalte 
Prøveskydning  med  en  12  cent.  hurtigskydende  Kanon. 
Der  er  en  stor  Forskel  paa  Nord-  og  Sydchinesernes 
fysiske  Kræfter,  og  dette  fik  jeg  at  mærke  her.  Medens 
jeg  ved  den  ganske  lignende  Skydning  fra  Taku-Fortet 
havde  opnaaet  10  Skud  i  Minuttet,  kunde  jeg  her  kun 
faa  7.  Imidlertid  blev  Kanonen  godkendt,  og  Arsena- 
lets Autoriteter  bestemte  sig  for  fremtidigt  selv  at  fa- 
brikere denne  Kanon  af  Materialier,  tagne  hos  ÅTtn- 
strongs. 

Efter  denne  lille  Seir  kunde  vi  vende  tilbage  til  Ar- 
beidet  i  Japan.  Vi  tog  os  dog  et  Hvil  underveis  og  lan- 
dede fra  Damperen  i  Kobe.  Vor  første  Bestemmelse  var 
Tempelstaden  Nara,  beliggende  nærved  Kyoto,  hvor  vi 
tilbragte  en  Dags  Tid  med  at  beundre  herlige  Templer, 
en  Buddha  af  Bronce  —  ikke  af  saa  høi  Ælde  som 

den  i  Kamakura  men  noget  større  — ,  og  en  stor  og 
skøn  Dyrehave.  Herfra  gik  Farten  til  Kyoto,  som  min 
Datter  endnu  ikke  havde  set.  Min  Ven  Akaboshi  stødte 
til  os  her,  og  under  hans  kyndige  Ledelse  bleve  Tem- 
pler, Klostre  og  Slotte  besete  og  beundrede.  Damerne 
—  min  Datter  og  en  Veninde  —  fik  en  ekstra  For- 
nøielse  ved  at  han  en  Aften  indfandt  sig  med  to  kom- 
plette smagfulde  japanske  Kostumer  til  dem,  som  de 
iførte  sig,  og  dernæst  tog  han  os  med  sig  til  en  japansk 
Middag  med  Tilbehør  af  Geishas  paa  et  Thehus,  hvor- 
efter vi  gjorde  den  18  Timer  lange  Jembanefart  hjem 
til  Tokyo. 

Vi  skulde  her  have  den  Glæde  at  modtage  Besøg  af 
Venner  fra  Danmark,  nemlig  Kammerherre  Carl  Krogh 
og  Frue,  som  vare  paa  en  Reise  omkring  Jorden.  De 
saa  sig  om  i  Japan  og  boede  nogle  Dage  hos  os,  under 
hvilke  vore  Venner  hjalp  os  med  at  vise  dem  saame- 
get  af  Staden  og  Livet,  som  den  korte  Tid  tillod. 

Under  Sommerens  Løb  gæstede  Li  hun  changs  nord- 
chinesiske  Eskadre  Yokohama  under  Kommando  af  min 
tidligere  Bekendt,  Admiral  Ting.  Der  blev  afholdt  en 
Fest  i  Admiralskibet,  ved  hvilken  Admiralen  og  Lord 
Li  vare  Værter.  Indbydelserne  lød  paa  Tiffin  Kl.  10 
om  Formiddagen,  og  jeg  kan  svare  for,  at  vore  Værter 
gjorde  mere  end  deres  Skyldighed  ved  Bordet.  Festen 
var  iøvrigt  meget  vellykket,  og  vi  sluttede  Eftermid- 
dagen ombord  i  „Sevem"  hos  Captain  Hall,  som  des- 
værre forlod  China-Stationen  kort  Tid  derefter.  Ved 
sin  Hjemkomst  blev  han  Superintendent  ved  Pembroke 
Dockyard  og  døde  snart  derpaa.  Det  var  en  sjælden 
udmærket  Mand.  Hans  Søn,  en  flink  ung  Søofficer,  var 
nylig  kommen  ud  paa  Stationen  og  blev  en  velset 
Gæst  hos  os. 

Varmen  var  efterhaanden  bleven  meget  besværlig  i 
Tokyo,  og  de  fleste  Fremmede  havde  søgt  til  køligere 
Opholdssteder.  Medens  vi  vare  i  China,  havde  Mrs. 
Fraser  arrangeret  Leie  af  et  Hus  for  Sommeren  til  os  i 

Karuisawa,  hvor  den  engelske  Legation  havde  slaaet 
sig  ned,  hvori  jeg  med  Tak  havde  samtykket.  Da  Re- 
geringskontorerne ogsaa  stiltiende  holdt  Sommerferie 
under  den  varmeste  Tid,  var  jeg  istand  til  at  forlade 
Tokyo,  paa  Vilkaar  af,  at  jeg  tog  derhen  et  Par  Dage 
inden  hver  Posts  Afgang  til  Europa.  Vi  begav  os  alt- 
saa  afsted  til  Karuisawa,  som  ligger  midt  i  Landet  paa 
en  Høide  af  4000  Fod.  Man  reiste  dertil  paa  daarlige 
smaa  Jernbaner,  og  da  man  kom  til  den  virkelige  Op- 
stigning, fandtes  en  tarvelig  Tandhjulsbane,  for  hvil- 
ken var  hugget  et  Utal  af  Tuneller,  og  da  Japanerne 
ikke  vare  Mestere  i  denne  Kunst,  og  Stenarten  var  af 
løs  Beskaffenhed,  strømmede  Vandet  fra  ovenliggende 
Vandaarer  ned  i  disse.  Vi  fandt  en  lille  By  liggende 
for  Enden  af  et  Høiplateau  med  den  stedse  rygende 
Vulkan  Asamayama  tæt  ved  sig.  Her  var  Bopæl  for 
endel  Missionairer,  og  det  var  af  en  af  disse,  at  jeg 
havde  leiet  vort  Sommerhus.  Desuden  boede  Familien 
Fraser  i  en  net  nybygget  europæisk  Villa,  og  der  var 
flere  andre  af  vore  Venner  heroppe.  Omegnen  var  et 
vildt  Bjerglandskab  med  forskellige  Bjergkæder  kryd- 
sende hinanden.  Vort  Hus  var  af  tarveligst  mulig  Be- 
skaffenhed, og  Provianteringsvanskelighederne  vare 
store.  Men  man  hjalp  sig  frem,  som  man  bedst  kunde, 
og  man  havde  vundet  at  leve  i  en  herlig  kølig  og  frisk 
Luft.  Dette  var  meget  gavnligt  for  mig,  som  paa  Grund 
af  Varmen  ved  Kysten  igen  havde  faaet  det  samme 
Excema  som  tidligere.  Man  fordrev  Tiden  med  at  fore- 
tage lange  Ride-  og  Spadsereture.  Paa  en  af  disse  kom 
vi  til  et  700  Aar  gammelt  buddhistisk  Kloster,  som 
paa  en  besynderlig  Maade  var  indeklemt  i  en  Bjerg- 
slugt.  Præsterne  fortalte  os,  at  før  os  havde  der  kun 
været  to  fremmede  Damer  med  enkelte  Herrer  paa 
dette  Sted,  og  de  iførte  sig  deres  Stadsklæder  til  Ære 
for  os.  Da  vi  senere  med  megen  Møie  havde  besteget 
en  af  de  nærliggende  Klipper,  fandt  vi  en  Hytte,  hvori 
der  laa  et  Mandfolk,  som  havde  indelukket  sig  her  og 

ikke  taget  nogen  Føde  i  10  Dage.  Det  er  en  Skik  blandt 
Japanerne  at  gaa  til  et  helligt  Sted  for  at  udsone  en 
begaaet  Brøde  paa  denne  Maade. 

Min  Læge  havde  tilraadet  mig  at  benytte  nogle  Svovl- 
bade i  det  berømte  Badested  Kusatsu,  som  laa  ikke  saa 
langt  fra  Karuisawa,  Vi  udrustede  os  altsaa  til  denne 
Fart.  Det  var  nødvendigt  at  medbringe  Proviant  og 
Kok.  Til  denne  og  Bagagen  behøvedes  tre  Pakheste. 
Kokken  tronede  høit  paa  den  ene,  og  hans  Rytterko- 
stume bestod  i  et  Par  af  mine  Underbenklæder  og  et 

K  Par  af  min  Datters  Sko,  foruden  hans  egen  Kimono. 

p  »La  batterie  de  cuisine"  gamerede  hans  Hests  Sider. 

Min  Datter  var  tilhest  med  en  Betto  løbende  paa  Si- 
den af  sig  med  en  Kvast  til  at  fordrive  Hestefluerne, 
medens  jeg  havde  en  Jinridshia,  trukken  af  3  Mand. 
Underveis  passerede  vi  Skarer  af  Japanere  tilfods,  som 
ogsaa  skulde  dertil.  Ved  Ankomsten  om  Aftenen  fandt 
vi  en  lille  Hytte,  bygget  af  en  Europæer,  i  hvilken  vi 
kunde  indkvarteres,  og  som  besad  et  Badehus,  hvor 
Vandet  havde  en  for  Europæere  udholdelig  Temperatur. 
Kusatsu  ligger  halvveis  oppe  paa  et  kegledannet 
Bjerg,  hvor  en  varm  Kilde  har  sit  Udspring,  som  si- 
ges at  være  en  af  de  svovlholdigste  i  Verden.  Denne 
danner  en  Bæk,  som  flyder  ned  gennem  den  lille  By 
med  Thehuse  for  Patienterne.  Her  findes  i  Bækken 
smaa  aabne  firkantede  Bassiner,  og  tvers  over  disse 
er  lagt  Bræder,  paa  hvilke  de  Badende  sidde.  Naar  et 
Klokkesignal  gives,  sænke  de  sig  i  det  42  Grader  Cel- 
cius  varme  Vand,  i  hvilket  de  kun  kunne  udholde  at 
tilbringe  tre  Minutter.  Der  raabes  ud,  naar  der  er  10 
Sekunder  tilbage,  og  naar  Forløsningssignalet  gives, 
ere  de  halvt  ude  af  Vandet.  De  gaa  da  hjem  for  at  ud- 
hvile sig  og  gentage  Badet  endnu  5  Gange  i  Døgnet. 
Efter  en  Uges  Forløb  er  hele  Kroppen  fyldt  med  Ud- 
slet og  Bylder,  og  de  bæres  da  paa  en  Baare  ned  af 
Bjerget  til  et  mildere  Bad,  hvor  de  gennemgaa  en  Ef- 
terkur. Bækken,  som  her  er  afkølet,  benyttes  længere 

nede  som  Badested  for  Heste,  og  derefter  er  der  en 
Badeanstalt  for  Spedalske.  Det  var  kun  bedrøvelige 
Syn,  man  her  havde  for  Øiet,  men  Badene  vare  vel- 
gørende for  mig,  og  Egnen  var  vidunderlig  skøn.  Efter 
nogle  Dages  Ophold  vendte  vi  tilbage  til  Arbeidet  i 
Tokyo. 

Marineministeriet  skulde  slutte  Kontrakt  om  Byg- 
ningen af  en  anden  Klasses  Krydser,  til  hvilken  alle 
Oplysninger  vare  komne  fra  Armstrongs,  og  det  gjaldt 
om  at  sikre  os  denne  Bestilling.  Det  havde  altid  tidli- 
gere været  Skik  ved  saadanne  Leiligheder  at  lade  de  i 
Europa  værende  Officerer  føre  Forhandlingen  med  Byg- 
gerne  og  derefter  referere  Sagen  til  Tokyo,  hvorved 
der  spildtes  megen  Tid.  Jeg  foreslog  nu  at  afgøre  Sa- 
gen i  Tokyo  ved  Forhandling  mellem  Ministeriet  og 
mig,  hvorved  de  forskellige  Bureauer  havde  større  Sik- 
kerhed for  at  faa,  hvad  de  behøvede,  og  at  Ministeren 
og  jeg  derefter  skulde  underskrive  Kontrakten,  hvortil 
jeg  havde  den  fornødne  Fuldmagt.  Ministeren  erkendte 
snart  de  Fordele,  de  derved  høstede,  medens  jeg  paa 
min  Side  var  meget  tilfreds  med  sandsynligvis  at  have 
udelukket  Konkurrenter,  som  ikke  havde  nogen  til 
saadan  Forhandling  kvalificeret  Mand  paa  Pladsen.  Det 
blev  imidlertid  et  ikke  ringe  Arbeide,  jeg  derved  paa- 
drog  mig,  thi  Japanerne  besad  en  mærkværdig  Evne 
til  at  forandre  Anskuelser  og  til  at  lade  sig  influere  af 
Udenforstaaende.  Imidlertid  lykkedes  Forhandlingen, 
og  jeg  havde  en  Dag  efter  lange  og  kostbare  Telegram- 
Udvekslinger  med  Newcastle  den  Glæde  at  kunne  te- 
legrafere: „I  have  closed  the  contract". 

Dette  skete  i  November,  og  kort  Tid  derefter  traadte 
Parlamentet  igen  sammen.  Det  daværende  Ministerium 
havde  været  yderlig  forsigtig  med  sine  Forslag  paa  Bud- 
gettet. Marineministeren  havde  saaledes  ladet  sig  nøie 
med  at  begære  Paabegyndelsen  af  en  anden  og  en  tre- 
die  Klasses  Krydser  i  Landet  selv.  Men  ved  Budget- 
Debatten  bleve  disse  som  de  fleste  andre  af  Regeringen 

stillede  Forslag  forkastede,  og  Ministeriet  saa  ingen 
anden  Udvei  end  en  Opløsning  af  Underhuset.  Udsig- 
terne i  den  nærmeste  Fremtid  i  Japan  vare  derfor  ikke 
meget  lysende  for  mig. 

Vi  havde  i  denne  Tid  et  meget  heftigt  Jordskælv, 
hvis  Centrum  laa  ved  Biwa-Søen,  men  hvis  Virkninger 
ogsaa  naaede  Tokyo.  Jeg  har  endnu  ikke  talt  om  disse 
Jordskælv,  som  i  Japan  hørte  til  de  dagligdags  Begiven- 
heder i  den  Grad,  at  der  var  Uger,  hvor  man  virkelig 
havde  dem  dagligt.  Theorierne  for  deres  Fremkomst 
ere  jo  meget  omdisputerede.  For  mit  Vedkommende 
helder  jeg  til  den  Anskuelse,  at  saafremt  Jordens  In- 
dre er  i  flydende  Tilstand,  maa  Maanens  Indflydelse 
under  Jordens  Rotation  kunne  fremkalde  dem  paa 
samme  Maade  som  Ebbe  og  Flod.  Men  selvfølgelig 
gives  der  ogsaa  andre  Aarsager.  De  sædvanlige  Jord- 
skælv vare  ikke  af  lang  Varighed,  sjældent  mere  end 
et  Minut.  Bevægelsen  var  snart  vertikal,  hvilken  var 
den  ubehageligste,  snart  horizontal,  og  gik  da  i  en  be- 
stemt Retning,  som  man  følte.  De  meldte  sig  forud  ved 
en  dump  Larm,  hvorpaa  de  løse  Trærammer  i  de  ja- 
pansk byggede  Huse  og  Vinduesruderne  begyndte  at 
klirre.  Virkningerne  vare  høist  forskellige.  I  europæisk 
byggede  Huse  var  Skorstenene  gerne  det  første,  som 
faldt,  og  de  kunde  da  gaa  gennem  hele  Taget  og  gøre 
Ødelæggelser  i  Husets  Indre.  Japanske  Huse  vare  me- 
get slet  indrettede  paa  at  møde  dem.  Tømmermands- 
kunsten  stod  paa  et  meget  lavt  Trin,  og  de  kendte  saa- 
ledes  ikke  til  at  anvende  Diagonaler.  Taphullerne  i 
Stolper,  som  reducerer  disses  Sektion,  og  som  af  denne 
Grund  anbringes  i  forskellig  Høide  hos  os,  vare  her 
alle  i  samme  Sektion,  som  derfor  var  Stolpens  svage- 
ste. Man  benyttede  i  Byerne  og  tildels  paa  Landet  en 
Tagsten,  af  en  betydelig  Vægt.  Naar  nu  Jordskælvet 
kom,  bragte  det  hele  Konstruktionen  til  at  vibrere,  og 
under  Indflydelsen  af  det  tunge  Tag  blev  Svingnings- 
momentet  stærkt,  og  Stolperne  brødes  i  den  svageste 

Sektion  med  det  Resultat,  at  Tagkonstruktionen  faldt 
samlet  ned  paa  Fundamentet.  Dersom  der  nu  var  en 
Ild  tændt  i  Huset,  og  der  var  Mennesker  tilstede,  kunde 
disse  ikke  undslippe,  men  bleve  indebrændte,  og  jeg 
tror,  at  Hovedmassen  af  Ulykkestilfældene  fandt  Sted 
paa  denne  Maade. 

For  mit  eget  Vedkommende  hadede  jeg  Jordskælv 
og  kunde  aldrig  vænne  mig  til  at  tage  dem  med  Lige- 
gyldighed. 

Det  nys  nævnte  Jordskælv  indtraf  paa  en  tidlig  Mor- 
gen, da  jeg  laa  i  min  Seng,  medens  min  Datter  sov  i 
Værelset  ovenover  mig.  Jeg  vaagnede  ved  Rystelsen, 
men  blev  liggende,  fordi  jeg  antog,  at  den  snart  vilde 
være  forbi,  men  da  den  vedblev  med  stor  Intensitet, 
stod  jeg  op  og  gik  til  Vinduet.  Jeg  saa  her  en  Skor- 
sten foretage  betydelige  Svingninger  og  en  Nabo  i  Nat- 
dragt paa  sin  Balkon;  han  syntes  ikke  at  befinde  sig 
vel.  Det  ophørte  nu,  og  jeg  gik  op  til  min  Datter  for 
at  se,  hvorledes  hun  havde  taget  Sagen.  Hendes  Seng 
var  omgivet  af  en  dobbelt  Række  Skærmbrædter  for  at 
holde  Trækket  ude,  alle  disse  vare  væltede  over  Sen- 
gen, og  under  dem  fandt  jeg  hende  sovende  sødeligt. 

Vinteren  begyndte  nu  i  Tokyo  med  de  sædvanlige 
Adspredelser  og  de  ligesaa  sædvanlige  Afskedscere- 
monier  for  Venner,  som  man  maaske  aldrig  senere 
vilde  faa  at  se.  Dennegang  var  det  Familien  Schéivitch, 
som  drog  bort,  da  han  var  avanceret  i  sin  Carriére. 
Som  Erstatning  fik  vi  et  mexikansk  Ministerpar.  An- 
ledningen til  dets  Sendelse  til  Japan  var  vistnok,  at 
man  dengang  havde  Planer  om  at  finde  Plads  i  Mexico 
for  den  stærkt  voksende  Befolkning.  Ministeren,  Ras- 
con,  var  umiskendeligt  af  indiansk  Herkomst.  Det 
var  en  behagelig  Mand,  som  besad  store  Landeien- 
domme  i  sit  Hjem  og  var  en  personlig  Ven  af  den  da- 
værende Præsident  Porflrio  Diaz.  Fruen  var  en  Ame- 
rikanerinde fra  New  Orleans  af  sjælden  Skønhed  og 
Elskværdighed.  Det  fortaltes,  at  Rascon  længe  havde 

courtiseret  hende  uden  Held,  men  at  da  Diaz  havde 
budt  ham  denne  Stilling,  og  han  havde  afslaaet  den, 
fordi  han  var  ugift,  havde  Diaz  udført  Frieriet  for  ham. 
Dette  Par  blev  nogle  Aar  derude,  under  hvilke  vi  stod 
i  varmt  Venskabsforhold  til  dem.  Et  Dødsfald  i  Fami- 
lien tvang  dem  til  at  reise  hiem.  Damperen  blev  Ha- 
varist underveis  og  naaede  San  Francisco  under  Seil. 
Han  var  bleven  syg  ombord  og  døde  ved  Ankomsten 
paa  et  Hotel.  Fruen  giftede  sig  senere  paany  og  døde 
ogsaa  snart.  „Telle  est  la  vie". 

Forresten  var  der  igen  denne  Vinter  Amateurkomø- 
die,  i  hvilken  min  Datter  spillede  en  ældre  Damerolle. 

Julen  tilbragtes  hyggeligt  i  Vennekresen,  men  da 
var  ogsaa  Freden  for  mig  forbi,  thi  nu  kom  der  en 
Kaldelse  fra  China.  Jeg  reiste  Nytaarsaften  og  lagde 
dennegang  Veien  overland  til  Kobe  for  at  se  det  af 
Jordskælvet  hærgede  Distrikt. 

Det  var  et  sørgeligt  Syn! 

Ved  Ankomsten  til  Distriktet  var  Jernbanetrafikken 
afbrudt,  og  man  kørte  gennem  det  i  Jinridshia.  Trods 
Japans  relativt  ringe  Areal  er  det  en  betydelig  Regn- 
mængde, som  falder  derpaa.  Floderne  ere  derfor  ret 
betydelige,  og  der  var  tre  saadanne  i  Distriktet,  over 
hvilke  Banen  var  ført  paa  Jernbroer,  hvilende  paa  en 
Støbejernspille  i  Midten.  Alle  disse  Piller  vare  brudte, 
og  Overbygningen  bøiet  en  20  Fod  til  Siden.  Da  Bro- 
erne vare  temmelig  høit  liggende,  var  Banelegemet  i 
deres  Nærhed  ligeledes  forhøiet,  og  dette  var  nu  helt 
raseret,  saaledes  at  Skinnestrengene  med  de  dertil  fæ- 
stede Sveller  hang  frit  i  Luften  paa  en  større  Stræk- 
ning. Paa  den  øvrige  Del  af  Banen  vare  Skinnerne 
bøiede  i  Kurver  ud  og  ind  ligesom  Slangekroppe.  I  et 
af  Floddigerne,  som  tjente  til  Færdselsvei,  var  der  en 
dyb  Revne  paalangs  af  maaske  en  Fjerdingveis  Længde. 
Men  Husene  frembød  det  tristeste  Skue.  Kun  faa  af 
dem  vare  blevne  staaende.  Det  var  gaaet  mange  af  dem 
saaledes,  som  jeg  nævnede  før,  at  Stolperne  vare  bræk- 

kede,  og  Taget  faldet  ned  paa  Fundamentet,  saaledes 
at  Beboerne  vare  blevne  indestængte.  Der  var  gaaet 
10,000  Menneskeliv  tabt,  og  dette  forklarer,  at  der  var 
blevet  gjort  saa  lidt  Oprydningsarbeide.  Over  hele  Land- 
skabet var  der  en  Lugt  af  brændt  Kød,  som  stammede 
fra  de  indebrændte  Mennesker  og  Kreaturer. 

Fra  Kobe  tog  jeg  Damperen  til  Shanghai.  Ved  Kon- 
ference med  vore  derværende  Agenter,  Buchheisters, 
viste  det  sig,  at  der  var  kommet  en  Standsning  i  Vice- 
kongen af  Nankings  Planer,  som  var  Anledningen  til 
mit  Komme,  og  da  jeg  ikke  vilde  spilde  Tiden,  be- 
stemte jeg  mig  til  at  aflægge  et  Besøg  i  Canton,  hvor- 
til jeg  altsaa  reiste  via  Hongkong. 

Her  fandt  jeg  Chineserne  i  fuld  Beskæftigelse  med 
Forberedelserne  til  deres  Nytaar,  under  hvilke  de 
ugerne  indlade  sig  paa  Forretninger.  Jeg  blev  der  af 
denne  Grund  kun  i  kort  Tid  og  vendte  tilbage  til 
Shanghai,  hvor  Situationen  var  accurat  den  samme. 
Det  blev  saaledes  en  mislykket  Reise,  og  jeg  vendte 
ganske  slukøret  tilbage  til  Tokyo-Livets  Glæder  efter 
godt  en  Maaneds  Fraværelse. 

I  den  senere  Tid  var  et  nyt  Element  i  stærk  Til- 
tagende i  vort  lille  Samfund.  Det  var  det  californiske, 
som  ikke  ansaa  Reisen  over  det  Stille  Hav  for  nogen 
Forhindring,  naar  det  gjaldt  om  at  more  sig.  Der  var 
noget  frisk  ved  dette  Folkefærd,  som  virkede  tiltalende, 
selv  om  dets  Synderegister  imod  Etikettens  Love  kunde 
være  ret  stort,  og  jeg  skal  tilføie,  at  Racen  var  smuk. 
Til  de  keiserlige  Havefester  om  For-  og  Efteraaret 
pleiede  de  at  komme  i  store  Skarer  —  Hoffer  øve  nu 
engang  en  stor  Tiltrækning  paa  dem  — ,  og  den  ameri- 
kanske Minister  blev  længe  før  en  saadan  Fest  over- 
vældet med  Anmodninger  fra  San  Francisco  om  at  for- 
skaffe Indbydelser,  som  de  da  vilde  efterkomme.  An- 
tallet var  saa  stort,  at  Keiserhoffet  af  denne  Grund 
maatte  gøre  Indskrænkninger  i  Indbydelserne  til  de  i 
Japan  boende  Fremmede. 

Blandt  denne  Vinters  Fester  var  der  et  Bal,  givet 
af  den  amerikanske  Eskadres  Officerer  til  Ære  for  de- 
res Admiral,  som  nu  var  bleven  hjemkaldt.  Det  skulde 
afholdes  paa  et  Hotel  i  Yokohama,  og  paa  den  trykte 
Indbydelse  var  anført,  at  Indgangen  var  „through  the 
backdoor".  Den  sendtes  til  Fruer  med  Udeladelse  af 
deres  Ægtemænd  og  omvendt,  og  en  af  dem,  som  lagdes 
i  en  Postkasse,  havde  følgende  Adresse:  „To  His  Im- 
perial Highness  the  Mikado  of  Japan,  care  of  Foreign 
Office".  Dette  var  dog  lidt  for  stærkt,  og  da  den  ame- 
rikanske Minister  tog  Sagen  op,  viste  det  sig,  at  man 
havde  overdraget  den  yngste  Lieutenant  at  udstede 
Indbydelserne  uden  at  øve  nogen  Kontrol.  Paa  de  Be- 
breidelser,  som  rettedes  til  ham,  svarede  han  koldblo- 
digt, at  da  Keiseren  havde  indbudt  dem  til  sin  Have- 
fest, kunde  han  ikke  se  nogen  Grund  til,  at  de  ikke 
skulde  indbyde  ham  til  deres  Bal. 

Medens  dette  snarest  maa  kaldes  komisk,  indtraf  der 
en  sørgelig  Hændelse  i  det  samme  Selskab,  idet  en  af 
Officererne  paa  aaben  Gade  i  Yokohama  skød  en  en- 
gelsk Forretningsmand,  fordi  han  mente,  at  denne  havde 
gjort  for  stærk  Kur  til  hans  Frue,  hvilket  selvfølgelig 
i  nogen  Grad  tilspidsede  Forholdet  mellem  de  to  Na- 
tioner. 

Marineministeriet  gav  mig  meget  at  gøre  dette  Aar. 
Det  handlede  sig  om  to  relativt  smaa  Anskaffelser:  En 
Torpedobaadsjager  og  en  100  Tons  hydraulisk  Kran  til 
det  nye  Orlogsværft  i  Kure.  Det  er  maaske  glemt  nu, 
at  Armstrongs  begyndte  deres  Carriére  som  Fabrikanter 
af  hydraulisk  Maskineri,  og  at  de  dengang  endnu  vare 
det  ledende  Firma  i  denne  Branche.  Med  det  uøvede 
Personale  og  den  langsomme  Forretningsgang  tog  det 
imidlertid  mange  Dage  at  tilendebringe  saadanne  For- 
handlinger i  Tokyo. 

Et  nyt  Parlament  kom  sammen  i  Juni  Maaned  og 
viste  sig  ligesaa  umedgørligt  som  de  forrige.  Marinens 
Begæringer  bleve  ogsaa  dennegang  afslaaede,  og  Rege- 

ringen  maatte  beslutte  sig  til  at  administrere  med  samme 
Budget,  som  var  vedtaget  det  forrige  Aar.  Det  var  hel- 
digt, at  mine  to  Forhandlings-Objecter  dengang  allerede 
vare  vedtagne. 

Trods  disse  urolige  Tider  gik  vort  private  Liv  sin 
jevne  Gang.  Af  og  til  tog  vi  nogle  Dage  paa  Landet, 
hvortil  Japans  skønne  Natur  særligt  indbyder,  og  under 
Sommeren  flyttede  vi  til  Nikko,  hvor  vi  havde  leiet  et 
lille  Hus,  og  hvorhen  endel  af  vore  Venner  ogsaa  søgte. 
I  September  kom  de  sædvanlige  Typhoner,  som  dette 
Aar  vare  særligt  voldsomme,  og  vi  havde  engang  en 
meget  halsbrækkende  Tur  fra  Chusenji  under  en  af 
disse. 

Den  længe  ønskede  Forandring  af  Ministerium  ind- 
traf endelig  ved  denne  Tid.  Den  daværende  Konseils- 
præsident, Grev  Matsttkata  havde  ikke  kunnet  holde 
Underhuset  Stangen,  men  nu  kom  stærkere  Folk  til 
Roret.  Grev  Ito  dannede  en  Koalition  med  Greverne 
Inouye,  Kuroda  og  Yamagata,  som  alle  hørte  til  det 
Parti,  som  kaldtes  „de  ældre  Statsmænds",  og  disse 
tog  Magtens  Tøiler.  Desværre  skulde  vi  ved  denne 
Leilighed  miste  Kabayama  som  Marineminister,  men 
i  hans  Sted  kom  Admiral  Nirei,  som  ogsaa  viste  sig 
som  vor  gode  Ven.  Dette  Kabinet  begyndte  sin  Rege- 
ring med  et  Program,  i  hvilket  det  udtalte  som  en  Nød- 
vendighed for  Japan  at  forstørre  Flaaden,  og  under 
Henvisning  til  Chinas  Marine  forlangte  de  fire  større 
Panserskibe,  af  hvilke  de  to  straks  skulde  bestilles. 

Dette  var  naturligvis  af  overordentlig  Betydning  for 
mig.  Af  min  Saarige  Kontrakttid  var  de  4V2  Aar  gaaede. 
I  de  første  Aar  havde  jeg  ikke  kunnet  opnaa  meget, 
og  Heldet  var  først  nu  begyndt  at  komme.  Jeg  tilbød 
Armstrongs  at  blive  derude  foreløbigt,  indtil  man  saa, 
hvorledes  denne  nye  Plan  vilde  udvikle  sig,  og  herpaa 
indgik  de  gerne,  idet  vi  samtidigt  kom  overens  om,  at 
jeg  senere  efter  et  Besøg  i  Hjemmet  paany  skulde  gaa 
tilbage  hertil  for  en  vis  Aarrække. 

Men  samtidigt  fremkom  Spørgsmaalet  om  min  Dat- 
ters Forbliven  hos  mig.  Min  Hustru  og  min  Søster 
gjorde  mig  idelig  Forestillinger  om  det  urigtige  i  at 
lade  en  ung  Pige  tilbringe  hele  sin  Ungdom  paa  et  saa 
fremmed  Sted,  fjernt  fra  den  Kres,  hvortil  hun  hørte. 
Jeg  maatte  naturligvis  erkende  Berettigelsen  heraf,  men 
paa  den  anden  Side  følte  jeg,  at  det  vilde  være  uud- 
holdeligt i  en  Aarrække  at  føre  det  samme  Liv,  som 
jeg  havde  maattet  gøre  de  første  Aar  herude.  Hendes 
Ankomst  havde  helt  forandret  mine  Levevilkaar.  Ved 
hendes  Kærlighed,  Dygtighed  og  Energi  havde  hun  for- 
staaet  at  skabe  et  virkeligt  Hjem,  som  holdt  mig  oppe, 
og  samtidigt  var  det  hende,  som  knyttede  Baandet  mel- 
lem mig  og  min  Familie.  Efter  lange  Overveielser  be- 
sluttede jeg  derefter  at  lade  hende  reise  hjem  nu.  Jeg 
antog,  at  Spørgsmaalet  om  Panserskibene  vilde  tage  et 
Aar  til  sin  Løsning,  efter  hvilket  jeg  kunde  gaa  hjem 
paa  et  Besøg,  og  jeg  vilde  da  tage  hende  med  mig  til- 
bage. Hun  vilde  derved  faa  et  Par  Aars  Ophold  i  Hjem- 
met, medens  jeg  maatte  finde  mig  i  at  sidde  igen  alene 
et  Aars  Tid.  Dette  Aar  blev  desværre  til  to. 

Under  Løbet  af  Efteraaret  fik  jeg  endelig  mine  to 
Kontrakter  om  Torpedobaadjageren  og  den  hydrauliske 
Kran  underskrevne,  og  maatte  nu  tænke  paa  at  indrette 
min  Datters  Hjemreise. 

Tanken  om  Afskeden  var  ret  svær  for  hende,  da  hun 
havde  erhvervet  sig  mange  Venner  derude,  men  det 
var  en  Lettelse  for  hende,  at  hendes  moderlige  Veninde 
Mrs.  Fraser  havde  forladt  Japan  kort  i  Forveien  med 
sin  Familie.  Vi  erfarede,  at  en  Niece  af  Mrs.  Coutts  i 
Shanghai,  Mrs.  Probst,  i  November  skulde  reise  hjem 
med  sin  Familie,  og  at  hun  var  villig  til  at  tage  hende 
under  sine  Vinger. 

Vi  tog  altsaa  den  franske  Mail  til  Shanghai  og  havde 
til  Medreisende  vor  Ven,  Lord  Li,  hvis  Adoptiv-Moder, 
Li-hun-changs  ene  Hustru  var  død.  Efter  chinesisk  Skik 
skulde  han  i  denne  Anledning  trække  sig  tilbage  fra 

sit  Embede  i  tre  Aar.  Foreløbigt  begav  han  sig  til  Tiensin 
for  at  vaage  over  Liget,  indtil  Kisten  blev  færdig,  for 
derefter  at  følge  den  til  den  Afdødes  Fødested  i  Pro- 
vinsen Anhui. 

Vi  ankom  til  Shanghai  i  Slutningen  af  Oktober,  hvor 
vi  fandt  min  Søn  Theodor,  som  var  blevet  forflyttet  der- 
til. Vi  havde  nu  en  14  Dages  Tid  at  være  tilsammen, 
under  hvilke  vi  blandt  andet  foretog  en  meget  interes- 
sant Tur  til  Hanchow.  Denne  gamle  By  ligger  i  Bun- 
den af  en  kiledannet  Fjord,  og  en  Flodstrøm,  som  fører 
en  betydelig  Vandmasse,  løber  forbi  Byen  ud  i  Fjor- 
den. En  Mils  Vej  udenfor  findes  nogle  Sandbanker, 
hvis  Overkant  er  under  Havfladen.  Forskellen  mellem 
Ebbe  og  Flod  i  Havet  udenfor  Bugten  er  betydelig, 
men  Flodstrømmen  indefra  er  til  daglig  saa  kraftig,  at 
den  ogsaa  under  Flodtid  holder  det  salte  Vand  ude  af 
Bugten.  Kun  to  Gange  aarligt  ved  Springflodtid  faar 
Havvandet  Bugt  med  Strømmen  og  kommer  da  i  Form 
af  en  vældig  Bølge  helt  op  til  Byen.  En  tysk  Forret- 
ningsmand, Hr.  Miinster-Schultz,  indbød  os  tre  til  at 
være  hans  Gæster  for  at  se  dette  Natur-Fænomen, 
som  foruden  her  ogsaa  kan  ses  paa  Seinen  mellem 
Rouen  og  le  Havre.  Vi  havde  to  Husbaade,  i  hvilke 
min  Datter  og  jeg  logerede  i  den  ene,  Theodor  og  vor 
Vært  i  den  anden.  En  Bugserbaad  var  forspændt.  Far- 
ten gik  gennem  det  Netværk  af  Kanaler,  som  findes 
her.  Den  gamle  berømte  Keiserkanal  blev  passeret  paa 
et  Stykke  og  var  kendelig  derpaa,  at  alle  Broer  og 
Kaier  vare  af  Marmor  —  men  naturligvis  i  høist  for- 
falden Tilstand.  Vi  landede  undertiden  for  at  røre  Be- 
nene og  kom  derved  gennem  flere  Landsbyer,  hvor 
Befolkningen  ikke  altid  var  venligsindet,  og  naaede 
efter  24  Timers  Tid  en  Aften  ved  1  O-Tiden  til  Han- 
chow. Vi  spadserede  til  Bugten,  hvor  vi  fandt  1000- 
aarige  gamle  Mure  opførte  til  Beskyttelse,  som  vare 
24  Fod  høie.  Det  var  en  maanelys  Nat,  og  Fænomenet 
skulde  indtræffe  Klokken   12.  20  Minutter;   forinden 

hørte  vi  fra  Havet  et  langtrukket,  høit  Brøl,  Det  var 
Floden  fra  Havet,  som  kæmpede  med  Flodstrømmen 
fra  Land,  og  som  fik  Overtaget.  Paa  Slaget  12  saa  vi 
en  uhyre  hvid  Bølge  komme  brasende  ind,  og  da  den 
naaede  Muren,  paa  hvilken  vi  laa,  bleve  vi  helt  over- 
sprøitede.  Ryggen  af  denne  Kæmpebølge  var  formet 
som  et  Skakbrædt  med  Karreer,  begrundet  i,  at  Sand- 
banken udenfor  ikke  var  retlinet,  men  dannet  vinkel- 
formet.  Næste  Middag  saa  vi  atter  dette  mærkelige 
Fænomen,  som  først  vilde  gentage  sig  6  Maaneder  se- 
nere. Chineseme  kaldte  det  „Borra".  Vi  vendte  samme 
Vei  tilbage  til  Shanghai. 

Den  12.  November  fulgte  vi  min  Datter  ombord  i 
„le  Calédonien",  Commandant  Flandin^  med  hvem  vi 
vare  godt  kendte.  Familien  Probst  var  der  ogsaa.  Hen- 
des Hjemreise  foregik  behageligt,  og  i  Paris  blev  hun 
modtaget  af  sin  Moder. 

Men  jeg  var  ene  tilbage! 

En  ny  engelsk  Gesandt  var  paa  Veien  til  Peking 
stoppet  i  Shanghai,  hvor  jeg  havde  mødt  ham  i  et  Sel- 
skab. Han  fortalte  mig,  at  han  før  sin  Afreise  fra  Eng- 
land havde  talt  med  Armstrongs  og  lovet  at  støtte  os 
i  vor  Konkurrence  med  de  tyske  Firmaer,  som  jo  bleve 
hjulpne  af  deres  Gesandt.  Da  dette  ikke  var  nogen 
passende  Leilighed  til  alvorlig  Samtale,  traf  jeg  Af- 
tale med  ham,  at  jeg  senere  skulde  besøge  ham  i  Pe- 
king, og  da  det  ogsaa  var  længe  siden,  at  jeg  havde 
været  i  Tiensin,  bestemte  jeg  mig  til  at  gaa  nordpaa. 

Paa  denne  Aarstid  var  det  koldt  i  Nordchina,  og 
naar  jeg  ikke  vilde  risikere  at  fryse  inde  i  Tiensin, 
maatte  jeg  fremskynde  min  Tur  til  Peking.  Jeg  kunde 
derfor  ikke  benytte  mit  sædvanlige  Befordringsmiddel, 
Husbaaden;  at  gøre  Turen  tilhest  kunde  jeg  ikke  paa 
Grund  af  Gigt;  og  der  var  kun  den  fjederløse  Kærre 
tilbage.  Ved  Ankomsten  til  Tiensin  afsluttede  jeg  der- 
for Kontrakt  med  en  Vognmand  om  at  befordre  mig, 
Tjener  og  Bagage  paa  24  Timer  til  Peking.  Han  mødte 

med  to  Kærrer,  hver  forspændt  med  to  Muldyr  og  et 
Æsel,  gaaende  „tandem".  Et  Par  Faareskind  anskaffe- 
des og  lagdes  underst,  ovenpaa  disse  kom  jeg  med  Pels 
og  Fodpose,  medens  Tjener  og  Bagage  kom  i  en  anden 
Kærre,  og  afsted  gik  det.  Banede  Veie  fandtes  i  Reglen 
ikke,  og  var  der  en  saadan,  kørtes  paa  Siden  af  den, 
da  den  var  altfor  opkørt.  Efter  24  Timers  Fart  kom  jeg 
i  mørbanket  Tilstand  til  Peking,  hvor  jeg  tog  ind  paa 
et  lille  nyoprettet  Hotel  for  at  være  fri  i  mine  Bevæ- 
gelser. 

Jeg  havde  nu  min  Samtale  med  den  engelske  Ge- 
sandt, Mr.  O'Connor,  som  faldt  tilfredsstillende  ud.  Jeg 
saa  ogsaa  Sir  Robert  Hart  flere  Gange.  Denne  interes- 
sante Mand  havde  nu  helt  opgivet  sine  Inspektions- 
reiser  paa  Kysten  og  forlod  aldrig  Peking.  Ogsaa  til- 
bragte jeg  behagelige  Timer  med  nogle  Medlemmer  af 
hans  Stab,  som  jeg  havde  lært  at  kende  i  Aarenes 
Løb. 

Den  russiske  —  og  tillige  den  danske  —  Legation 
blev  dengang  styret  af  den  bekendte  Grev  Casini,  af 
den  berømte  italienske  Astronom-Slægt.  Jeg  har  mødt 
en  Broder  af  ham,  som  var  østerrigsk  Søofficer,  og  to 
af  hans  Søstre  havde  været  gifte  —  den  ene  efter  den 
anden  —  med  den  her  nyligt  afdøde  Grev  Moltke- 
Niitschau.  Vor  nuværende  Gesandt  i  Berlin  er  saaledes 
hans  Neveu.  Casini  havde  i  yngre  Aar  været  Legations- 
secretair  i  Kjøbenhavn,  hvor  han  endnu  er  erindret  for 
sin  Intelligens  og  maaske  ogsaa  for  sine  Studier  paa 
særlige  Omraader.  Den  russiske  Legation  i  Peking 
havde  faaet  et  andet  Præg  end  i  de  brave  Coumanys 
Tid.  Casini  var  ugift,  men  der  fandtes  et  nydeligt  Pige- 
barn, som  var  en  Niece,  og  som  senere  er  adopteret. 
Endvidere  var  der  en  hollandsk  Dame  som  „Gouver- 
nante",  men  som  samtidigt  indtog  en  ledende  Stilling 
i  Huset,  og  som  var  optaget  i  Peking-Selskabet.  Denne 
Dame  havde  en  fortrinlig  Sangstemme,  og  Musik  blev 
overhovedet  drevet  med  stor  Forkærlighed  der  i  Huset. 

Blandt  dettes  Beboere  fandtes  ogsaa  en  ung  Læge,  laant 
fra  Eskadren  ved  Kysten.  Greven  ansaa  nemlig  sit 
Helbred  for  stærkt  truet.  Ogsaa  fandtes  en  privat  Se- 
cretair,  Lieutenant  Paaloff,  ligeledes  laant  fra  Eskadren. 
Dette  er  den  samme  Mand,  som  spillede  en  saa  stor 
Rolle  i  Korea  ved  Begyndelsen  af  den  japansk-russiske 
Krig.  Sammensætningen  af  Legationens  Beboere  var 
saaledes  noget  broget,  men  Underholdningen  livlig,  og 
Værten  en  brillant  Causeur. 

Mine  Forretninger  optog  mig  kun  nogle  faa  Dage, 
hvorefter  jeg  maatte  skynde  mig  at  komme  bort  inden 
Frosten.  En  god  Bekendt,  en  tysk  Forretningsmand 
ved  Navn  Hagge,  som  netop  var  i  Peking,  og  som  havde 
Toldvæsenets  store  Husbaad  ventende  paa  sig  i  Tung- 
chau,  tilbød  mig  Plads  ombord.  Paa  Grund  af  min  Gigt 
maatte  jeg  benytte  en  Muldyrs-Bærestol  fra  Peking 
dertil,  og  naaede  en  Aften  i  Skumringen  derned  i  dette 
ubekvemme  Befordringsmiddel.  Jeg  blev  opholdt  længe 
i  de  snevre  Gader  af  uendelige  Drifter  af  Kameler, 
som  kom  direkte  fra  Mongoliet  med  deres  tunge  Laster 
til  denne  Udførselshavn.  Endelig  kom  jeg  ombord  i 
Husbaaden,  og  blev  modtaget  med  den  Besked,  at  Is- 
dannelsen foregik  rask  paa  Floden.  Vi  besluttede  dog 
at  gøre  Forsøg  paa  at  slippe  igennem,  men  efter  en 
halv  Times  Forløb  sad  vi  fast  i  Isen  ved  Flodbreden 
paa  et  ubeboet  Sted.  Her  maatte  vi  tilbringe  Natten. 
Den  næste  Morgen  var  bitterlig  kold.  Der  var  nu  intet 
andet  at  gøre  end  at  sende  en  ud  efter  Kærrer,  men 
da  vi  behøvede  7  Stk.,  tog  det  Tid  at  skaffe  dem  til- 
veie.  Det  lykkedes  endelig  at  faa  dem  og  at  komme 
igang,  men  da  der  kun  var  eet  Muldyr  foran  hver,  be- 
høvede Karavanen  to  Dage  til  at  naa  Tiensin,  og  den 
mellemliggende  Nat  maatte  tilbringes  i  et  elendigt  chi- 
nesisk  Værtshus. 

Ved  Ankomsten  til  Tiensin  viste  det  sig,  at  Peiho- 
Flodens  Munding  ogsaa  var  ifærd  med  at  lægge  til,  og 
Aarets  sidste  Damper  gjorde  sig  klar  til  Afgang.  Det 

hastede  altsaa  med  Afskedsvisitterne.  Jeg  fandt  Lord 
Li  beskæftiget  med  at  holde  Vagt  ved  sin  Adoptivmo- 
ders Kiste  —  det  var  Li-hun-changs  Hustru  Nr.  2,  som 
var  afgaaet  ved  Døden.  „La  chapelle  ardente"  var 
installeret  i  et  nyt  og  smukt  Hus,  som  tilhørte  en  Ge- 
neral, af  hvem  Vicekongen  havde  „laant"  det.  Man  var 
ifærd  med  at  tilvirke  Kisten,  paa  hvilken  der  øves  me- 
gen Omsorg.  Den  forfærdiges  af  4  Tomme  tykke  Plan- 
ker, som  bestryges  med  maaske  100  Lag  Lak,  og  kræ- 
ver derfor  Maaneder  til  sin  Færdiggørelse.  Lord  Li  sad 
i  dette  Hus,  som  var  blomstersmykket,  og  hvor  Tjener- 
skabet mod  Sædvane  var  renligt  paaklædt,  men  hvor 
Liglugten  dominerede.  Etiketten  forbød  ham  at  gaa  ud 
undtagen  tidlig  om  Morgenen,  og  dette  Liv  skulde  ved- 
vare, indtil  Navigationen  igen  blev  aabnet,  da  Kisten 
skulde  føres  til  den  Afdødes  Fødested.  Jeg  fik  ogsaa 
Tid  til  at  gøre  Vicekongen  min  Opvartning.  Dernæst 
tog  jeg  Damperen,  med  hvilken  vi  arbeidede  os  lykke- 
ligt frem,  indtil  vi  naaede  Barren  ved  Taku.  Paa  denne 
bleve  vi  hængende  i  36  Timer,  medens  Isen  tiltog  i 
Tykkelse  omkring  os;  men  vi  slap  løs  ved  en  Kraft- 
anstrængelse,  og  glad  var  jeg. 

Vi  naaede  hurtigt  til  Shanghai,  hvorfra  jeg  vendte 
tilbage  til  mit  desværre  nu  ensomme  Hus  i  Tokyo. 


JAPAN 
HJEMREISE  OG  TILBAGEKOMST 

Her  var  Parlamentet  i  fuld  Virksomhed,  og  Under- 
huset var  beskæftiget  med  Behandlingen  af  det  af  det  nye 
Ministerium  fremlagte  Budgetforslag.  Paa  dette  havde 
Marineministeren  —  foruden  de  tidligere  paatænkte  nye 
Skibe  —  ogsaa  opført  de  to  Panserskibe.  Forslaget  blev 
afslaaet  af  Underhuset,  der  angav  som  Motiv  hertil,  at 
det  savnede  Tillid  til  Marinens  Administration! 

Dette  skete  ved  Aarets  Udgang,  og  da  Møderne  gen- 
optoges efter  Nytaar,  afgav  Ministeriet  den  Erklæring, 
at  det  „indenfor  de  Grænser,  som  Konstitutionen  til- 
lod, var  bestemt  paa  at  fastholde  sin  Skibsbygnings- 
Politik«. 

I  Slutningen  af  Januar  var  Underhuset  færdigt  med 
Behandlingen  af  det  hele  Budgetforslag,  og  udsatte  der- 
efter sine  Møder  i  5  Dage  for  at  give  Ministeriet  Tid 
til  Overveielse.  Det  traadte  derefter  paany  sammen  og 
begyndte  med  at  diskutere  et  Forslag  om  at  indgaa  til 
Tronen  med  en  Adresse  imod  Ministeriet.  Det  blev  da 
hjemsendt  i  10  Dage,  og  da  det  samledes  paany,  be- 
gyndte det  straks  paa  Debatten  om  den  samme  Adresse. 

Men  da  sprang  Bomben! 

Premierministeren,  Grev  /fo,  steg  op  paa  Talerstolen 
og  oplæste  en  Haandskrivelse  fra  Keiseren,  i  hvilken 
denne  forklarede,  at  saavel  Kabinettet  som  Huset  havde 
begaaet  Feil;  men  med  Hensyn  til  Panserskibene  var 
det  nødvendigt  for  Landet,  at  disse  blev  byggede,  og 
at  dette  skulde  ske.  Han  vilde  af  sin  Civilliste  dertil 
bidrage  med  300,000  Yen  aarligt  i  tre  Aar,  og  alle 
Embedsmænd  skulde  i  den  samme  Tid  dertil  afgive 
10  procent  af  deres  Lønninger. 

Skøndt  man  var  vant  til  Overraskelser  i  Japan,  blev 
man  dog  forbauset,  da  Oppositionens  Fører  straks  rei- 
ste  sig  og  sagde,  at  man  maatte  takke  Guderne  for,  at 
man  besad  en  saadan  Keiser,  og  at  Skibene  naturligvis 
maatte  bygges. 

De  konstitutionelle  Ideer  syntes  herefter  ikke  at  være 
trængt  dybt  ind  hos  Japanerne,  og  Solgudindens  Efter- 
kommer besad  endnu  Magten. 

Men  at  disse  Skibe  skulde  anskaffes,  var  nu  et  „fait 
accompli",  og  dette  var  af  stor  Betydning  for  mig. 
Baade  af  Hensyn  til  Armstrongs  Interesser  og  mine 
egne  maatte  jeg  blive  i  Japan,  indtil  denne  Sag  var  af- 
sluttet. 

Forhandlingerne  derom  kom  snart  igang,  men  trak 

saalænge  ud,  at  de  behøvede  næsten  1^/2  Aar  til  de- 
res Afslutning. 

Under  denne  Tid  henrandt  mit  eget  Liv  ret  trist. 
Jeg  hørte  jo  nu  til  Kategorien  halvgamle  Mandfolk, 
paa  hvem  man  satte  mindre  Værd,  naar  de  vare  uden 
Familie.  Jeg  tilbragte  Sommeren  i  Nikko,  hvor  jeg 
havde  taget  et  Hus  sammen  med  nogle  ligestillede  Ven- 
ner; men  Forretningerne  tvang  mig  til  ofte  at  ligge  paa 
Veien  mellem  Tempelstaden  og  Tokyo. 

Der  var  i  dette  Aar  et  Utal  af  Ildebrande  i  Tokyo. 
Disse  ere  en  sand  Landeplage  i  Japan.  Dersom  der 
blot  er  en  Smule  Vind,  staar  Brandvæsenet  ganske  af- 
mægtigt og  har  ingen  anden  Udvei  end  at  nedbryde  en 
Blok  Huse,  som  ligger  paa  Ildens  Vei.  Slukningsred- 
skaberne  vare  af  tarvelig  Beskaffenhed  —  jeg  tror,  at 
der  fandtes  een  Dampsprøite  — ,  og  Brandfolkene  vare 
saa  overtroiske,  at  de  før  Arbeidets  Begyndelse  gik  op 
paa  et  nærliggende  Tag  for  derfra  at  besværge  Ildens 
Guddom  om  at  skaane  Husene.  Ved  en  saadan  Lejlig- 
hed har  jeg  set  4000  Huse  gaa  i  Løbet.  Efter  Branden 
frembød  Tomten  et  besynderligt  Skue,  idet  alle  de  til 
Husene  hørende  ildfaste  „godowns",  af  Form  som  smaa 
Fyrtaarne,  vare  alene  tilbage.  Befolkningen,  som  jo  var 
vant  til  disse  Brande,  tog  dem  med  relativ  Ro,  og  man 
kunde  være  sikker  paa,  at  inden  14  Dage  vare  Tøm- 
mermænd igang  med  at  opføre  nye  Huse. 

Jeg  tror  ikke,  at  Assuranceselskaberne  tegnede  As- 
surance paa  disse  japanskbyggede  Huse,  men  jeg  er- 
indrer, at  jeg  maatte  betale  en  Forsikringspræmie  paa 
mine  Effekter  af  l^/g  procent  —  eller  omtrent  20  Gange 
mere  end  herhjemme  —  og  dog  var  mit  Hus  bygget  ef- 
ter europæiske  Principer  og  laa  paa  en  Bakke  i  nogen 
Afstand  fra  nærmeste  japanske  Huse. 

I  Løbet  af  Efteraaret  maatte  jeg  gøre  en  Reise 
til  Shanghai.  Det  var  Vicekongen  i  Nangking,  som 
tænkte  paa  at  anskaffe  et  Par  hurtige  Krydsere,  og 
vore  derværende  Agenter  ønskede  min  Nærværelse. 

Sagen  blev  imidlertid  udsat,  og  jeg  vendte  snart  til- 
bage til  Tokyo. 

En  stor  Kalamitet  skulde  atter  ramme  den  fattige 
japanske  Befolkning.  Et  undersøisk  vulkansk  Udbrud 
fandt  Sted  ikke  langt  fra  Hovedøens  Nordside  med 
det  Resultat,  at  en  kolossal  Bølge  satte  ind  paa  Kysten 
og  tilintetgjorde  totalt  tre  af  de  meget  store  Fisker- 
byer, som  laa  der.  Tabet  af  Menneskeliv  blev  anslaaet 
til  40000. 

Under  det  livlige  Handelssamkvem,  som  foregik  over 
det  Stille  Hav  mellem  Kalifornien  paa  den  ene  Side 
og  China  og  Japan  paa  den  anden,  vare  Kvinder  ogsaa 
blevne  en  af  de  Artikler,  som  udveksledes.  Jeg  har  tid- 
ligere havt  Leilighed  til  at  nævne,  at  Hetærerne  i  de 
europæiske  „Settlements"  paa  China  Kysten  kom  fra 
San  Francisco,  og  omvendt  sendtes  japanske  Kvinder 
derhen.  Men  da  dette  krænkede  den  japanske  Selvfø- 
lelse, nedlagde  Regeringen  et  Forbud  mod  denne  Eks- 
port. Jeg  skulde  i  denne  Anledning  blive  Vidne  til  en 
bedrøvelig  Tragedie.  En  af  mine  Venner  forlod  Yoko- 
hama med  en  Tramp-Damper  til  Kalifornien,  og  jeg 
fulgte  ham  ombord  i  Skibet,  som  laa  seilklart  paa  Rhe- 
den  og  kun  manglede  at  tage  6  store  Kasser  ombord, 
som  laa  paa  Siden  i  en  Pram.  Vi  sad  og  samtalede  paa 
Agterdækket,  medens  disse  Kasser  toges  med  et  Damp- 
spil ned  gennem  Forlugen.  Neppe  var  den  første  kom- 
men over  Lønningen,  førend  man  hørte  en  stor  Larm 
forude.  Vi  gik  derhen  og  fandt,  at  man  havde  aabnet 
den,  og  at  den  indeholdt  Liget  af  en  Kvinde,  som  man 
havde  villet  smugle  ombord.  Man  havde  altsaa  forsømt 
at  give  hende  den  fornødne  Lufttilførsel.  De  andre  5 
bleve  naturligvis  straks  aabnede  og  indeholdt  ligeledes 
Kvinder,  som  dog  alle  vare  i  Live. 

Det  japanske  Marineministerium  satte  nu  et  stort 
Apparat  i  Bevægelse  forud  for  Anskaffelsen  af  disse 
to  Panserskibe.  Dels  nedsattes  en  Kommission  i  To- 
kyo for  at  behandle  Spørgsmaalet  om  Fordringerne  til 

Skibenes  offensive  og  defensive  Egenskaber,  og  dels 
sendtes  en  Kommission  til  Europa.  Denne  skulde  stu- 
dere, hvilken  Art  Panser,  der  skulde  benyttes;  tillige 
skulde  den  undersøge  forskellige  artilleristiske  Spørgs- 
maal,  og  endelig  skulde  den  indhente  Tilbud  paa  Byg- 
ningen af  Skibene  og  paa  Artilleriet. 

Fra  disse  Kommissioner  indkom  et  stort  Antal  For- 
slag og  Betænkeligheder.  Saaledes  foresloges  det  kun 
at  bestille  et  Skib  straks,  fordi  en  ny  Opfindelse  vist- 
nok snart  vilde  tilvejebringe  et  mere  modstandsdygtigt 
Panser.  En  uheldig  Rapport  fra  et  engelsk  Panser- 
skibs Togt  i  Biscaya  Bugten,  hvor  Skibet  havde  været 
meget  uroligt  i  sine  Bevægelser,  fremkaldte  et  Forslag 
om  at  udsætte  hele  Sagen.  Det  var  en  vanskelig  Op- 
gave for  mig  at  besvare  alle  de  Spørgsmaal,  som  i  denne 
Tid  bleve  stillede,  og  Udvekslingen  af  Telegrammer 
med  Armstrongs  var  høist  betydelig. 

Men  heldigvis  fik  den  japanske  Regering  en  Grund 
til  at  træffe  en  hurtig  Afgørelse. 

Det  koreanske  Spørgsmaal  var  nemlig  rykket  i  For- 
grunden. 

Efterat  Japanerne  i  Slutningen  af  det  16.  Aarhun- 
drede  havde  erobret  dette  Land  —  som  de  havde  maattet 
forlade  efter  en  kort  Besiddelse —  havde  de  stadigt  an- 
set sig  for  dets  Skytsherrer,  og  havde  ikke  villet  aner- 
kende Chinas  Suverænitet  derover.  Det  var  imidlertid 
ikke  alene  denne  historiske  Baggrund,  som  bragte  Ja- 
pan til  at  interessere  sig  for  Korea,  men  man  havde 
ogsaa  et  betydeligt  Handels-Samkvem  dermed,  og  des- 
uden vilde  dets  Besiddelse  være  et  passende  første 
Skridt,  naar  Drømmen  om  at  blive  en  Fastlandsmagt 
skulde  realiseres. 

Man  kendte  kun  lidt  til  dette  Land  —  „the  hermit 
kingdom",  som  det  blev  kaldet.  Man  antog,  at  der  fand- 
tes stor  Mineral-Rigdom,  man  vidste,  at  der  var  store 
ubenyttede  Skovarealer,  men  Fiskeriet,  i  hvilket  Japa- 
nerne deltog,  var  egentlig  den  eneste  kendte  Indkomst- 

kilde.  Befolkningen,  som  ansloges  til  8  Millioner,  var 
i  høi  Grad  uvidende  og  overtroisk.  Der  fandtes  en 
Konge,  som  residerede  i  Hovedstaden  Seoul,  hvis  Magt 
var  hemmet  af  idelige  indvortes  Stridigheder  mellem 
to  mægtige  Familier,  som  besad  den  større  Del  af  Lan- 
det. Dronningen  tilhørte  den  ene  af  disse. 

Chineseme  havde  i  de  senere  Aar,  under  Ledelse 
af  Li  hun  chang,  blandet  sig  i  Landets  indre  Forhold. 
De  havde  som  deres  Repræsentant  i  Seoul  den  be- 
kendte Yuan  shi  kai,  den  nuværende  Præsident  for 
Republikken  China.  Japanerne  havde  sat  Modintriguer 
igang.  Nogle  Aar  i  Forveien  havde  der  været  et  Oprør 
i  Seoul,  under  hvilket  den  japanske  Repræsentant  Ha- 
nabusa  med  sin  Eskorte  var  bleven  drevet  ned  til  Ky- 
sten og  tvunget  til  at  flygte  til  Japan.  Under  de  der- 
efter førte  Forhandlinger  mellem  China  og  Japan  var 
man  enedes  om,  at  den  ene  Magt  fremtidigt  ikke  maatte 
sende  Tropper  til  Landet  uden  at  underrette  den  an- 
den derom. 

Et  nyt  Oprør  havde  nyligt  fundet  Sted,  under  hvil- 
ket Dronningen  var  bleven  myrdet,  og  den  japanske 
Gesandt  blev  anset  for  at  være  Deltager  deri.  China 
sendte  derpaa  Tropper  til  Seoul  uden  forudgaaende  An- 
meldelse til  Tokyo. 

Dette  blev  af  Japanerne  anset  for  en  „casus  belli", 
og  det  blev  en  Nødvendighed  for  dem  at  forøge  deres 
Flaade. 

Det  var  et  Held  for  mig,  at  den  franske  Indflydelse 
indenfor  Marineministeriet  nu  var  ophørt.  Imidlertid 
gjordes  der  Anstrengelser  saavel  fra  fransk  som  fra 
tysk  Side  for  at  deltage  i  Konkurrencen  om  Bygnin- 
gen af  Skibene,  og  vecfkommendes  Landes  Gesandter 
hjalp  trolig  deres  Landsmænd  i  disse  Bestræbelser; 
men  de  bleve  udelukkede,  og  man  bestemte  sig  til  at 
tage  Artilleriet  hos  Armstrongs,  og  med  Hensyn  til 
Skibene  at  indhente  Tilbud  kun  hos  Armstrongs  og 
endnu  et  andet  anset  engelsk  Skibsværft. 

Paa  Grund  af  Bestillingens  store  Omfang  besluttede 
Armstrongs  at  sende  en  af  deres  Directeurer  til  Japan, 
hvilket  jeg  naturligvis  gerne  saa,  da  jeg  nu  havde  væ- 
ret saalænge  borte  fra  Europa,  og  denne  derfor  bedre 
end  jeg  maatte  kende  alle  de  nye  Detailler  ved  Pan- 
serskibes Bygning  og  ved  Artilleriet.  Det  blev  en  Søn 
af  Sir  Andrew  Noble,  Mr.  Saxton  Noble,  som  ankom  i 
Mai  1894,  medbringende  sin  unge  Frue,  et  Barnebarn 
af  den  berømte  Ingenieur  Brunei.  Forhandlingerne  tog 
nu  mere  Fart,  og  i  Slutningen  af  Mai  kunde  vi  tele- 
grafere hjem,  at  Ordre  var  givet  til  at  bestille  det  ene 
Skib  og  Artilleriet  til  begge  hos  Armstrongs  —  altsaa 
en  høist  betydelig  Bestilling. 

Jeg  forskaffede  mig  derefter  Reisetilladelse,  indpak- 
kede mit  Bohave,  som  blev  lagt  i  Jardines  Pakhus  i 
Yokohama,  og  traf  Aftale  med  min  Husvært,  at  han 
ved  min  Tilbagekomst  skulde  give  mig  et  bedre  Hus. 
Efterat  have  taget  Afsked  med  Vennerne  indskibede 
jeg  mig  sammen  med  Nobles  den  1.  Juni  i  en  af  „Ca- 
nadian  Pacific"s  Empress  Dampere  til  Vancouver.  Om- 
bord i  denne  fandt  jeg  tillige  den  elskværdige  franske 
Gesandt  Familie  Sinkiewiecz,  som  forlod  Japan  for 
stedse.  Vi  havde  en  prægtig  Fart  over  det  Stille  Hav 
og  ankom  til  Øen  Vancouver  i  Puget  Sound.  Her  for- 
lod jeg  Skibet,  da  jeg  havde  indrettet  mig  paa  at  møde 
nogle  Venner  i  Tacoma  i  den  sydlige  Del  af  Sundet 
paa  amerikansk  Omraade,  med  hvem  jeg  vilde  foretage 
Resten  af  Hjemreisen.  Min  Landing  foregik  paa  en 
smuk  Juni  Morgen,  og  jeg  mindes,  at  da  jeg  gik  over 
Øen  for  at  naa  en  amerikansk  Floddamper,  med  hvil- 
ken jeg  skulde  fortsætte  til  Tacoma,  frydedes  mine 
Lugteorganer  ved  Duften  af  Kløveret,  som  jeg  ikke 
havde  nydt  i  8  Aar. 

I  Tacoma  vare  Forholdene  primitive.  Byen  ligger 
ved  Foden  af  Adams-Bjerget  og  er  omgivet  af  Urskov. 
Som  Coriosum  skal  jeg  nævne,  at  Restaurationerne  kun 
vare  aabne  enkelte  Timer  af  Dagen;  i  det  lille  Hotel, 

hvori  jeg  boede,  fandtes  intet  Ringeapparat  i  Værelset; 
der  var  et  Toiletteværelse  i  Forbindelse  med  Sove- 
kammeret, hvori  fandtes  varmt  og  koldt  Vands-Led- 
ning, Badekar  og  alt  andet  fornødent.  Værelset  blev 
rengjort  en  Gang  om  Dagen,  og  ellers  maatte  man  hjælpe 
sig  selv.  Betjeningen  var  alle  Nordmænd.  Klæderne 
børstede  man  selv,  og  til  Støvlerne  fandtes  Pudsere 
paa  Gaden.  Byens  Arkitektur  var  høist  blandet,  mo- 
derne Huse  og  Hytter  laa  Side  om  Side,  og  Fortovene 
vare  af  Brædder.  Sporveien  fortsattes  fra  Byen  en  Mils 
Vei  til  hver  Side  gennem  Urskoven,  og  der  var  ikke 
hugget  bort  mere,  end  at  Vognene  akkurat  kunde 
passere. 

Tacoma  var  Endepunktet  for  „Great  Northem"s  Jern- 
banesystem i  Staterne.  Man  tog  Toget  herfra  til  New 
York  —  en  5  Dages  Reise.  Den  større  Bagage  over- 
gav man  til  et  Transportkompagni,  fandt  den  meget 
punktlig  ved  Ankomsten,  og  man  indskibede  sig  der- 
efter i  Toget  med  sit  „Handgepåck".  Farten  var  ikke 
behagelig.  Vognene  holdtes  ikke  rene.  For  at  undgaa 
Støvplagen  vare  Vinduerne  lukkede,  og  man  led  stærkt 
af  Hede  især  om  Natten,  Toilette-Indretningerne  vare 
smaa,  daarlige  og  smudsige.  Efter  12  Timers  Fart  kom 
vi  til  Byen  Spokane,  hvor  vi  bleve  modtagne  med  den 
Underretning,  at  en  Oversvømmelse  havde  foranledi- 
get en  Standsning  af  Trafiken  paa  Hovedbanen,  og  at 
vi  skulde  tage  Veien  ad  nogle  Bihaner,  som  vilde  for- 
længe Reisen  36  Timer.  Da  en  anden  Bane  gik  direkte 
herfra  til  Chicago,  valgte  vi  at  gaa  over  paa  denne, 
og  til  min  Overraskelse  fik  jeg  nogle  Maaneder  deref- 
ter denne  Billets  Pris  godtgjort  ved  Mellemkomst  af 
vor  Konsul  i  New  York,  til  hvem  jeg  havde  henvendt 
mig  derom.  Farten  fortsattes  nu  gennem  enorme  Stræk- 
ninger af  halvkultiveret  Land.  Vi  naaede  til  „the  Rocky 
Mountains",  som  her  vare  et  vandløst  Høiplateau  med 
en  stærkt  rødfarvet  Jordbund  og  med  sparsomme  Busk- 
vækster. I  Chikago  skiftede  jeg  over  til   den  anden 

Bane.  Jeg  maatte  derfor  køre  gennem  en  Del  af  den 
uhyre  Stad.  Jeg  fandt  ingen  Dragere  paa  Stationerne 
og  maatte  betale  en  tilfældig  Neger  et  Par  Kroner  for 
at  bære  min  Haandbagage,  og  for  Vognen  betalte  jeg  8 
Kroner.  Herfra  til  Buffalo  medgik  omtrent  24  Timer.  Jeg 
standsede  der  for  at  besøge  min  Fætter  Dr.  med.  Her- 
mann Miinter^  som  var  bosat  som  Læge  i  Staden,  og 
tillige  ønskede  jeg  at  se  Niagara.  Det  var  mig  en  stor 
Glæde  al  møde  Fætteren  og  hans  elskværdige  Hustru 
samt  tvende  Døtre.  Desværre  skulde  han  gaa  bort  faa 
Aar  derefter.  Om  Niagara  behøver  jeg  ikke  at  udtale 
mig,  da  det  er  vel  kendt.  Industrien  havde  dengang 
endnu  ikke  baandlagt  endel  af  Vandmasserne,  som  der- 
for viste  sig  i  deres  fulde  Vælde.  Fra  Buffalo  til  New 
York  tog  jeg  med  det  bekendte  Luksustog,  som  kun 
indeholder  nogle  Salonvogne  og  en  Køkkenvogn.  Tu- 
ren varede  kun  6  Timer,  og  Farten  langs  Hudson-Flo- 
den  var  meget  smuk. 

Ved  Ankomsten  til  New  York  fik  jeg  Meddelelse  om, 
at  Krigen  mellem  China  og  Japan  var  udbrudt.  Togo 
—  den  senere  berømte  Admiral  —  som  var  Chef  for 
en  af  Armstrongs  Krydsere,  havde  overhalet  en  chine- 
sisk  Troppetransport  til  Korea.  Min  gode  Bekendt,  von 
Hanneken,  som  kommanderede  Chineserne,  blev  an- 
greben af  nogle  af  sine  egne  Soldater  og  maatte  redde 
sig  ved  at  svømme  over  til  Japaneren. 

Paa  denne  Tid  af  Aaret  søge  Amerikanerne  til  Eu- 
ropa, og  det  er  svært  at  faa  en  ordentlig  Plads  paa  Pa- 
ketdamperne. Jeg  maatte  derfor  vente  nogle  Dage  un- 
der en  frygtelig  Hede,  inden  jeg  kunde  komme  afsted. 
Jeg  maatte  lade  mig  nøie  med  at  ligge  selv  fjerde  i  et 
midtskibs  Lukaf  paa  et  Dæk  under  Vandlinien,  hvor 
elektrisk  Lys  maatte  brænde  hele  Døgnet.  Man  havde 
været  mere  forvænt  i  saa  Henseende  paa  China-Ky- 
sten! 

Efter  en  hurtig  Reise  over  Atlanterhavet  naaede  vi 
Southampton  en  Aftenstund,  og  2  Timer  derefter  var 

jeg  i  Grand  Hotel  i  London,  hvor  min  Hustru  mødte 
mig  efter  en  Adskillelse  paa  7V2  Aar. 

Det  var  et  langt  Tidsrum,  men  jeg  havde  Grund  til 
at  være  Forsynet  taknemlig,  da  jeg  omtrent  havde 
naaet  det  Maal,  jeg  havde  sat  mig  ved  min  Afreise, 
nemlig  at  sikre  min  Familie  en  sorgfri  Tilværelse.  Med 
den  Aftale,  jeg  havde  truffet  med  Armstrongs  om  at  gaa 
ud  igen  til  Østen,  kunde  jeg  nu  haabe  inden  ikke  for 
lang  Tid  at  kunne  leve  med  min  Familie  i  Fædre- 
landet. 

Vi  bleve  kun  et  Par  Dage  i  London.  Nogle  løbende 
Forretninger  bleve  afgjorte  paa  Armstrongs  derværende 
Kontor  —  længere  Redegørelser  maatte  udsættes  til 
et  senere  Besøg  i  Newcastle.  Vi  havde  nogle  Venner 
at  besøge.  Dernæst  skyndte  vi  os  til  Danmark  og  slog 
os  ned  paa  Tipperupgaard  ved  Humlebæk,  hvor  min 
Hustru  havde  lejet  Leilighed  for  Sommeren.  Af  min 
Familie  vare  tre  af  Sønnerne  fraværende.  Theodor  var 
jo  i  China,  og  Søcadetten  Hermann  tilsøs.  Balthasar 
havde  en  Ansættelse  ved  en  Banebygning  i  Tyskland. 
Han  kom  hjem  paa  Besøg  faa  Dage  efter  vor  Hjem- 
komst, og  jeg  tog  ind  til  Kjøbenhavn  for  at  møde  ham. 
Den  lange  Adskillelse  medførte,  at  vi  ikke  genkendte 
hinanden  paa  Banegaarden,  og  at  jeg  kom  tilbage  med 
uforrettet  Sag  for  en  halv  Time  derefter  at  se  ham 
dukke  op  paa  Tipperupgaard. 

Mine  Slægtninge  og  Venner  indfandt  sig  snart.  Det 
var  ligesom  en  Genfødelse  for  mig.  I  de  lange  Fravæ- 
relsens Aar  havde  Hjemkomsten  staaet  for  mig  som 
noget  saa  fjernt,  at  jeg  stræbte  saavidt  muligt  ikke  at 
tænke  paa  den.  Aarets  Festdage  vare  de,  som  gave 
mig  den  største  Vanskelighed  for  at  holde  disse  Tan- 
ker borte,  og  nu  var  alt  dette  „a  thing  of  the  past". 

Sommeren  forløb  behageligt  i  Familiekresen,  men 
desværre  vare  alle  de  Gamle  i  Familien  forlængst  gaa- 
ede  bort;  kun  den  kære  Tante  Ida  var  tilbage,  og  da 
hun  boede  i  Humlebæk  om  Sommeren,  saa  vi  hende 

endel.  Ogsaa  i  Vennekresen  havde  Døden  krævet 
mange  Offere. 

Efter  et  Par  Maaneders  Sommerophold  drog  vi  til 
Kjøbenhavn,  og  nu  maatte  jeg  begynde  at  tænke  paa 
Fremtiden. 

Krigen  mellem  China  og  Japan  gik  imidlertid  sin 
Gang,  og  jeg  fulgte  den  naturligvis  med  stor  Interesse. 
Søslaget  ved  Yaluflodens  Munding  var  en  stor  Triumf 
for  Armstrongs,  idet  Dagens  Skæbne  blev  afgjort  af 
de  fra  Elswick  udgaaede  „protected"  Krydsere  og  af 
den  Armstrongske  hurtigskydende  Kanon.  Der  fandtes 
vistnok  kun  tre  franske  Kanoner  i  den  japanske  Eskadre, 
nemlig  en  stor  i  hvert  af  de  tre  af  Bertin  konstruerede 
Kystforsvarsskibe,  og  kun  det  ene  kom  i  Action  med 
det  Resultat,  at  Kanonen  blev  utjenstdygtig  under  det 
tredie  Skud.  Og  samtidigt  maa  det  erindres,  at  Chine- 
serne  mødte  med  to  større  og  to  mindre  Pandserskibe, 
byggede  i  Tyskland  og  armerede  af  Krupp.  Søslaget 
efterfulgtes  af  Angrebet  paa  Wei-hai-wei,  ved  hvis  Be- 
fæstning jeg  havde  medvirket,  og  dernæst  kom  Frem- 
marchen i  Manchuriet  og  Beleiringen  af  Port  Arthur, 
som  naturligvis  maatte  fremkalde  Ruslands  Fjendskab, 
og  som  ogsaa  ledede  til  den  senere  Krig  mellem  de  to 
Lande.  Endelig  Japanernes  Erobring  af  Formosa,  ved 
hvis  Befæstning  jeg  ogsaa  havde  været  virksom. 

Jeg  var  flere  Gange  i  England  for  at  forhandle  med 
Armstrongs  om  de  Betingelser,  jeg  skulde  underkastes, 
naar  jeg  igen  gik  ud  til  Østen.  Vi  bleve  snart  enige 
om,  at  jeg  skulde  opgive  Repræsentationen  for  de  eu- 
ropæiske Lande,  som  jeg  daarligt  kunde  besørge  i  saa- 
dan  Afstand.  Værre  for  mig  var  det,  at  jeg  ikke  kunde 
beholde  paa  engang  China  og  Japan,  da  dette  baade 
under  den  paagaaende  Krig  og  senere  ikke  kunde  an- 
ses praktisk.  Man  spurgte  mig  da,  om  hvilket  af  de  to 
Lande  jeg  vilde  overtage.  Efter  det  Held,  jeg  havde  havt 
i  Japan,  og  med  de  Udsigter  til  Krig  mellem  dette  Land 
og  Rusland,  som  bleve  alt  mere  tydelige,  tog  jeg  ikke 

i  Betænkning  at  vælge  Japan,  hvor  jeg  var  godt  ind- 
arbeidet  med  alle  de  militaire  Myndigheder.  Desuden 
blev  Armstrongs  yderligere  godt  anskrevne  under  Kri- 
gen der,  idet  de  engelske  Neutralitetsregler  ikke  for- 
hindrede dem  fra  at  forsyne  Flaaden  med  en  betydelig 
Kvantitet  Ammunition,  en  Tjeneste,  som  Krupp  ikke 
kunde  vise  Chineserne. 

Ved  Afslutningen  af  min  Kontrakt  forbeholdt  jeg 
mig,  at  denne  kun  skulde  være  treaarig.  Jeg  havde 
nemlig  altid  ønsket,  inden  jeg  endte  min  Livsvirksom- 
hed, at  kunne  udrette  noget  i  mit  Fædreland,  og  for  at 
opnaa  dette  tilsigtede  jeg  at  komme  hjem  senest  naar 
jeg  var  60  Aar  gammel. 


SIDSTE  OPHOLD  I  ØSTEN 

Jeg  begyndte  nu  Forberedelserne  til  Afreisen,  og 
disse  vare  mangeartede. 

Min  Hustru  havde  besluttet  sig  til  at  gøre  mig  Følge- 
skab, og  dette  medførte,  at  vor  yngste  Søn  Alexander^ 
som  dengang  var  13  Aar  gammel,  ogsaa  skulde  være 
med  os.  At  min  Datter,  som  nu  havde  været  hjemme 
i  flere  Aar,  skulde  slutte  sig  til  os,  var  en  Selvfølge. 
De  4  tilbageblivende  Sønner  skulde  anbringes  i  pas- 
sende Familier,  og  dette  krævede  endel  Besvær.  Der 
blev  taget  Afsked  efter  en  stor  Maalestok.  Det  var 
svært  for  mig  at  sige  Farvel  til  min  kære  Tante  /da, 
som  var  næsten  84  Aar  gammel.  Hun  var  den  sidste 
Levende  af  den  forrige  Generation,  og  jeg  havde  altid 
været  stærkt  knyttet  til  hende.  Da  jeg  var  hos  hende 
nogle  faa  Dage  før  Afreisen,  var  hun  saa  bevæget,  at 
hun  forlangte,  at  vi  skulde  tage  Afsked  med  det  samme. 
Hun  gik  bort  Aaret  derefter.  De  sidste  Dage  tilbragte 
Familien  paa  Dagmar-Hotellet.  Vi  havde  dennegang 
indrettet  os  paa  at  lægge  Veien  over  Vancouver,  som 
var  den  hurtigste  Reise  derud. 

Den  23.  April  1895  samledes  vi  til  Afsked  med  min 
Søster  og  Svoger,  Luders  var  der  ogsaa,  og  min  gode 
Ven  Admiral  George  Jacobson  stødte  til  os,  hvorpaa  vi 
4  gav  os  paa  Vei  over  Vliessingen  til  London.  Begge 
disse  Venner  gik  bort,  inden  et  Aar  var  forløbet. 

Det  var  ret  haardt  nu  igen  at  reise  bort  paa  lang  Tid, 
men  i  mit  stille  Sind  maatte  jeg  erkende,  at  der  ikke 
kunde  være  nogen  Sammenligning  mellem  de  Følelser, 
jeg  havde  havt  ved  Afskeden  for  8  Aar  siden  og  denne- 
gang. 

Vi  blev  et  Par  Dage  i  London  og  gik  derfra  til  Li- 
verpool, hvor  vi  indskibede  os  paa  Cunard  Damperen 
„Cumbria".  Vi  havde  omtrent  Skibet  til  vor  Disposi- 
tion, da  der  paa  denne  Aarstid  ikke  er  mange  Reisende 
til  Amerika,  og  Veiret  var  gunstigt,  saaledes  at  vi  efter 
en  hurtig  og  behagelig  Atlanterhavsreise  landede  i  New 
York.  Herfra  fortsatte  vi  straks  til  Buffalo,  hvor  vi 
bleve  gæstfrit  modtagne  af  min  Fætter  og  hans  Familie. 
Vi  bleve  der  et  Par  Dage,  under  hvilke  Selskabet  fik 
Leilighed  til  at  beundre  Niagara- Vandfaldet,  og  maatte 
da'  afsted  for  at  naa  Vancouver  i  rette  Tid  til  Dampe- 
rens Afgang  til  Yokohama.  Vor  Vei  gik  fra  Staterne 
ind  i  Canada.  Man  passerer  først  Byen  Toronto,  har 
dernæst  en  Dags  Fart  langs  Nordsiden  af  Øvre  Søen 
gennem  et  Skovdistrikt,  gaar  derpaa  over  de  uhyre 
Prairier,  som  nu  ere  blevne  det  største  hvedeproduce- 
rende  Distrikt  i  Verden,  og  stopper  i  dettes  Hovedstad 
Winnipeg.  Dernæst  overskrides  Klippebjergene,  som 
her  danne  4  parallelle  Kæder,  og  man  kommer  da  ned  i 
Brittish  Columbia,  Kystlandet  ved  det  Stille  Hav,  for 
at  ende  ved  Havnebyen  Vancouver  ved  Puget  Sound. 
Hele  Jernbaneturen  fra  New-York  til  Vancouver  tog 
dengang  4V2  Døgn,  og  Farten  gennem  Canada  er  en  af 
de  interessanteste,  jeg  nogensinde  har  foretaget. 

Saasnart  man  har  overskredet  Grænsen  mellem  „the 
States"  og  Canada,  mærker  man,  at  man  her  er  kom- 
men i  Forhold,  som  mere  ligne  vore  egne.  Der  var 

Renlighed,  Orden  og  Høflighed,  som  savnedes  saa  be- 
drøveligt paa  den  anden  Side.  Farten  over  Prairierne 
blev  naturligvis  ensformig  paa  Grund  af  sin  lange  Va- 
righed, men  det  havde  sin  Interesse  at  se  disse  kolos- 
sale Marker,  og  det  uhyre  Maskin-Materiel,  som  var 
igang  til  deres  Behandling.  Winnipeg  var  dengang  en 
mindre  og  interesseløs  Stad,  men  kort  derfra  naaede 
vi  Calgary,  hvorefter  Bestigningen  af  Klippebjergene 
begyndte,  og  herfra  havde  vi  en  36  Timers  Fart  af  stor 
og  varierende  Skønhed.  Paa  denne  Bane  hæves  man 
til  9000  Fods  Høide,  og  Stigningsforholdene  ere  ikke 
smaa.  Togets  Vægt  maa  derfor  reduceres,  og  Spise- 
vognen blev  frakoblet.  For  at  bøde  herpaa  vare  smaa 
nydelige  Schweizer-Chalets  anlagte  ved  de  Stationer, 
hvor  Maaltiderne  skulde  holdes,  og  Fortæringen  var 
her  meget  god.  En  af  disse  laa  tætved  en  Gletscher, 
og  da  Jorden  var  dækket  af  Sne,  fik  Alexander  og  jeg 
os  en  Motion  ved  at  afholde  en  Kamp  med  Sneboldte. 
Efterat  den  sidste  Bjærgkæde,  „the  Selkirk  Range* 
var  overskredet,  kom  man  ned  paa  Columbia  Sletten. 
Det  er  en  nordlig  Fortsættelse  af  Californien  og  har 
derfor  med  lignende  Jordbundsforhold  et  mere  tempe- 
reret Klima.  Den  gennemstrømmes  af  den  store  Fraser- 
Flod,  som  giver  rigeligt  Vand,  og  Vegetationen  er  glim- 
rende udviklet.  Der  er  en  meget  stor  Frugtavl,  og  de 
almindelige  Gavntræer  naa  forbausende  Dimensioner. 
Landet  var  dengang  lidet  beboet.  Senere  ere  Kolonister 
strømmede  derhen,  navnlig  af  de  bedre  Klasser;  saa- 
ledes  skal  blandt  disse  findes  et  betydeligt  Antal  pen- 
sionerede engelske  Officerer. 

Ved  Ankomsten  til  Vancouver  gik  vi  ombord  i  vor 
Damper.  Farten  herfra  til  Yokohama  blev  drevet  med 
de  tre  Dampere  „Empress  of  India",  „Empress  of  China" 
og  „Empress  of  Japan",  tilhørende  „the  Canadian  Pa- 
cific"-Jæmbaneselskab,  og  Turen  til  Yokohama  tog  kun 
12  Dage. 

Seiladsen  foretoges  efter  Storcirkelbuen,  hvorved  vi 

førtes  endel  mod  Nord,  og  efter  nogle  Dages  Forløb 
vare  vi  i  Sigte  af  de  Aleutiske  Øer.  En  af  disse,  en 
kegleformig  rygende  Vulkan,  vistnok  mindst  6000  Fod 
høi,  som  vi  saa  i  det  Fjerne  gennem  den  disede  Luft, 
gjorde  et  overnaturligt  Indtryk  paa  os. 

Ved  Ankomsten  til  Yokohama  mødte  straks  to  af 
mine  gamle  Tjenestefolk  —  Kokken  og  en  Jinridshia- 
Coolie  —  ombord.  Jeg  havde  sat  dem  paa  halv  Sold 
under  min  Fraværelse,  men  unægtelig  ikke  ventet,  at 
de  skulde  være  saa  opmærksomme.  De  maa  have  sat 
sig  i  Forbindelse  med  vore  Agenter,  og  derigennem 
faaet  min  Ankomst  at  vide. 

Da  vort  nye  Hus  i  Tokyo  endnu  ikke  var  tilgænge- 
ligt, maatte  vi  foreløbigt  indlogere  os  i  et  Hotel  i  den 
afsides  liggende  Bydel  Sukiji. 

Det  var  i  et  interessant  Øieblik,  at  jeg  kom  tilbage 
til  Japan.  Krigen,  som  i  det  Hele  havde  været  vel  ført 
af  Japanerne,  var  nu  endt.  Men  Fredslutningen  havde 
ikke  givet  Landet  de  Fordele,  som  Befolkningen  havde 
ventet.  To  af  de  gjorte  Erobringer  havde  maattet  til- 
bagegives, nemlig  Port  Arthur  og  Wei-hai-wei.  Den 
første  af  disse  havde  China  derefter  overladt  til  Rus- 
serne mod  en  Forpagtningsafgift,  og  disse  havde  sat 
sig  fast  der  og  paabegyndt  Befæstningsanlæg  for  at 
sikre  dette  Endepunkt  for  den  manchuriske  Bane,  som 
de  tillige  vilde  gøre  til  deres  vigtigste  Flaadestation  i 
det  Stille  Hav,  istedetfor  det  af  Isen  i  flere  Maaneder 
af  Aaret  stængte  Wladiwostok.  Wei-hai-wei  med  om- 
liggende Distrikt  var  derimod  forpagtet  til  Englænderne, 
som  ogsaa  her  anlagde  en  Flaadestation,  og  saaledes 
vare  Japanerne  blevne  udestængte  fra  disse  to  Befæst- 
ningsanlæg, som  forsvare  Adgangen  til  Petchelli-Bug- 
ten,  hvis  Besiddelse  i  høi  Grad  vilde  have  lettet  dem 
Udførelsen  af  deres  Drøm  om  en  hurtig  Indmarche  i 
Peking. 

Den  eneste  Landudvidelse,  som  Fredslutningen  havde 
givet  Japanerne,  var  Øen  Formosa,  hvor  de  endnu  var 

beskæftigede  med  at  betvinge  de  indfødte  Stammer  i 
Bjærgene  paa  Østkysten. 

Dog  havde  China  maattet  udrede  en  Krigsskade-Er- 
statning af  300  Millioner  Yen. 

Der  var  en  stor  Misfomøielse  i  Japan  over  dette, 
efter  Nationens  Mening,  ringe  Udbytte  af  den  heldige 
Krig,  og  man  gav  Rusland  Hovedskylden  derfor.  Denne 
Magt  havde  været  den  virksomste  til  at  paatrykke  Ja- 
panerne disse  Betingelser  og  havde  forøget  sit  Tryk 
ved  at  møde  med  en  kraftig  Eskadre  i  Farvandet,  in- 
den Japan  havde  naaet  at  føre  sin  Armée  tilbage  fra 
Fastlandet.  Ved  Anlæget  af  den  paabegyndte  sibiriske 
Bane  og  paa  andre  Maader  havde  Rusland  ogsaa  tyde- 
ligt vist,  at  det  havde  Besiddelsen  af  Manchuriet  for 
Øie,  og  at  det  maaske  ogsaa  havde  Tanken  fæstet  paa 
Korea,  paa  hvilket  sidste  Land  Japan  havde  sine  gamle 
Fordringer. 

Den  her  nævnte  Optræden  af  en  russisk  Eskadre  i 
et  for  Japan  uheldigt  Øieblik  havde  fremkaldt  en  stærk 
Stemning  for  Flaadens  Forøgelse,  hvortil  iøvrigt  den 
Popularitet,  som  den  havde  erhvervet  sig  under  Kri- 
gen, ogsaa  bidrog. 

Efterhaanden  som  Flaadens  Skibe  kom  hjem,  var  det 
min  Opgave  at  søge  Oplysning  om  de  Erfaringer,  man 
havde  gjort  med  dem  og  deres  Artilleri  under  Krigen. 
Det  populaireste  blandt  dem,  som  blev  hædret  baade 
i  Tale  og  Sang,  syntes  at  være  den  beskyttede  Krydser 
„Yoshino",  om  hvilken  jeg  i  sin  Tid  havde  sluttet  Kon- 
trakt for  Armstrongs.  Den  havde  deltaget  i  de  tre  vig- 
tigste Krigsbegivenheder  tilsøs,  nemlig  Slaget  ved  Yalu- 
Flodens  Munding,  Angrebet  paa  Wei-hai-wei  og  det 
paa  Pescadorerne  ved  Formosa.  Den  laa  nu  i  Dok  i 
Yokosuka  med  en  stor  Flænge  i  Bunden  efter  en  Grund- 
stødning, og  jeg  fik  derved  Leilighed  til  at  forskaffe 
mig  Oplysning  hos  Officererne  om  Detaillerne  ved  Ski- 
bets Kampe. 

„Yoshino"  var  armeret  med  fire  15  cm.  og  seks  12 

cm.  hurtigskydende  Armstrongske  Kanoner,  en  af  de 
førstnævnte  forude,  en  agter,  og  de  to  resterende  an- 
bragt som  Sideskyts  for,  medens  de  12  cm.  vare  op- 
stillede tre  paa  hver  Side.  Under  hele  Krigen  havde 
man  affyret  omtrent  3000  Skud  med  disse  Kanoner. 
Ved  Yalu  var  der  skudt  omtrent  100  Skud  med  den 
forreste  og  ligesaamange  med  den  agterste,  medens  de 
øvrige  paa  Grund  af  deres  mindre  Skydevinkel  kun 
havde  skudt  gennemsnitlig  75  hver.  Skudhastigheden 
havde  sjeldent  oversteget  et  Skud  i  Minuttet  med  de 
15  cm.  og  tre  med  de  12  cm.  Alle  Skuddene  vare  af- 
fyrede med  Electricitet,  som  aldrig  havde  svigtet,  lige- 
som Brandrørene  havde  virket  upaaklageligt.  Med  fuld 
Fart  havde  man  ikke  kunnet  benytte  Bar  &  Stroud's 
Distancemaaler  paa  Grund  af  Skibets  Vibrationer,  men 
havde  maattet  tage  sin  Tilflugt  til  Sekstanten,  og  man 
havde  fundet  den  nærmeste  Distance  fra  de  chinesiske 
Panserskibe  at  have  været  1040  yards,  medens  man 
jevnlig  havde  kæmpet  med  dem  paa  1500  yards. 

Under  alle  de  Affairer,  hvori  Skibet  havde  deltaget, 
var  det  ialt  blevet  truffet  1 1  Gange,  af  hvilke  kun  tre 
kunde  siges  at  være  af  Betydning.  Det  første  af  disse 
Skud  gik  gennem  en  af  Dampslupperne,  dernæst  gen- 
nem Dækshuset,  hvor  det  ødelagde  en  Dynamo,  der- 
næst gennem  et  aabent  Mandehul  i  Panserdækket,  og 
Granaten  faldt  da  ned  paa  Gulvet  i  Maskinrummet 
uden  at  eksplodere.  Den  anden  fjendtlige  Granat  ramte 
Skjoldet  paa  en  af  Hotchkiss-K&nonerne,  og  Splinterne 
af  dette  slog  flere  Mand  ihjel,  og  det  tredie  Skud  traf 
en  Granat,  som  stod  i  en  af  Kuglerammerne  paa  Dæk- 
ket. Denne  sidste  eksploderede  og  dræbte  flere  af  Mand- 
skabet, medens  den  chinesiske  Granat  heller  ikke  sprang 
denne  Gang. 

Man  kan  ikke  sige,  at  disse  Oplysninger  just  tale  til 
Ros  for  den  chinesiske  Marine.  En  mindre,  ubepansret 
Krydser  afleverer  3000  Skud  med  15  og  12  cm.  Gra- 
nater, den  kæmper  ved  en  Leilighed  mod  Panserskibe 

paa  kun  1500  yards  Afstand,  hvorved  det  var  konsta- 
teret, at  fire  15  cm.  Granater  i  kort  Rækkefølge  slog 
an  mod  Fjendens  Panser  og  eksploderede,  medens  den 
selv  kun  rammes  mere  alvorligt  tre  Gange.  Saa  billigt 
pleier  man  ikke  at  slippe. 

I  Yalu-Slaget  foraarsagede  et  enkelt  Skud  et  stort 
Tab  af  Menneskeliv  for  Japanerne.  Det  var  ombord  i 
Flagskibet  „Matsushima",  og  Admiral  Ito,  som  kom- 
manderede her,  har  fortalt  mig  derom.  Et  fjendtligt 
Skud  traf  nemlig  Forparten  af  en  12  cm.  hurtigsky- 
dende Armstrongs-Kanon,  hvorved  65  Mand  bleve  dræbte 
og  saarede.  Kanonen  blev  helt  krumbøiet,  men  Agter- 
parten var  ganske  uberørt,  saaledes  at  man  kunde  ud- 
tage Ladningen  paa  sædvanlig  Vis. 

Den  japanske  Flaade  havde  gjort  et  betydeligt  Krigs- 
bytte. Et  større  og  to  mindre  Panserskibe-,  byggede  i 
Tyskland,  to  smaa  Krydsere  og  seks  af  de  saakaldte 
„alphabetic"  Kanonbaade  fra  Armstrongs.  En  stor  Del 
af  disse  ansaas  brugelige  til  at  indgaa  idetmindste  i 
Kystforsvaret,  men  de  maatte  naturligvis  først  under- 
kastes grundige  Reparationer  og  deres  Armering  for- 
nyes. Ogsaa  vilde  man  ombytte  de  67  Tons  Kanoner 
i  de  franskbyggede  Kystforsvarsskibe  med  andre,  da 
de,  som  jeg  tidligere  har  nævnet,  ikke  havde  vist  sig 
tilfredsstillende  ved  Yalu. 

Armeen  havde  erobret  et  betydeligt  Antal  svære 
Kanoner,  saavel  i  Port-Arthur  og  Wei-hai-wei  som 
i  Tallien-wan.  Det  sidstnævnte  er  en  Bugt  paa  Liu- 
kung-tau  Halvøen,  paa  hvilken  Port  Arthur  ligger, 
som  Chineserne  havde  forsynet  med  svære  Kyst- 
batterier. Men  kun  en  mindre  Del  deraf  var  kom- 
met Armeen  til  Gode.  Denne  havde  nemlig  plud- 
selig faaet  Ordre  til  at  holde  sig  klar  til  at  marchere 
mod  Peking,  og  da  man  ikke  havde  Tid  til  at  ind- 
skibe dette  kostbare  Skyts,  og  ikke  vilde  efterlade 
det,  havde  man  foretrukket  at  sprænge  det  meste  deraf 
med  Bomuldskrudt. 

Hærens  Artilleri  var  rykket  i  Felten  med  Kanoner 
af  Bronce,  og  disse  vare  trods  Felttogets  Korthed  næ- 
sten udslidte.  Der  var  derfor  straks  blevet  reist  Spørgs- 
maalet  om  at  ombytte  dem  med  Skyts  af  Staal. 

Disse  Planer  om  Flaadens  Udvidelse,  om  de  chine- 
siske  Prisers  Fornyelse  og  Feltartilleriets  Reorganisa- 
tion indeholdt  store  Fremtidsudsigter  for  Armstrongs. 
Spørgsmaalet  om  Pengemidlernes  Tilveiebringelse  vilde 
man  dengang  løse  dels  ved  Paalæggelsen  af  forhøiet 
Skat  paa  Spiritus  og  Tobak,  dels  ved  dertil  at  benytte 
endel  af  den  chinesiske  Krigsskade-Erstatning. 

Jeg  fandt  de  militaire  Ministerier  allerede  i  fuld  Gang 
med  Forarbeiderne  til  disse  Udvidelser  og  Forbedringer. 

Japanernes  Stolthed  over  deres  Hærs  Bedrifter  lagde 
sig  tydeligt  for  Dagen  ved  Keiserens  Indtog  i  Tokyo 
efter  Krigen.  Hans  Majestæt  havde  under  hele  denne 
opholdt  sig  i  Byen  Hiroshima  ved  den  indenlandske 
Sø,  hvor  Armeens  Hovedkvarter  var  opslaaet,  og  fra 
hvis  Udhavne  Tropperne  befordredes  til  Fastlandet. 

Det  er  imod  Japans  Etikette,  at  Keiseren  ser  paa 
nogen  Undersaat.  H.  M.  sad  derfor  under  Indtoget  med 
Blikket  fæstet  mod  Himlen  og  uden  at  gøre  nogen  Be- 
vægelse eller  Hilsen,  medens  Befolkningen  fyldte  Luften 
med  Banzai-Raab.  Ellers  gik  det  for  sig  som  i  Europa 
ved  lignende  Leiligheder.  Stadens  Borgmester  holdt 
den  obligate  Festtale  paa  Jernbanestationen,  Tropperne 
paraderede  i  Gaderne  o.  s.  v.  En  ubehagelig  Forstyr-, 
relse  opstod  imidlertid.  Det  er  ogsaa  imod  japansk 
Etikette,  at  nogen  ser  ovenfra  ned  paa  Keiseren,  og 
alle  Vinduerne  over  Stueetagen  vare  derfor  tildækkede 
i  Husene.  Men  da  Processionen  kom  forbi  den  russiske 
Legation,  hvis  Havemur  stødte  ud  til  Gaden,  havde 
dens  Damer  ladet  anbringe  nogle  Bænke,  fra  hvilke  de 
kunde  se  ned  paa  Gaden  over  Muren.  Befolkningen 
optog  dette  meget  unaadigt,  særligt  vel  fordi  det  var 
Russere,  og  Politiet  havde  nogen  Vanskelighed  ved  at 
skaffe  Ro. 


VANDFALDET   VED    KIRIFUNINOTAKI    VED    NIKKO. 

Under  Krigen  havde  flere  af  de  keiserlige  Prinser 
tjent  ved  FTonten.  Arisugawa-Tamhito  havde  været  Næst- 
kommanderende paa  Admiralskibet  „Matsushima",  to 
havde  været  tjenstgørende  Lieutenanter  paa  Flaaden. 
Ved  Hæren  vare  ansatte  Komaisu,  Kanin  og  Kitashira- 
kawa-no-miya.  Den  sidste  af  disse,  som  var  Brigade- 
general, havde  tjenstgjort  paa  Formosa,  hvor  han  havde 
udmærket  sig,  men  var  nu  bukket  under  for  Klimat- 
feberen.  Underligt  nok  forlangte  Etiketten,  at  han  skulde 
dø  i  sit  Palais,  og  hans  Dødsanmeldelse  lød  altsaa  der- 
paa,  skønt  alle  vidste,  at  han  var  død  paa  Formosa. 
Han  begravedes  efter  Shinto-Religionens  Forskrifter  i 
det  Tempel  i  Tokyo,  som  tilhører  det  keiserlige  Hus. 
Kisten  blev  baaret  gennem  Gaderne  af  Matroser  fra 
det  Krigsskib,  som  havde  overført  Liget,  og  var  om- 
given af  hans  Escorte  fra  Felten,  alle  i  deres  luvslidte 
og  smudsige  Campagne-Klæder.  Den  ældste  Søn,  en 
ung  Prins  paa  16  Aar,  i  simpel  Dragt  med  Sivsko  og 
Hat  af  Straa  fulgte  nærmest  bag  Kisten  tilfods,  og  To- 
neme  af  en  Shinto-Sørgemarche,  ganske  uforstaaelige 
for  vore  musikalske  Begreber,  skingrede  gennem  Luf- 
ten. Ved  Graven  fremsatte  Slægtningene  Fødemidler 
—  af  Guldpapir  —  ved  Kisten,  medens  enhver  af  det 
øvrige  Følge  nedlagde  en  Erindring,  bestaaende  af  en 
Kvist  eller  Blomst. 

Da  Sommeren  kom,  flyttede  min  Familie  til  Nikko, 
hvor  jeg  havde  leiet  et  Hus.  Vi  havde  der  den  sæd- 
vanlige Omgang  fra  Tokyo;  foruden  nogle  Tilreisende, 
væsentlig  amerikanske  „globe  trotters".  Blandt  de  før- 
ste af  disse  maa  jeg  nævne  en  ny  russisk  Minister 
Hitrovo^  som  havde  remplaceret  Schéwitch.  Det  var  en 
Mand,  som  havde  gjort  sin  Carriere  i  Balkanstateme, 
og  som  paa  Grund  af  en  opsigtsvækkende  Begivenhed, 
i  hvilken  han  havde  deltaget,  for  en  Tid  maatte  fjer- 
nes fra  sin  Virkeplads.  Forresten  en  intelligent  Mand 
med  en  livlig  Aand,  der  var  en  Gevinst  for  den  lille 
Fremmedkoloni. 

Ogsaa  var  der  en  østerrigsk  Secretair,  Grev  Couden- 
howe,  en  Bøhmer,  som  kort  i  Forveien  havde  ægtet  en 
Japanerinde.  Da  hans  Familie  var  meget  orthodoks, 
maatte  hun  gennemgaa  forskellige  Processer,  inden 
han  turde  indføre  hende  i  dens  Kres.  Den  unge  Hed- 
ning maatte  begynde  med  en  Overgang  til  den  katholske 
Kirke,  ved  hvilken  vi  alle  vare  nærværende,  dernæst 
kom  Brylluppet  i  den  katholske  Kirke,  og  da  de  efter 
et  Aars  Forløb  reiste  hjem,  lagde  de  Veien  først  over 
Jerusalem,  og  gik  dernæst  til  Rom,  for  at  hun  kunde 
modtage  Pavens  Velsignelse.  Først  derefter  vovede  han 
sig  hjem  til  Familie-Godset  i  Bøhmen.  Han  døde  endel 
Aar  derefter,  men  hans  Hustru  havde  forinden  skænket 
ham  7  Sønner,  som  denne  stakkels  uvidende  Enke 
skulde  opdrage.  Jeg  har  mødt  hende  engang  senere  i 
Wien,  hvor  hun  aabenbart  var  glad  ved  at  se  et  Men- 
neske, hun  havde  kendt  i  sine  yngre  og  lykkeligere 
Dage.  Coudenhowe  var  meget  musikalsk  og  samlede 
altid  andre  Dyrkere  af  denne  ædle  Kunst,  til  hvilke 
min  Hustru  hører. 

I  Sommermaanederne  pleiede  de  japanske  Ministe- 
rier kun  at  arbeide  med  halv  Kraft,  men  saadant  var 
ikke  Tilfældet  dette  Aar,  og  jeg  maatte  derfor  tilbringe 
en  stor  Del  af  Tiden  i  Tokyo. 

Det  første  Resultat  af  Krigsministeriets  Overveielser 
var,  at  det  bestemte  sig  for  at  indføre  Feltskyts  og 
Bjergskyts  af  Staal.  I  denne  Anledning  indbødes  Fa- 
brikanter i  Europa,  deriblandt  Armstrongs^  til  at  ind- 
sende en  Feltkanon  og  en  Bjergkanon  med  Ammuni- 
tion og  alt  Tilbehør,  og  der  blev  givet  dem  ganske  frie 
Hænder  med  Hensyn  til  Kaliber  og  Vægt. 

Marineministeriet  havde  derimod  Vanskelighed  for 
at  bestemme,  hvad  det  skulde  opføre  paa  Budgetfor- 
slaget, som  skulde  forelægges  Parlamentet.  Dette  var 
begrundet  i,  at  man  var  ængstelig  for,  at  China  ikke 
skulde  være  istand  til  at  betale  Krigsskade-Erstatnin- 
gen til  de  stipulerede  Tider,  og  tillige  var  man  ikke 


187 


sikker  paa,  at  Parlamentet  vilde  bevillige  de  paatænkte 
Skatteforhøielser. 

Da  vort  nye  Hus  endelig  var  tilgængeligt,  flyttede 
vi  derind  i  September.  Det  havde  en  herlig  fri  Belig- 
genhed paa  en  Bakke  og  havde  et  betydeligt  Terrain, 
som  tidligere  hevde  hørt  til  en  Daimios  Park.  Huset 
selv  vilde  ikke  have  tilfredsstillet  europæiske  Fordrin- 
ger, men  man  var  jo  nøisom  derude.  I  hvert  Fald  var 
der  et  tilstrækkeligt  Antal  Værelser,  fordelte  i  to  Eta- 
ger. Der  var  en  ganske  net  Opkørsel  til  Huset,  som 
vi  beplantede  med  Azaleer.  Disse  voksede  saa  stærkt, 
at  vi  efter  et  Par  Aar  maatte  beskære  dem  betydeligt. 
Haven  var  fuld  af  Buske,  klippede  i  kunstige  Former, 
og  af  blomstrende  Træer,  navnlig  den  enkelte  Kame- 
lia. Det  er  Olien  fra  dennes  Blomst,  som  Japanerinderne 
benytter  til  at  holde  sammen  paa  deres  kunstige  Fri- 
sure, fordi  den  er  stivere  end  andre;  men  dens  Lugt 
er  saa  ubehagelig,  at  Brugen  deraf  forbydes  Tjeneste- 
folkene i  europæiske  Huse.  Foruden  Hovedbygningen 
var  der  et  Par  japanske  Huse  til  Tjenerskabet,  som 
boede  heri  med  deres  Familier.  Med  de  mange  Børn 
var  Indvaanernes  Antal  omtrent  25.  Ogsaa  var  der 
Stald  og  Vognremisse. 

En  Vognmand  leverede  os  et  Enspænderkøretøi,  som 
incl.  Kusk  og  Foder  kostede  c.  60  Kroner  om.  Maa- 
neden,  men  som  unægtelig  var  af  tarvelig  Beskaffen- 
hed. Til  Børnene  anskaffedes  Rideheste,  som  heller 
ikke  vare  af  første  Klasse.  Kort  efter  at  min  Datter 
var  kommen  i  Besiddelse  af  sin  Hest,  sendte  en  Oberst 
af  Generalstaben  mig  en  Hilsen  med  det  Raad  af  skaffe 
mig  af  med  Dyret,  fordi  det  var  upaalideligt.  Ved  at 
forhøre  mig  hos  en  Militair-Attaché,  som  under  Kri- 
gen havde  fulgt  med  Hovedkvarteret,  ved  hvilken  Ober- 
sten havde  været  ansat,  erfarede  jeg,  at  det  havde  væ- 
ret en  daglig  Adspredelse  for  Staben  at  se  samme 
Oberst  blive  lettet  af  Sadlen  af  samme  Hest.  Min  Dat- 
ter beholdt  imidlertid  Dyret  og  havde  aldrig  nogen 

Vanskelighed  dermed,  men  Japanerne  ere  nu  engang 
ikke  dygtige  Ryttere.  I  hvert  Fald  var  det  en  venlig 
Opmærksomhed  af  Obersten,  for  hvilken  jeg  var  ham 
taknemlig. 

Alexander  blev  nu  sat  i  Skole.  Der  findes  i  Frankrig 
et  filantropisk  Selskab,  hvis  Opgave  er  at  sprede  eu- 
ropæisk Kultur  i  fremmede  Verdensdele,  medens  det 
samtidigt  gør  Propaganda  for  Katholicismen.  Selskabet 
havde  dengang  en  Skole  i  Tokyo  —  foruden  en  i  Rio 
Janeiro  — ,  i  hvilken  der  saavel  var  japanske  som  frem- 
mede Elever;  men  disse  to  Kategorier  bleve  holdte 
strengt  afsondrede  fra  hinanden,  baade  i  Fritiden  og 
under  Undervisningen.  Her  blev  Alexander  anbragt,  og 
da  Skolen  laa  en  god  halv  Mil  fra  vort  Hus,  maatte 
han  ride  dertil  hver  Dag,  selvfølgelig  med  Staldkarlen 
løbende  ved  Siden  af  det  utilredne  Dyr,  som  maatte 
ledes,  hver  Gang  Retningen  skulde  forandres. 

Disse  Forarbeider  vare  snart  afsluttede,  hvorefter 
vi  kunde  optage  selskabelig  Omgang  med  de  øvrige 
fremmede  Familier;  men  vi  saa  ogsaa  enkelte  Japanere 
i  vort  Hus,  dog  mest  Herrer. 

I  Marineministeriet  havde  man  reist  flere  artilleri- 
stiske Spørgsmaal,  som  det  ikke  var  let  at  besvare. 
Saaledes  havde  de  gjort  den  Erfaring  med  de  hurtig- 
skydende Kanoner,  at  Løbet  efter  en  Dags  Skydning 
var  overtrukket  med  et  tyndt  Lag  Kobber,  som  det 
forvoldte  uendeligt  Besvær  af  bortskaffe.  Man  vidste 
ikke,  om  dette  skyldtes,  at  Kobberbaandene  paa  Pro- 
jectilerne  tildels  bleve  smeltede  i  den  høie  Varme, 
som  udvikledes  ved  Forbrændingen  af  det  nyligt  ind- 
førte Krudt  „Cordite",  eller  om  chemiske  Virkninger 
var  Grunden  dertil.  Men,  bortset  fra  saadanne  Detail- 
spørgsmaal,  havde  man  ogsaa  Vanskelighed  for  at  be- 
stemme, hvilken  Armering  man  vilde  give  de  paatænkte 
nye  Skibe.  Det  forekom  mig  under  disse  Omstændig- 
heder gavnligt  for  os,  om  jeg  kunde  formaa  Armstrongs 
Chef,  Sir  Andrew  Noble,  til  at  gøre  et  Besøg  i  Tokyo, 

hvor  han  med  sin  ubestridte  Autoritet  som  en  af 
de  ledende  Artillerister  i  Europa  maatte  kunne  frem- 
kalde en  Afgørelse.  Denne  Tanke  blev  af  vore  Ven- 
ner i  Marineministeriet  optaget  med  megen  Tilfreds- 
hed, men  det  var  naturligvis  forbundet  med  store 
Vanskeligheder  for  en  Mand  i  hans  Stilling  at  fjerne 
sig  fra  sit  Arbeide  i  saa  lang  Tid,  som  et  saadant 
Besøg  vilde  udkræve.  Mit  første  Forslag  derom  blev 
derfor  ogsaa  mødt  med  et  Afslag,  men  efter  lange 
Forhandlinger  lykkedes  det  mig  at  faa  Sagen  gennemført. 

Marineministeriet  var  efter  mange  Overveielser  ble- 
vet færdig  med  sit  Program  for  Flaadens  Udvidelse. 
Oprindeligt  havde  man  af  Krydsere  kun  tænkt  at  ville 
anskaffe  de  saakaldte  „protected",  som  havde  gjort 
saamegen  Gavn  under  Krigen,  men  heldigvis  gik  man 
over  til  ogsaa  at  ville  have  den  pansrede  Type.  Man 
bestemte  sig  for  at  anskaffe  4  større  Panserskibe  — 
foruden  de  to,  som  vare  i  Bygning  — ,  6  større  Pan- 
serkrydsere, 3  „protected"  Krydsere,  endel  Torpedo- 
jagere og  Torpedobaade;  endvidere  skulde  endel  af  de 
ældre  Skibe  og  de  chinesiske  Priser  rearmeres,  og  et 
større  Beløb  skulde  anvendes  til  Udvidelse  af  Orlogs- 
værfteme. 

Dette  Program  skulde  gennemføres  i  Perioden  1896 
— 1906  og  vilde  ialt  andrage  en  Bekostning  af  193  Mil- 
lioner Yen  —  en  Yen  lig  to  engelske  shillings.  Pro- 
grammet blev  aldrig  publiceret  i  sin  Helhed,  men  det 
var  affattet  saaledes,  at  der  efter  1902  kun  var  7  Mil- 
lioner Yen  tilbage  at  udgive.  Med  andre  Ord,  man  vilde 
være  færdig  inden  den  sibiriske  Banes  Aabning. 

Foreløbigt  opstillede  man  paa  Budgettet  for  det  kom- 
mende Finantsaar  kun  eet  Panserskib,  to  store  Kryd- 
sere, tre  „protected"  Krydsere  samt  en  Del  Torpedo- 
baade. 

Inden  Parlamentet  traadte  sammen  dette  Aar,  havde 
China  betalt  sin  traktatmæssige  Part  af  Krigsskade- 
Erstatningen,  og  da  det  tillige  var  lykkedes  dette  Land 

at  reise  et  større  fremmed  Laan,  kunde  Japan  haabe, 
at  der  ikke  fremtidigt  vilde  opstaa  pecuniaire  Vanske- 
ligheder fra  den  Kant.  Parlamentet  stillede  sig  velvil- 
ligt til  Marinens  Fordringer;  men  kort  efter  Budgettets 
Behandling  opstod  en  af  de  sædvanlige  Uoverensstem- 
melser mellem  Kabinettet  og  Huset.  Dette  aabnede 
nemlig  en  Discussion  over  Kabinettets  udenrigske  Po- 
litik, hvilket  efter  Forfatningen  laa  udenfor  dets  Com- 
petence.  Kabinettet  besvarede  dette  med  som  sædvan- 
ligt at  sende  Huset  hjem  i  10  Dage.  Nu  blev  der  Uro 
i  Leiren,  thi  de  foreslaaede  Skatte-Forhøielser  havde 
ikke  endnu  været  forelagte.  Men  Uveiret  fordelte  sig, 
thi  da  Huset  paany  traadte  sammen,  foresloges  et  Til- 
lidsvotum til  Kabinettet,  som  blev  givet  med  stor  Ma- 
joritet, og  herefter  forløb  hele  Samlingen  glat. 

Min  Hustru  havde  fundet  stort  Behag  i  Livet  i  Ja- 
pan og  havde  knyttet  enkelte  interessante  Bekendt- 
skaber, som  senere  have  været  hende  til  megen  Glæde. 
Men  hun  længtes  efter  Børnene  hjemme,  og  da  vor 
ældste  Søn  efter  8  Aars  Tjeneste  i  China  skulde  have 
en  toaarig  Permission,  besluttede  hun  at  møde  ham  i 
Shanghai  og  foretage  Hiemreisen  tilsammen  med  ham, 
og  selvfølgelig  skulde  Alexander  ogsaa  følge  med  dem. 
De  to  —  min  Hustru  og  Alexander  —  indskibede  sig 
altsaa  i  Marts  Maaned  1896  i  Yokohama  i  en  af  de 
franske  Maildampere,  og  Theodor  stødte  til  dem  i  Shang- 
hai. Med  samme  Skib  reiste  Vicekongen  Li-hun-chang 
for  at  repræsentere  China  ved  Keiserkroningen  i  Moskva. 
I  hans  Følge  var  hans  Adoptivsøn  og  Neveu  „Lord  Li", 
og  desuden  hans  Secretair  Loo  feng  lo,  senere  chine- 
sisk  Minister  i  England,  som  begge  vare  mine  Venner. 
Min  Familie  kom  derfor  snart  paa  meget  god  Fod  med 
Vicekongen,  kom  navnlig  yndede  at  være  Tilhører  ved 
min  Hustrus  Klaverspil.  Min  Datter  og  jeg  vare  nu  ene 
tilbage  og  skulde  endnu  tilbringe  to  Aar  derude. 

Under  Løbet  af  Vinteren  var  man  stærkt  beskæfti- 
get i  Marineministeriet  med  at  udarbeide  Planer  for 

de  nye  Skibe,  hvor  Armstrongs  og  iøvrigt  ogsaa  an- 
dre Firmaer  havde  været  behjælpelige  ved  at  indsende 
Projecter,  og  man  paatænkte  at  sende  en  Kommission 
til  Europa  for  at  søge  forskellige  Oplysninger  og  ind- 
hente Tilbud  paa  Skibene  og  disses  Armering. 

Jeg  modtog  da  i  April  Maaned  Underretning  om,  at 
Sir  Andrew  Noble  var  underveis  til  Japan,  og  samtidigt, 
at  Armstrongs  Skibsdirecteur,  Mr.  Ph.  Watts,  den  se- 
nere Leder  af  den  engelske  Marines  Skibskonstruk- 
tion, var  i  Følge  med  ham. 

I  Mai  Maaned  landede  de  to  Herrer  i  Kobe,  hvor 
jeg  stødte  til  dem.  Sir  Andrew  havde  sin  ældste  Datter 
og  en  af  sine  Sønner  med  sig,  og  Mr.  Watts  var  led- 
saget af  sin  ældste  Datter.  Medens  de  øvrige  af  Sel- 
skabet blev  nogle  Dage  i  Kyoto  og  Omegn,  reiste  Sir 
Andrew  og  jeg  straks  til  Tokyo,  hvor  han  steg  af  hos 
mig.  Efter  de  andres  Ankomst  etablerede  de  sig  alle  i 
et  Hotel.  Nu  begyndte  der  en  meget  virksom  Tid.  Om 
Formiddagen  var  der  altid  Konsultationer  i  Ministeriet, 
og  om  Aftenen  udfoldedes  en  stor  Gæstfrihed  fra  Ja- 
panernes Side.  Dette  var  ret  naturligt,  da  Sir  Andrew 
i  sit  Landhus,  Jesmond  Dene  House,  ved  Newcastle, 
holdt  saagodtsom  aabent  Hus  for  alle  Tilreisende,  og 
der  fandtes  mange  af  de  japanske  høiere  Militaire, 
som  havde  nydt  godt  deraf.  Sir  Andrew  gav  en  stor 
Diner  i  Hotellet,  og  vi  saa  ogsaa  adskillige  Gæster 
hos  os  i  den  Tid.  Jeg  mindes  saaledes,  at  vi  en  Aften 
havde  den  senere  Feltmarechal  Oyama  og  hans  Mar- 
kise, samt  Admiral  Ito  af  Yalu-Berømmelse  til  Middag. 
Efter  tre  Ugers  Ophold  reiste  de  hjem  over  Vancou- 
ver, og  de  gavnlige  Følger  af  deres  Besøg  udeblev  ikke. 
Efterat  Parlamentet  havde  vedtaget  Budgettet,  og 
dette  havde  faaet  keiserlig  Sanction,  begyndte  Marine- 
ministeriet med  Hjælp  af  Kommissionen  i  Europa  at 
slutte  Kontrakt  om  de  forskellige  Skibe  og  deres  Ar- 
mering. Den  ene  af  de  store  Panserkrydsere  blev  gi- 
vet til  et  tydsk  Firma,  og  den  anden  til  et  fransk,  hvil- 

ket  udelukkende  skete  af  politiske  Grunde.  Men  da 
Spørgsmaalet  kom  om  Armeringen  af  disse  to  Skibe, 
blev  denne  givet  til  Armstrongs.  Herover  reistes  høie 
Skrig,  især  fra  Tydskernes  Side.  Kmpps  Agent  tilbød 
endog,  at  de  vilde  tilvirke  Kanonerne  og  Ammunitionen 
efter  Armstrongs  System  og  paastod,  at  deres  Staal  var 
bedre  end  Armstrongs^  hvortil  Japanerne  svarede,  at  de 
havde  prøvet  det  sidste  og  fundet,  at  det  var  godt  nok 
for  dem.  Da  dette  altsaa  ikke  hjalp,  anførte  de  som 
sidste  Argument,  at  det  var  dem  bekendt,  at  Keiser 
Wilhelm  vilde  sætte  Pris  paa,  at  Kanonerne  bleve  af 
tysk  Fabrikat,  hvortil  svaredes,  at  de  vare  allerede 
bestilte.  Dette  var  en  Triumf  for  os,  thi  da  Japanerne 
10  Aar  tidligere  havde  bestilt  to  Krydsere  hos  Arm- 
strongs, havde  de  dengang  taget  Artilleriet  fra  Krupp, 
og  nu  var  det  omvendt.  Af  de  tre  mindre  Krydsere  gik 
de  to  til  de  Forenede  Stater,  ogsaa  af  politiske  Hen- 
syn, den  ene  til  et  Firma  ved  Atlanterhavets  Kyst,  den 
anden  til  San  Francisco,  og  den  tredie  til  Armstrongs. 
Ved  Afgørelsen  om  Panserskibet  stod  Valget  længe 
mellem  Armstrongs  og  et  andet  engelsk  Værft,  men 
gik  sluttelig  til  det  sidste.  Derimod  sluttedes  Kontrakt 
med  Armstrongs  om  Armeringen  af  alle  disse  Skibe 
saavelsom  af  de  ældre  Skibe  samt  om  store  Kvantite- 
ter af  Reserve-Ammunition.  Havde  vi  saaledes  denne- 
gang ikke  været  heldige  med  at  opnaa  store  Skibsbe- 
stillinger,  vare  vi  derimod  naaede  til  at  blive  Eneleve- 
randører af  Artilleriet. 

Da  jeg  var  stærkt  optaget  denne  Sommer,  kunde 
min  Datter  og  jeg  kun  tilbringe  en  kortere  Del  af  den 
varmeste  Tid  paa  et  Hotel  i  Chuzenji.  Dette  havde  ef- 
terhaanden  udviklet  sig  til  at  blive  Hovedopholdsste- 
det om  Sommeren  for  Europæerne  i  Tokyo.  Det  var 
en  fortryllende  Egn  med  et  herligt  Sommerklima. 
Søen,  omkranset  af  Nantai  San  og  andre  udbrændte 
Vulkaner,  med  Bredderne  bedækkede  af  Urskovens 
Træer,  afgav  en  ideel  Fiskeplads,  og  Omegnen  bød  paa 

skønne  Udflugter.  Omtrent  en  Snes  Smaahuse  vare 
opførte  for  Europæerne,  hvori  disse  førte  en  primitiv 
Tilværelse.  Provianteringen  afgav  den  største  Vanske- 
lighed, da  Stedet  laa  4000  Fod  over  Havet,  og  den 
nærmeste  Omegn  intet  kunde  yde.  Alt  maatte  trans- 
porteres paa  Heste-  eller  Menneskeryg.  Ogsaa  kunde 
Pilgrimmene  virke  generende,  naar  de  kom  i  store 
Skarer  i  September  Maaned  for  at  forrette  deres  Andagt 
paa  de  forskellige  Bjergtoppe.  Vel  var  deres  Klædebon 
hvide,  men  de  medførte  saameget  Smuds,  at  Synet  og 
Lugten  led  derunder.  Hele  Distriktet  tilhørte  et  Tem- 
pel, som  udleiede  Grundstykker  til  dem,  som  vilde 
opføre  Huse.  Da  jeg  havde  bestemt  mig  til  at  tilbringe 
den  næste  Sommer  her,  fulgte  jeg  den  almindelige 
Praksis  at  indrette  mig  med  en  lokal  Entreprenør. 
Denne  paatog  sig  at  opføre  et  Hus  med  7  Værelser, 
Køkken,  Stald,  Gulvene  belagte  med  Matter,  og  Grun- 
den indhegnet.  For  dette  skulde  jeg  betale  ham  400 
Yen,  og  jeg  besad  det  da  i  2  Aar,  efter  hvilke  det  blev 
hans  Eiendom.  Med  andre  Ord  jeg  skulde  betale  en 
Leie  for  Sommeren  af  c.  400  Kroner. 

I  dette  Efteraar  begyndte  Forsøgene  med  Felt-  og 
Bjergskytset,  af  hvilket  Prøvepiecer  vare  sendte  fra  7 
europæiske  Firmaer.  Desuden  mødte  det  japanske  Ar- 
tilleri selv  med  3  Piecer,  konstruerede  af  Oberst  Ari- 
saka  o.  a.  Disse  Forsøg  optog  næsten  1^/2  Aar,  rigtig- 
nok med  meget  lange  Afbrydelser. 

Jeg  skal  nævne  nogle  af  de  Slutninger,  jeg  har  dra- 
get af  disse  Forsøg. 

Med  Hensyn  til  Præcisionsskydning  syntes  Arm- 
strongs og  Krupps  at  staa  høiest,  men  Krupps  Krudt  var 
vistnok  det  mest  ensartede.  I  et  af  de  første  Skud  traf 
Krupp  den  Flagstang,  som  var  anbragt  i  Midten  af  den 
i  4000  Metres  Afstand  reiste  Skive.  Hans  Repræsen- 
tant benyttede  behændigt  Leiligheden  til  at  fremhæve 
dette  ved  at  gøre  en  Undskyldning  for  det  skete  med 
den  Tilføielse,  at  han  ikke  havde  villet  paaføre  dem  en 

national  Fornærmelse.  Ved  hurtig  Præcisionsskydning 
maatte  Armstrong  sakke  agterud,  da  han  manglede  de 
moderne  Hjælpemidler  dertil.  Ved  det  vigtige  Spørgs- 
maal  om  Brandrørenes  Paalidelighed  var  det  ligeledes 
disse  to  Fabrikanter,  som  bar  Prisen.  De  andre,  navnlig 
Franskmændene,  stod  mærkværdigt  langt  tilbage  i  saa 
Henseende.  Ved  Mobilitetsprøverne,  som  jo  vare  af 
særlig  haardhændet  Beskaffenhed,  bleve  alle  Affutager 
mere  eller  mindre  beskadigede,  og  her  kunde  Fransk- 
mændene med  deres  overordentlig  tunge  Kanoner  og 
Affutager  heller  ikke  tage  det  op  med  de  andre.  Mit 
Indtryk  af  deres  Materiel  var  overhovedet  ikke  gun- 
stigt. De  ere  vistnok  Verdens  første  theoretiske  Ar- 
tillerister, men  der  var  idelige  Standsninger  i  deres 
Skydning  paa  Grund  af  Fabrikationsfeil,  og  de  maa 
have  forbedret  sig  meget  siden  da,  hvis  de  har  opnaaet 
det  Standpunkt,  som  deres  Venner  paastaa,  at  de  nu 
indtage. 

Resultatet  af  disse  lange  Prøver  blev,  at  Japanerne 
valgte  en  af  deres  egne  Kanoner,  ved  hvilken  de  havde 
laant  adskillige  af  Detaillerne  fra  de  europæiske. 

Jeg  skal  ikke  nægte,  at  jeg  var  glad,  da  disse  Forsøg 
vare  overstaaede.  De  optog  megen  Tid,  som  jeg  den- 
gang daarligt  kunde  afgive,  og  de  nødvendiggjorde  lange 
Ophold  i  Thehusene  paa  Landet.  Skønt  jeg  medbragte 
min  egen  Kok  og  Proviant,  savnede  jeg  dog  megen 
Komfort,  og  den  svære  Tarmesygdom,  under  hvilken 
jeg  led  tre  Aar  senere,  var  vistnok  foraarsaget  af  disse 
Ophold  i  Thehusene.  Denne  Sygdom  anses  nemlig  at 
skyldes  Nydelsen  af  Vand,  som  har  staaet  over  Ris- 
markerne, og  det  kunde  neppe  undgaas,  at  saadant 
kom  i  den  Føde,  som  man  nød. 

Min  Datter  og  jeg  førte  den  os  nu  tilvante  Eksistens 
i  Tokyo.  Som  sædvanligt  var  der  foregaaet  store  For- 
andringer i  Omgangskredsen.  De  Familier,  som  tidli- 
gere havde  været  hendes  Hovedstøtte,  vare  nu  borte. 
Mr.  Fraser  var  død  og  hans  Hustru  hjemreist,  Fami- 

lierne  Schéwitch  og  Sienkewiecz  vare  ogsaa  borte,  og 
det  var  mest  Ugifte,  som  vare  tilbage.  Som  en  naturlig 
Følge  heraf  fik  vort  Hus  mere  Dragningskraft  end  tid- 
ligere, og  hun  egnede  sig  godt  til  at  varetage  en  Vært- 
indes Pligter. 

Det  var  en  Passion  for  hende  at  omgive  sig  med 
Husdyr.  Vor  Hundebestand  havde  altid  været  ret  be- 
tydelig, navnlig  af  Chin-  og  af  Chow-Hunde  fra  China, 
men  hun  sankede  ogsaa  forladte  Køtere  op  fra  Gaden 
og  kunde  til  Tider  have  Held  til  at  gøre  et  godt  Fund. 
Vor  Ven  „Rep"  —  Abreviation  for  „Reptile"  —  ville 
vi  altid  erindre  med  Hengivenhed.  En  Kakadue  fandtes 
ogsaa  paa  Gaarden.  Det  var  den  eneste  af  dem  alle, 
som  naaede  hjem  til  Danmark. 

Men  saa  kom  hun  engang  i  Besiddelse  af  en  Abekat. 
Denne,  som  besad  en  elskværdig  Karakter,  løb  frit  om- 
kring i  vor  Have.  Men  en  Dag  bragte  vor  Nabos  Tje- 
ner den  ind  til  os  med  den  Besked  fra  sin  Herre,  at 
hvis  den  kom  igen  til  ham,  vilde  han  dreie  Halsen  om 
paa  den.  Mit  Gensvar  blev  ikke  høfligt.  Samme  Herre  var 
en  tysk  Søofficer,  som  var  Kmpps  Repræsentant.  Han 
førte  en  fuldkommen  Eneboer-Tilværelse  og  jeg  havde 
aldrig  mødt  ham,  ei  engang  i  Klubben,  hvor  de  Frem- 
mede ellers  samledes  daglig.  Samme  Dag  vilde  Tilfæl- 
det, at  jeg  gjorde  en  Visit  hos  Krigsministerinden,  den 
elskværdige  Markise  Oyama.  Da  hun  saa  mig,  brast 
hun  i  Latter  og  spurgte  til  vor  Abekats  Befindende. 
Da  jeg  —  forbauset  over  hendes  Kendskab  til  denne 
Sag  —  udbad  mig  nærmere  Oplysninger,  fortalte  hun 
mig,  at  den  havde  været  oppe  i  Vedkommendes  Sove- 
kammer, hvor  den  havde  spist  al  hans  Ansigts-Sminke 
og  Skægsværte,  Artikler,  som  ikke  saa  let  kunde  erstat- 
tes i  Japan.  Dyret  døde  iøvrigt  faa  Dage  derefter,  for- 
modentlig som  Følge  af  den  nævnte  Udsvævelse.  Men 
dette  Rencontre  blev  Indledningen  til  et  intimere  Be- 
kendtskab med  Søofficeren,  som  viste  sig  at  være  en 
behagelig  og  kundskabsrig  Mand. 

Min  Datter  eiede  ogsaa  en  Tid  lang  en  Kalv.  Anled- 
ningen til  denne  Besiddelse  var,  at  hun  i  en  Samtale 
med  en  fransk  Herre  om  en  udebleven  ung  Mand,  havde 
benævnt  denne  „den  forlorne  Søn*.  Da  Vedkommende 
spurgte  hende,  hvad  hun  ved  hans  Hjemkomst  vilde 
give  ham,  havde  hun  i  skøn  Uvidenhed  om  det  gamle 
Testamente  svaret  ham:  „Une  cotelette  de  mouton". 

Medens  vi  sad  ved  Bordet  Nytaarsdag,  paa  hvilken 
der  altid  udveksles  Gaver  i  Japan,  meldte  Tjeneren,  at 
der  var  kommen  en  saadan  til  Frøkenen.  Da  han  be- 
ordredes til  at  bringe  den  ind  i  Spisestuen,  svarede 
han,  at  den  var  for  stor  dertil,  og  at  den  var  i  Køkke- 
net. Dette  opvakte  Selskabets  Nysgerrighed,  og  vi  gik 
alle  derud,  hvor  vi  fandt  en  levende  Kalv.  Naar  Japa- 
nerne sender  en  Gave,  bliver  dette  antydet  ved,  at  der 
paa  Pakken  er  hængt  et  eller  flere  Stykker  broget  Pa- 
pir af  Form  som  et  fladtrykt  Kræmmerhus,  og  Kalven 
var  fra  Hoved  til  Hale  rigeligt  forsynet  med  saadanne 
med  Paaskrift  „fra  den  forlorne  Søn".  Dyret  var  saa 
ungt,  at  det  maatte  fodres  „med  Flaske",  og  da  dette 
havde  varet  en  Maaneds  Tid,  nødsagede  Mælkeregnin- 
gens Størrelse  os  til  at  skille  os  af  med  den. 

De  japanske  Tjenestefolk  gave  os  ikke  mange  Van- 
skeligheder, men  deres  Lønninger  vare  saa  lave,  at  man 
ikke  altid  kunde  stole  paa  deres  Ærlighed.  Min  udmær- 
kede gamle  chinesiske  Tjener  kunde  jeg  ikke  beholde 
efter  Krigen,  og  jeg  skulde  gøre  en  ubehagelig  Erfa- 
ring. En  Morgen  var  min  personlige  Tjener  forsvunden, 
og  det  viste  sig,  at  han  havde  skaffet  sig  en  falsk  Nøgle 
til  min  Pengekasse  og  taget  et  ganske  betydeligt  Beløb. 
Da  man  saagodtsom  udelukkende  benyttede  Checks, 
behøvede  man  ikke  til  daglig  at  have  mange  rede  Penge 
i  Kassen;  men  det  var  netop  en  af  de  første  Dage  i 
Maaneden,  og  han  maa  have  vidst,  at  jeg  havde  været 
i  Banken  den  foregaaende  Dag.  Jeg  gjorde  straks  An- 
meldelse til  Politiet,  som  svarede,  at  der  ikke  kunde 
være  nogen  Tvivl   om,   at  de  vilde  finde  ham,  men 

Spørgsmaalet  var  kun,  hvormeget  han  da  vilde  have 
tilbage.  Der  gik  nogle  Uger,  hvorefter  jeg  fik  Medde- 
lelse om,  at  de  havde  indfanget  ham  i  Nagoya  —  vel 
30  danske  Mile  fra  Tokyo  — ,  og  at  han  havde  omtrent 
en  Krone  tilbage;  senere  fik  jeg  en  detailleret  Opgø- 
relse over  hans  Anvendelse  af  Beløbet.  Fyren  blev 
dømt  til  en  iøvrigt  ikke  langvarig  Fængselsstraf,  og 
efter  nogen  Tids  Forløb  havde  han  skaffet  sig  Midler 
til  fra  Fængslet  at  meddele  mig,  at  han  havde  nogle 
Dages  Løn  tilgode,  da  han  havde  forladt  min  Tjeneste 
efter  den  første  i  Maaneden. 

En  anden  Gang  havde  jeg  engageret  en  personlig 
Tjener.  Manden  saa  ualmindelig  godt  ud  og  havde 
ganske  Samurai-Præget.  Han  medbragte  Vidnesbyrd 
fra  et  fremmed  Hus,  hvori  han  havde  tjent  en  kortere 
Tid.  Samme  Dag,  han  tiltraadte  Tjenesten,  kom  min 
japanske  Secretair  til  mig.  Denne,  som  ogsaa  tilhørte 
Samurai-Kasten  og  var  gaaet  som  Skoledreng  i  Satsuma 
med  Sabel  ved  Siden,  ringede  paa  Døren,  som  blev 
aabnet  af  den  nye  Tjener.  Secretairen  kom  op  til  mig 
yderlig  nervøs  og  fortalte  mig,  at  mit  nye  Fund  var  et 
„mauvais  sujet",  som  var  Svoger  til  Udenrigsministe- 
ren, og  han  maatte  straks  bortsendes,  da  han  kun 
kunde  være  kommen  til  mig  som  Politispion. 

Vi  havde  dette  Efteraar  et  Besøg,  som  glædede  os 
meget.  Det  var  tre  danske  Søofficerer,  som  skulde  bringe 
en  Isbryder,  bygget  hos  Burmeister  &  Wain,  ud  til 
Wladiwostok,  og  som  havde  anløbet  Yokohama  under- 
veis.  Det  var  Lieutenanterne  Garde,  Nielsen  og  Hansen^ 
alle  Sønner  af  gamle  Kammerater.  Desværre  kunde  de 
kun  blive  en  Dags  Tid  hos  os,  da  de  ogsaa  skulde  se 
lidt  af  Landet. 

Kabinettet  var  nu  igang  med  at  udarbeide  Budgettet, 
som  blev  forelagt  det  i  December  Maaned  sam- 
mentrædende Parlament.  Under  dets  Forhandlinger  op- 
stod der  en  Uoverensstemmelse  blandt  Medlemmerne, 
som  ledede  til,  at  saavel  Premierministeren,  Markis  Ito, 

som  flere  andre  afgav  deres  Portefeuiller.  Ito  blev  rem- 
placeret af  Grev  Matsukata,  som  tidligere  havde  vist 
sig  som  en  dygtig  Finansminister,  og  som  var  i  nøie 
Forbund  med  de  ledende  Banker  i  Landet. 

Dette  nye  Kabinet  bestemte  sig  til  at  drive  stærkt 
paa  Flaadens  Forøgelse,  men  at  gaa  lidt  langsommere 
tilværks  med  Hæren.  Et  indenlandsk  Laan  paa  50  Mil- 
lioner Yen  blev  paatænkt,  og  med  disse  Planer  mødte 
det  Parlamentet. 

Dette  viste  sig  dennegang  mere  medgørligt,  og  Ma- 
rinen blev  derved  istand  til  at  gaa  frem  med  Flaadens 
Udvidelse  efter  den  tidligere  opførte  Finansplan. 

Aaret  1897  aabnedes  saaledes  under  gode  Auspicier 
for  mig  og  de  Interesser,  jeg  skulde  varetage,  og  uden 
at  jeg  vil  gaa  i  Detailler,  sluttedes  Aaret  med  Kontrak- 
ter med  Armstrongs  om  Bygning  af  over  40,000  Tons  af 
Panserskibe  med  tilhørende  Artilleri. 

Da  Sommervarmen  begyndte  at  blive  generende  i 
Tokyo,  tog  Regeringskontorerne  sig  den  sædvanlige 
uofficielle  Sommerferie.  Heraf  benyttede  jeg  mig  og 
flyttede  til  vort  nye  Landsted  i  Chuzenji.  Vi  medbragte 
tre  Feltsenge,  som  udmærkede  sig  ved,  at  Madrasserne 
vare  uden  Krølhaar  samt  ved  nogle  Smaatæpper  og  Skind 
til  Gulvene.  Et  Dusin  Stole  af  ubestemmelig  Form  og 
nogle  tilsvarende  Borde  vare  bestilte  hos  en  lokal 
Haandværker  deroppe,  og  en  ældre  Baad,  som  fandtes 
paa  Søen,  var  anskaffet.  Med  dette  Møblement  aabnede 
vi  vore  Saloner,  men  —  det  forstaar  sig  —  vore  Na- 
boer vare  ikke  bedre  stillede.  Min  Datters  Ridehest, 
under  Ledelse  af  „Bettoen",  afgik  fra  Tokyo  og  naaede 
derop  efter  tre  Dages  Marche.  Vi  havde  nogle  herlige 
Uger  deroppe,  under  hvilke  vi  havde  Besøg  af  en  tid- 
ligere Bekendt,  den  daværende  danske  Konsul  i  Shang- 
hai, Leigh  Smith. 

Men  Forretningerne  kaldte  mig  atter  tilbage  til  Tokyo, 
og  her  var  meget  at  gøre.  Kontrakter  skulde  sluttes 
om  Armeringen  af  de  bestilte,  af  ældre  og  af  ombyg- 


199 


gede  Skibe;  dernæst  skulde  anskaffes  Reserveskyts  og 
store  Kvantiteter  af  Ammunition.  Ved  Aarets  Udgang 
vare  alle  Kontrakter  vedrørende  den  nye  Flaadeplan 
færdige,  med  Undtagelse  af  dem  til  et  Panserskib  og  en 
Panserkrydser.  Det  første  af  disse  Skibe  kunde  man 
ikke  paaregne,  at  de  vilde  overdrage  til  os,  og  hvad 
det  sidste  angik,  tænkte  de  dengang  paa  at  bygge  det 
ved  et  af  deres  Orlogsværfter  med  Assistance  af  Arm- 
strongs. Senere  kom  de  imidlertid  til  den  Erkendelse, 
at  deres  Resourcer  ikke  vare  store  nok  dertil,  og  Arm- 
strongs fik  sluttelig  ogsaa  denne  Kontrakt,  saaledes  at 
de  ialt  byggede  fire  Skibe  af  denne  Type. 

For  mig  personligt  havde  dette  Aar  været  overor- 
dentlig gunstigt,  saaledes  at  jeg  —  der  nu  lige  skulde 
fylde  mine  60  Aar  —  var  istand  til  at  følge  min  gamle 
Plan  om  ved  denne  Alder  at  trække  mig  tilbage  til  Fa- 
milien og  Fædrelandet.  Min  Kontrakt  med  Armstrongs 
udløb  ogsaa  den  1.  April  det  paafølgende  Aar.  Men  da 
der  endnu  var  disse  Sager  uafgjorte  af  det  store  Pro- 
gram for  Flaadens  Udvidelse,  syntes  jeg,  det  var  min 
Pligt  efter  saamange  Aars  godt  Samarbeide  at  tilbyde 
Armstrongs  at  blive  en  kortere  Tid  endnu  for  om  mu- 
ligt at  ordne  disse.  Da  de  imidlertid  mente,  at  dette 
ikke  behøvedes,  var  jeg  istand  til  at  fastsætte  min 
Hjemreise  til  Februar  1898. 

Vi  holdt  altsaa  nu  vor  sidste  Julefest  i  Tokyo.  For- 
uden vor  faste  Vennekres  havde  vi  dennegang  en 
ekstra  Gæst.  Det  var  den  svensk-norske  Diplomat  Gude^ 
som  var  kommen  i  en  Sendelse  til  Japan,  hvor  han  var 
bleven  angrebet  af  en  svær  Sygdom.  Efterat  være  ble- 
ven helbredet  paa  det  tyske  Marine-Hospital  i  Yokohama, 
var  han  flyttet  til  os  for  at  nyde  sin  Reconvalescens. 
Han  var  meget  populair  i  vor  Kres,  og  da  han  efter 
Afslutning  af  sin  Sendelse  forlod  os  i  Januari  Maaned, 
fulgte  vi  ham  paa  Vei  til  Kobe.  Her  skiltes  vi,  hvorpaa 
min  Datter  og  jeg  tog  Veien  til  Kyoto.  Vi  vilde  tage 
Afsked  med  denne  den  interessanteste  By  i  Japan,  og 

desuden  havde  vi  en  lang  Liste  paa  Genstande,  som 
skulde  anvendes  dels  til  Gaver  og  dels  i  vort  fremti- 
dige Hjem  i  Kjøbenhavn,  og  som  vi  intetsteds  kunde 
finde  bedre  eller  lettere  end  her. 

Vi  forberedte  nu  vor  Afreise.  Der  blev  afholdt  Auk- 
tion over  endel  Sager,  og  der  blev  foretaget  et  meget 
stort  Indpakningsarbeide  med  alle  de  Kunst-  og  Nytte- 
genstande, som  skulde  hjemsendes.  Japanerne  ere  Me- 
stere  i  dette  Arbeide.  En  lille  tarvelig  Pakkasse  laves 
til  hver  Genstand,  og  naar  et  Antal  saadanne  ere  fær- 
dige, stables  de  i  en  kubisk  Form  af  Størrelse  som  en 
Pakkasse,  hvorefter  denne  forfærdiges.  Jeg  tror,  der 
var  omtrent  700  saadanne  smaa  Kasser.  De  gik  med 
en  tysk  Damper  hjem,  hvor  de  ankom  i  god  Forfatning. 

Hundestalden,  som  blandt  andet  indeholdt  en  præg- 
tig Newfoundlænder,  blev  bortskænket,  og  Kakaduen 
bragtes  ombord  i  et  af  min  Ven  Harald  Hansens  Skibe, 
som  netop  laa  paa  Yokohama-Rhed.  Ved  sin  Hjemkomst 
genkendte  Kreaturet  mig  straks. 

Afskedens  Time  kom.  Vi  havde  mange  Besøg  at 
gøre  forinden,  og  adskillige  af  disse  bleve  ikke  fore- 
tagne uden  Sorg.  Man  lever  ikke  i  mere  end  10  Aar 
paa  et  Sted  uden  at  knytte  faste  Baand,  især  naar  Sam- 
fundskresen  var  saa  lille  som  der,  og  hertil  kom,  at 
der  jo  næppe  var  Udsigt  til,  at  man  skulde  mødes  of- 
tere i  Livet.  Jeg  tænker  herved  naturligvis  væsentlig 
paa  den  fremmede  Befolkning  i  Tokyo  og  Yokohama. 
Dog  efterlod  jeg  ogsaa  Venner  blandt  Japanerne,  navn- 
lig i  de  militaire  Ministerier,  som  senere  har  vist  mig, 
at  de  endnu  erindrede  mig.  Da  jeg  giorde  min  Afskeds- 
visit  hos  Viceministeren  i  Marineministeriet,  talte  han 
til  mig  om  den  sidste  Panserkrydser,  som  de  nu  havde 
bestemt  sig  for  at  lade  bygge  i  England.  Han  sagde  mig, 
at  han  havde  bestræbt  sig  for  at  faa  denne  Sag  ordnet 
før  min  Afreise,  saaledes  at  jeg  havde  kunnet  bringe 
denne  Kontrakt  hjem  til  Armstrongs  som  en  Afskeds- 
present  til  mig,  men  at  dette  ikke  var  lykkedes  ham. 

Vi  indskibede  os  paa  en  fransk  Maildamper  til  Shang- 
hai. Her  bleve  vi  nogle  Dage  for  at  sige  Farvel  til 
derværende  Venner.  Under  vort  Ophold  vare  vi  Gæ- 
ster hos  den  danske  Konsul,  Leigh  Smith.  Vi  tog 
dernæst  en  tydsk  Damper  til  Suez.  Underveis  besøgte 
vi  en  god  Ven  i  Singapore,  den  derværende  russiske 
Generalkonsul,  som  tidligere  havde  været  Legations- 
secretair  i  Peking.  Vi  tilbragte  en  Dag  paa  det  skønne 
Ceylon,  laa  nogle  Timer  tilankers  udenfor  det  golde 
Aden  og  forlod  Skibet  i  Suez. 

Det  var  første  Gang  jeg  gjorde  en  længere  Reise 
med  et  tysk  Skib.  Livet  ombord  var  ikke  ubehageligt, 
og  der  fandtes  hyggelige  Medreisende,  men  Kokken 
kunde  have  været  endel  bedre.  Ved  Middagsbordet 
bleve  vi  trakterede  med  Taffelmusik,  som  udførtes 
upaaklageligt  af  Tjenerne  fra  anden  Klasse  —  saaledes 
at  disse  Herrer  neppe  fandt  megen  Hvile.  Da  jeg  en 
Dag  gjorde  en  Runde  i  Skibet,  saa  jeg  helt  agter  paa 
Hoveddækket  en  enorm  Søstermadras,  paa  hvilken  var 
henslængt  en  6 — 8  Stykker  af  dem,  iførte  den  orto- 
dokse Kjole  og  Hvidt.  Dette  Kostume  skiftes  saaledes 
neppe  under  Reisen. 

I  Suez  stødte  vi  paa  en  Græker  i  Cook's  Tjeneste, 
som  søgte  at  eksploitere  os  efter  Evne.  Da  dette  var 
trættende,  og  Stedet  ikke  øvede  nogen  Tiltrækning  paa 
os,  skyndte  vi  os  at  finde  et  Jernbanetog  til  Cairo. 
Turen  gaar  langs  Kanalen  til  Ismailia,  som  ligger  ved 
Søen  paa  Midten  af  denne.  Her  fandtes  Kanalselska- 
bets Bureauer,  og  der  var  gjort  et  mindre  vellykket 
Forsøg  paa  at  give  Byen  et  fransk  Præg.  Herfra  gik 
man  ind  i  Ørkenen  og  var  snart  i  Cairo,  hvor  vi  tog 
ind  paa  det  bekendte  Shepherd's  Hotel. 

Denne  Stad  er  for  velkendt  til  at  jeg  skal  forsøge 
at  give  en  Beskrivelse  af  den.  Den  er  jo  en  underlig 
Blanding  af  Orienten  og  Occidenten.  Vi  traf  en  god 
Ven  i  den  østerrigske  diplomatiske  Agent,  Baron  Bie- 
geleben^  som  havde  været  Gesandt  i  Tokyo,  og  der 

havde  hørt  til  vor  nærmeste  Kreds.  Han  var  nu  bleven 
gift  med  en  charmante  fransk  Dame  og  var  iøvrigt  en 
fortræffelig  Mand,  som  desværre  var  stokdøv.  Danmark 
besad  ogsaa  en  diplomatisk  Agent  paa  Stedet  ved  Navn 
Zogheb^  en  Syrier,  som  var  Greve  af  Pavens  Naade. 
Han  var  Chef  for  et  stort  Bankierhus  i  Alexandria, 
men  besad  ogsaa  Bolig  i  Cairo.  Hans  Familie  var  fra- 
værende, men  der  fandtes  en  ugift  Søster  i  Huset.  Un- 
der disse  to  Familiers  Ægide  saa  vi  Staden,  Pyrami- 
derne og  det  berømte  Bulak-Musæum.  Vi  giorde  Run- 
den i  Basarerne,  hvorfra  jeg  medbragte  den  Erfaring, 
at  orientalske  Genstande  købes  bedre  og  billigere  i 
London  end  i  Cairo. 

I  Hotellet  fandtes  iøvrigt  et  saa  broget  Selskab,  at 
man  godt  kunde  fordrive  Tiden  inden  Døre,  En  Dag 
bleve  vi  overraskede  af  en  Invasion  af  Europæere  i 
halvpaaklædt  Tilstand.  Det  var  Passagererne  fra  en 
P.  &  O.  Damper,  som  en  Nat  var  strandet  paa  Soco- 
tora,  og  som  med  Nød  og  Neppe  vare  blevne  reddede 
i  de  Klæder,  hvori  de  stod.  De  vare  blevne  optagne  af 
en  anden  Damper,  som  havde  afleveret  dem  i  Suez. 
Denne  Stranding  berørte  mig  iøvrigt  personligt.  Ved 
Afgangen  fra  Shanghai  havde  jeg  bragt  der  ombord  en 
Kasse,  indeholdende  nogle  ualmindelig  smukt  udførte, 
ægte  forgyldte,  japanske  Træskærerarbeider,  som  jeg 
havde  bestemt  til  Gave  for  en  Dame  i  England.  Deres 
senere  Skæbne  var  ret  mærkværdig.  Efterat  have  lig- 
get 4  Maaneder  paa  Havets  Bund,  bleve  de  optagne  i 
helt  bedærvet  Tilstand  og  sendte  til  mig  i  Kjøbenhavn. 
Her  beskæftigede  mine  Sønner  sig  efter  „Middags-Ci- 
garen" med  at  stille  Stumperne  sammen,  og  dette  ud- 
førtes med  saameget  Held,  at  en  dygtig  Snedker  kunde 
bringe  dem  tilbage  til  deres  oprindelige  Form.  Ef- 
terat det  havde  vist  sig  umuligt  at  forgylde  dem  saa 
godt  som  i  Japan,  udførte  en  Maler  Dekorationen  saa 
vel,  at  jeg  turde  sende  dem  til  Vedkommende.  Jeg  har 
ved  et  senere  Besøg  hos  Lady'en  i  hendes  elegante 
Hjem  fundet,  at  de  vare  blevne  vurderede. 

Fra  Cairo  reiste  vi  til  Genua  med  en  tysk  Damper, 
som  kom  fra  Australien.  Vi  begav  os  derfor  en  Aften- 
stund fra  Cairo  til  Ismailia,  hvor  Damperen  laa  tilan- 
kers  paa  Søen.  Da  vi  kom  ombord  i  det  deiligste  Maa- 
neskin,  fandt  vi  Skibet  festligt  belyst,  medens  Mu- 
sikens Toner  brusede  ud  over  Ørkenen.  Man  holdt 
Karneval  ombord.  Den  mest  fremtrædende  Figur  var 
en  kæmpemæssig  Germania,  som  jeg  senere  erfarede 
var  den  ledende  tydske  Modehandlerinde  i  Melbourne. 
At  Øllet  flød  i  Strømme  er  en  Selvfølge. 

A  propos  om  Øllet  havde  man  en  løierlig  Skik  i 
disse  tyske  Skibe.  Naar  et  nyt  Fad  blev  anstukket, 
gaves  et  Hornsignal.  Passagererne  havde  i  Forvent- 
ning derom  forud  anskaffet  sig  hos  Hovmesteren  et 
større  Antal  Blikmærker,  der  tjente  som  Betalings- 
middel, og  nu  angreb  de  Tønden,  til  denne  var  tom. 

Vi  havde  en  herlig  Fart  gennem  Middelhavet,  stop- 
pede et  Par  Timer  udenfor  Neapel  og  naaede  Genua 
Dagen  efter.  Her  saa  vi  os  lidt  omkring,  lagde  der- 
efter Veien  over  Mailand  og  St.  Gotthard  til  Schwarz- 
wald til  min  Søn  Balthasar,  som  var  i  badensisk  Jern- 
banetjeneste og  boede  der  i  en  Landsby.  Glæden  ved 
Gensynet  med  den  kære  Dreng  var  stor,  og  vi  tilbragte 
et  Par  hyggelige  Dage  med  ham  og  hans  Arbeidskam- 
merater. 

Herfra  fulgte  Balthasar  os  til  Paris,  hvor  jeg  saa 
gamle  Venner  som  vor  Gesandt  Hegermann  og  Profes- 
sor Hirsch,  min  Kollega  fra  Verdensudstillingen  i  1878. 
Da  vi  en  Dag  besøgte  Invalide-Palæet,  opdagede  Bal- 
thasar, at  Malmkanonerne  paa  dets  Salutbatteri  havde 
dansk  Inskription.  Dette  forekom  os  begge  uforklarligt, 
da  Danmark  ikke  med  vort  Vidende  har  været  i  Krig 
med  Frankrig.  Jeg  vidste  imidlertid,  hvem  der  kunde 
løse  denne  Gaade,  og  Manden  derfor  var  Oberst  i  Ar- 
tilleriet, Otto  Blom.  Ved  Hjemkomsten  til  Kjøbenhavn 
gav  han  ogsaa  straks  den  Forklaring,  at  da  Kong  Fre- 
derik den  Fjerde  besøgte  Venedig,  havde  man  vist  ham 

en  Støbning  af  Malmkanoner,  og  havde  da  af  Høflig- 
hed givet  disse  dansk  Inskription.  Men  efter  at  Fransk- 
mændene under  Revolutionskrigene  havde  erobret  Ve- 
nedig, bortførte  de  i  1798  Krigsmateriellet  derfra,  blandt 
hvilket  disse  Kanoner  fandtes. 

Balthasar  gik  tilbage  til  sit  Arbeide  i  Schwarzwald, 
medens  min  Datter  og  jeg  reiste  til  London.  Her  af- 
lagde jeg  min  Rapport  til  Armstrongs  og  tog  Afsked 
med  Firmaet,  til  hvis  Stab  jeg  nu  havde  været  knyttet 
i  12  Aar.  Til  Newcastle  kom  jeg  først  senere,  og  jeg 
styrede  nu  Kursen  til  Kjøbenhavn,  som  jeg  naaede  i 
Midten  af  April  Maaned  1898. 

Og  hermed  endte  mine  lange  og  besværlige  Reiser, 
om  hvilke  jeg  kan  sige,  at  „all  is  well  that  ends  well". 

Poulsen,  Telegrafingeniør,  66 
Probst,  eng.  Lady,  161,  163. 
Rascon,  mexikansk  Gesandt, 

Rennie,  Richard,  eng.  Over- 
dommer, 129. 

V.  Richthofen,   Rejsende,  94. 

Salmon,  Novel,  eng.  Admi- 
ral, 68.  —  hans  Frue,  86. 

Sanjo,  jap.  Prins,  97. 

Sasso,  jap.  Skibsingeniøj,  139. 

V.  Schermbeck,  holl.  Kaptajn, 
94. 

Schéwitsch,  russ.  Gesandt, 
105,  121,  147,  185,  195. 

Schulin,  Adelgunde,  f.  Munter, 
148,  161. 

Shi-tai-kau,  ch.  Tjener,  88. 

Sheng,  ch.  Telegrafdirektør, 
65,  93. 

Senkiewicz,  fr.  Gesandt,  172, 
195. 

Simpson,  Tolddirektør,  78.  — 
Frue,  78. 

Spence,  eng.  Agent,  11,  33, 
37,  40,  80. 

Stone,  Generalsekretær  i  jap. 
Ministerium,  74,  76. 

Suenson,  Telegrafdirektør,  34. 
—  Familien,  80. 

Sung,  ch.  General,  41. 

Sørensen,  Styrmand,  2. 


Tanabe  San,  jap.  Thehusvært- 
inde,  96. 

Ting,  ch.  Admiral,  61  ff,  143, 
151. 

Tosa,  jap.  Maler,  107. 

Trench,  eng.  Legationssekr., 
97. 

Tseng,  ch.  Vicekonge,  Markis, 
5,  20  f,  24. 

Tseng  kwo  fang,  ch.  General, 
7,  18,  29. 

Walsham,  Lady,  18,  90.  — 
eng.  Minister,  18. 

Watts,  Chr.,  Skibsdirektør, 
191. 

Wang,  ch.  Søoff.,  57. 

White,  eng.  Søoff.,  95,  98. 

Wilhelm  I,  tysk  Kejser,  68. 

Vogel,  t.  Oberst,  131. 

Wrey,  eng.  Søoff.,  121. 

Yuan  shi  kai.  Præsident  i 
China,  171. 

Yamagata,  jap.  Greve,  Inden- 
rigsminister, 72,  160. 

Yamaguchi,  jap.  Hotelvært- 
inde, 115. 

Zogheb,  Greve,  Bankier,  202. 

